
АНЫҚТАМАЛАР

Бұл диссертациялық жұмыста келесі терминдерге сәйкес анықтамалар қолданылған:
Бизнес – қоғамның қажеттіліктерін қанағаттандыруға бағытталған, табыс табу, құндылық жасау, өнім өндіру, қызмет көрсету және ресурстарды тиімді ұйымдастырумен байланысты экономикалық қызмет түрі.
Инновация – жаңа немесе жетілдірілген идеяны, технологияны, өнімді, қызметті, әдісті не басқару шешімін практикаға енгізу нәтижесінде сапалық өзгеріс туғызатын жаңалық.
Бизнес-инновация – экономикалық тиімділікке, бәсекеге қабілеттілікке және әлеуметтік сұранысты қанағаттандыруға бағытталған жаңа идеяларды, технологияларды, әдістерді, басқару және ұйымдастыру тетіктерін бизнес үдерісіне енгізу. Педагогикалық контексте бизнес-инновация білім беру үдерісіне кәсіпкерлік, жобалық, цифрлық және нарықтық бағдарланған тәсілдерді кіріктіруді білдіреді.
Іс-әрекет – адамның белгілі бір мақсатқа жетуге бағытталған, қажеттіліктері мен мотивтеріне негізделген, саналы түрде ұйымдастырылатын белсенді әрекеттер жүйесі.
Кәсіби іс-әрекет – арнайы білім, білік, дағды, құзырет және тәжірибе негізінде жүзеге асырылатын, нақты бір мамандық саласына тән міндеттерді шешуге бағытталған мақсатты еңбек әрекеті.
Кәсіп – адамның белгілі бір даярлықты, білімді, біліктілікті және практикалық тәжірибені талап ететін еңбек қызметінің тұрақты түрі, мамандық саласы.
Кәсіпкерлік – тәуекел жағдайында дербес бастама таныту арқылы табыс табуға, жаңа мүмкіндік ашуға, ресурстарды ұтымды пайдалануға және құндылық жасауға бағытталған қызмет. Білім беру саласында кәсіпкерлік бастамашылдық, жауапкершілік, шығармашылық, икемділік және жаңашыл шешім қабылдау қабілеттерімен сипатталады.
Кәсіпкерлік ойлау – тұлғаның нарықтағы өзгерістер мен мүмкіндіктерді уақытылы тану, ресурстарды тиімді үйлестіру, инновацияларды енгізу, тәуекелдерді талдау және басқару, сондай-ақ тұрақты экономикалық және әлеуметтік нәтижелерге қол жеткізуге бағытталған стратегиялық шешімдер қабылдау қабілетін сипаттайтын көпқырлы психо-экономикалық феномен.
Педагогикалық шарт - білім алушылардың белгілі бір сапасын, құзыреттілігін немесе қабілетін қалыптастыруға бағытталған оқу-тәрбие үдерісін тиімді ұйымдастыруға мүмкіндік беретін мазмұндық, әдістемелік, ұйымдастырушылық және психологиялық-педагогикалық жағдайлар кешені.


БЕЛГІЛЕУЛЕР МЕН ҚЫСҚАРТУЛАР

ҚР – Қазақстан Республикасы
ОБ – оқу бағдарламалары
БСМ – бастауыш сынып мұғалімі
Абай атындағы ҚазҰПУ – Абай атындағы Қазақ ұлттық педагогикалық университеті
БИ – бизнес инновация
ЭТ – эксперимент тобы
БТ – бақылау тобы
ЖИ – жасанды интеллект
ОӘК – оқу-әдістемелік кешен
ЖОО – жоғары оқу орны
ЭИ – эмоционалды интеллект
АКТ – ақпараттық коммуникативтік технологиялар
STEAM (Science, Technology, Engineering, Arts, Mathematics) — ғылым, технология, инженерия, өнер және математиканы кіріктіре оқытуға бағытталған білім беру тәсілі
TPACK (Technological Pedagogical Content Knowledge) — технологиялық, педагогикалық және пәндік білімдердің өзара байланысын сипаттайтын модель
SAMR (Substitution, Augmentation, Modification, Redefinition) — білім беру үдерісінде цифрлық технологияларды енгізу деңгейлерін сипаттайтын модель
EdTech (Education Technology) — білім беру үдерісінде қолданылатын цифрлық технологиялар мен инновациялық құралдар жиынтығы
VR (Virtual Reality) — қолданушыны толықтай виртуалды ортаға енгізетін технология
AR (Augmented Reality) — нақты әлем элементтерін цифрлық объектілермен толықтыратын технология

КІРІСПЕ

Зерттеудің өзектілігі. Елімізде білім экономикасының дамуындағы жоғары білім мен ғылымға қарасты инновациялық өзгерістерге ерекше мән беріліп отыр. Тұлғаның бәсекеге қабілеттілігін және инновациялық-кәсіпкерлік білімін арттыруда ЖОО-дағы мамандар даярлау қызметін трансформациялау – маңызды стратегиялық басымдықтардың бірі. Бұл қазіргі Қазақстандағы білім беру жүйесін жаңғырту, жоғары педагогикалық білім мазмұнын еңбек нарығы талаптарына бейімдеу және болашақ мамандардың инновациялық, кәсіпкерлік құзыреттерін қалыптастыру қажеттілігімен айқындалады. Қазіргі кезде жоғары педагогикалық білім беруде болашақ педагогтердің стартап-жобаларды басқара алуы, инновациялық білімді модельдеуі мен кәсіби тәуекелдерге деген қабілеттерін дамытуы өзекті.
Осы орайда Қазақстан Республикасының «Білім туралы» Заңының 8-бабында білім беру жүйесінің негізгі міндеттері ретінде оқытудың жаңа технологияларын енгізу, білім беруді ақпараттандыру және жеке тұлғаның шығармашылық әлеуетін дамыту мәселелері қарастырылған. Сонымен қатар Заңның 11-бабында бәсекеге қабілетті маман даярлау және кәсіби құзыреттілікті қалыптастыру міндеттері белгіленген [1]. Бұл заңнамалық құжаттағы айқындалған міндеттер болашақ бастауыш білім педагогтерін кәсіби іс-әрекетке даярлауда инновациялық және практикалық бағыттылықты күшейтудің субъективті негізі болады.
Қазақстан Республикасында жоғары білім мен ғылымды дамытудың 2023–2029 жылдарға арналған тұжырымдамасында жоғары білім беру жүйесін инновациялық экономика талаптарына бейімдеу, білім алушылардың кәсіпкерлік және зерттеушілік дағдыларын дамыту, практикаға бағдарланған білім беру ортасын қалыптастыру мәселелері басым бағыттардың бірі ретінде көрсетілген [2]. Біздің пайымдауымызда, инновациялық экономика дайын білімді меңгерген болашақ мамандарды емес, алған білімін коммерцияландыруға қабілетті, практикалық өмірде дұрыс қолдана алатын студенттерді дайындауды талап етеді. Осы тұрғыда болашақ педагогтерді бизнес-инновацияға бағдарлау арқылы даярлаудың қажеттілігі, еліміздегі әлеуметтік сұраныс екені және жоғарыда құжаттардағы кәсіпкерлік дағдылар, университеттердің жаңа даму модельдері мен инновациялық экожүйені құрудың қажеттілігін негіздейді.
Мемлекет басшысы Қ.К.Тоқаев Қазақстан халқына Жолдауында ел экономикасының сапалы дамуы адами капиталдың деңгейімен, инновациямен және кәсіпкерлік белсенділікпен тікелей байланысты екенін атап көрсетті [3]. Президент жастардың еңбек нарығына бейімделуі, цифрлық технологиялармен қоса заманауи дағдыларын дамыту  тақырыптарын ерекше айтып өтті. Осындай білім беру жүйесі инновациялық ойлайтын, кәсіби құзіреттілігі жетілген, шығармашыл мұғалімдерді даярлау міндеттерін атап өтті. 
Сонымен қатар Ұлттық құрылтай отырыстарында Мемлекет басшысы Қ.К.Тоқаев: «...жастардың практикалық дағдыларын дамыту, еңбекқорлық мәдениетін қалыптастыру, цифрландыру және жасанды интеллект жағдайында жаңа буын мамандарын даярлау мәселелері» деп міндеттер қойды [4]. Қойылған міндеттерге сәйкес болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау қазіргі жоғары педагогикалық білім берудің маңызды бағыттарының біріне айналып отыр. Себебі заманауи мұғалім тек білім беруші ғана емес, сонымен қатар инновациялық идеяларды жүзеге асыратын, білім беру үдерісіне кәсіпкерлік ойлау элементтерін енгізетін маман болуы тиіс. Бизнес-инновациялық бағдар болашақ педагогтердің бастамашылдығын, креативтілігін, жобалық ойлауын, басқарушылық және коммуникативтік қабілеттерін дамытуға мүмкіндік береді. Нәтижесінде білім алушыларды өзгермелі әлеуметтік-экономикалық ортаға бейімдей алатын, бәсекеге қабілетті және кәсіби әрекетте инновациялық шешімдер қабылдайтын педагог тұлғасы қалыптасады.
Білім беру ұйымдарының педагогтеріне арналған кәсіби стандарттарында: «педагогтің инновациялық технологияларды қолдануы, цифрлық білім беру ортасында жұмыс істей алуы және білім беру үдерісін жобалауы негізгі талаптардың бірі ретінде белгіленген» [5]. Осыған байланысты болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау қоғамның әлеуметтік сұранысынан, мемлекеттік стратегиялық міндеттерден және жоғары педагогикалық білім беру жүйесін жаңғырту қажеттілігінен туындайтын өзекті ғылыми-педагогикалық мәселе болып табылады.
Соңғы жылдарда болашақ педагог мамандарды жаңа инновациялық технологиялар тұрғысынан даярлау арқылы отандық жоғары білім беру жүйесінің сапалылығын арттыруға үлкен үлес қосылып келеді. Болашақ педагог мамандарды кәсіби іс-әрекетке даярлауды бизнес-инновациялық бағдарда ұйымдастырып жүргізу арқылы ЖОО-дағы педагогикалық үдерістердің білімдік деңгейде ғана емес, дәстүрлі көзқараспен қарағанда мүлде өзара үйлеспейтіндей көрінетін ғылым салаларының интеграцияланып, педагогиканың жаңа деңгейге көтерілуіне, сөйтіп дамудың жаңа белесіне шығуына алғышарттар жасалынып келеді. Бұл жағдай болашақ педагогтерді даярлау стратегиясына жаңа серпін беріп, педагогтерді даярлау жүйесінің, сол арқылы жалпы білім беру жүйесінің сапасын көтереді.
Педагогика мен бизнес-инновацияның түйіскен нүктесінде әлеуметтік ортамыздың маңызды тапсырысы ретінде педагогикалық интеграция туындайды. Ол өз кезегінде болашақ педагогтердің өзін-өзі тануына, қалыптан тыс жағдаяттарда өз бетімен дұрыс шешімдер қабылдауына, өзгермелі динамикалық қозғалыстарға, мынау әлемдегі тез құбылып тұратын әлеуметтік ортаға, өзінің мүмкіндіктерін іске асыруға, басым позициялардан орын таба алуына қажетті сапалы қасиеттерді қалыптастыра алады. 
Инновациялық үдерістердің маңызды бір бағдары ретінде болашақ бастауыш білім беру педагогтерінің бизнес-инновациялық дағдыларды меңгеру үдерісін атауға болады.
Кәсіпкерлік пен педагогиканың байланысы бойынша екі саланың тек механистік бірігуі айтылмайды, мұнда білім беру жүйесінің жасақталуында ғылымның көптеген салалары әдіснамалық, теориялық тірек болып, қолдаулар жасалынады. Соның негізінде өзіндік ерекшелігі мол, бизнес-инновациялық бағдарлы болашақ бастауыш білім беру педагогын кәсіби іс-әрекетке даярлаудың технологиясы оны іске қосушы әдістемелік жүйесі жасалынады. Осылайша жоғары оқу орындарында болашақ педагогтерді кәсіби іс-әрекетке даярлаудың модернизациялануы қарқындайды. Бастауыш білім беру педагогикалық-психологиялық дағдыларымен бірге заманның тез өзгеретін жағдайында аса керекті кәсіпкерлік ойлау дағдылары қоса дамытылады.
Болашақ бастауыш білім педагогтерін бизнес-инновацияға бағдарлай отырып кәсіби педагогтік іс-әрекетке даярлаудың мәні – педагогикалық іс-әрекеттің кәсіпкерлікке тән және бизнес-инновацияны игеруге қажетті ынтагерлік, өз бетімен оқып-іздену, нәтижеге бет алуы сияқты сапалы қасиеттерді болашақ педагогтің әрқайсысында қалыптастыру.
Басты назарда студенттердің педагогтік және кәсіпкерлік тұрғыдан жаңа, өмірлік қажеттіліктерге қолданатын командалық жұмыс, рефлексия, білімі мен дағдылар жүйесін меңгеру үдерісін ұтымды етіп ұйымдастыру тұрады. Бизнес-инновациялық бағдарлы педагогтік кәсіби іс-әрекетке даярлаудың шын мәнінде атқаратын үлкен қоғамдық-әлеуметтік, экономикалық та миссиясы бар деп ойлаймыз. Ең алдымен, ғылымдағы жаңа интеграциялық үрдістің тенденцияның келбетін айқындайды, іске қосатын болады. Өйткені ол бір қырынан бастауыш білім педагогы мамандығын алып шықса, екінші қырынан білім беру мекемелерінде шағын бизнес ұйымдастыру қабілеті мен қажетті дағдылары қалыптастырылған ерекше маман болып шығады. 
Мәселенің ғылымда қарастырылу деңгейі. Педагогикалық әдебиеттерді талдау бизнес-білім беру мәселесіне қатысты педагогикалық тұрғылар аясында жүйеленген арнайы зерттеулердің жоқ екенін көрсетеді. Экономикалық тәрбие мәселелері бойынша жекелеген зерттеулер 1960-жылдардан бастап жүргізілген, ал экономикалық білім берудің жалпы мәселелері Л.И. Абалкин [6], Ю.К. Васильев [7], А.Ф. Аменд [8], Л.Б. Азимов, Е.В. Журавская [9], Л.П. Мельникова [10], Хейне Пол [11], В.А. Товстик [12], Р. Хизрич, М. Питерс [13], Ц.А. Сасова [14], А.Х. Сатаров [15] және т.б. зерттеулерде қарастырылған.
Белгілі болғандай, шетелдік ғалымдардың (Б.Берман, Ф.Котлер, Г.Г.Леттау, Дж.Эванс және т.б.) еңбектерінде жасалған бизнес-білім берудің жалпы теориясы дамыған нарықтық елдердің тәжірибесіне негізделген. Алайда оның кейбір теориялық аспектілері қазіргі отандық жағдайларға бейімделмеген, онда аталған саладағы білім беру үдерісіне қатысты педагогикалық тұрғыдан іс жүзінде көрініс таппаған, сондай-ақ өтпелі кезеңдегі осы үдерістің ерекшеліктері ескерілмеген.
Шетелдік педагогика ғылымында кәсіпкерлікке және инновацияға бағдарланған білім беру мәселелері кеңінен зерттелген. Атап айтқанда, Allan A. Gibb кәсіпкерлікке негізделген білім берудің мазмұнын талдай отырып, оның тек бизнес ашуға үйретумен шектелмей, білім алушылардың бастамашылдығын, дербестігін, икемді дағдыларын және жауапкершілігін қалыптастыруға бағытталуы тиіс екенін негіздейді [16]. Jaana Seikkula-Leino кәсіпкерлік және инновациялық білім беруді оқу бағдарламасына жүйелі түрде кіріктірудің маңызын айқындап, бұл үдерісте мұғалім даярлаудың шешуші рөл атқаратынын көрсетеді [17].
İsa Deveci мен Jaana Seikkula-Leino мұғалімдерді кәсіпкерлік білімге даярлау мәселелері бойынша жүргізілген зерттеулерді талдай отырып, педагогтердің үздіксіз кәсіби дамуы мен арнайы даярлығының қажеттілігін дәлелдейді [18]. Martin Lackéus кәсіпкерлікке негізделген білім берудің мазмұнын «құндылық жасау» (value creation) тұжырымдамасы арқылы ашып, білім алушылардың нақты әлеуметтік мәні бар өнімдер мен идеялар жасау арқылы тиімді үйренетінін көрсетеді [19]. Paula Tiernan болашақ мұғалімдерді даярлау бағдарламасына кәсіпкерлік білім беру компоненттерін енгізудің олардың кәсіби іс-әрекетке даярлығын арттыратынын негіздейді [20].
Frode Olav Haara мен Eirik S.Jenssen педагогикалық кәсіпкерлік ұғымын қарастыра отырып, мұғалімдердің кәсіби дамуы нақты жағдаяттарда әрекет ету, мәселе шешу және өзін-өзі реттеу дағдыларымен тығыз байланысты екенін дәлелдейді [21]. Elena Ruskovaara мен Timo Pihkala кәсіпкерлік білім берудің тиімділігі көбіне мұғалімдердің даярлық деңгейіне тәуелді екенін айқындайды [22]. Lea Oksanen, Elena Oikkonen және Timo Pihkala мұғалімдердің кәсіпкерлік білім беру саласындағы кәсіби дамуының біркелкі жүрмейтінін көрсетіп, оны жүзеге асыру үшін жүйелі институционалдық және әлеуметтік қолдаудың қажеттілігін негіздейді [23].
Аталған зерттеулер кәсіпкерлікке және инновацияға бағдарланған білім берудің мазмұны, мұғалімдерді даярлау, кәсіби даму және оқу үдерісіне енгізу мәселелерінің жекелеген қырларын жан-жақты ашып көрсеткенімен, болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау мәселесі әлі де жеткілікті деңгейде кешенді түрде қарастырылмаған.
Бизнес-білім беру саласы мамандарының (Р.Я. Ахмадиев [24], Дж.М. Лейхифф [25], Р. Лещинер, М. Разу, Ю. Старостин [26], Э.Л. Моппель [27] және басқалар) еңбектері көбіне шетелдік тәжірибені талдау мен жинақтауға арналған, әрі олардың басым бөлігі маркетинг мәселелеріне бағытталған.
Бизнес-білім беру мәселелерін қамтитын жекелеген зерттеулерде (Р. Апресян [28], В. Галенко [29], О.В. Сагинова [30], В.П. Симонов [31] және т.б.) білім беру қызметтері нарығына талдау жасалған және ақпараттық қызметтер ұсыну шеңберінде қарастырылған.
Шетелдегі бізді қызықтыратын осы саладағы зерттеулер V. Chinapah [32], K. Gellert [33], L. Kavasos [34] және т.б. мамандар тарапынан, соның ішінде ЮНЕСКО қамқорлығымен немесе оның іс-шаралары аясында жүргізілуде.
Ресей педагогикасында Л.И. Евенко [35], В. Жураковский [36], В.С. Катькало [37], Н.Р. Кельчевская [38], О.В. Лаврова [39] және т.б. еңбектерін атап өткен жөн. Қазіргі заманғы бизнес-білім беру жүйесінің қалыптасу проблемалары мен перспективаларын Г.Д. Подсыпанина қарастырса, жаһандану жағдайындағы бизнес-білім берудің дамуын Н. Покровский мен    В. Саунин зерттеген. 
Қоғам дамуындағы кәсіпкерліктің рөлі теориясы (А.Б. Бусыгин, Ю.М. Осипов, Р. Хирих, А. Хоскинг, Дж. Шумпетер және т.б.), кәсіби өзін-өзі анықтау және жастардың экономикалық дайындығы тұжырымдамалары (П.Н. Андрианов, Н.С. Мурадова, В.А. Поляков, В.К. Розов, И.А. Сасова, В.Д. Симоненко және т.б.) теориялық еңбектерінде кеңінен айқындалған.
Алайда қазіргі уақытта Л.И. Евенко, О.В. Лаврова жүргізген диссертациялық зерттеулерден басқа, белгілі еңбектердің ешқайсысы бизнес-білім беру проблематикасын кешенді түрде қарастыруға толық негіз бола алмайды.
Отандық зерттеулерде Т.Баймолдаевтың «Қазіргі мектептегі менеджменттің педагогикалық негіздері» [40], А.О.Искакованың «АҚШ-тағы жекеменшік мектептердің қалыптасуы мен дамуы» [41], А.Б.Калиеваның «Ұлыбританияның жекеменшік мектептерінде элитаны тәрбиелеу (тарихи-педагогикалық аспект)» [42], А.Муслимовтың «Нарықтық экономика жағдайында оқушыларды кәсіби даярлау» [43], Э.И. Калиеваның «Жоғары сынып оқушыларының экономикалық тәрбиесінің педагогикалық негіздері» [44], Г.Д.Такенованың «Менеджмент негізінде колледжді инновациялық басқарудың педагогикалық негіздері» [45], Н.А.Урузбаеваның «Нарыққа өту жағдайында жоғары оқу орындарының ғылыми кадрларын қалыптастыру мәселелері» [46] атты зерттеулері белгілі.
Қазіргі уақытта Қазақстандағы білім беруді, соның ішінде бизнес-білім беруді жетілдіру және оның сапасын арттыру мәселелеріне Н.К. Мамыров [47], С.А. Абдыманапов [48], Ж.А. Караев [49], Ш.К. Курманалина [50] және т.б. еңбектері арналған.
Аталған еңбектердің жан-жақтылығына қарамастан, олар бизнес-білім берудің ғылыми-педагогикалық мүмкіндіктерін толық дәрежеде ашуға және оны жаңа жағдайларға бейімдеуге жеткіліксіз. 
Болашақ мұғалімдердің кәсіби іс-әрекетінің теориялық-әдіснамалық негіздерін Р.Қоянбаев [51], Ж.Наурызбай [52], К.Ж.Қожахметова [53], С.Қалиев [54], С.Ұзақбаева [55] Қ.Т.Ыбырайымжанов [56] еңбектерінде жан-жақты қарастырылған. Ал Қ.Жарықбаев [57], Ж.Ы.Намазбаева, [58] С.М.Жақыпов [59] және т.б. ғалымдардың зерттеулерінде психологиялық негіздерін және кәсіби даму заңдылықтарын жүйелеген. 
 Сонымен қатар, болашақ бастауыш сынып мұғалімдерін даярлау мәселелері арнайы зерттеу нысаны ретінде қарастырылып, кәсіби-дидактикалық құзыретін қалыптастыру (Б.Т. Барсай [60]); кәсіби іс-әрекетке даярлау (М.З. Джанбубекова [61]); инновациялық әрекет және басқарушылық әрекетке даярлау (Ж.Стамбекова [62], А.Жунисбекова [63] , М.Книсарина[64]) бағыттарындағы ғылыми еңбектерде орын алған.
Зерттеуші ғалымдар Қ.Ж.Аганина [65] «Оқушыларға экономикалық білім берудің дидактикалық негіздері», А.Тенетилова «ЖОО-ның инновациялық білім беру кеңістігінде болашақ педагогтердің кәсіпкерлікке бағытталған кәсіби даярлығы» [66], Т.Мехмет «Коллаборативтік орта жағдайында бакалаврларды кәсіпкерлік қызметке кәсіби даярлау» [67], К.Есенова  «Білім беру менеджерлерін дайындау жүйесі» [68], Т.Турсынов «Болашақ туризм менеджерлеріне экономикалық білім берудің педагогикалық шарттары» [69], М.С. Каюмова «Start-up жобаларды жоспарлау үдерісінде білім алушылардың зерттеушілік құзыреттерін қалыптастыру» [70] тақырыптарындағы диссертациялық жұмыстарында студенттер арасындағы экономикалық білім мен кәсіпкерлік қызметтің теориялық негіздері қарастырылған.
Инновациялық кәсіпкерлік мәселелерін теориялық тұрғыдан зерттеген қазақстандық экономистер: О.Сабден – инновациялық экономиканы қалыптастыру, ұлттық инновациялық жүйені дамыту және ғылым мен өндіріс байланысын күшейту қажеттігін негіздеген. М.Б. Кенжегузин – экономиканың инновациялық дамуында адами капитал мен жоғары технологиялардың шешуші рөл атқаратынын көрсеткен. А.Қ. Қошанов–инновациялық кәсіпкерлікті мемлекеттік қолдау және экономиканың бәсекеге қабілеттілігін арттыру мәселелерін зерттеген. А.Е. Есентүгелов – инновациялық-индустриялық дамудың экономикалық тетіктерін қарастырған. Г.Көпжасарова - инновациялық кәсіпкерлік, теориясы мен даму механизмдерін, Л.Байтуова - индустриялық – инновациялық экономика жағдайында адами ресурстарды дамыту, А.Ю.Абенова – жоғары білім берудегі экономикалық үрдістер, Г.Жолдасбекова т.б. жоғары оқу орындары мен бизнестің интеграциясын зерттеген.
Болашақ педагогтердің бизнес-инновациялық даярлығы туралы мәселені зерттеген еңбектерді, қарастырған ақпараттарды, интернет ресурстарды талдау барысында көптеген жоғары оқу орындарында бұл мәселенің әлі де болса педагогикалық үдерісс ретінде нақты жасақталмай, әлі де болса, көп жағдайда аудиториядан тыс шаралар легінде қарастырылатыны байқалады. Нақты айтқанда, студенттік стартаптар, студенттік бизнес-инкубаторлар,  инновациялық жобалар сияқты іс-шаралар формасында өткізіледі. 
Алайда, студенттердің бизнес-инновациялық даярлығы көптеген университеттерде аудиториялық сабақ жүйесіне кіргізілмеген. Біздің ойымызша, бұлай жасаудың себебі әлі де болса университеттерде жаңа заманның талабы яғни барлық болашақ мамандық иелерінің қосалқы мамандық ретінде бизнес-инновацияны қоса меңгеру қажет екендігі толыққанды жолға қойылмай келеді. 
Біздің зерттеуіміздің өзектілігі қазіргі білім берудің трансформациясында (цифрлық, инновациялық, кәсіпкерлік, бизнес-инновациялық) болашақ бастауыш білім педагогтеріне қойылатын талаптардың күшеюі, яғни болашақ мамандардың кәсіпкерлік, инновациялық ойлауының қажеттілігін көрсетеді. Осы тұрғыда нормативтік, теориялық талдаулар барысында келесідей қарама-қайшылықтар анықталды. Олар:
– бүгінгі жоғары білім беруде инновациялық, кәсіпкерлік идеясы бар болашақ мамандарға деген әлеуметтік сұраныс пен жоғары оқу орындарында болашақ бастауыш білім педагогтерін бизнес-инновациялық бағдарлаудың, сол арқылы кәсіби іс-әрекеттің мазмұнын жетілдірудің теориялық-әдіснамалық негіздерінің зерттелмеуі арасындағы;
- ЖОО-да болашақ мамандар даярлауда олардың білім беру жобаларын ұйымдастырушы, стартаптарды жүзеге асырушы, бизнес-инновациялық идеяларды жасап шығарушы субъект ретінде инновациялық ортада жұмыс істеу қабілеттігінің болуы мен болашақ бастауыш білім педагогтерінің кәсіпкерлік, жобалау, маркетингтік және инновациялық әрекеттерді жүзеге асырудың әдістемелік деңгейде жүйеленбеуі арасындағы;
– жоғары педагогикалық білім беруде бизнес-ииновациялық бағдарлау арқылы практикаға бағдарланған оқытуға акценттің берілуі және болашақ педагогтердің нақты бизнес-жобалар, стартаптар, әлеуметтік кәсіпкерлік және инновациялық білім беру өнімдерін әзірлеу тәжірибесінің жүйелі жетілдірудің педагогикалық деңгейде қарастырылмауы арасындағы қарама-қайшылықтар болып анықталды.
Анықталған қарама-қайшылықтардың шешімін табу бізге зерттеу мәселесін болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлауды теориялық-әдіснамалық тұрғыдан негіздеп, оның әдістемесін дайындау қажеттілігін айқындап, зерттеу тақырыбын: «Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау» деп таңдауға негіз болды.
Зерттеу нысаны: ЖОО-да болашақ бастауыш білім педагогтерін даярлау үдерісі.
Зерттеу пəні: бизнес-инновацияға бағдарлау арқылы бастауыш білім педагогтерін кәсіби іс-әрекетке даярлау әдістемесі.
Зерттеу мақсаты: болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлауды теориялық-әдіснамалық тұрғыда негіздеу, әдістемесін әзірлеу және оның тиімділігін тәжірибелік-эксперименттен өткізу, ғылыми-әдістемелік ұсыныстар беру.
Зерттеу міндеттері
- «кәсіби іс-әрекет», «бизнес-инновация», «бизнес-инновацияға бағдарлау» ұғымдарының мәні және мазмұнын нақтылау;
- бизнес-инновацияға бағдарлау арқылы болашақ бастауыш білім педагогтерін кәсіби іс-әрекетке даярлаудың әдіснамалық тұғырларын айқындау; 
- болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық шарттарын анықтау;
- болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделін жасау;
-болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әдістемесін дайындау, оның тиімділігін тәжірибелік-эксперимент жұмысында дәлелдеу, ғылыми-әдістемелік ұсыныстар беру.
Зерттеудің ғылыми болжамы: егер, болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың теориялық және әдіснамалық негіздері айқындалып, зерттеудің ұғымдық-категориялық аппараты құрылымдалып, мазмұны анықталып, нақтыланса, болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі мен әдістемесі дайындалып, кәсіби тұрғыда жүзеге асырылса, онда ЖОО-да болашақ педагогтердің кәсіпкерлік ойлауын, бизнес-инновациялық идеяларын тәжірибеге ендіру мүмкін болады, өйткені жоғары білім беруде инновациялық, кәсіпкерлік идеясы бар болашақ мамандарға деген әлеуметтік сұранысты қанағаттандырады.
Зерттеудің жетекші идеясы: болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау олардың педагогикалық, цифрлық, кәсіпкерлік және жобалық құзыреттерін кіріктіре қалыптастыруға негіз болады; осы үдерісте жекелеген білім, білік, дағдылардың сандық тұрғыдан жинақталуы сапалық жаңа кәсіби деңгейге өтіп, болашақ мұғалімнің инновациялық ойлауы, бастамашылдығы, икемділігі және білім беру практикасына бейім кәсіби әрекеті қалыптасады.
Зерттеудің теориялық-əдіснамалық негіздерін білім философиясы, таным теориясы, тұлға теориясы, кәсіпкерлікті дамыту тұжырымдамасы, адами капиталды дамыту теориясы, кәсіпкерлік теориясы, инновациялық педагогика, инновациялық теория, құзыреттілік теориясы, іс-әрекеттік теориясы, оқыту теориясы; ал болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әдіснамалық негіздерін экономикалық-кәсіпкерлік тұғыр, аксиологиялық тұғыр, жүйелілік тұғыр, инновациялық-технологиялық тұғыр, іс-әрекеттік тұғырлар құрайды.
Зерттеу көздері: Қазақстан Республикасының Конституциясы, Қазақстан Республикасының «Білім туралы» Заңы, Қазақстан Республикасында жоғары білім мен ғылымды дамытудың 2023-2029 жылдарға арналған тұжырымдамасы, жалпыға міндетті бастауыш білім берудің мемлекеттік стандарты, зерттеу жұмысының тақырыбы мен мақсат-міндеттеріне, зерттеу логикасына сәйкес отандық және шетел ғалымдарының философиялық, педагогикалық, психологиялық еңбектері мен зерттеулері, бастауыш білім беру деңгейінің пәндік оқу бағдарламалары, оқулықтар, оқу-әдістемелік кешендер мен құралдар, интернет-ресурс пен электрондық оқу құралдары, масс-медиа құралдары және ғылыми-әдістемелік ақпараттар, бастауыш сынып мұғалімдерінің іс тәжірибесі және озат үлгілері, зерттеуші автордың жеке педагогикалық тәжірибесі алынды. 
Зерттеу əдістері: теориялық әдістер: жинақтау, талдау, анализ, құрылымдау, контент-талдау, ассоциациялау, модельдеу, жіктеу, салыстыру; эмпирикалық әдістер: бақылау, байқау, диагностикалау, google-сауалнама, салыстыру, өңдеу, математикалық статистикалық әдістер (дисперсия көрсеткіші) қолданылды.
Зерттеу кезеңдері
Зерттеу жұмысының бірінші кезеңінде (2021–2022 жылдар) болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау мәселесіне қатысты ұғымдар мен түсініктер жүйесінің мазмұны нақтыланды. Зерттеу тақырыбының өзектілігі айқындалып, ғылыми болжам, зерттеу нысаны мен пәні, қарама-қайшылықтары анықталды. Зерттеу жұмысының мақсаты мен міндеттері нақтыланып, теориялық-әдіснамалық негіздері талданды. Осы бағыттағы отандық және шетелдік ғылыми еңбектерге, монографияларға талдау жүргізілді. Зерттеудің әдістері жүйеленіп, ғылыми аппараты қалыптастырылды. Сонымен қатар, жоғары оқу орындарында жүргізілген бақылаулар негізінде зерттеу мәселесіне қатысты бастапқы деректер жинақталды. Тәжірибелік-эксперимент жұмысының бағдарламасы әзірленіп, дидактикалық құралдар жүйеленді. Зерттеу нәтижелері бойынша ғылыми мақалалар дайындалды.
Зерттеу жұмысының екінші кезеңінде (2022–2023 жылдар) анықталған ғылыми болжамды тәжірибе жүзінде тексеруге бағытталған жұмыстар жүргізілді. Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау моделі жасақталып, оны оқу үдерісіне енгізудің әдістемелік қамтамасыздандыруы әзірленді. Тәжірибелік-эксперимент жұмысының кезеңдері (анықтау және оқыту-қалыптастыру) ұйымдастырылып, өткізілді. Әзірленген модельдің тиімділігі мен педагогикалық мүмкіндіктері тәжірибе барысында тексеріліп, оның нәтижелілігі дәлелденді. Зерттеу нәтижелері ғылыми конференцияларда баяндалып, ғылыми мақалалар түрінде жарияланды.
Зерттеу жұмысының үшінші кезеңінде (2023–2024 жылдар) тәжірибелік-эксперимент жұмысының бақылау кезеңі жүргізіліп, алынған нәтижелер жан-жақты талданды. Зерттеу барысында ұсынылған ғылыми қағидалар нақтыланып, тиісті түзетулер енгізілді. Жинақталған нәтижелер негізінде әдістемелік ұсыныстар әзірленді. Зерттеу жұмысының негізгі қорытындылары жасалып, қойылған мақсат пен міндеттердің орындалу деңгейі айқындалды. Диссертациялық жұмыс толық рәсімделіп, мәтіні тұтастай дайындалды.
Зерттеудің ғылыми жаңалығы мен теориялық маңыздылығы
- «кәсіби іс-әрекет», «бизнес-инновация», «бизнес-инновацияға бағдарлау», ұғымдарының мәні және мазмұны нақтыланды;
- бизнес-инновацияға бағдарлау арқылы болашақ бастауыш білім педагогтерін кәсіби іс-әрекетке даярлаудың әдіснамалық тұғырлары айқындалды; 
- болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық шарттары анықталды;
- болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі жасалды;
-  болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әдістемесі дайындалып, оның тиімділігі тәжірибелік-эксперимент жұмысында дәлелденді, ғылыми-әдістемелік ұсыныстар берілді.
Зерттеудің практикалық маңыздылығы зерттеу жұмысындағы теориялық-әдіснамалық қағидалардың біртұтас жүйеге жинақтала келе, болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың практикалық үдерісін жоспарлауға, модельдеуге, ол модельдің жүзеге асырушы технологиялық әдістемелік жүйесін әзірлеуге, оны тәжірибелік-эксперименттік сынақтан өткізуге мүмкіндік берді. Әдістемелік жүйеде жинақталған элективтік курстың бағдарламасы, дәрістер мазмұны, семинар сабақтардың әдістемелік сценарийлерін, студенттердің өз бетімен  орындайтын жұмыстар негізінде бизнес-инновациялық бағдарлы кәсіби педагогтік іс-әрекетке қалыптасуына арналған тапсырмалар жүйесі, жобалар тақырыптары, кейстер, студенттерге арналған стартап «Smart Coach» атты бизнес-инновациялық клубының жұмыс жоспары зерттеу жұмысымыздың практикалық құндылығын танытады.
Зерттеудің қорғауға ұсынылатын қағидалары
- болашақ бастауыш білім педагогтерін кәсіби іс-әрекетке даярлау үдерісінде «кәсіби іс-әрекет», «бизнес-инновация», «бизнес-инновацияға бағдарлау» ұғымдары педагогикалық және экономикалық білім мазмұнының өзара байланысы негізінде нақтыланады, яғни «кәсіби іс-әрекет - тұлғаның белгілі бір мамандықтың талаптарына сәйкес кәсіби білімін, білігін, дағдысын, құндылықтық ұстанымын және шығармашылық қабілеттерін тиімді қолдану арқылы кәсіби міндеттерді шешуге бағытталған мақсатты, саналы әрі нәтижелі әрекеттердің біртұтас құрылымы»; «бизнес-инновация – болашақ педагогтердің білім беру ұйымдарының өзекті мәселелерін шешуге арналған инновациялық педагогикалық идеяларды, білім беру өнімдерін, технологиялар мен қызметтерді әзірлеу, оларды тәжірибеде енгізу, тиімді тарату және коммерцияландыру әлеуетін іске асыру арқылы жүзеге асатын, қоғамның және білім беру жүйесінің қажеттіліктеріне бағдарланған кәсіби-инновациялық қызметінің нәтижесі»; «бизнес-инновацияға бағдарлау – болашақ бастауыш білім педагогінің білім беру саласындағы кәсіпкерлік мүмкіндіктерді тануын, инновациялық идеяларды іске асыруын, білім беру өнімдері мен қызметтерін әзірлеуін, ресурстарды тиімді басқаруын және әлеуметтік-экономикалық құндылықтың қалыптасуын қамтамасыз ететін кәсіби құзыреттердің, құндылықтық ұстанымдардың және практикалық тәжірибенің кіріктірілген жүйесі»;
- болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әдіснамалық тұғырлары айқындалды: экономикалық-кәсіпкерлік, аксиологиялық, жүйелілік, инновациялық-технологиялық, іс-әрекеттік тұғырлардың өзара байланысы негізінде зерттеу мәселесінің теориялық-әдіснамалық негізі қалыптастырылады. Бұл тұғырлар білім алушылардың бизнес-инновациялық кәсіби іс-әрекетке даярлығын қалыптастыруға мүмкіндік береді;
- болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық шарттары бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау педагогикалық және бизнес білімнің интеграциясын, кәсіпкерлік ойлауды, цифрлық-инновациялық технологияларды, әлеуметтік серіктестікті, белсенді оқыту әдістерін және рефлексиялық бағалауды өзара бірлікте іске асыру деп анықталды. Бұл шарттар студенттердің кәсіпкерлік ойлауын, инновациялық белсенділігін, кәсіби жауапкершілігін және авторлық білім беру өнімін әзірлеу қабілетін дамытуға бағытталады;
- бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі педагогикалық және экономикалық білім мазмұнын интеграциялау логикасына негізделеді. Модельдің құрылымында әлеуметтік сұраныс, тұжырымдамалық негіздеу, мақсаты айқындалып, теориялық-әдіснамалық бөліктері, компоненттер, өлшемдер мен көрсеткіштер, жоғары, орта және төмен деңгейлері барлығы ортақ блоктарға топтастырылып, нәтижесін сипаттайды;
- болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау әдістемесі теориялық білімді практикалық әрекетпен ұштастыруға негізделеді. Әдістеме студенттерге бизнес-инновация, кәсіпкерлік, адами капитал, менеджмент, маркетинг, білім беру өнімін жобалау және стартаптық әрекет негіздерін меңгертуді көздейді. Оның тиімділігі тәжірибелік-эксперименттік жұмыс барысында студенттердің инновациялық ойлауының, кәсіпкерлік дағдыларының, кәсіби белсенділігінің және дидактикалық өнім әзірлеу қабілетінің қалыптасуы арқылы дәлелденеді. Зерттеу нәтижелері жоғары оқу орындарының педагогикалық білім беру бағдарламаларына, арнайы курстарға, әдістемелік құралдарға және кәсіби практика мазмұнына енгізуге ұсынылады.
Зерттеу базасы: Абай атындағы Қазақ ұлттық педагогикалық университеті.
Зерттеу нəтижелерінің апробациясы және сынақтан өткізу университеттегі студенттік бизнес-инкубатор клубымен тығыз байланыс жасау негізінде әзірленген бизнес-инновациялық мазмұндағы әдістемелік әзірлемелер дайындау арқылы жүзеге асырылды; сонымен қатар «Бизнес-тренинг» тақырыбындағы таңдау пәні бағдарламасын, әдістемелік құралдар жүйесін, дәрістер, семинар, өзіндік жұмыстар мазмұнын, жобалар тақырыптарын тағы басқа дидактикалық құралдармен қамтамасыз етілді. Зерттеу жұмысының әр кезеңінде қол жеткен нәтижелер кафедра мәжілістерінде, семинарларда, конференцияларда баяндалып отырды. 
Зерттеудің талқылануы мен жариялануы: Зерттеу жұмысының негізгі тұжырымдары, теориялық және практикалық нәтижелерінің талқылануы: зерттеу материалдары бойынша 1 оқу-әдістемелік құрал, 8 ғылыми еңбектер жарияланды. Оның ішінде 2 ҚР ҒЖБМ Ғылым және жоғары білім саласындағы сапаны қамтамасыз ету Комитеті бекіткен басылымдарда, 1 Scopus ақпараттық базасына кіретін журналда, 5 Халықаралық ғылыми конференциялардың материалдар жинағында  шығарылды. Олар:

8.Болашақ бастауыш сынып мұғалімдерін кәсіби қызметке даярлауда бизнес-инновацияларды қолдану. «Заманауи педагогикалық білім берудің өзекті мәселелері мен перспективалары» атты халықаралық ғылыми-практикалық конференция материалдары. Алматы, 23 желтоқсан 2022 ж., 503–508 бб. ISBN: 978-601-269-179-5.
Диссертация жұмысының құрылымы мен көлемі: Диccepтaция жұмысы кipicпeдeн, үш тараудан, қopытындыдaн, пaйдaлaнылғaн әдeбиeттep тiзiмiнeн және қосымшалардан тұрады. 
Кіріспеде зерттеу жұмысының өзектілігі негізделіп, зерттеудің ғылыми аппараты жүйеленді, жұмыстың мақсаты анықталды, зерттеу міндеттері белгіленді, зерттеу жұмысының нысаны мен зерттеу пәні, ғылыми болжамы белгіленді. Зерттеу міндеттерін шешуде қолданылған теориялық және эмпирикалық әдістер нақтыланды, зерттеудің теориялық - әдіснамалық негіздері сипатталып, ғылыми жаңалығы көрсетілді, теориялық және практикалық маңыздылықтары баяндалды. Қорғауға ұсынылатын қағидалар ұсынылып, зерттеу нәтижелерінің апробациясы мен сынақтан өткізілуі беріледі. Зерттеудің эмпирикалық базасы мен зерттеу кезеңдері көрсетілді. 
«Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың теориялық-әдіснамалық негіздері» деп аталатын бірінші тарауда «кәсіби іс-әрекет», «бизнес-инновация», «бизнес-инновацияға бағдарлау» ұғымдарының мәні, мазмұны философиялық, психологиялық және педагогикалық тұрғыда талданып, негізгі ұғымдарға нақтылаулар жасалады. Бизнес-инновацияға бағдарлау арқылы кәсіби іс-әрекетке даярлаудың психологиялық-педагогикалық негіздері, бизнес-инновацияға бағдарлау арқылы кәсіби іс-әрекетке даярлаудың әдіснамалық тұғырлары қарастырылады. 
«Болашақ бастауыш білім беру педагогтерін бизнес- инновацияға бағдарлау арқылы кәсіби іс-әрекетке даярлауды модельдеу» атты екінші тарауда ЖОО жағдайында бизнес-инновацияға бағдарлау арқылы жаңа педагогикалық тәсілдемелердің қолданылуындағы болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әлеуеті сипатталады. Педагогикалық шарттары бизнес білімнің интеграциясын, кәсіпкерлік ойлауды, цифрлық-инновациялық технологияларды, әлеуметтік серіктестікті, белсенді оқыту әдістерін және рефлексиялық бағалауды өзара бірлікте іске асыру деп анықталып, олардың тәжірибедегі маңызы талданады және бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі дайындалып ұсынылды.
«Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың тәжірибелік-эксперимент жұмыстары» деп берілетін үшінші тараудың мазмұнында болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудағы диагностикалау жұмыстарының барысы сипатталады, болашақ білім беру педагогтерін бизнес-инновацияға бағдарлау арқылы кәсіби іс-әрекетке даярлаудағы қалыптастыру кезеңдерінде дайындалған әдістеменің мазмұны, жүзеге асырылу жолдары көрсетіліп, тәжірибелік-эксперименттік жұмысының нәтижелері талданады.
Қорытындыда зерттеу жұмысының мақсат, міндеттеріне сәйкес алынған ғылыми нәтижелер тұжырымдалып, зерттеу жұмысының  ғылыми-әдістемелік ұсыныстары беріледі.


1 БОЛАШАҚ БАСТАУЫШ БІЛІМ БЕРУ ПЕДАГОГТЕРІН БИЗНЕС-ИННОВАЦИЯҒА БАҒДАРЛАУ АРҚЫЛЫ КӘСІБИ ІС-ӘРЕКЕТКЕ ДАЯРЛАУДЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ

1.1 «Кәсіби іс-әрекет», «бизнес-инновация», «бизнес-инновацияға бағдарлау» ұғымдарының мәні мен мазмұны
Қазақстандағы бизнес-инновациялық үдерістің және осы бағытта білім беру мен еліміздің инновациялық даму барысы болашақ мамандардың өз лауазымдарын табысты ету жолы ретінде білім алудың рөлін бағалау бағыты орнықты. Бизнес-инновациялық білім берудің заманауи әлемдегі орны адами капиталды оң бағытта қалыптастыруда маңызды. Қазіргі еліміздегі жоғары білім беру жүйесінде бизнес-инновациялық саланың мамандарын дайындау қарқындап өсіп келеді. Нарық заманындағы айрықша бір белгі ретінде қоғамның әрбір саналы мүшесінің инновациялық іс-әрекет иесі болуы оның қаржылық жағдайы тұрақты болуына және дамуға қажетті іргетасы болуының қажеттілігі болып табылады. Сондықтан да теориялық талдауларды «кәсіби іс-әрекет», «бизнес-инновация», «бизнес-инновацияға бағдарлау» ұғымдарының мазмұнын философиялық, психологиялық және педагогикалық аспектілерде қарастыру көзделеді.
Біз, бизнес-инновациялық іс-әрекеттің кешенді сипаттамасын қарастыруда ғылыми-технологиялық жетістіктерге негізделген «бизнес-инновация» ұғымының құрылымында жаңашылдыққа деген ұмтылыс, инновацияны қызмет үдерісіне енгізудегі қарқындылық және заманауилық, өз бойында, болмысында бар білімі мен ерік-жігерін жүзеге асыра білу, меңгерген әдістердің рационалды нәтижесін қолдана білу, әрбір орындалған қадамның бірізділікпен және мазмұндық жағынан инновациялық үдерістің технологиялық негіздері болашақ педагогтің инновациялық белсенді тұлғасын қалыптастырады. Ендеше ең алдымен философиялық талдауларды төмендегідей жіктеуге болады:
- грек философы Пифагорша: «адам үшін саналы дəлел, логикалық мотивация, логос маңызды, ...философия дерек пен тəжірибеден аса отырып, сананың көмегімен себептерді табуға міндетті» [71]; 
- Ансельмнің бағдарламасы: «...сенімде бар ақылдың шуағы, яғни екі синтездеуші тұжырымын айқын түсінуге болады: fides quarens intellectum жəне credo ut intelligam: «түсінуді іздейтін сенім» жəне «түсіну үшін сенемін». Универсалийлердің (əмбебаптардың) реалистік доктринасы – игілік, даналық, болмыс, табиғат түсініктеріне онтотеологиялық нақтылық сəйкес келеді; зерденің танымдық белсенділігі архетиптік əмбебап идеялардың нақтылыққа айналуына қатысуы» [71,б. 396];
-Әл-Фараби бойынша: «адам рухани жағынан үнемі өзін-өзі жетілдіріп отыруға тиіс, адам тек ақиқатты, айналадағы дүниені танып-білу арқылы жетіледі» [72] деп түсіндіреді. Жоғарыда философиялық ілімдерді қарастыруда Пифагордың логосқа, саналы дәлел мен себеп-салдарлық байланыстарды анықтауға негізделген көзқарасы, Ансельмнің сенім мен ақылдың бірлігін дәріптейтін танымдық ұстанымы және әл-Фарабидің тұлғаның үздіксіз рухани әрі интеллектуалдық жетілуі туралы идеялары болашақ бастауыш білім педагогтерін бизнес-инновациялық бағдарлау арқылы кәсіби іс-әрекетке даярлаудың философиялық негізін айқындайтындығы белгілі. Бұл тұрғыда педагогтің кәсіби даярлығы тек білім мен білікті меңгерумен шектелмей, логикалық ойлау, ғылыми негізделген шешім қабылдау, жаңашыл идеяларды бағалау, кәсіпкерлік бастамаларды жүзеге асыру және өзін-өзі үздіксіз дамыту қабілеттерін қалыптастырумен сипатталады. Сондықтан бизнес-инновациялық бағдарлау болашақ педагогтің шығармашылық әлеуетін дамытып қана қоймай, оны білім беру үдерісінде инновациялық өнімдер әзірлеуге, өзгермелі әлеуметтік-экономикалық ортада кәсіби міндеттерді тиімді шешуге және білім беру саласында жаңа құндылық қалыптастыруға бағыттайтын маңызды әдіснамалық негіз ретінде қарастырылады. 
Абайдың (1893ж.) 19-қара сөзінде: «Адам ата-анадан туғанда есті болмайды: естіп, көріп, ұстап, татып ескерсе, дүниедегі жақсы, жаманды таниды дағы, сондайдан білгені, көргені көп болған адам білімді болады» деп айтылады [73]. Біздің түсінуімізше, Абайдың адамның танымы мен білімі тәжірибе, бақылау және әрекет арқылы қалыптасатыны туралы қағидасы болашақ бастауыш білім педагогтерін бизнес-инновациялық бағдарлау арқылы кәсіби іс-әрекетке даярлаудың маңызды философиялық негіздерінің бірі деуге болады. Олай деуге негіз бар, яғни бизнес-инновациялық даярлық тек теориялық білімді меңгерумен шектелмейді, ол нақты тәжірибе жинақтау, инновациялық идеяларды жүзеге асыру, кәсіпкерлік жобаларды әзірлеу, цифрлық және педагогикалық өнімдер жасау, олардың тиімділігін бағалау сияқты әрекеттер арқылы қалыптасады. 
Ы. Алтынсариннің «Әдеп», «Жамандыққа жақсылық», «Зеректік» әңгімелерінің мазмұны диалектикалық ілімдерге құрылымдалып, басты құрал ретінде түсіндіріледі. Ағартушының еңбектерінде тек білімнің құндылығы ғана жазылып қоймай, бала дамуындағы мұғалімнің рөлінің маңыздылығы негізделіп, педагогтің бала тәрбиесіндегі жауапкершілігі айқындалады [74]. Бұдан шығатын қорытынды, болашақ бастауыш білім педагогтерінде адамгершілік қасиеттерінің қарама-қайшылықтарды еңсеру, ізгілікке ұмтылу және танымдық ізденіс арқылы қалыптасатынын көрсетеді. Ы.Алтынсариннің диалектикалық ілімінің мазмұны бойынша зерттеуімізде «үзіліссіз даму», «ғылыми түсініктерді ұғынуда қарама-қайшылықтардың бірлігі мен күресі», «кәсіби іс-әрекетте сапалық өзгеріс» заңдылықтарын педагогикалық тұрғыдан негіздеуге мүмкіндік береді .
Қазіргі уақытта болашақ бастауыш білім беру педагогтерін дайындау үдерісінде студенттердің алдағы уақытта атқаратын педагогтік қызметінің түрлі ішкі және сыртқы факторлардың ықпал етуіне дайын болуы, оған өз бетімен ықпал ете алатын қабілеттерді меңгеруін басты назарға алу керек. Бұл жерде сыртқы факторлар дегенде,  қоғамымыздағы инновациялық жай-күйдің деңгейі, оған деген ортадағы сұраныс пен ұсыныстар, білім беру мекемелерінің ғылыми-технологиялық жай-күйі және ең бастысы, сол қоғам үшін маңызды болып табылатын адами капиталдың дәрежесін нысанда ұстап айтып отырмыз. 
Болашақ бастауыш білім беру педагогтерін осы адами капиталдың өлшемін толтыратындай мазмұнда дайындап, бизнес-инновациялық білім беріп, бизнес-инновацияға бағдарлау негізінде педагогтік кәсіби іс-әрекетке баулудың теориялық және практикалық бастау көздерін тану заманауи маңызды мәселе болмағы да осыдан. Білім алушыларды бизнес-инновацияға бағдарлау және сол арқылы педагогтік кәсіби іс-әрекетке дайындау арқылы қоғамымыздың инновациялық бай адами капиталын толықтырып, еліміздің аса құнды ресурсына үлес қосылады. Мұндай ресурстың табиғат ресурсы мен жинақталған материалдық байлықтан аса зор маңызды екені белгілі [75].
Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлауда педагогтік кәсіби іс-әрекеттің табиғатын анықтаудың орны үлкен. Бұл жерде жалпы «іс-әрекет» ұғымына берілген анықтаманы келтіру орынды болады. А.Н.Леонтьевтің анықтауынша, «іс-әрекет» – өмірлік қажеттіліктерден туындайтын және адамның өзін және айналасындағы өмір сүріп отырған ортасын өзгертуге бағытталған ішкі (психикалық) және сыртқы (физикалық) белсенділігі [76].
Қазақстандық психология ғылымында іс-әрекет теориясын ғалым С.М.Жақыпов дамытып зерттеген. Педагог-психолог ғалымдар Қ.Жарықбаев, Ә.Алдыңғаров, Ж.Намазбаева, О.Саңғылбаев, М.Перленбетов, Н.Жиенбаева, Ш.Таубаева,б. Тұрғынбаева және т.б. психологиялық-педагогикалық ғылым саласындағы еңбектерінде кәсіби іс-әрекеттің әр түрлі аспектілерінің ғылыми-практикалық негіздерін жан-жақты жүйелеген.
Іс-әрекет теориясы бойынша іс-әрекеттің келесі түрлері анықталған:
· ойын, негізінен, балалар ойыны; ересектерге арнайы орындатылады; бұл еркін дамыту үдерісі болып табылатындықтан, әркім өз қалауымен қатысып, орындай алады және бұл іс-әрекеттің орындалу барысынан қуаныш табады; ал балалар үшін бұл әрі қарайғы орындайтын іс-әрекетіне дайындық ретінде болады;
· оқу-таным, білім алу және қажетті дағдыларды қалыптастыру, дамытуға мақсатты түрде бағдарланған үдеріс;
· еңбек, адамның өзін қоршаған ортамен, әлеммен өзара әрекет жасауы, соның негізінде ол өз қажеттіліктерін қанағаттандыратын жаңа заттар жасайтын үдеріс;
· қарым-қатынас – адамдардың өзара байланыс орнату және дамыту үдерісі, осылайша адамдар өзара ақпараттармен алмасады, өз сезімі мен жай-күйін білдіреді, солайша бір-біріне ықпал етіп, әсер тигізеді;
· шығармашылық – жасампаз әрекеттер, олардың нәтижесінде ерекше өнімдер жасалынады.
Іс-әрекет өзінің мақсаттылығымен және саналылығымен импульсивті белсенділіктен ерекшеленеді. Іс-әрекет – қоршаған әлеммен өзара әрекеттесу үдерісінде көрінетін адамның саналы іс-әрекеті. Бұлай өзара әрекеттесу адамның өмір сүруі мен дамуын анықтайтын өмірлік маңызды мәселелерді шешуден тұрады. 
А.Н. Леонтьевтің пікірінше, адамның өмірі «бірінен соң бірі өтетін іс-әрекеттердің жиынтығынан құралады». Сыртқы іс-әрекет пен ішкі іс-әрекеттер әртүрлі болып келеді. Сыртқы іс-әрекет адамның қол мен аяқ қозғалысы арқылы жүзеге асырылатын іс-әрекеттерінен тұрады. Ал ішкі іс-әрекет ақыл-ой әрекеттері арқылы қалыптасады. Адамның ақыл-ой әрекеттерінде енді нақты заттармен немесе нақты қозғалыстар арқылы емес, ендігі ретте ол өз санасында сыртқы заттардың бейнелерін, олардың көріністерін және идеалды модельдерді пайдаланады. Бұл, А.Н.Леонтьевше, сыртқы іс-әрекетінің ішкі әрекетке ауысу яғни интериоризациялану үдерісі болып табылады. Ал ендігі ретте ішкі әрекеттің сыртқы әрекетке ауысуы экстериоризациялану үдерісі болып танылады [76,б. 100].
1-суретте көрсетілгендей, «Іс-әрекеттің» өзіндік күрделі иерархиялық құрылымы бар, олар келесідей болып келеді:
· жоғары деңгей – адам іс-әрекеттерінің ерекше түрлерінің деңгейі;
· келесі деңгей  - әрекеттер деңгейі;
· одан соңғы деңгей  - операциялар деңгейі;
· ең төменгі деңгей – психофизиологиялық функциялар деңгейі.



Сурет 1 – Іс-әрекеттің құрылымы (А.Н.Леонтьев бойынша)

Осы логикаға сүйене отырып, педагогтік кәсіби іс-әрекет дегеніміз, болашақ педагогті оқыту, тәрбиелеу, дамыту бойынша жүргізілетін мақсатты, әлеуметтік тұрғыдан әрекет болып табылады деген ғалымдардың анықтамасына толық қосыламыз. Мұғалімнің кәсіби іс-әрекетін феноменология тұрғысынан қарастырған О.П.Морозова өзінің тарихи миссиясын жүзеге асыра алатын педагог ерекше кәсіби санаға ие болған тұлғаға тиесілі екенін атап көрсетеді [77]. Біз де ғалымның осы пікіріне қосыламыз, өйткені өзіне соншалықты ауыр да жауапкершілігі мол жүкті артып алған педагог адамзат жинақтаған мәдениет пен оқушының тұлғасының арасындағы алтын көпір ретінде танылады. Оқушыға тұлға ретінде қарай алатын, адами іс-әрекеттің белсенді субъектісі ретінде танып бағалай алатын педагог қана өзінің стратегиялық жолын сол бағытқа лайықтап құрады.
Педагогтің кәсіби іс-әрекеті – оның белсенді өмір сүруінің негізгі формасы. Мұғалім тек кәсіби іс-әрекеті арқылы ғана өзінің болмысындағы мүмкіндіктерін іске асыра алады. Өзінің ғана емес, оған сеніп тапсырылған шәкірттерінің сан түрлі тілек-ұмтылыстары мен қажеттіліктерінің шынайылыққа айналуы үшін мүмкіндіктерді жасап бере алатын -  тек мұғалім. Оқушының жан-дүниесіндегі болып жататын сан түрлі толғаныстар мен шиеленіскен ой-арпалыстарының түйінін шешіп беріп, өзіне деген сенімін қайта табуына, сөйтіп тұлға ретінде қалыптасуына, Абай көрсеткендей «кірпіш болып, дүниенің бір кетігіне қалануға» жол көрсететін мұғалім. Мұндай зор міндетті арқалайтын мұғалім кәсіби педагогтік іс-әрекет иесі болып саналады. Ыбырай Алтынсариннің «маған жақсы мұғалім бәрінен де қымбат» дегені де нақ осы яғни кәсіби іс-әрекетінде жетістіктерге жету жолын меңгерген педагог.
Бұл мәселенің яғни кәсіби педагогтік іс-әрекет иесі болудың маңыздылығын ұлы педагогтердің барлығы дерлік, Я.А.Коменский [78], А.Байтұрсынұлы [79], М.Жұмабаев [80], В.А.Сухомлинский [81] және т.б., педагогика саласындағы көрнекті ғалымдар Ю.К.Бабанский [82], В.А.Сластенин [83], Н.Д.Хмель [84], А.А.Вербицкий [85] т.б. атап көрсеткен. 
Болашақ бастауыш сынып педагогтерінің тұлғасы мен кәсіби іс-әрекетке даярлануына қойылатын негізгі талаптарды  А.Е.Жұмабаева [86], А.С.Амирова [87], А.Х.Аренова [88], С.Қ.Әбілдина [89], Нағымжанова Қ.М. [90], С.Ә.Нұржанова [91], А.Т.Тұралбаева [92] және т.б. ғалымдар қарастырады. 
Негізінде, педагогтік кәсіби іс-әрекеттің түптамырын танытатын өзіндік ерекшеліктері бар екені белгілі, олардың қатарында келесілерді көрсетуге болады:
· ең бірінші, ерекшелік педагогтік кәсіби іс-әрекеттің субъектілері  болатындығы, яғни адам, бұл жерде студент;
· екіншіден,  күтілетін нәтиже ұзақ мерзімді және күту уақыты біраз болады;
· үшіншіден, педагогтік кәсіби іс-әрекет сапасы мен мазмұны жағынан құндылықты-нормативтік және адамгершілікті гуманистік болып табылады;
· төртіншіден, жоғары дәрежелі жауапкершілікті талап етеді;
· бесіншіден әр уақытта өзіне-өзі есеп беруі талап етіледі.
Зерттеу тақырыбымызға орай, осындай ерекшеліктерге ие болған педагогтік кәсіби іс-әрекетке болашақ бастауыш білім беру педагогтерін бизнес-инновацияға бағдарлау арқылы даярлау жаңаша мазмұнда қарастыруды керек ететіні белгілі. 
Іс-әрекет теориясына сүйеніп қарастырсақ, кәсіби педагогтік іс-әрекеттің мазмұнында іс-әрекеттің түрлерінің барлығы да қолданылады, яғни іс-әрекеттің ол түрлері болашақ мұғалімді даярлауда саналылықпен қайта меңгеруі қажетті педагогтік кәсіби әдістерге айналады. Ал бизнес-инновациялық бағдарлау болса, бұл айтылғандарға нарықтық экономиканың педагогтік менеджменттің заңдылықтары мен талаптары тұрғысынан жаңа мазмұн үстемеленеді.
Ғылыми зерттеулердегі [93] кәсіби іс-әрекеттің қалыптасуы туралы пікірлерге сүйене отырып, кәсіби педагогикалық іс-әрекеттің қалыптасуының бірнеше маңызды қырларын көрсетуге болады деп ойлаймыз, атап айтқанда:
- өзін кәсіби тұрғыдан анықтау және сол бағытқа бағдарлану қыры туралы айту керек, бұл аспектінің мазмұнына болашақ маманның, біздің жағдайымызда болашақ бастауыш білім беру педагогының, өз мамандығына терең саналылықпен қарай білуі, оған деген қызығушылығын дамытуы, бұл мамандықтың мәні мен маңызын айқын түсіне білуі жатқызылады;
- құзыреттілік тәсілдеме, бұл ретте болашақ бастауыш білім беру педагогының кәсіби міндеттерін өзі меңгерген теориялық біліміне сүйеніп және практикалық дағдыларын қолданып шеше алатын болуы айтылады, іс-әрекеттің тиімділігін анықтайтын шешуші фактор осыдан танылады;
- даму кезеңдері, нақты айтатын болсақ, оқытудан (яғни білім беру стандарттарынан) біртіндеп практикалық іс-әрекетке өту, тәлімгерлікке өту, үздіксіз кәсібилік өсу жолына түсу;
- негізгі дағдыларды меңгеру, яғни техникалық дағдылар – hard skills, тұлғалық қасиеттер - soft skills, мотивация, өзіндік даму қабілеті.
Жоғарыда теориялық талдауларды жүргізуде біз, «кәсіби іс-әрекет -тұлғаның белгілі бір мамандықтың талаптарына сәйкес кәсіби білімін, білігін, дағдысын, құндылықтық ұстанымын және шығармашылық қабілеттерін тиімді қолдану арқылы кәсіби міндеттерді шешуге бағытталған мақсатты, саналы әрі нәтижелі әрекеттердің біртұтас құрылымы» деп нақтылаймыз.
Қазақстан Республикасының даму стратегиясында жасалынған ірі қадам ретінде цифрлық даму министрлігінің құрылуы деп айта аламыз. Бұл қадам еліміздегі барлық дерлік әлеуметтік-экономикалық, білім мен ғылым, мәдениет салаларында цифрлық трансформацияның қарқындауына, инновацияның қоғамдағы барлық салада өркен жаюына тірек болады деп санаймыз. Инновацияны дамытудың басты жолының бірі білім беру саласында, оның барлық деңгейлерінде инновациялық іс-әрекетті ұйымдастыру болып табылады. Нақты айтқанда, білім беру саласында және әрбір университетте өзінің имиджі боларлық инновациялық кеңістікті қалыптастыру қажеттілігі айқын танылып отыр. Инновациялық білім беру кеңістігі бизнес-инновацияны дамытудың ұясы болады және ондай кеңістіктің білім беру үдерісінде өзара байланысты әрекет ететін құрылымдық компоненттер болашақ мамандардың тұлғалық өсуін жүзеге асыра алады.
Педагогикалық университеттердегі студенттердің бизнес-инновациялық бағдарда кәсіби іс-әрекетке даярлануының ерекшелігі бар болатыны белгілі. Болашақ педагогтер өздерінің бизнес-жобаларын тәжірибеде сынап,  сондай жаңашыл жобаларды қолдау ресурстары бар білім мекемелерінде оқу үдерісіне енгізе алады деп көрсетеді  ғалымдар [94].
Соның маңызды бір бағыты – болашақ бастауыш білім беру педагогтерін бизнес-ииновациялық бағдарда кәсіби іс-әрекетке дайындау. Бұл бағытта қазақстандық ғалымдардың да ізденіс, зерттеулері жүйелі жүргізіліп келеді. Ғалымдар педагогтердің инновациялық іс-әрекеті жаңа идеялар мен әдістерді зерттеуге, зерделеуге, қолдануға бағытталған прогрессивті іс әрекет екендігіне назар аударады.
Болашақ педагогтерді іскерлікке бағдарлай отырып, басты мақсат – оқу-тәрбие үдерісін инновациялау, кәсіпкерлік білім алуға ынталы, бастамашыл, шығармашыл тұлғаны тәрбиелеу және дамыту, оның бизнесті ұйымдастыру мен жүзеге асыру әлеуетіне ішкі дайындығын қалыптастыру болып табылады [95].
Педагогтік іс-әрекет үдерісіндегі «бизнес-инновация» болашақ бастауыш білім беру педагогтеріне білім беруде кәсіпкерлік тұрғыдан келу жолдарын қолдануды білдіреді.  Сонымен қатар, білім беру саласына оның тиімділігін, сапасын және бәсекеге қабілеттілігін жоғарылату мақсатымен басқару технологиялары мен нарықтық тетіктерді енгізу жолдарын қарастыру да осы «бизнес-инновация» ұғымына енеді.
Дәстүрлі педагогтік жүйеде педагогтің басты көздейтін  нысаны – оқу және тәрбие үдерісінің міндеттерін шешу болса, цифрлық экономика заманында және білім беру қызметінің нарықтық заманында педагогтің кәсіби іс-әрекетінің аясы кеңейе түседі. Өйткені енді педагог тек мұғалім ретінде қала алмайды, ол өзі білім беру өнімдерін әзірлеушіге айналады, менеджерлік, жоба авторы, жетекшілік қабілеттерін қалыптастырады.
Инновация ұғымының қазіргі заманғы кеңінен танылған анықтамасы OECD және Eurostat ұйымдары әзірлеген Oslo Manual 2018 құжатында берілген. Берілген дереккөздерде инновация «субъектінің бұрынғы өнімдері немесе үдерістерінен елеулі түрде ерекшеленетін жаңа немесе жетілдірілген өнім немесе үдеріс (немесе олардың үйлесімі), әрі ол әлеуетті пайдаланушыларға қолжетімді етілген немесе практикада қолданылған болуы тиіс» деп анықталады, яғни инновацияның негізгі белгілері ретінде жаңашылдық, елеулі өзгеріс және практикалық енгізілу ерекшеленеді [96]. 
Инновация мәселесін зерттеуде Peter Drucker еңбектерінің де маңызы зор. Ғалым инновацияны кәсіпкерліктің негізгі құралы ретінде қарастырып, оны өзгерістерді жаңа мүмкіндіктерге айналдырудың тәсілі деп сипаттайды. Друкердің пікірінше: «инновация – кәсіпкерлердің өзгерістерді жаңа бизнес немесе жаңа қызмет көрсету мүмкіндігі ретінде пайдалануына мүмкіндік беретін құрал» деп түсіндіріледі [97]. Автордың көзқарасы инновацияның тек технологиялық емес, сонымен қатар басқарушылық және әлеуметтік сипатқа ие екенін көрсетеді.
Инновацияның кәсіпкерлік және ұйымдық даму саласында қолданылуы бизнес-инновация ұғымының қалыптасуына негіз болады. Oslo Manual (2018) бойынша бизнес-инновация – фирманың бұрынғы өнімдері немесе бизнес-үдерістерінен елеулі түрде ерекшеленетін жаңа немесе жетілдірілген өнім немесе бизнес-үдеріс (немесе олардың үйлесімі), әрі нарыққа енгізілген немесе фирма қызметінде қолданылған болуы тиіс. Анықтама бизнес-инновацияның тек жаңа өнім шығарумен ғана шектелмейтінін, сонымен қатар ұйымның ішкі үдерістерін, басқару жүйесін, маркетингтік қызметін және ұйымдастырушылық құрылымын жетілдіруді қамтитынын көрсетеді.
Ғылыми әдебиеттерде бизнес-инновация ұйымның бәсекеге қабілеттілігін арттырудың маңызды құралы ретінде қарастырылады. Қазіргі жағдайда кәсіпорындардың табысты қызметі олардың инновациялық белсенділігіне, жаңа идеяларды іздеу және іске асыру қабілетіне тәуелді. Сондықтан бизнес-инновациялар экономикалық өсудің, еңбек өнімділігінің артуының және тұрақты дамудың маңызды факторы болып табылады.
Бизнес-инновация мәселелерін зерттеу барысында «бизнес-инновацияға бағдарлау» (Business Innovation Orientation) ұғымы ерекше мәнге ие болуда. Oslo Manual 2018 еңбегінде ұйымдардың инновациялық белсенділігі олардың стратегиялық мақсаттарымен, инновациялық мәдениетімен және инновацияларды енгізуге бағытталған қызметімен байланысты қарастырылады.
Осыған байланысты бизнес-инновацияға бағдарлауды ұйымның немесе жеке тұлғаның инновацияларды іздеуге, әзірлеуге, енгізуге және коммерцияландыруға бағытталған стратегиялық ұстанымы ретінде қарастыруға болады. Мұндай бағдарлану инновациялық ойлауды, өзгерістерге ашықтықты, жаңа мүмкіндіктерді анықтай білуді, тәуекелдерді бағалауды және инновациялық жобаларды іске асыруға дайын болуды қамтиды.
«Бизнес-инновация» ұғымының бастау көзін Йозеф Шумпетердің инновацияны жаңашылдықты енгізу арқылы тұтас жүйені дамытушы фактор ретінде қарастырған еңбегінен таба аламыз [98]. Й.Шумпетердің пікірінше, инновация дегеніміз өндірістік факторлардың жаңашыл комбинациялары болып табылады. Сондай жаңашыл комбинациялар «жасампаздық бұзу» деп аталады (орысша «созидательное разрушение», ағылшынша «creative destruction»). Й.Шумпетер осы «жасампаз бұзудың» бес типін атап көрсетеді, олар:
· жаңа өнімдер жасап шығару;
· жаңа технологияларды, жаңа әдістерді қолдану;
· жаңа нарықтарды игеру;
· жаңа шикізат көздерін тауып, соны пайдалану;
· сала құрылымдарын жаңашылдандыру.
Й.Шумпетердің айтуынша, экономикалық даму бірқалыпты, бір ағынмен болмайды. Даму, ғалымның сөзінше, инновациялық толқындар арқылы пайда болады. Ол толқындар ескі құрылымдарды бұзып, оның орнына жаңаларын жасайды, сондықтан да ол бұзулар «жасампаз» болып саналады.
Негізінде инновацияның күш алып, қарқындауы дегеніміз:
· біріншіден, ескірген технологияларды бұзуынан,
· екіншіден, ескі, көне мекемелерді бұзудан,
· үшіншіден, нарықтың құрылымын алмастыра бастаудан,
· төртіншіден, жаңа салаларды қалыптастыра бастаудан өз бастауын алады.
Бұл жерде ескіні міндетті түрде жаңашыл жүйемен алмастырып отыру керектігін көріп отырмыз, сондықтан да «жасампаз бұзу» деп аталады. Ескіні қиратып, орнына ештеңе жасай алмау емес, дамудың жаңашыл қырларын жасау мақсаты көзделеді.
Әрине, мұндай жасампаздықты жүзеге асырудағы өзекті орын инноватор маманға берілетін анық. Й.Шумпетер сондықтан басты орында «кәсіпкер-инноватор» болуы керек деп санайды. Тек жаңашыл идеяны түсініп, соны мекемеге ендіруге бет алған инноватор маман ғана өндіріс факторларының жаңа комбинацияларын енгізе алады. Осылай жасауға тәуекелге барады, сөйтіп қана экономикалық өзгерістерді іске қоса алады. Сондай еңбектің нәтижесінде қол жеткізген табыс қана - инновациялық іс-әрекет үшін алынатын жеңіс пен жетістік деп саналады. 
«Бизнес-инновация» ұғымы мен Й.Шумпетердің осы «жасампаздық бұзу» ұғымының арасындағы бірлік пен байланысты қарастырып көрейік. Сөзсіз, заманауи «бизнес-инновация» түсінігі тікелей Й.Шумпетердің идеясына сүйенетіні белгілі. Себебі, инновация дегеніміз нарықтың құрылымының өзгеріске түсуіне тікелей ықпал етеді. Ал нарық құрылымының өзгерісі болса, өз кезегінде ескі компаниялардың біртіндеп жоғалуына алып келеді. Соның негізінде нарықтың жаңа көшбасшылары ортаға шығады.
Бұл айтылғанның үлгілері ретінде білім беру саласындағы цифрлық трансформациялаудың жүріп жатқандығын келтіруге болады. Сонымен бірге, аналогтік технологияларды цифрлық технологиялар біртіндеп ысырып қолданыстан шығарып жатқандығын үлгі ете аламыз. Оған қоса, білім берудің онлайн-платформаларының қарқынмен дамуын көрсетуге болады.
«Бизнес-инновация» - бәсекелестік басымдықты жасаудың құралы. Й.Шумпетердің теориясы арқылы инновацияның қоғамның экономикалық дамуының қозғалтқышы, қозғаушы күші. Әлеуметтік-экономикалық жүйенің дамуындағы кезеңдердің барлығында дерлік жаңашыл идеялар мен жаңа технологиялар ескі идеялар мен ескі технологияларды алмастырып, біртіндеп жаңашылданып,  толығымен ескінің орнын басып отырады. 
Бизнес-инновация ұғымы қазіргі ғылымда экономиканың тұрақты дамуын, кәсіпкерлік белсенділікті және жаңа технологияларды өндіріске енгізуді сипаттайтын маңызды категориялардың бірі болып табылады. Қазақстандық ғалымдар бұл ұғымды кәсіпкерліктің тиімділігін арттырудың негізгі тетігі ретінде қарастырады. Мәселен, О.Сабден инновацияны экономиканың бәсекеге қабілеттілігін арттыратын, ғылым жетістіктерін өндіріске енгізу арқылы жаңа өнімдер, технологиялар мен қызмет түрлерін қалыптастыру үдерісі ретінде түсіндіреді. Р.Т.Дуламбаева инновациялық кәсіпкерлікті технологиялық және өнімдік инновацияларды коммерцияландыру арқылы табыс табуға бағытталған экономикалық қызметтің ерекше түрі деп сипаттайды. Ал Е.А.Ставбуник пен А.С.Нұрмағамбетов инновациялық кәсіпкерліктің негізінде жаңа өнімдерді, технологияларды және басқару шешімдерін енгізу жатқанын, оның дамуы институционалдық орта мен мемлекеттік қолдау деңгейіне тікелей тәуелді екенін атап көрсетеді. Сонымен қатар, А.Сабитұл мен Н.Әлжанова кәсіпорынның инновациялық белсенділігі ғылыми-техникалық әлеуетті тиімді пайдалану арқылы оның нарықтағы бәсекеге қабілеттілігін арттыратын негізгі факторлардың бірі екенін дәлелдейді.
Ресейлік ғалымдар да бизнес-инновацияның мәнін оның жаңалықтарды тәжірибеге енгізу және коммерциялық нәтижеге қол жеткізу қабілетімен байланыстырады. Р.А.Фатхутдинов инновацияны ғылым, техника, технология немесе басқару саласындағы жаңалықтарды енгізу нәтижесінде экономикалық, әлеуметтік және коммерциялық тиімділікке жеткізетін соңғы нәтиже ретінде қарастырады. В.Г.Медынский инновациялық кәсіпкерлікті жаңа идеяларды, технологияларды және өнімдерді әзірлеп, оларды нарықта коммерциялық тұрғыдан іске асыруға бағытталған кәсіпкерлік қызмет деп анықтайды. Ал С.Ю. Глазьев инновацияларды экономиканың ұзақ мерзімді технологиялық дамуының негізгі қозғаушы күші ретінде бағалап, олардың жаңа технологиялық құрылымдардың қалыптасуына ықпал ететінін көрсетеді.
Жоғарыда қарастырылған ғылыми көзқарастарды талдау бизнес-инновация ұғымының тек жаңа өнім немесе технология жасаумен ғана шектелмейтінін, сонымен қатар ғылыми идеяларды коммерцияландыруды, басқару үдерістерін жетілдіруді, кәсіпкерлік қызметтің тиімділігін арттыруды және экономиканың бәсекеге қабілеттілігін қамтамасыз етуді қамтитын кешенді құбылыс екенін көрсетеді.
Экономикалық білім беру нарықтық экономика жағдайында жастардың рационалды ойлау және мінез-құлық жүйесін дамытуға арналған деп есептеледі. Дегенмен, бұл әлеуметтену, бейімделу және жаңа типтегі адамды қалыптастыру үшін жеткіліксіз. Мұндай адамды тәрбиелеу керек. Олар тек теориялық негізге ғана емес, сонымен қатар практикалық дағдылар мен қабілеттерге де ие болуы керек. Оларға бизнес білімі мен кәсіпкерлік дайындық қажет [99]. 
Сонымен «бизнес-инновация – болашақ педагогтердің білім беру ұйымдарының өзекті мәселелерін шешуге арналған инновациялық педагогикалық идеяларды, білім беру өнімдерін, технологиялар мен қызметтерді әзірлеу, оларды тәжірибеде енгізу, тиімді тарату және коммерцияландыру әлеуетін іске асыру арқылы жүзеге асатын, қоғамның және білім беру жүйесінің қажеттіліктеріне бағдарланған кәсіби-инновациялық қызметінің нәтижесі» деп нақтыланды.
Қазіргі білім беру жүйесі бұрынғыша тек әлеуметтік жүйе күйінде қалып қоймағаны белгілі. Білім беру саласы ендігі ретте экономикада да белді орын алып, білім беру қызметін көрсету нарығы ретінде танылып келеді. Білім беру саласында бизнес-инновацияға бағдарлануда да Й.Шумпетердің инновациялық теориясын басшылыққа алынады. Осы теорияны негізге алып қарастыратын болсақ, білім беру саласында цифрлық платформалардың көбірек пайда болуына, білім берудің жаңа бизнес-модельдерінің пайда болуына, оқытудың балама формаларының ұсынылуына, жеке білім беру ынтагерліктерінің көбеюіне негіз қалау мүмкіндігі молаяды.
«Бизнес-инновация» бағдары педагогтің кәсіби іс-әрекетіндегі жаңа бағыт ретінде мазмұны мен бағыт-бағдарын уақыт өте келе толықтырып, дамыта түседі. Бұл ретте болашақ педагогтің кәсіпкерлік құзыреттілігін, сонымен бірге жобалай басқару, цифрлық құралдарды (AR/VR) еркін қолдану құзыреттіліктерін қалыптастыру мәселесі алдыңғы қатарда танылады.
Бизнес-инновация бағдарындағы педагогтік кәсіби іс-әрекетті қалыптастыруды мынадай:
·  жасанды интеллектіні (ЖИ) оқыту үдерісіне ендіру;
· бейімделген білім беру жүйелерін құру;
· жекелендірілген білім беру траекторияларын құру;
· цифрлық сертификаттар мен микро-біліктіліктерді жетілдіру
мазмұнда қарастыруға болады. Бизнес-инновацияның бұл формалары бірқатар маңызды шараларды іске асыруға тірек болады, атап айтқанда:
· білім беру нарығының мазмұнын жаңашыл формаларға ауыстырады;
· білім беру саласын тұтынушылардың жаңа сегменттері жасайды;
· қосымша табыс көздерін қалыптастырады;
· білім беру ұйымының, мекемесінің бәсекеге қабілеттілігін 
жоғарылатады.
Бұл тұста білім беру саласындағы бизнес-инновациялық бағдардың оң қырларымен қатар кейбір тәуекелдерінің де болатынын ескеру жөн болады. Сондықтан олардың оңы мен қиын тұстарын атап өту маңызды болып табылады.
Бизнес-инновациялық бағдарлы білім берудің, осы бағдарда болашақ педагогтерді даярлаудың оң тұстарына келесідей қырларын жатқызуға болады. Атап айтсақ:
-біріншіден, бизнес-инновацияға бағдарлай оқыту үдерісінде білім алушылардың білім алу мүмкіндіктері кеңейтіледі. Бұл өте маңызды, өйткені, студент университет аясындағы дәріс, практикалық сабақпен, ұсынылған әдебиеттермен шектеліп қалмайды. Цифрлық трансформация жағдайындағы білім іздену мүмкіндіктерін пайдалануға кең технологиялық және интернет ресурс тірек болады;
- екіншіден, бизнес-инновациялық бағдарлай оқытудың әр білім алушының бейіміне қарай өзіндік икемділігі мен индивидуалдық ерекшелігіне сәйкес ұйымдастыру мүмкіндігі үлкен; 
- үшіншіден, бизнес инновациялық бағдарлай оқытуда білім берудің шығындарын азайта алады;
- төртіншіден, білім беру мазмұнын жаңалаудың жеделдетілуіне мүмкіндік қалайды. 
Осыған орай студенттер арасындағы экономикалық білім мен кәсіпкерлік қызметтің теориялық негіздерін (А.Ф.Аменд, И.В.Липсиц, М.Б.Павлова, А.С.Прутченков, Т.И.Пуденко, В.Д.Симоненко, И.Д.Чечел және т.б.), білім берудегі экономика және кәсіпкерлік мәселелерін (А.Б.Вифлеемский, А.П.Егоршин, М.Л.Левицкий, А.И.Ковешников, А.П.Панкуратин және т.б.) негіздейді.
Бизнес-инновациялық бағдарланған оқыту мәселесі қазіргі педагогикада кәсіпкерлік, инновациялық және тәжірибеге бағдарланған білім берудің өзара байланысы негізінде қарастырылады. Бизнес-инновациялық бағдарланған оқыту мәселесі шетелдік ғалымдардың еңбектерінде кәсіпкерлік білім беру, инновациялық ойлау және тәжірибеге негізделген оқыту тұрғысынан жан-жақты қарастырылған. Экономист Питер Друкер (Peter Drucker) инновацияны кәсіпкерліктің негізгі құралы деп есептеп, кәсіпкер өзгерістерді жаңа мүмкіндіктердің көзі ретінде қабылдап, оларды жаңа өнімге, қызметке немесе бизнеске айналдыра білуі қажет екенін көрсетеді. Джозеф Шумпетер (Joseph Schumpeter) кәсіпкерліктің негізінде инновация жатқанын дәлелдеп, инновацияны жаңа өнімдерді, өндіріс технологияларын, нарықтарды және ұйымдастыру тәсілдерін енгізу арқылы экономикалық дамуды қамтамасыз ететін «шығармашылық күйрету» (creative destruction) үдерісі ретінде сипаттайды. Осыған сәйкес, бизнеске бағдарланған оқытудың басты мақсаты білім алушылардың инновациялық ойлауын, кәсіпкерлік бастамашылдығын және жаңа идеяларды жүзеге асыру қабілетін қалыптастыру болып табылады.
Кәсіпкерлік білім беру саласындағы белгілі зерттеуші Дональд Куратко (Donald F. Kuratko) кәсіпкерлікке оқыту тек теориялық білім берумен шектелмеуі тиіс, ол студенттердің бизнес-жоспар әзірлеу, мүмкіндіктерді анықтау, тәуекелді бағалау және инновациялық жобаларды іске асыру дағдыларын қалыптастыруға бағытталуы қажет деп есептейді. Ал Аллан Гибб (Allan Gibb) жоғары оқу орындарында кәсіпкерлік білім берудің жаңа парадигмасын ұсынып, оқытудың жобалық, тәжірибелік және командалық жұмысқа негізделуі қажеттігін негіздейді. Оның пікірінше, кәсіпкерлік құзыреттер нақты өмірлік жағдаяттарды шешу барысында қалыптасады, сондықтан университеттің бүкіл білім беру ортасы кәсіпкерлік мәдениетті дамытуға бағытталуы тиіс.
Соңғы жылдары Хайди Нек (Heidi M. Neck) кәсіпкерлік білім беруді «тәжірибе арқылы оқыту» (practice-based entrepreneurship education) тұжырымдамасы негізінде дамытып, студенттердің стартаптар әзірлеу, инновациялық жобаларды жүзеге асыру, эксперимент жүргізу және рефлексия жасау арқылы кәсіпкерлік ойлау қабілетін қалыптастырудың тиімділігін дәлелдейді. Осы ғылыми көзқарастарды талдау бизнес-инновациялық бағдарланған оқытудың білім алушылардың шығармашылығын, инновациялық мәдениетін, кәсіпкерлік құзыреттілігін және нақты бизнес-мәселелерді шешу қабілетін кешенді дамытуға бағытталған заманауи білім беру моделі екенін көрсетеді.
Қазақстандық зерттеуші Таш Мехмет кәсіпкерлікке бағдарланған оқыту студенттердің кәсіпкерлік құзыреттілігін коллаборативті ортада қалыптастырумен байланысты екенін дәлелдеп, жобалық жұмыс, тәжірибелік тапсырмалар және командалық өзара әрекеттестіктің тиімділігін негіздейді. М.С.Каюмова Start-up жобаларды жоспарлау үдерісінде білім алушылардың зерттеушілік, кәсіпкерлік және инновациялық құзыреттері қалыптасатынын көрсетеді. Сонымен қатар, К.А.Есенова болашақ білім беру менеджерлерін даярлауда инновациялық басқару технологияларын, жобалық оқыту әдістерін және құзыреттілік тәсілді пайдаланудың маңыздылығын атап өтеді.
Ресейлік ғалымдар да инновациялық оқытуды болашақ маманның кәсіби дамуының маңызды шарты ретінде қарастырады. Р.А.Фатхутдинов инновациялық білім берудің мақсаты – жаңа идеяларды жүзеге асыра алатын, инновациялық қызметке дайын маманды қалыптастыру деп есептейді. В.Г. Медынский инновациялық кәсіпкерлікті оқыту білімді нақты бизнес-жобалармен ұштастыруға негізделуі тиіс екенін көрсетсе, А.И.Пригожин инновациялық оқыту білім алушылардың шығармашылық ойлауын, өзгерістерге бейімделу қабілетін және жаңашыл шешім қабылдау дағдыларын дамытуға бағытталатынын негіздейді. Ал А.В.Хуторской құзыреттілік тәсіл негізінде ұйымдастырылған инновациялық оқыту білім алушылардың кәсіби міндеттерді тиімді шешуге даярлығын қамтамасыз ететінін атап көрсетеді.
Болашақ мұғалімдерді бизнеске бағытталған оқыту - кәсіпкерлік білім, дағдылар мен қабілеттерді игеруді, кәсіби маңызды оқытушылық қасиеттерді (тәуелсіздік, бастамашылдық, шығармашылық, табандылық және өз іс-әрекетін жоспарлау қабілеті) дамытуды, болашақ оқытуға оң мотивацияны қалыптастыруды және болашақ кәсіби мансабында сәтті әлеуметтену үшін қажетті кәсіби құзыреттіліктерді (әлеуметтік, жеке, коммуникативтік, психологиялық, ақпараттық, басқарушылық және мотивациялық) дамытуды қамтиды. Болашақ мұғалімдерді университеттің инновациялық білім беру ортасында бизнеске бағытталған оқытудың нәтижесі - бизнеске бағытталған іс-әрекеттермен айналысуға дайындық болып саналады [66,б. 27]. 
Болашақ мұғалімдердің бизнеске бағытталған қызметі – бизнес саласындағы практикалық дайындыққа және білім беру мекемесінің негізінде жаңа кәсіпорын құруға студенттердің дайындығын дамытуға бағытталған іс-шаралар [66,б. 27].
Зерттеу аясында, «бизнес-инновацияға бағдарлау – болашақ бастауыш білім педагогінің білім беру саласындағы кәсіпкерлік мүмкіндіктерді тануын, инновациялық идеяларды іске асыруын, білім беру өнімдері мен қызметтерін әзірлеуін, ресурстарды тиімді басқаруын және әлеуметтік-экономикалық құндылықтың қалыптасуын қамтамасыз ететін кәсіби құзыреттердің, құндылықтық ұстанымдардың және практикалық тәжірибенің кіріктірілген жүйесі» деп нақтыланды.

Кесте 1 – Болашақ педагогтерді бизнеске бағдарлау арқылы оқытудың тәжірибесіне салыстырмалы талдау 

	Ел
	Педагогикалық модель
	Негізгі әдіснамалық тәсілдер
	Білім беру стартаптары және цифрлық өнімдер
	Мұғалім рөлінің трансформациясы

	1
	2
	3
	4
	5

	Финляндия
	Зерттеуші-ұстаз моделі (Research-based teacher education)
	Phenomenon-Based Learning, жобалық және зерттеушілік оқыту
	Kide Science, Seppo, ViLLE
	Мұғалім – білім беру зерттеушісі және инновация жасаушы




1 -  кестенің жалғасы

	1
	2
	3
	4
	5

	Сингапур
	Инновациялық және көшбасшы мұғалім моделі
	Lesson Study, Action Research
	STEM платформала, adaptive learning жүйелері
	Мұғалім – деректерге негізделген білім беру көшбасшысы

	АҚШ (Stanford, Harvard, Columbia)
	Teacherpreneur және дизайн-ойлау моделі
	Design Thinking, EdTech интеграциясы, project-based learning
	Khan Academy, ClassDojo, Nearpod, Quizlet
	Мұғалім – білім беру кәсіпкері және EdTech әзірлеуші

	Нидерланд
	Инновациялық және кәсіпкерлік білім беру моделі
	Challenge-based learning,entrepreneurship education
	Smart learning systems, digital labs
	Мұғалім – инновациялық білім беру өнімдерін құрастырушы

	Ұлыбритания (UCL IOE)
	Білім беру көшбасшылығы және өзгеріс менеджменті
	System thinking, school leadership innovation
	Цифрлық оқу платформалары
	Мұғалім – білім беру жүйесін трансформациялаушы

	Қазақстан
	Дәстүрлі педагогикалық модель (өтпелі кезең)
	Бағдарламалық оқыту, әдістемелік тәсілдер
	Kundelik, BilimLand, eGov Edu
	Мұғалім – оқу үдерісін жүзеге асырушы



Қазіргі жаһандық білім беру кеңістігінде мұғалімдерді даярлау жүйесі дәстүрлі оқыту парадигмасынан инновациялық және кәсіпкерлік бағыттағы модельдерге қарай трансформациялануда. Халықаралық тәжірибе көрсеткендей, жетекші елдерде (Финляндия, Сингапур, АҚШ, Нидерланд, Ұлыбритания) педагогикалық білім беру жүйесі тек пәндік әдістемені меңгеруге емес, сонымен қатар білім беру инновацияларын жобалау, зерттеу және енгізу қабілеттерін дамытуға бағытталған (кесте 1).
Атап айтқанда, Финляндияда мұғалімдерді даярлау жүйесі зерттеуші-ұстаз (research-based teacher education) моделіне негізделеді. Бұл модельде болашақ педагогтар Phenomenon-Based Learning арқылы нақты өмірлік мәселелерді пәнаралық тұрғыда зерттеп, білім беру шешімдерін жобалауға үйренеді. Мұндай тәсіл мұғалімді тек білім беруші емес, сонымен қатар білім беру инновациясын жасаушы ретінде қалыптастырады.
Сингапур тәжірибесінде мұғалімнің кәсіби дамуы Lesson Study және Action Research әдістері арқылы жүзеге асады. Бұл тәсілдер оқу үдерісін үздіксіз жетілдіруге, деректерге негізделген шешім қабылдауға және педагогикалық тәжірибені ғылыми тұрғыда талдауға мүмкіндік береді. Нәтижесінде мұғалім білім беру жүйесінде көшбасшы және өзгеріс агенті ретінде қарастырылады.
АҚШ-та (әсіресе Stanford, Harvard, Columbia университеттерінде) мұғалімдерді даярлау жүйесі design thinking және teacherpreneurship концепцияларына негізделген. Педагогтар білім беру мәселелерін анықтап, эмпатияға негізделген зерттеу жүргізіп, прототип жасау және тестілеу арқылы жаңа EdTech өнімдер мен оқыту әдістерін әзірлейді. Осы экожүйеден Khan Academy, ClassDojo, Nearpod сияқты жаһандық білім беру платформалары қалыптасқан.
Америка мектептеріндегі бизнес білім беру мен оқытудың негізгі әдістеріне жобаға негізделген зерттеулер мен бизнес ойындары, өндірістік және экономикалық жағдайларды өз бетінше зерттеу, арнайы жобалар бойынша жұмыс және бизнесті ұйымдастыру іс-шаралары жатады. Оқытудың дәстүрлі түрлерімен қатар, компанияларда, жұмыс орындарында сабақтар және ата-аналардың жұмыс орындарына бару кеңінен қолданылады. Оқу үдерісінде компаниялардан кеңесшілер шақыртылып, тақырыппен практикалық танысуға бағытталған белсенді оқыту әдісінің бірі - кейс-стади әдісі. Қазіргі уақытта бұл белсенді оқыту әдісі Ресейдің жоғары білім беру бағдарламаларында жиі қолданылуда[66,б. 28].
Мәскеу педагогикалық университеті әртүрлі студенттік компаниялардың қызметіне негізделген білім беру және технологиялық орталық моделін енгізді. Ең алдымен, компаниялардың қызметі, факультет пен университеттің қажеттіліктерін қанағаттандыруға бағытталған және студенттерді белсенділікке негізделген оқыту тәсілі енгізілген. Университет бизнес негіздерін оқытудың әртүрлі формалары мен әдістерін әзірлеуде мол тәжірибе жинақтап, технология және кәсіпкерлік факультетінің студенттеріне арналған бизнеске бағытталған оқыту алдымен қосымша мамандандыру аясында, содан кейін негізгі мамандандықтар аясында енгізілді. «Шағын ұйымдастырушылық-құқықтық нысандардағы кәсіпкерлік», «Білім беру мекемелеріндегі шағын бизнес» және «Білім берудегі маркетинг» атты магистратура бағдарламалары әзірленіп, енгізілді. Оқу барысында студенттер экономикалық теория негіздері, маркетинг, менеджмент, бизнес-талдау, кәсіпкерлік қызметті ұйымдастыру, бухгалтерлік есеп, салық салу және т.б. сияқты пәндерді оқиды [66,б. 30].
Нидерланд пен Ұлыбританияда білім беру жүйесі инновациялық менеджмент пен жүйелік ойлау қағидаларына сүйенеді. Мұнда мұғалімдер білім беру үдерісін тек орындаушы ретінде емес, өзгерістерді басқарушы және жаңа білім беру шешімдерін әзірлеуші ретінде қарастырылады.Қазақстанда қазіргі таңда педагогикалық білім беру жүйесі негізінен дәстүрлі модельге сүйенеді, дегенмен цифрлық платформалардың (Kundelik, BilimLand және т.б.) енгізілуі инновациялық бағыттың қалыптаса бастағанын көрсетеді. Алайда халықаралық тәжірибемен салыстырғанда, кәсіпкерлік (entrepreneurship) және білім беру стартаптарын әзірлеу компоненті әлі де жеткіліксіз дамыған.
Дәстүрлі оқытушыдан бастап білім беру дизайнері, зерттеуші және кәсіпкер деңгейіне дейін халықаралық тәжірибе мұғалімнің рөлінің трансформациясын айқын көрсетеді. Бұл үрдіс қазіргі педагогикалық ғылымда мұғалім-кәсіпкер (teacherpreneur)  концепциясы арқылы сипатталады және білім беру жүйесінің инновациялық дамуының негізгі бағыты болып табылады.
Бизнес-инновациялық бағдарлы білім берудің, осы бағдарда болашақ педагогтерді даярлаудың тәуекелді тұстарын келесідей деп атауға болады: ең алдымен білім берудің коммерциациялануын атаймыз. Білім алудың ақылы оқу формасының көптеген қиындық тұстары болатыны белгілі. Сөз осы қыры жөнінде болып отыр. Сонымен қатар, екіншіден, инновациялық білім беру үдерісінде  білім алушылардың саны күрт көбейіп кетеді. Бұл жерде білім алу бұқаралық сипатқа ие болатындықтан, сан мен сапаның арақатынасының сапаның төмендеуіне қарай жетелеуі мүмкін екенін де мойындау керек. Ал, үшіншіден, цифрлық технологияны қолданып, білім алу кезеңінде еркін пайдалану жағынан барлық білім алушы бірдей теңдікте бола алмайтындығын атап кетеміз. Бұл да тәуекелді тұсы болып саналады.Ал төртіншіден, дәстүрлі мұғалімнің, оқытушының рөлі өзгере бастайды. Мұғалім бұрынғыдай сабақтың толыққанды басқарушысы бола алмайды. Бұл рольде енді мұғалім  оқушының танымдық іс-әрекетінің көп ретте өз бетімен орындалуына орай да бірдей теңдікте болады. Әрине, қазіргі кезде инновациялық оқытудың арты мұғалімді біржолата шығарып тастауға алып келе ме деген сұрақтар да көп қойылуда. Біздіңше, ол мүмкін емес. Ендігі ретте тек педагогтің жаңа өзгерістерге басшылық етудің жаңа форматтарын меңгеру қажеттілігі айқындала түседі.
Осының барлығы болашақ педагогтерді даярлау жүйесінің  енді тек қана әлеуметтік институт емес, белсенді бизнес-инновациялық кеңістікке айналатынын көрсетеді. Мұнда, әрине, бизнес-инновациялық бағдарлы оқыту дәстүрлі оқыту жүйесін трансформациялайтың жаңашыл педагогтерді даярлайды және олар білім беру үдерісінің негізгі орнында болады. Білім беру саласындағы бизнес-инновацияның педагогтерді даярлаумен байланысты меңгертілуі туралы қысқаша қарастырып өтейік. Бұны біз, әрине, қазақстандық контенттен бастаймыз. Ең алдымен, Абай атындағы Қазақ ұлттық педагогикалық университетінде 6В01302 «Бастауыш білім бизнес-инновациямен» білім беру бағдарламасы оқытылуын атап өтеміз. Білім беру бағдарламасында атап көрсетілгендей, болашақ педагогтер кәсіпкерлік идеяны іске асыру формаларын қолдануға, бизнес-жоспар жасауға және техникалық-экономикалық негіздеме құрастыруға, іскерлік шешімдер қабылдау үшін қажетті дағдыларды қалыптастыруға, тез өзгеретін экономикалық ақпараттың рөлін түсіне білуіне, бастауыш білім беруді дамытудың басымдықтары негізінде инновациялық бизнес-идеяларды меңгеруіне құқық, сыбайлас жемқорлыққа қарсы мәдениет және персоналды басқару тетіктері саласында білім мазмұнын меңгере отырып даярланады [100]. 
Қазіргі Қазақстанда кәсіпкерлік білім беруге көбірек көңіл бөлінуде және бүкіл әлемде болып жатқандай білім берудегі үрдіске айналуда. 2019-2020 жылдары Ұлттық кәсіпкерлер палатасының (Атамекен) қолдауымен кәсіпкерлік сабақтары енгізіліп, жастарға бизнес-идеяларды нақты бизнеске енгізу жұмыстары жүргізілді. Қазақстанның көптеген университеттерінде стартап академиялары құрылды. Торайғыров университеті өзін кәсіпкерлік университет ретінде көрсетеді және барлық мамандық білім алушылары «Кәсіпкерлік негіздері» курсын оқуға мүмкіндік алды. Ал «Қазақстан-2050» сияқты мемлекеттік бағдарламалардың іске асырылуына байланысты кәсіпкерлік білім беру өзекті бола түсуде, себебі кәсіпкерліксіз қойылған міндеттерді шешу мүмкін емес [70,б. 156].
Қазіргі еңбек нарығының серпінді өзгеруі, жаңа технологиялардың қарқынды дамуы және кәсіби қызмет мазмұнының жаңаруы жоғары білім беру жүйесінің алдына жаңа міндеттер қойып отыр. «Қазақстан Республикасының жаңа кәсіптер мен құзыреттер атласында» алдағы 5–10 жылда еңбек нарығында жаңа кәсіптер мен құзыреттердің пайда болатыны, сонымен қатар қолданыстағы кәсіптердің мазмұны түбегейлі өзгеріске ұшырайтыны көрсетіледі [101]. Осындай қарқынды өзгерістер аясында, еліміз болашақ педагогтерді даярлау жүйесінде жаңартулар енгізуді, еңбек нарығына перспективалық талаптармен сабақтастырып кадрларды дайындауды қажет етіп отыр. Бұндай заманауи өзгерістер болашақ бастауыш педагогтерін пәндік-әдістемелік тұрғыда оқытумен шектемей, цифрлық технологияларды қолдана алу қабілеті, білім беру өнімдерін практикалық тұрғыда жобалау және инновациялық ойлауды жеткілікті түрде меңгеруді қажет етіп отыр.
Одан cоң Л.Н.Гумилев атындағы Еуразия ұлттық университетіндегі «Erasmus+» бағдарламасының қаржылық қолдауымен құрылған «Кәсіпкерлік және инновация орталығын» атаймыз. Бұл - студенттерге, зерттеушілерге және осы саладағы мамандарға арналған кәсіпкерлік пен инновацияға арналған білім мен ресурстар орталығы. Кәсіпкерлік әлемінің қыр-сырымен танысып, өзінің кәсіпкерлігін құруға деген талпынысын қолдап, «студенттер мен академиктер үшін жаңа көкжиектер ашуды» көздейтін бұл Орталықта «Шығармашылық бизнес құру», «Зияткерлік меншік және маркетинг», «Шығармашылық топтар мен жобалар», «Қаржы және инвесторлар», «Корпоративтік серіктестер үшін фриланс» курстар офлайн және creotalents.enu.kz платформасында оқыту ұйымдастырылған [102]. Сонымен қатар, Ы.Алтынсарин атындағы Ұлттық білім академиясындағы «Білім беруді цифрландыруды дамыту орталығын» атап өтеміз [103]. Осы тұрғыда шетелдік бизнес-инновациялық бағдарлы білім беру үлгілері келесі кестеде берілді. 

Кесте 2 – Шетелдердегі бизнес-инновациялық білім беру үлгілері

	Шетелдік мемлекеттер
	«Бизнес-инновациялық» бағдар
	Өзгерістері
	Нәтижесі


	1
	2
	3
	4

	Ресей
	«Учи.ру» цифрлық білім беру платформасы [104].
	Дәстүрлі «Үй тапсырмасынан» және қағаз оқулықтардан алшақтау
	Оқытудың индивидуалдық траекториясын жасау және оқушының даму прогресінің талдамасы

	Ресей
	Ашық білім беруге бағдарланған ресейлік университеттердегі және ұлттық білім беру онлайн-платформалары 
[105-107].
	Жекелеген оқу орындарының білім беру контентіне монополиясының деңгейін төмендету
	Қай аймақтан екеніне қарамай, үздік оқытушылардың курстарының қолжетімді болуы


2 – кестенің жалғасы

	1
	2
	3
	4

	АҚШ
	Coursera  [108] және edX [109].
	Тек қана күндізгі оқу дәстүрлі моделінің әлсіреуі
	Білім берудің жаһандық нарығы және халықаралық бәсекелестік

	АҚШ
	Баламалы жоғары білім беру «University of Phoenix» онлайн-университеті [110].
	Классикалық кампустық модельдің тиімділігін қайта қарастыру 
	Жұмыс жасайтын мамандардың білім алуын қолжетімді ету

	Қытай
	TAL Education Group онлайн-оқыту платформасы [111].
	Дәстүрлі репетиторлықтың трансформацияла-нуы 
	Цифрлық                           сервистер арқылы қосымша білім алуға бұқараның қолжетімділігін қамтамасыз ету

	Финляндия
	Қатаң стандартталынуды алып тастауды ұсынатын және негізгі назар пәнаралыққа ауысатын оқыту жүйесі [112].
	 Оқытудың дәстүрлі жекелеген дербес пәндік түрінен бас тарту 
	ХХІ ғасырға лайықты дағдыларды меңгертуге бағдарланған оқытудың икемді моделін қолдану.

	Үндістан
	Ұлттық цифрлық платформа SWAYAM Үндістан университтерінен онлайн-курстар ұсынады [113].
	Элиталық ЖОО-лар қолжетімді болмайды
	Миллиондаған студенттер үшін жоғары білімнің                                                                                                                                                                                                                                                                                                                                                               демократияландырылуы



Болашақ бастауыш білім беру педагогтерін бизнес-инновацияға бағдарлау негізінде олардың педагогтік кәсіби іс-әрекеттерін қалыптастыру, сол арқылы дәстүрлі педагог даярлау жүйесін жаңашаландырып, бітіруші түлекті жаңа сапалық қасиеттерге ие қылу міндет ретінде қойылып отыр. Болашақ педагогтерді даярлау барысында қолданылатын бизнес-инновациялық мазмұндағы даярлау бірнеше бағытта жүзеге асырылады.
Бірінші бағыт - болашақ бастауыш білім беру педагогтерін өзі білім беру өнімдерін жасауға даярланады. Бұл бағыттың мазмұнына – онлайн курстар әзірлеу дағдылары, авторлық бағдарламалар құрастыра білу дағдылары, цифрлық платформалар жасау немесе Coursera или Skillbox платформаларын еркін пайдаланып жұмыс жасау дағдылары, әдістемелік түрлі стартаптар әзірлеу дағдылары кіреді.
Екінші бағыт бойынша болашақ бастауыш білім беру педагогтерін даярлауда олардың кәсіпкерлік іс-әрекетпен айналыса білу дағдылары қалыптастырылуы көзделеді. Мұның мазмұнына жеке практикамен шұғылдану, білім беру консалтингтерін құру немесе сонда қызмет ету, жаңа форматтағы репетиторлықпен айналысу, білім беру жобаларын әзірлеп іске қосу дағдылары кіреді.
Үшінші бағыт бойынша болашақ бастауыш білім беру педагогтерін жобалай білуге үйрету және стартап-білім берумен айналысу дағдыларын қалыптастыру жүргізіледі. Мұнда кәсіпкерлік кейстерді оқу-тәрбие үдерісіне енгізуі, қаржылық сауаттылыққа үйрету, soft skills және бизнес-ойлау дағдылары қалыптастырылуы көзделеді.
Төртінші бағыт бойынша басқару жүйесіндегі инновацияларды меңгерту жүргізіледі. Оның мазмұнында білім беру қызметтерінің маркетингі, педагогтің бренді, KPI пайдалана білу, қаржылық жоспарлау дағдыларын қалыптастыру кіреді.
Мұндай жаңашыл мазмұндағы білім мен дағдыларды қалыптастыру арқылы болашақ бастауыш білім беру педагогының тұлғасын қалыптастырудың сапалық мазмұны да жоғарылайды.  
Осылайша, жүргізілген теориялық талдау нәтижесінде зерттеудің негізгі ұғымдары – «кәсіби іс-әрекет», «бизнес-инновация» және «бизнес-инновацияға бағдарлау» ғылыми-педагогикалық, психологиялық және экономикалық әдебиеттер негізінде жан-жақты талданып, олардың мазмұны нақтыланып, өзара байланысы қарастырылды. Теориялық талдау кәсіби іс-әрекеттің болашақ бастауыш білім педагогінің кәсіби құзыреттілігі мен педагогикалық қызметінің негізін құрайтынын, бизнес-инновацияның білім беру саласындағы жаңа идеяларды, технологиялар мен кәсіпкерлік бастамаларды әзірлеу және жүзеге асыруға бағытталған үдеріс екенін, ал бизнес-инновацияға бағдарлаудың болашақ педагогтің инновациялық ойлауын, шығармашылық белсенділігін, кәсіпкерлік құзыреттілігін және өзгермелі білім беру жағдайында тиімді кәсіби іс-әрекет атқаруға даярлығын қалыптастыратын кешенді педагогикалық үдеріс екенін айқындады.
Жүргізілген теориялық тұжырымдар болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың психологиялық-педагогикалық негіздерін айқындауға негіз болды.

1.2 Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың психологиялық-педагогикалық негіздері  

Білім беру жүйесіндегі инновациялық үдерістер қоғамымызда болып жатқан жалпы инновациялық үрдістің (тенденцияның) бір саласы болып табылады және болашақ мамандарды кәсіби іс-әрекетке даярлаудың сапалы өзгерістерін анықтайды. Инновациялық іс-әрекет кәсіби құзыреттіліктің жүйесіне жаңа бір компонент болып енгізіліп, болашақ педагогті даярлаудың тұтас жүйесінің маңызды аспектісіне айналып келеді. Бұл мәселені зерттеген М.В.Кларин [114], В.Я.Ляудис [115] т.б. ғалымдардың еңбектерінде кәсіби білім берудегі инновацияның мәні мен құрылымдық ерекшеліктері анықталған.
Кәсіби педагогикалық мамандарды даярлаудағы инновацияның қызметі туралы қарастырған В.А.Сластенин, Н.В.Кузьмина, М.М.Поташниктің пікірінше, инновацияның дамуы экономиканың, технологияның, әлеуметтік жүйеде айқын танылады. Сондықтан да инновациялық іс-әрекетке дайын болу қазіргі кездегі кәсіби білімді маман даярлаудың басты бағыттарының бірі болып саналады. Ендігі ретте инновациялық даярлаудың өзі де іштей сараланып, нақтыланып дамытылып келеді. Соның бір бағыты ретінде болашақ бастауыш білім беру педагогтерін бизнес-инновацияға бағдарлау болып саналады.
Болашақ педагогтерді бизнес-инновация арқылы кәсіби іс-әрекетке даярлау барысы білім беру жүйесіндегі көптеген мәселелерді жаңаша қарауға және ақпараттық қоғамда педагог тұлғасының жаңа қырынан танылуына мүмкіндік туғызады. Бизнес-инновациялық іс-әрекетті кәсіби іс-әрекет ретінде танып, оны педагогтің маңызды құзыреттілігіне айналдырудың ХХІ ғасыр педагогы үшін маңызы зор. Осымен байланысты болашақ бастауыш білім беру педагогтерін кәсіби іс-әрекетке даярлауды бизнес-инновацияға бағдарлау мәселесі өзекті болып анықталады.
Қазақстандық педагогикалық тәжірибеде бұл идеяның әлі де болса терең зерттелмегендігі және толыққанды таралмағаны белгілі. Оған себеп болып отырғаны, әрине, кәсіби іс-әрекетке даярлауды бизнес-инновацияға бағдарлаудың теориялық, психологиялық, педагогикалық негіздері жан-жақты танылып анықталмады. Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың психологиялық-педагогикалық негіздері бизнес-инновацияға бағдарлаудың практикалық жүйесін дұрыс құруға, оны тәжірибеде жүзеге асыруға, нақты нәтижелерге қол жеткізуге тірек болады.
Болашақ бастауыш білім беру педагогын даярлауда бизнес-инновациялық бағдар ұстануды кешенді интегративтік кәсіби педагогтік түрінде қарастыратын болсақ, бұл мәселенің психологиялық негізделуі терең, жан-жақты қарастырылуы қажет болады. Өйткені кәсіби іс-әрекетке даярлауда бизнес-инновациялық бағдар ұстану болашақ бастауыш білім беру педагогының заманауи инновациялық дамуға бейімділігі жоғары, кәсіби білімін сапалы етуге әр уақытта ұмтылатын тұлға ретінде қалыптасуын қамтамасыз ете алады.
Болашақ педагогтерді бизнес-инновацияға бағдарлау арқылы кәсіби іс-әрекетке даярлаудың психологиялық негіздері дегенде, бұл мәселенің педагогиканың, тұлғалық психологияның және кәсіпкерлік ойлаудың түйіскен нүктесінде қарастырылатынын назарда ұстау керектігі белгілі. Мәселе болашақ педагогтердің тек педагогтік кәсіби құзыреттілігін қалыптастыруда ғана емес, оның инновацияларға ұмтылыс қабылеттерін, ынтагерлігін, өмірдің өзгермелі шарттарына бейімделе алу қабілетін қалыптастыруда болып отыр.
Болашақ педагогтерді бизнес-инновацияға бағдарлау арқылы кәсіби іс-әрекетке даярлаудың психологиялық негіздерін құраушылардың әрқайсысының қысқаша  сипатын қарастырайық. 
Ең алдымен, болашақ бастауыш білім беру педагогтерінің жалпы инновациялық үдеріске деген, кәсіпкерлікке деген ішкі мотивациясын қалыптастыру маңызды болып саналады. Өйткені барлық әрекет жеке тұлғаның мотивациялық негізі арқылы туындап реттеліп отырады, соған негізделіп, белгілі бір нысанға қарай бағдар ұстап, онымен әрекеттер жасайды. Адамның іс-әрекеті барысындағы мотивацияның түп табиғаты туралы зерттеген А.Н.Леонтьев, П.К.Анохинн, Н.Немов тағы басқа психология саласы ғалымдарының зерттеулеріне сүйенеміз. Ол еңбектердегі күтілетін нәтиже мен соған тірек болатын мотивациялық компоненттер мен әрекеттердің өзара байланысуы арқылы басқарылып отырылатын қозғалыс үстіндегі әрекеттер жүйесі екендігін негізге аламыз. Болашақ педагогтерді бизнес-инновацияға бағдарлау арқылы кәсіби іс-әрекетке даярлаудың мотивациялық аясын қалыптастырудың өзіндік ерекшеліктері мол.
[bookmark: _GoBack]Болашақ педагогтерді бизнес-инновациялық бағдарлай даярлаудың психологиялық негіздерінің басты тетіктерін төмендегі 2-суретте көрсетіп өтеміз. 

Сурет 2 – Психологиялық құрамдас бөліктері

Болашақ бастауыш білім беру педагогтерінің бизнес-инновацияға бағдарланған кәсіби педагогтік іс-әрекетін қалыптастырудағы мотивация дегеніміз осы мақсатқа орай орындалатын түрлі әрекеттер арасындағы таңдау. Ол таңдаулар белгілі бір ойлау мазмұны арасында, таңдап алынған қандай да бір әрекетті орындау үшін сөйтіп нәтижеге жету үшін студенттің орындайтын қарқынды әрекеті мен ерік-жігерлілігі түрінде болып келеді. Нақты айтқанда, тек дұрыс мотивация арқылы ғана болашақ педагогтің бизнес-инновациялық іс-әрекетін жүзеге асыруға болады және сол арқылы болашақ бастауыш білім беру педагогының жаңа тұлғасын қалыптастыру мүмкін болады. 
Болашақ бастауыш білім беру педагогтерінің бизнес-инновацияға бағдарланған кәсіби педагогтік іс-әрекетінің мотивациялық аясын қалыптастырудағы тағы бір маңызды қыры тек бірқалыптылыққа бейімделіп алу емес. Есесіне, өзінің ой-санасындағы білімі мен дағдыларын бизнес-инновация бағдарында жүзеге асыруға деген және жеке тұлға ретінде дамуға деген ұмтылысының қалыптасуы маңызды. Студенттің продуктивті іс-әрекетке дағдылануы оның бизнес-инновация бағдарында жаңа мақсаттар қоя білуіне және соған жетуге мүмкіндік беретін құралдар мен мүмкіндіктерді таңдап іріктей білуін қажет етеді. 
Білім алушылардың инновациялық белсенділік деңгейін жоғарылатып, инновациялық іс-әрекетке деген мотивациясын қалыптастыру үшін университет оқытушылары мен әкімшілігінің қолдауы керек. Осыған қоса, инновациялық іс-әрекетке даярлауды психологиялық қолдаумен қатар алып жүру керек. Ол үдерісте студенттің жеке тұлғасы кәсіби педагог деңгейіне жететіндей жолға түсіп, ойлауы мен тұлғалық мінез-қылығы инновациялық іс-әрекетті орындайтын тұлғаның болмысына лайықталып қалыптасатын болады.
Болашақ педагогтің бизнес-инновацияға бағдар ұстаған оқу үдерісінде студенттің кәсіпкерлік инновациялыққа деген мотивтерін және тұлғалық өзінің мүмкіндіктерін іске асыру мотивтерін қалыптастыруда оларды моральдық тұрғыдан қолдау, мүмкіндік болған жағдайда материалдық жағынан да қолдау аса қажет болады. Бизнес-инновациялық оқу үдерісінде студенттің кәсіби мүмкіндіктерін және тұлғалық қабілеті мен қасиеттерін кең арнада қамтып, қалыптастырудың жайлы жағдайын ұйымдастырудың маңызы зор. Мұндай мазмұнда ұйымдастырылған оқу үдерісінде студентке дайын шешімдер ұсынылмайды, оның орнына болашақ педагог ретінде өзі шешуі қажет екендігін және шешуге мүмкіндік беретін жаңа тәсілдерді іздеуі керектігін үйретеді. 
Болашақ бастауыш білім беру педагогтерінің бизнес-инновацияға бағдарланған кәсіби педагогтік іс-әрекетінің мотивациясын қалыптастыруға игі ықпал ететін шарттарды ғалымдардың «ішкі шарттар» және «сыртқы шарттар» деп бөліп қарастырғанын көре аламыз [116]. Оны осы пікірдің  авторы Е.А.Быкова өз мақаласында былайша көрсеткен.


  Ішкі шарттар, тұлғалық  факторлары – Тұлғаның қызығушылықтары, қажеттіліктері, мақсаттары, ерекшеліктері
Инновациялық  - іс-әрекетті қалыптастырушы оқытушы мен білім алушының өзара қарым-қатынасы
Сыртқы жағдайлар –  инновациялық мінез-қылықты мотивациялаушы және қолдаушы орта











Сурет  3 – Болашақ педагогтердің инновациялық іс-әрекетінің мотивациясын қалыптастырушы шарттар (Е.А.Быкова бойынша)

Мотивациялық аяның маңызды тағы бір аспектісі ретінде болашақ педагогтерді жетістікке қол жеткізу ұстанымын дамытуды атап көрсетеміз. Л.И.Божовичтің айтуынша, іс-әрекеттің мақсаты мен оның мотиві қайсы дегенді түсіну қиын екені рас. Ғалым шынына келгенде, баланың белсенділігін туындататын нәрсенің барлығын мотив деп атай аламыз. Оның ішінде шешім қабылдау, жауапкершілікті сезіну, қажеттілікті саналылықпен түсінуі, осының барлығы, түптеп келгенде, жетістікке қол жеткізу сезімін туындатады [117]. 
Сыртқы мотивтер болашақ педагогтердің тұлға ретінде әлеуметтік бағалауды, қолдауды қажет етіп тұратыны белгілі, өйткені сол әлеуметтік орта ғана кез келген іс-әрекетті белсенділік күйге түсіре алады.  Ішкі мотивтер дәл осы іс-әрекетке тән болады, оның пәндік мәніне байланысты болады [118]. Осы ғалымның пікірінше, жетістікке қол жеткізуге ұмтылу мотивациясы адамның еңбек етуге деген оң қатынастың шарты болып табылады. 
Болашақ бастауыш білім педагогтерін бизнес-инновацияға бағдарлай отырып кәсіби іс-әрекетке даярлаудың тағы бір психологиялық негізі ретінде  студенттердің креативтік ойлауы мен сыни ойлауын дамыту атап көрсетеміз. Болашақ педагогтердің креативтік ойлауы мен сыни ойлауын дамытуды олардың бизнес-инновациялық кәсіби іс-әрекетке даярлаудың маңызды бағдары ретінде қарастыруда мына мәселелер алдыңғы қатарға шығарылады:
· болашақ педагогтердің жаңа идеяларды ойлап табу, генерациялау қабілетін дамыту;
· жаңа идеяларды талдау және бағалау дағдыларын дамыту;
· шешім қабылдауда қалыптан тыс жаңа мазмұндағы шешімдер қабылдай білуге даярлау.
Креативтіліктің тұжырымдамасын жасап шығару барысында Дж.Гилфорд конвергенция және дивергенция деген ойлау операцияларын сипаттап көрсетті [119]. Дж.Гилфордтың айтуынша, конвергентті ойлау адамның интеллектісімен тепе-тең болады. Ал дивергентті ойлау, яғни түрлі бағытта жүретін ойлау типі негізінде, шешімге келудің де бірнеше нұқсасы болады. Ал мұндай жол, әлбетте, ерекше шешімдер мен түйіндер жасауға және түрліше нәтижелерге алып келеді. Сондықтан да дивергенттік ойлау – креативтік ойлаудың бір қыры деуге болады. Енді осы дивергенттік ойлауды тексеретін креативтіліктің Дж.Гилфорд атап көрсеткен алты қырын санамалап көрсетіп, олардың студенттерді бизнес-инновацияға бағдарлай даярлауда қаншалықты маңызды екеніне талдау жасап өтеміз. 



Сурет 4 – Дж.Гилфорд көрсеткен дивергентті продуктивтіліктің, креативтіліктің параметрлері

Болашақ бастауыш білім беру педагогтерін бизнес-инновация бағдарында кәсіби іс-әрекетке даярлауда студенттердің дивергенттік ойлауын дамытып, оларға  кәсіби іс-әрекеттің жаңа формаларын  меңгеруіне қажетті дағдыларды қалыптастырады. Болашақ педагогтердің интеллектісі мен креативтілігінің өзара бірін екіншісі толықтыратын қасиетіне сүйене отырып, соның негізінде педагогикалық үдерістің бизнес-инновациялық үдеріспен қатар және тығыз байланыста өріле құралуын қамтамасыз етуге болады. Бұл бағытта зерттеу жүргізген А.Маслоу, К.Роджерс, Э.Берн т.б. ғалымдардың еңбектерін талдай отырып, ондағы нәтижелерді негізге ала отырып, болашақ бастауыш білім беру педагогтерінің жаңа сападағы тұлғалық және кәсіби қалыптасуын мүмкін етуге болады деп санаймыз. Студенттердің креативтік ойлауы мен сыни ойлауын дамыту олардың бизнес-инновациялық бағдардағы педагогтік-білімдік стартаптар жасатуға, жаңа әдістемелік жүйелер әзірлетуге, жаңа педагогикалық технологиялардың жобаларын жасатуға даярлаудың түпнегізі болып табылады.
Бизнес-инновацияға бағдарында кәсіби педагогтік іс-әрекетке даярлауда студенттердің «кәсіпкерлік ойлауын» қалыптастыру психологиялық негізінің жаңа бір тармағы деп қарастыра аламыз. Бұл ретте болашақ педагогтің кәсіпкерлік ойлауының ерекшеліктері біршама, соның ішінде бірқатарын атап өтеміз:
· ынтагерлік және тыс белсенді болуы;
· тәуекелге бел буатын болуы;
· белгісіз мәселені шешуге бел шешіп кірісе алуға ұмтылысы болуы;
· аз ғана мәліметке сүйене отырып, тиянақты бір шешім қабылдай алуына дағдыландыру;
· қол жеткен нәтиженің жауапкершілігін түсініп, дәлелдей алуы, қалай да жетістігін озып шығуына күресе алатын болуы.
Кәсіпкерлік ойлау дағдыларын қалыптастырмайынша, педагогтің бизнес-инновациялық бағдардың шынайы мәнін түсініп, игере алады деп ойлау қиын екені белгілі. Кәсіпкерлік ойлауды дамытуда болашақ бастауыш білім беру педагогтерінің кәсіпкерлік және тұлғалық қасиеттерін дамыту көзделеді. Бұл жерде де тұлғаның креативтілік ойлауы негізге алынады, сонымен бірге студенттерге стейкхолдерлердің қарым-қатынасын басқара білу дағдыларын меңгертіп, педагогтік ортадағы өзгерістерді басқара білуге, кей жағдайда көшбасшылық қасиетін алдыңғы қатарда ұстау қажет екендігін, оның өзі кәсіпкерліктің негізгі қасиеті екенін ұғындыратын білім мазмұны меңгертіледі. Қазіргі заманның тез өзгермелі сипатында адам өзінің өмірлік орнын сақтап қалу үшін өзгеріп отыруы керек. Ол үшін кәсіпкерлік ойлау дағдылары қалыптастырылуы маңызды болып  табылады.
«Кәсіпкерлік» дегенде педагог үшін жат сияқты болып көрінетін ұғымның заманауи ерекшелігі үстіне костюм киіп, алып-сатып жүретін адамды елестетпеу керек. «Кәсіпкерлік» ұғымының өзі ойлаудың бір бейнесі, белсенді өмір сүруін, ынтагер болуын, өмір сүріп отырған ортасын жақсылыққа қарай өзгертуге әрдайым бейім және дайын болуын, тәуекелге бел буа алатын болуын білдіреді.
Бизнес-инновация бағдарында педагогтік кәсіби іс-әрекетке даярлауда студенттердің болашақ педагог ретінде алдағы болуы мүмкін   трансформацияларды алдын ала сезіне білу дағдыларын қалыптастыру қажет. Сонымен қатар маңызды орын алатын дағдылар – болашақ педагог ретінде өзінің идеяларын жүзеге асыруға ұмтылуы да кәсіпкерлік психологияның табандылыққа жетелейтін бір ұғымы болып табылады [120]. «Кәсіпкерлік ойлаудың» құрылымын қарастырған ғалымдардың пікірін негізге ала отырып, біз де болашақ педагогтердің кәсіпкерлік ойлауының ерекшеліктерін анықтауға тырысамыз. 
Болашақ педагог ретінде студенттердің көпшілігінің санасында құндылықтар жүйесінің қарама-қайшы екі жүйесі орын алатыны белгілі, олар:
· Біріншісі  - «Ұстаз» бейнесі. Мұнда барын салып жұмыс істеу; қоғамға адал, тегін қызмет ету, тұрақты жұмыс жасау, оқыту үдерісіне бағдар ұстану ұғымдары басты орында тұрады
· Екіншісі – «Кәсіпкер», іскер адам бейнесі. Мұнда пайда түсіру, бәсекелестік, тәуекелшілдік, нәтиже мен тиімділікке бағдар ұстау ұғымдары маңызды болып саналады. 
Осы екі жүйедегі ұғымдардың өзара болашақ педагогтердің санасында қайшылық тудыратыны анық, ол қайшылық - «Мен бизнеспен айналысып кетсем – мен ұстаздықтан алшақтаймын» деген түсініктен басталады. Бұл да болса педагогтік қызметтің өзіндік ерекшелігінен туындайтын ой нәтижесі. 
Педагогтердің жаңалыққа қарсы болмаса да, жаңаны бірден қабылдамайтын себебі,  психологиялық тұрғыдан алғанда, «сақтық тетіктері» болуынан. Бұны Л.Фестингердің сөзімен айтсақ, «когнитивтік диссонанс» деп атайды [121]. 
Осы ғалым когнитивтік диссонанс деп екі когнитивтік элементтің немесе екі когницияның арасындағы сәйкессіздік деп атап көрсетеді. Бұл жерде когниция элементі ретінде ойлар, адамның тәжірибесі, игерген ақпараты тағы басқаны атауға болады. Осылардың арасындағы сәйкессіздіктер адамның санасында дискомфорт яғни жайсыздық тудырады. Адамда бір құбылыс не бір нысан, жағдай туралы логикалық тұрғыдан қарама-қайшы білім мазмұнының болуы когнитивтік диссонансты тудырады. 
Когнитивтік диссонанс теориясы болса, осы жайсыздықты жоюдың амал-тәсілдерін сипаттайды. Осы тұрғыдан келгенде, когнитивтік диссонанс теориясы зерттеу жұмысымыздың маңызды теориялық негізі болып саналады.
Айталық, педагогтің университетте алған білімі баланы оқыту мен тәрбиелеудің жүйесін меңгертетін ең гуманистік, ең рухани, ең сапалы білім болып табылады деген түсінік қалыптасқаны белгілі. Ал енді педагогтің бизнес-инновация бағдарында білім алуы материалдық құндылықпен байланыстырылып, педагогтің мәртебесін төмендетіп жіберетін сияқты болып түсінілуі болатыны белгілі. Бұл когнитивтік диссонанс өмірдің шынайы шындығын білім беру үдерісіне енгізбей қоюына алып келеді, сөйтіп, мектептегі білімнің өмірдің өзі беретін «біліммен» сәйкессіздігі танылады. Логикалық үйлеспеу себебінен диссонанстың туындауы осындай болып келеді. 
Болашақ педагогтің нарық заманында өмір сүріп отырғаны шынайы шындық болса да, шәкірттеріне берілетін білім мазмұнында, дағдылар жүйесінде нарық өміріне бейімдейтін, дайындайтын ешбір әдістеме, технология, білім мазмұнының болмауы шынайы қоғамдық орта мен оқушылардың меңгеретін білім мазмұнының арасында  диссонас туғызатыны анық.
Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың психологиялық негіздерінің бірі ретінде, осымен бірге, эмоционалдық интеллектіні де қосамыз. Эмоционалдық интеллектінің бизнес-инновациялық бағдарда педагогтерді даярлауда алатын орны үлкен. Өйткені эмоционалдық интеллект (ЭИ) болашақ педагогтің шәкірттерімен, әріптес педагог ұжымымен, ата-аналармен жұмыс жасауы барысында қарым-қатынасты жақсартып, оқыту-тәрбиелеу үдерісіндегі эмоционалдық түсіністік, өзінің эмоциялық жай-күйін түсіне отырып, ойлауына басқару жасай алады. 
Эмоцияларын бақылау жасап, керекті жерінде эмоциясын бақылай отырып, стресстер тудырмауға күш салып, «ашуын ақылға жеңдіретін» эмоциялық интеллектінің қуатын пайдалана алады. Қиындықтарға мойымай, алға қойған бизнес-инновациялық педагогтік мақсатына қол жеткізу мотивациясын күшейтуге де эмоционалдық интеллектінің қосар үлесі мол болады. Сонымен бірге эмпатиялық қабілетін де ұштай түсуде, яғни басқалардың да эмоцияларын түсініп, бағалап, дұрыс бағытқа бұруға дағдыланады [122]. 
Ең бастысы, болашақ педагог бизнес-инновациялық педагогтік жұмысында кездесетін коммуникативтік қақтығыстарды және жаңашыл идеясын қалай да алға қарай жетелеуге күш беретін күш-қуатын эмоцияның жетегінде емес, эмоциясын ақылға басқартатын дағдыларды меңгереді. Қазақ халқында «Ашу есіктен кіргенде, ақыл қақпадан шығып кетеді» дегеннің мәнісі - ешқашан ақылды төмен қылмау керектігіне үйретеді. Осындай ұлттық және педагогтік, заманауи бизнес-инновациялық психологиялық ерекшеліктер болашақ бастауыш білім беру педагогтерін бизнес-инновациялық бағдарда даярлауда тірек болады.
Жоғарыда сызбада психологиялық негіздер жүйесінің құраушысы ретінде көрсетілген тағы бір  негіз – рефлексия және өзіндік реттеу. Бұл жерде болашақ бастауыш білім беру педагогының өзінің іс-әрекетін талдау жасауға қабілетті болуы, өзіндік бақылауы мен өзін-өзі дамыту дағдылары нық болуы, өмір бойы үздіксіз білім алуға, үйренуге әрдайым даяр болуы (lifelong learning) туралы мәселелер көрсетіліп отырғанын атап кетеміз. 
В.Е.Лепский өзінің инновациялық дамудың инновациялық-белсенді ортасы туралы монографиялық зерттеуіне сүйене отырып, бизнес-инновациялық бағдарлы педагогтерді даярлау үдерісіндегі рефлексивтікті жүйелік принцип ретінде жүйенің өзіндік ашылуының функциясымен байланысты деп танимыз [123]. Рефлексивтік - субъектінің өзінің және өзгелердің ойы мен әрекеттеріне бақылау жасай білу тәсілі. Бұл жерде біз рефлексивтілікті болашақ педагогердің бизнес-инновациялық бағдарлы кәсіби іс-әрекетке даярлануындағы басқару тәсілі ретінде қарастырып отырмыз. 
Осы ретте ғаламдардың ізімен жүре отырып,  рефлексивтік басқарудың мынадай түрлерін атап өтеміз [124]. Бұл зерттеудің құнды пікірлерге толы екенін ерекше атап кетеміз. Зерттеу нысанымызға орай, авторлар қарастырған  жылдам рефлексия және кең рефлексия туралы қарастырып өтеміз. Жылдам рефлексия автоматты түрдегі және саналы түрде бақыланбайтын өзі мен басқалардың бейнелерінің генерациясын білдіреді. Ал кең рефлексия болса, шешім шығарудағы басты сәттерді саналы түрде ой-санасында жаңғыртып, түзетулер жасайды. Рефлексияның мұндай кең түрі субъектінің өзінің және басқаның бейнелерін саналы түрде құрастыра алу мүмкіндігін білдіреді. 
Болашақ бастауыш білім беру педагогінің бизнес-инновациялық дағдылары қалыптасуы педагогиканың, дидактиканың заңдылықтарын меңгеру үдерісінде жүзеге асырылатын болғандықтан, бұл жерде рефлексияның өтуіндегі ойлау актілерінің болмысын келесідей ретте көрсетуге болады. Оның біз ғалымдардың еңбектеріне [124, б. 175] сүйене отырып, дидактикалық үдеріске бейімдейміз. Студенттерге келесі қадамдар орындауға дағдыландыру жүргізіледі. 
1) Ең алдымен, қандай қиындыққа немесе кедергіге кез келгенін нақты көз алдына келтіру жүргізіледі.
2) Екінші қадам бойынша бірнеше актілер орындалады:
- белгілі бір жағдаятқа қатысушылардың барлығы санада жаңғыртылады; - әр қатысушының субъективтік мәні мен маңызын анықтау жүргізіледі;
- қатысушылардың арасындағы түсінбестіктерді жойып, орнына  жаңа мән мен мағыналар жасауға ұмтылыс жасалынады,
3) Бұл қадамда рефлексивтік қайтара ойлану іске асырылады.  
Осылайша рефлексия жасалынып, субъект, біздің жағдайымызда «болашақ бастауыш сынып мұғалімі» бизнес-инновациялық   жаңашыл білімі мен дағдыларына сүйеніп, кедергілерді жеңе алатын болады. Яғни психологиялық тұрғыдан ескі түсініктерден арылуы өзінің жолын анықтай білуі, тани алуы деп саналады.
Зерттеу жұмысымыздың психологиялық негіздерінің жүйесін құраушы ретінде көрсетілген тағы бір негіз – «ұстанымдар мен құндылықтар». Бұл негіздің мазмұнын құрайтындар:
· болашақ педагогтің бизнес-инновация негізінде дамып-жетілуге деген ұстанымы болуы;
· студенттің  болашақ педагогтік кәсібінде болатын өзгерістерге ашық болуы;
· педагог ретінде  шәкірттерінің, әріптестерінің, қоршаған әлеуметтік ортадағы қатысатын адамдардың қателіктеріне кешірімді болу, яғни кездескен қателіктерді тәжірибе ретінде қабылдау.
Бизнес-инновациялық бағдарда педагогтің кәсіби іс-әрекетін қалыптастыруда ұстанымдар мен құндылықтар жүйесі қандай болады және олардың психологиялық әсер-ықпалы қандай болмақ деген сұрауға жауап қарастыруда түпкілікті құндылықтардың жалпыадамзаттық деңгейде өзгермей қалатынын атап өту керек.  Бұл ретте ең басты құндылық – адамның өзі, өмірі, ақиқат, мейірімділік, бейбітшілік, денсаулық, гармония адамдарға деген сүйіспеншілік пен бауырмалдық. Бұлардың барлығы барлық уақытта басты құндылық ретінде қалады.
Стэнфорд университетінің профессоры Кэрол Дуэк ойлаудың типін зерттей келе, маңызды нәрсені анықтады [125]. Оның айтуынша, адамдардың екі типі бар:
· бірінші топтағы адамдардың ойлауынша, табыс адамның тума таланты мен интеллектісінің деңгейіне байланысты болады;
· екінші топтағы адамдардың ойынша,  кез келген дағдыны еңбек арқылы, қателіктер арқылы, өзін жетілдіруі арқылы  дамытуға болады. 
Осылайша Кэрол Дуэк екі терминді жасап шығарды, олар:
· Fixed Mindset  - бір сәттік ұстаным «менде бұл қасиет бар немесе менде бұл жоқ»;
· Growth Mindset – алға қарай өсуге деген ұстаным: «мен үйрене аламын Growth vs Fixed-тің түрлі маңызды белгілерді ұстанымдарын негізгі белгілері арқылы жүйелеуге болады. 

Кесте 3 – Growth vs Fixed негізгі ұстанымдарын салыстыру

	Негізгі белгілер
	Өз қабілеті туралы сенімі
	Қателерге көзқарасы
	Сынағанға реакция беруі
	Оқытуға көзқарасы
	Мотива-
Циясы
	Өзін бағалауы
	Басқа-
лардың жетістігіне көзқарасы

	Fixed Mindset  

	Туғанда берілген қабілет өзгермейді
	Қате кетті деген сөз – бәрі бітті, әлсіздік деген сөз
	Қорғану, өкпелеу, теріске шығару
	Күрделіден қашу, әлі келмейді деп қорқу
	«Мен өте жақсымын» дегенді дәлелдеу
	Өте әлсіз, тек табыс пен басқалардың пікіріне тәуелді
	Қызғаныш, салыстыру, жаңашылдықты қауіпті деп сезіну

	Growth Mindset
	Қабілетті дамытуға болады
	Қате  - бұдан да жақсы болу тәсілі
	Қызығу
шылық, талдау,
түйін жасау
	Ізденімдік қызығу
шылық, жасап көруге дайын болуы
	Кешегіден де бүгін жақсы болу
	Тұрақты, істің барысына және өсуге негізделген
	 Шабыт, қызығу-
шылық,
оқуға деген  ұмтылыс                                                                                                                                


 
3-кестеге қарай отырып, Fixed Mindset тобындағы адамдардың сырттай ғана ақылды болып көрінгісі келетінін, рухани әлсіздігін көреміз. Ал Growth Mindset тобындағы адамдардың бұдан да ақылды болуға ұмтылатынын көреміз.  
Америка Психологтар қауымдастығының (АПҚ) тұлғаға бағытталған қағидарлары бойынша Хендерсонның үлгісін негізге алуға болады, яғни болашақ педагог маман контекстерге иек артады, өзінің білімін қолданады, кәсіби білімін қолданады, болжамдық жоспарлар жасайды, кәсіби өсудің ресми және бейресми мүмкіндігін пайдаланады [126]. Бұл теорияны неліктен негізге алып отырғанымызды түсіндіріп өтейік. Оның маңыздылығы болашақ педагогтерді даярлауда түбірімен дерлік жаңа бағдар ұстанып отырғандықтан, педагогтік  инновацияның ғана емес, «бизнес-инновацияның» болашақ педагог-студенттер тарапынан қабылдануының психологиялық ерекшеліктерін жаңа заман психологиясы тұрғысынан қарастырып өтудің қажеттілігінде.
Келесі қарастырып өтетініміз - зерттеу жұмысымыздың психологиялық негіздерінің жүйесін құраушы ретінде көрсетілген тағы бір негіз яғни коммуникативтік және көшбасшылық қасиеттер. Бұл ретте болашақ бастауыш білім беру педагогтерінің командада жұмыс жасау психологиясының ерекшеліктері, сөйлеген сөзінің сенімді және идеясын жарқын дәлелдей алатын тіл байлығы болуы, көшбасшылық және басқаларды бизнес-инновациялық іс-әрекетке жұмылдыра алатын қабілеті болуы туралы қарастырып өтеміз.
Негізінде, педагогтік кәсіптің басты көрсеткіші - педагогтің коммуникативтік құзыреттілігі екендігі белгілі.  Зерттеу жұмысымызда студенттің кәсіби-тұлғалық болмысын бизнес-инновация бағдарымен интеграциялай отырып қалыптастыруда  болашақ педагогтің коммуникативтік қабілетінің маңызды рөлі айқындала түсетіні белгілі. Бизнес-инновациялық бағдар негізінде педагогтік кәсіби іс-әрекеттің жемісті болуы көп жағдайда коммуникативтік қабілетке байланысты. Студенттердің болашақ бастауыш білім беру педагогы ретінде коммуникативтік қабілеттері қалыптасуы коммуникативтік құзыреттіліктің когнитивтік компонентін көрсетеді. 
Сонымен бірге, болашақ педагогтердің өз бетімен өзінің тілдік-сөйлеу шеберлігін ұштауға, ішкі қажеттіліктен туындап, коммуникативтік құзыреттілікті дамытуға қажеттілік-мотивациялық компонент тұрғысындағы ұмтылыстың да орны үлкен. Коммуникативтік құзыреттіліктің операциялық-әрекеттік компоненті дамуы болашақ мұғалім ретіндегі коммуникативтік дағдылары мен әдеттерін дамыту арқылы танылады. 
«Жаңа гуманитарлық білім. Қазақ тіліндегі 100 жаңа оқулық» жобасы аясында жарыққа шыққан Дейл Х. Шунктың «Оқыту теориясы» кітабында: «...өзіндік басқару үдерістері – мақсат, өзіндік тиімділік, құндылықтар, стратегияларды қолдану, релаксация, өзіндік бақылау, өзіндік баға, нәтиже» деп беріледі [127]. Мұндағы өзіндік басқару менеджменттік, лидерлік сапалардың болуын көздейді. Болашақ педагогтің коммуникативтік қатынас барысында кездесу әбден мүмкін күрделі педагогикалық жағдаяттарда өзінің ұстаным мықтылығымен, шәкірттеріне, әріптестеріне, ата-аналарға, жалпы ортаға деген дұрыс позияцияда болып, сөйлеу стилінің педагогтік тұғырдан түсіп кетпеуін қадағалай алатын, өзін кикілжің барысында биік деңгейде ұстап қала алатын дағдыларды меңгеруі аса маңызды болып табылады. Бұл, негізінде, коммуникативтік кикілжіңді сауаттылықпен шеше алатын аффективтік компонент ретінде танылады. Сонымен қатар, болашақ педагогтің өз әріптестерімен қарым-қатынас орнатуда тұлғаның адамгершілік, ұлттық, кәсіби педагогтік коммуникативтік құндылықтың үлгісін көрсетуі тиіс. Бұл коммуникативтік құзыреттіліктің кәсіби-тұлғалық компоненті деп аталады.
Тиімді коммуникативтік қатынас жасаудың заңдылықтарын меңгерген студенттер өздерінің коммуникативтік білімі мен дағдыларын педагогтің бизнес-инновациялық бағдардағы жұмыстарды іске асыруда дұрыс психологиялық және педагогикалық әдіс-амалдарды қолдана алады. Бизнес-инновациялық бағдарлы кәсіби іс-әрекеттерін жүзеге асыру үдерісінде педагогтердің өзара коммуникативтік қатынасы өзара түсіністік, өзара көмек беру, ынтагерлік, шығармашылық, ынтымақтастық жағдайын қалыптастыруға қызмет етеді [128].
Зерттеудегі психологиялық негіздер жүйесін құраушы ретінде көрсетілген негіздерді сипаттай келе, бизнес-инновацияға психологиялық дайындық жасаудың өзіндік ерекшеліктерін жинақтай аламыз. Болашақ бастауыш білім беру педагогтерін бизнес-инновация  негізінде кәсіби іс-әрекетке дайындаудың психологиялық негіздері когнитивтік компоненттің яғни педагогикадағы инновациялар мен бизнес-инновациялар туралы білім болуын, эмоционалдық компоненттің яғни өзгерістерге деген оң, позитивті көзқараста болуын, яғни шынайы мінез-қылықтың яғни шынайы әрекеттер мен тәжірибелерінің болуын талап етеді. Бизнес-инновацияға дайын болған болашақ педагогтің ерекшеліктері келесілерден танылады:
· болашақ педагогтің шығармашылықпен ойлау және кәсіпкерлік ойлау дағдылары болады;
· өзгерістерге оңды және ұзақ создырмай бейімделе алады;
· өзіне жаңашылдықтың жүктейтін жауапкершілігн ала алады;
· жаңа білім берумен байланысты шешімдерді жасай алады.
Ендігі міндетіміз – болашақ бастауыш білім беру педагогтерін бизнес-инновация бағдарлы педагогтік кәсіби іс-әрекетке даярлаудың педагогикалық негіздерін жүйелеп, дидактика заңдылықтарын бизнес-инновациялық негізінде болашақ педагогтерді дайындау үдерісіне бейімдеу жолдарын қарастырамыз.
«Педагогикалық үдеріс – тәрбие мен білім берудің бірлігі мен өзара байланысындағы тұтас білім беру және тәрбиелеу үдерісі, оның субъектілерінің бірлескен қызметімен, ынтымақтастығымен және бірлесіп жасауымен сипатталады, баланың жеке басының толық дамуы мен өзін-өзі жүзеге асыруына ықпал етеді». Педагогикалық үдеріс жүйе ретінде «мұғалімдер мен оқушылардың білім беру мазмұнына қатысты арнайы ұйымдастырылған өзара әрекеттесуі (педагогикалық өзара әрекеттесу)» [129]. И.А. Зимняяның анықтамасы бойынша, педагогикалық қызмет белгілі бір педагогикалық жағдайларда алуан түрлі әрекеттер жиынтығымен жүзеге асырылады: қабылдау, мнемикалық, коммуникативтік, субъектіні түрлендіру, зерттеу, бақылау, бағалау және т.б. Бұл әрекеттер белгілі бір мақсаттарға бағынады және педагог педагогикалық жағдайларда саналы немесе өздігінен, интуитивті түрде құрған белгілі бір педагогикалық мәселелерді шешуге бағытталған. Мұндай гетерогенді әрекеттердің белгілі бір жиынтығы педагогикалық қызметтің құрылымдық ұйымдастырылуын білдіретін бір немесе басқа психологиялық және педагогикалық функцияның жүзеге асырылуын анықтайды» [130].
Мұғалім – тәрбиеші, тәлімгер. Сонымен қатар, ақпараттық қоғам жағдайында, барлық әлеуметтік нәрселердің өлшемі «әлеуметтік тұтастықты өндіру мен көбейтудің негізгі шарты адам ақыл-ойының, шығармашылық энергиясының, рухани және адамгершілік күшінің дамуы мен байытылуына» айналған кезде, мұғалімнің алдында адамда берік моральдық нұсқаулардың дамуына, динамикалық дамып келе жатқан қоғамдағы мәселелерді өз бетінше шешу қабілетіне ықпал ететін жағдайлар жасау міндеті тұр. Бұл мәселені шешу тек оқушылармен ынтымақтастық қарым-қатынас және өзара әрекеттесу арқылы мүмкін. «Мәжбүрлеусіз оқу, еркін таңдау, өзін-өзі талдау және өзін-өзі бағалау, сыныпта жоғары интеллектуалдық негіз құру және жеке тәсіл» үшін жағдай жасау қажет [131].
Қ.Ж.Аганина өзінің зерттеуінде: «болашақ педагог «қазіргі нарық заманында өмір сүріп, құбылмалы, жылдам өзгерісті өмірге тез бейімделе алатын және де сол қасиеттерді жеткіншектерге дарыта білетін азамат болуы керек» деп түсіндіреді [65,б. 46]. Қ.Ж. Аганинаның тұжырымынан белгілі болғаны, заманауи болашақ педагогтердің кәсіби бейнесі тек пәндік біліммен шектелмей, аусыпалы әлеуметтік-экономикалық ортаға да бейімделе алатын, инновациялық идеяда ойлай білетін және кәсіпкерлік мықты бастамаларды іске асыратын мамандар даярлануы маңызды.
Бұл мәселе көптеген ғалымдардың, «студенттердің педагогикалық әрекеттерге дайындығы және оның құрамы» түсінігіндегі пікірлер мен ғылыми-педагогикалық еңбектерінде кең көлемде талданған. (О.А.Абдуллина, Н.Ф.Гоноболин, В.И.Ильин, А.А.Калюжный, М.А.Құдайқұлов, Н.В.Кузьмина, К.К.Платонов, В.И.Селиханов, В.А.Сластенин, Н.Д.Хмель, Ш.Таубаева, Қ.М.Кертаева, Х.Хофман және т.б.).
Студенттердің педагогикалық еңбектерінің күрделі, көп қатпарлы құрылымы О.А.Абдуллинаның, Н.Ф.Гоноболиннің, В.А.Сластенинің зерттеулерінде көрсетіледі. Осы ғалымдардың қатарындағы H.Ф.Гонобалиннің зерттеулері ең бірінші мұғалім даярлығының саяси-идеологиялық аспектісі – болашақ мұғалімнің негізгі қасиеттерінің жүйесі ретінде талданады. Оның құрамдас бөліктері болып идеологиялық сенімі, дүниетанымдық көзқарастары, адамгершілігі, еңбек тәжірибесі есептеледі [132]. Автордың көзқарасын негізге алуда, болашақ педагогтердің кәсіби даярлығы бүгінгі әлеуметтік-экономикалық өзгерістерге сәйкес жаңа мазмұнмен толықтырылуы қажеттігін байқауға болады. Осы тұрғыдан алғанда, болашақ бастауыш білім педагогтерін бизнес-инновациялық бағдарлау олардың кәсіби даярлығының маңызды құрамдас бөлігі ретінде қарастырылып, заманауи білім беру талаптарына сәйкес икемді, бәсекеге қабілетті және кәсіпкерлік мәдениеті қалыптасқан педагог тұлғасын даярлауға негіз болады.
H.В.Кузьминаның зерттеулерінде: «...мұғалім «өте көпшіл адам болуы керек» деп атап көрсетіледі. Оның жүріс-тұрысындағы әсемділігі енетін, экспрессивтік, тез әсерленушілік ықыласы байқалатын импрессивтік және төзімділік қабілеттерінің дамуы маңызды [133]. Ғалымның тұжырымының мазмұнында терең мән жатыр. Олай дейтініміз, болашақ бастауыш сынып мұғалімдерінің кәсіби табыстылығы, жетістігі тек пәндік және әдістемелік біліммен ғана емес, олардың коммуникативтік мәдениеті, эмоционалдық интеллекті және әлеуметтік өзара әрекеттесу қабілетімен де ерекшеленеді. Әсіресе, педагог мамандардың көпшілдігі, әсерлі қарым-қатынас орната білуі, эмпатиясы мен төзімділігі білім алушылармен, ата-аналармен және әріптестермен нәтижелі ынтымақтастық құрудың негізі болып табылады. Осы тұрғыдан алғанда, болашақ бастауыш білім педагогтерін бизнес-инновациялық бағдарлау барысында кәсіби коммуникация, көшбасшылық, командада жұмыс істеу және өзгерістерді тиімді басқару дағдыларының болуы шартты жағдай.
A.И.Щербаков мұғалімнің жеке тұлғасы құрылымының негізгі элементтеріне терең білімділік пен жоғары мәдени деңгейді, жоғарғы адамгершілік сапаларды, танымдық белсенділік пен іздемпаздықты, бірқалыпты және тұрақты мінезділікті, педагогикалық қабілеттілікті және шеберлікті жатқызады. Мектеп жұмысындағы көптеген кемшіліктердің болуы, алдымен кейбір мұғалімдердің жеткіліксіз дайындықтарынан, олардың психологиялық тұрғыдағы білімдерінің, іскерліктері мен дағдыларының жетіспеушіліктерінен деп тұжырымдайды [134]. 
М.И.Дьяченко мен Л.А.Кандыбович кәсіби бағдарды, оқыту мәселелерінің психологиялық аспектілерін зерттей келе: «студенттерге кәсіби бағдарды қалыптастыру дегеніміз, олардың болашақ мамандықтарына деген қызығушылығы, бейімділіктері мен қабілеттері, жоғарғы оқу орнын бітіргеннен кейінгі мезгілдерде өзінің білімін жоғарғы сатыға көтеруге ұмтылулары, өздерінің таңдап алған кәсіби еңбектерімен тұрақты шұғылданулары, болашақ маман көзқарасы тұрғысынан өз кәсібінің мәртебесін, мұраты мен сенімін дамытулары» деген қорытынды жасайды [135].
Педагогтік даярлық пен бизнес-инновациялық даярлықты интеграциялау оның сенімді психологиялық негіздеріне сүйенеді және сол арқылы оқыту-тәрбиелеу үдерісін ұйымдастырады. Бұл жерде педагогтік кәсіби іс-әрекет пен бизнес-инновациялық іс-әрекетті бір-біріне қарсы қоймай, олардың түйісетін тиімді нүктесінде оқу үдерісін интеграциялай ұйымдастыру маңызды болып табылады. Өйткені осы түйіскен нүктеде жаңа мотивациялық идея пайда болады, ол – «Мен педагогтік қызметімде білім берудің жаңа жобаларын дамытып, шәкірттеріме заманауи оқу-білім алу жолдарын меңгертемін, сөйтіп педагогикалық жүйенің бір қырын жаңартуға өз үлесімді қосамын!» деген идея. 
Осы арқылы студенттерде педагогтердің іштей күмәндана, сенімсіздікпен қарайтын «бизнес-инновация vs педагог» деген кедергіні жоюға, бұл жерден пайдалы, заман талаптарына жауап бере алатын тиімді педагогикалық жүйе құруға қатысады. 
Сонымен бірге студенттер өздерінің болашақ бастауыш білім беру педагогтері ретіндегі ерекше деңгейге өткенін ішкі түйсігі арқылы қабылдайды. Олар өзінің дайындық кезеңіндегі әрбір сәтте жаңа сападағы бастауыш білім беру педагогы тұлғасында қалыптасып жатқанына терең мән беріп жаңа жетістіктерге қол жеткізудің «екінші тынысын» ашуға ұмтылады. 
Даму, жетілу, үздіксіз өсу ендігі ретте тек дидактикалық тұрғыдан ғана емес, кәсіпкерлік, бизнес-инновациялық тұрғыдан да бірге қамтылатын болады, мұндай интегративтік кәсіптік даярлық заманауи талаптарға жауап бере алатын болады.
Бизнес-инновациялық бағдарда педагогтік кәсіби іс-әрекетке даярлауда студенттерге:
· белгілі бір минимумда кәсіпкерліктің негіздері туралы білім мазмұны меңгертіледі;
· білім беру саласындағы бизнес-модельдер туралы түсінік қалыптастыру көзделеді;
· студенттердің университет қабырғасында жүріп, қаржылық сауаттылықтарының нық қалыптасуы және болашақта шәкіртеріне де міндетті түрде қаржылық сауаттылықты үйретуі керектігі міндеттеледі;
· түрлі білімдік және цифрлық-дидактикалық жобаларды басқара алады;
· білім беру қызметтерінің маркетингінің негіздерін білетін болады. 
Болашақ педагогтерді бизнес бағдарлы даярлаудың теориялық және практикалық мәселелерін қарастырған зерттеу жұмысында В.С.Тенетилова бұл мәселенің басты мақсаты кәсіпкерлік білім мен білік-дағдыларды меңгерген, бизнес ұйымдастыруға және іске асыруға іштей дайындығы бар ынтагер, шығармашыл педагогтің тұлғасын қалыптастыру деп атап көрсетеді. Ғалымның пікірінше, бизнес-бағдарлы дайындығы бар педагог, бір жағынан, мектепте сабақ бере алады, кәсіби оқу орындарында сабақ жүргізе алады, шағын бизнес ұйымдастыру бойынша оқыта алады, екінші жағынан, өзі де оқушыларды экономикалық білім алу жағынан қамтамасыз ету мақсатында шағын оқу кәсіпорнын ұйымдастырып аша алады [66,б. 23].
Біздің бұл пікірге қосарымыз, осындай мақсатқа қол жеткізу үшін болашақ бастауыш білім беру педагогтерінің оқыту мен бизнес жүргізуді бірге ұстау деген мотивациясын университет қабырғасында мықтап шыңдау керек.
Дидактикалық талаптарға сәйкес білім беру саласында стартап-идеяларды әзірлеуге дағдыландыру да маңызды болып саналады. Дидактикалық негіздерге сүйене отырып қысқа мерзімді жобаларды ұйымдастырып, аша алады, атап айтқанда:
· оқушылар үшін дайындық курстары;
· педагог әріптестері үшін пәндік әдістемелік курстар;
· білім беру мақсатындағы түрлі клубтар;
· онлайн-мектептер.
Мұндай педагогтік дағдыларды қалыптастыру үшін, студенттерге қазіргі оқыту жүйесіндегі жаңа технологияларды және оларды тиімділікпен қолдану әдістерін толыққанды меңгеру қажет.  Ал дидактикалық классикалық әдістермен қатар бизнес-инновацияға қатысты:
· дизайндық ойлау әдісі;
· жобалай оқыту әдісі;
· кейс-әдісі;
· STEAM- әдістерін қолдану керек.
Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық негіздеріне, сонымен бірге, цифрлық және EdTech құзыреттілігі жатқызылады. 
Бизнес-инновациялық бағытта болашақ бастауыш білім беру педагогтерін дайындауда, міндетті түрде цифрлық педагогиканың қолданылу әдістері, онлайн оқытуды ұйымдастырудың дидактикалық талаптары, білім беру контенттерін әзірлеу сияқты дидактикалық міндеттерді шешу алдыңғы орында болады. Сонымен бірге толықтырылған AR және виртуалды VR технологияларын қолдану жолдарын өзі үйреніп, курстар арқылы әріптестеріне үйрету, оқушыларға арналған виртуалды сабақтар сериясын әзірлеуге студенттерді үйрету арқылы да бизнес-инновациялық дағдыларды қалыптастырып дамыту мүмкін болады.
Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық негіздерін жүйелеуде бұл мәселенің классикалық дәстүрлі педагогикалық негіздерге қарағанда жаңашыл сипаты анағұрлым мол болатынын ескеру маңызды. Болашақ педагогтерді бизнес-инновациялық негізде кәсіби іс-әрекетке даярлаудың бір қыры – оқу үдерісін тек университет қабырғасында және тек педагогикалық міндеттерге ғана тәуелді етіп емес, жаңа  бағдарларды игеруге қажетті білім мен дағдыларды қалыптастыру. Бұл ретте болашақ бастауыш білім беру педагогтерін университет орналасқан аймақтағы білгілі ІТ-компанияларына, EdTech-стартапына, бизнес-инкубаторларға, білім беру платформаларына барып, арнайы келісім-шарт жасау негізінде:
· тағылымдамадан өтуіне;
· хакатондарға қатысуына;
· акселарциялық бағдарламаларға қатысуына мүмкіндіктер жасап, қолдау білдіріп отыру керек.
Осылайша, болашақ бастауыш білім беру педагогтерін даярлауда олардың бизнес-инновациялық дағдыларын қалыптастыру міндеті қатар алынып, жаңаша дағдыларды, атап айтқанда:
· басқаларды бизнес-инновацияға үйрете алатын;
· бастауыш білім беру педагогы ретінде балаларды оқытатын;
· әріптестеріне бизнес-инновациялық жүйені үйрететін; 
· жаңа технологияларды қолдана білетін;
· білім беру стартаптарын дамытатын;
дидактикалық дағдыларды қалыптастыру мүмкін болады.
Осылайша, бизнеске бағдарланған педагогикалық ұстаным – педагогтың өзіне, білім алушыларға, бизнеске, өндірістік ресурстарға және кәсіпкерлік қызметпен айналысатын субъектілерге деген тұрақты қарым-қатынастар жүйесі болып табылады. Бұл ұстаным болашақ педагогтың бизнеске бағдарланған қызметті жүзеге асыруға дайындығын қалыптастырады.
Демек, бизнеске бағдарланған қызметті жүзеге асыратын педагог педагогика, психология, экономика, өндіріс технологиялары және кәсіпкерлік салалары бойынша жан-жақты теориялық білім мен практикалық дағдыларды меңгеруі қажет. Сонымен қатар оның кәсіпкерлік қызметте тәжірибесі болуы, педагог пен кәсіпкерге тән кәсіби және тұлғалық қасиеттерді иеленуі маңызды. Мұндай педагогтың бизнеске бағдарланған ұстанымы гуманизм, іскерлік пен шаруашылыққа бейімділік, толеранттылық, эмпатия, креативтілік және рефлексия сияқты қасиеттермен сипатталады.

       Тұлғалық құзыреттілік:
              Жауапкершілік;
Бастамашылдық;
Бейімделгіштік.

Әлеуметтік-басқарушылық
құзыреттілік:
Көшбасшылық қабілет;
      Әлеуметтік жауапкершілік;
            Кәсіби этиканы сақтау.

Мотивациялық құзыреттілік:
Мақсатқа ұмтылушылық;
Өзін-өзі дамытуға ұмтылу;
Нәтижеге бағдарлану.




Бизнес-инновацияға бағдарланған 
кәсіби іс-әрекетке даяр педагог

Коммуникативтік құзыреттілік:
Командада жұмыс істеу;
Іскерлік қарым-қатынас орнату;
Ынтымақтастық мәдениетін қалыптастыру.

 Ақпараттық құзыреттілік:
Ақпаратты іздеу және іріктеу;
Ақпаратты талдау және өңдеу;
Деректерді тиімді пайдалану.




                       Цифрлық құзыреттілік:
Цифрлық технологияларды пайдалану;
Онлайн платформалармен жұмыс істеу;
Жасанды интеллект құралдарын қолдану.
Инновациялық құзыреттілік:
Жаңа идеяларды ұсыну;
              Инновацияларды енгізу;
          Мәселелерді креативті шешу.






Сурет 5 – Бизнес-инновацияға бағдарлау арқылы кәсіби іс-әрекетке даярланған маманның құзыреттілік моделі

Бизнес-инновацияға бағдарлау арқылы кәсіби іс-әрекетке даярланған маманның кәсіби даярлығы өзара байланысты құзыреттіліктер жүйесі арқылы сипатталады. Құзыреттілік тәсілінің теориялық негіздерін И.А. Зимняя, А.В. Хуторской, В.А. Сластенин, ал қазақстандық ғалымдар А.А. Бейсенбаева мен А.Е. Әбілқасымова жан-жақты қарастырған. Олардың еңбектерінде кәсіби даярлық білімнің, біліктің, дағдының, тұлғалық қасиеттердің және кәсіби тәжірибенің кірігуі арқылы қалыптасатын кешенді құрылым ретінде сипатталады. Осы тұрғыдан алғанда, бизнес-инновацияға бағдарланған кәсіби даярлық болашақ педагогтердің кәсіби қызметті тиімді жүзеге асыруына, өзгермелі еңбек нарығы жағдайында бәсекеге қабілетті болуына және инновациялық бастамаларды іске асыруына мүмкіндік береді.
Кәсіби даярлықтың маңызды құрамдас бөліктерінің бірі – мотивациялық құзыреттілік. Бұл құзыреттілік болашақ педагогтің кәсіби дамуға деген қызығушылығын, өзін-өзі жетілдіруге ұмтылысын және нәтижеге бағдарлануын қамтиды. А.К. Маркова мен Э.Ф. Зеер кәсіби мотивация маманның кәсіби қалыптасуының негізгі шарты екенін атап көрсетсе, А.А. Бейсенбаева құзыреттілікке негізделген даярлықта ішкі мотивацияның кәсіби табыстылыққа ықпал ететінін негіздейді.
Тұлғалық құзыреттілік жауапкершілік, бастамашылдық, дербестік және бейімделгіштік сияқты қасиеттер арқылы көрінеді. Бұл бағытта Е.В. Бондаревская тұлғалық-бағдарлы білім беру тұжырымдамасында білім алушының жеке ерекшеліктерін дамытуға басымдық берсе, В.В. Сериков тұлғаның субъектілік ұстанымын қалыптастыруды кәсіби даярлықтың маңызды нәтижесі ретінде қарастырады. Ал John Dewey тұлғаның дамуы нақты тәжірибелік әрекет барысында жүзеге асатынын дәлелдейді.
Кәсіпкерлік құзыреттілік мүмкіндіктерді анықтай білу, тәуекелдерді бағалау, ресурстарды тиімді пайдалану және жобаларды жоспарлау қабілеттерін қамтиды. Бұл құзыреттіліктің қалыптасуы жөнінде Питер Друкер (Peter Drucker) кәсіпкерліктің негізінде мүмкіндіктерді тиімді пайдалану жатқанын көрсетсе, Дональд Куратко (Donald F. Kuratko) кәсіпкерлік білім берудің басты мақсаты кәсіпкерлік ойлау мен практикалық әрекетке даярлау екенін негіздейді. Қазақстандық зерттеуші Таш Мехмет кәсіпкерлік құзыреттіліктің коллаборативті орта мен жобалық оқыту барысында тиімді қалыптасатынын дәлелдейді.
Инновациялық құзыреттілік жаңа идеяларды ұсыну, инновацияларды қабылдау және енгізу, кәсіби мәселелерді шығармашылық тұрғыдан шешу қабілеттерімен сипатталады. Ш.Т. Таубаева инновациялық педагогиканың негізгі мақсаты педагогтің инновациялық мәдениетін қалыптастыру екенін көрсетсе, Джозеф Шумпетер (Joseph Schumpeter) инновацияны экономикалық және әлеуметтік дамудың қозғаушы күші ретінде қарастырады. Бұл құзыреттілік болашақ педагогтің кәсіби қызметінде жаңашыл технологияларды тиімді қолдануға мүмкіндік береді.
Цифрлық және ақпараттық құзыреттіліктер қазіргі ақпараттық қоғам жағдайында ерекше маңызға ие. Олар цифрлық технологияларды тиімді пайдалану, ақпаратты іздеу, талдау, өңдеу және кәсіби міндеттерді шешуде қолдану қабілеттерін қамтиды. David Kolb тәжірибелік оқыту теориясында цифрлық ортадағы тәжірибе мен рефлексияның кәсіби құзыреттерді дамытудағы рөлін көрсетсе, қазақстандық ғалым А.Е. Әбілқасымова цифрлық білім беру ортасын болашақ педагогтердің кәсіби даярлығының маңызды құрамдас бөлігі ретінде қарастырады.
Коммуникативтік құзыреттілік командада жұмыс істеу, тиімді қарым-қатынас орнату және серіктестік байланыстарды дамыту дағдыларын біріктіреді. Л.С. Выготскийдің әлеуметтік-мәдени теориясында білім әлеуметтік өзара әрекет барысында қалыптасатыны дәлелденсе, В.А. Сластенин педагогтің кәсіби қызметіндегі коммуникативтік мәдениетті кәсіби шеберліктің маңызды көрсеткіші ретінде бағалайды.
Әлеуметтік-басқарушылық құзыреттілік көшбасшылық қабілет, әлеуметтік жауапкершілік және кәсіби этика қағидаларын ұстану арқылы сипатталады. В.В. Краевский педагогикалық қызметтің әдіснамалық негіздерін айқындай отырып, педагогтің кәсіби шешім қабылдау қабілетінің ғылыми негізделуі қажет екенін көрсетеді. Ал Allan Gibb кәсіпкерлік білім беру көшбасшылықты, жауапкершілікті және стратегиялық ойлауды қалыптастыруы тиіс екенін атап өтеді.
Осы құзыреттіліктердің өзара бірлігі бизнес-инновацияға бағдарланған кәсіби іс-әрекетті тиімді жүзеге асыруға қабілетті, бәсекеге қабілетті, инновациялық ойлайтын және үздіксіз кәсіби дамуға дайын болашақ бастауыш білім педагогінің тұлғасын қалыптастырудың негізін құрайды.
Болашақ педагогтің кәсіби даярлығы оның кәсіби білім, білік және дағдыларды меңгеруімен ғана шектелмей, инновациялық ойлауын, кәсіпкерлік құзыреттілігін, шығармашылық белсенділігін, бастамашылдығын, рефлексиясын және өзгермелі білім беру жағдайына бейімделу қабілетін дамыту арқылы қамтамасыз етілетіні анықталды.
	Бизнес-инновацияға бағдарлау білім беру үдерісінде білім алушылардың инновациялық идеяларды әзірлеуге, оларды тәжірибеде іске асыруға, жобалық және стартап қызметіне қатысуға, сондай-ақ кәсіби мәселелерді шығармашылықпен шешуге бағытталған психологиялық-педагогикалық жағдайларды талап ететіні негізделді. Бұл үдерістің тиімділігі мотивациялық орта қалыптастыруға, тәжірибеге бағдарланған оқытуды ұйымдастыруға, цифрлық және инновациялық технологияларды пайдалануға, сондай-ақ білім алушылардың өзіндік танымдық және жобалық іс-әрекетін қолдауға тәуелді екендігі айқындалды. 
Теориялық талдаулар нәтижесі зерттеудің келесі бөлімінде ұсынылатын бастауыш педагогтерін бизнес-инновацияға бағдарлау арқылы кәсіби іс-әрекетке даярлаудың әдіснамалық тұғырларын анықтауға теориялық негіз болды.

1.3 Бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың әдіснамалық тұғырлары
Болашақ педагогтерді кәсіби іс-әрекетке бизнес-инновацияға бағдарлау арқылы даярлаудың әдіснамалық тұғырларын қарастырудың көптеген ерекшеліктері бар. Бұлай айтуға бірқатар себеп бар:
· біріншіден, бастауыш білім беру педагогтерін кәсіби іс-әрекетке даярлаудың ерекшеліктері мол болатындығы;
· екіншіден, инновациялық тұрғыдан кәсіби іс-әрекетке даярлаудың ерекшеліктері;
· үшіншіден, бизнес-инновациялық бағдарды ұстана отырып кәсіби іс-әрекетке даярлаудың ерекшеліктері болатындығы.
Бұл атап көрсетілген мәселелер зерттеу жұмысының әдіснамалық тұғырларының да көпқабатты, көпсалалы жүйеге түзілетінін танытады. Болашақ педагогтерді кәсіби іс-әрекетке бизнес-инновацияға бағдарлау арқылы даярлаудың әдіснамалық тұғырларын құрайтын теориялары бір жүйеге түсіріліп, төменде көрсетілді.
Зерттеу жұмысымыздың дәстүрліден өзгешелігі бизнес-инновацияға бағдар ұстауымен байланысты болғандықтан, экономикалық-кәсіпкерлік тұғырын алдыңғы орынға қойып отырмыз. Бұл, бірақ білім беру философиясы, таным теориясының және құндылықтар теориясының маңызын төмендетпейді, біздің ойымызша, жаңа аспектіден келуімен толықтыра түседі.
Экономикалық-кәсіпкерлік тұғыр зерттеуімізде бизнес-инновациялық мазмұнмен толықтырылып, болашақ бастауыш білім педагогтерінің кәсіпкерлік ойлауын, инновациялық белсенділігін, педагогикалық өнім әзірлеу қабілетін және білім беру саласында жаңа құндылық жасауға даярлығын қалыптастыруға бағытталады.
Экономикалық-кәсіпкерлік тұғырын біз экономикалық терминдер мен ұғымдарды сипаттап негіздемейміз. Аса маңыздысы, педагогикалық зерттеу үшін жаңа бағыттағы адами капиталды дамытудың теориялары және оларға сәйкес жіктелетін тұғырлар мен ұстанымдар талданады.
АДАМИ КАПИТАЛ ТЕОРИЯСЫ, КӘСІПКЕРЛІК ТЕОРИЯСЫ, БІЛІМ ЭКОНОМИКАСЫ ТҰЖЫРЫМДАМАСЫ
БІЛІМ ФИЛОСОФИЯСЫ,ТАНЫМ ТЕОРИЯСЫ, ҚҰНДЫЛЫҚТАР ТЕОРИЯСЫ
ЖҮЙЕ ТЕОРИЯСЫ, ПЕДАГОГИКАЛЫҚ ЖҮЙЕЛЕР ТЕОРИЯСЫ, КӘСІБИ ДАЯРЛАУДЫ МОДЕЛЬДЕУ ТЕОРИЯСЫ
ИННОВАЦИЯ ТЕОРИЯСЫ, ИННОВАЦИЯЛЫҚ ПЕДАГОГИКА ТЕОРИЯСЫ, EDTECH  ТҰЖЫРЫМДАМАСЫ, ДИЗАЙН ОЙЛАУ ТҰЖЫРЫМДАМАСЫ
БИЗНЕС-ИННОВАЦИЯҒА БАҒДАРЛАУ АРҚЫЛЫ КӘСІБИ-ІС ӘРЕКЕТКЕ ДАЯРЛАУДЫҢ ӘДІСНАМАЛЫҚ ТҰҒЫРЛАРЫ
ЖҮЙЕЛІЛІК ТҰҒЫРЫ


ЭКОНОМИКАЛЫҚ-КӘСІПКЕРЛІК ТҰҒЫРЫ


АКСИОЛОГИЯЛЫҚ ТҰҒЫРЫ




ИННОВАЦИЯЛЫҚ-ТЕХНОЛОГИЯЛЫҚ ТҰҒЫРЫ


ІС-ӘРЕКЕТТІК ТҰҒЫРЫ
ІС-ӘРЕКЕТ ТЕОРИЯСЫ, ҚҰЗІРЕТТІЛІК ТЕОРИЯСЫ ЖОБАЛЫҚ ОҚЫТУ ТЕОРИЯСЫ, СТАРТАП ЖӘНЕПРАКТИКАЛЫҚ БАҒДАРЛЫ ОҚЫТУ





Сурет 6 – Бизнес-инновацияға бағдарлау арқылы даярлаудың әдіснамалық тұғырлары

Адами капитал теориясын әдіснамалық тұғырымыздың басында қарастырғанда, бұл жерде болашақ бастауыш білім беру педагогтерін бизнес инновациялық құзыреттіліктермен дайындаудың экономикалық және әлеуметтік маңыздылығына бірден назар аударамыз. Адами капитал теориясы білім беру мен педагогтің кәсіби іс-әрекеті жүйесін толықтыра түсетін бизнес инновациялық құзыреттілігін қалыптастыруға инвестиция жасаудың маңызын түсіндіреді. 
«Адами капитал теориясының» ғылыми аппаратын америкалық экономика және әлеуметтану профессоры 1992 жылы Нобель сыйлығының лауреаты болған  Гэри Стэнли Беккер негіздеген [136]. Бұл теорияның негізінде адам бір шешім қабылдағанда экономикалық орындылық принципіне сүйеніп, рационалды нәтижелер күтілетіні жатыр. Басқаша айтқанда, неғұрлым мол пайдалы нәтиже әкелетін шешімді қабылдайды. Г.С.Беккердің айтуынша, микроэкономикалық талдау аясын адами қылықтардың, оның ішінде нарықтық емес қылықтарды қоса отырып, бірқатар аспектілері мен өзара әрекет жасау аясына қарай кеңейту керек [137].
Г.С.Беккердің теориясының басқа экономистерден өзгешелігі экономиканың әлеуметтік мәселелері яғни нарықтық емес іс-әрекет формаларын яғни дискриминация, білім беру, жалпы білім және кәсіби білім беру, біліктілік алу,  неке, отбасын жоспарлау, идеологиялық үдерістер, діни үрдістер зерттеу арқылы адами капиталға – білім, дағды, мотивациялар қорына инвестициялар жасау. Ал инвестиция – білім беру, өндірістік тәжірибе жинақталуы, денсаулық сақтау, географиялық мобильділік, ақпарат іздеу. 
Г.С.Беккер теориясы бойынша,  білім беруге инвестиция құю шешімін қабылдауда ата-ана, мемлекет оның қайтарымының шегін де салыстырып отырады. Г.С.Беккер адамдардың экономикалық тұрғыдан маңызды ақпаратты меңгеруін және экономикалық іс-әрекетке деген мотивациясы болуы керектігін баса атап көрсетеді. 

Сурет 7 – Экономикалық-кәсіпкерлік тұғырдың негізгі қызметтері

Адами капитал дегеніміз  адамдардың ұлттық байлықтың өсуіне ықпал ететін қабілеттерінің, білімінің, дағдыларының және оларды орынды қолдануының жиынтығы деп анықтауға болады. 
Ұлттық байлық дегеніміз ресурстардың барлық түрінің, оның ішінде табиғат ресурсының, қаржылық ресурстың, ақпараттық ресурстың, адамдардың интеллектуалдық және рухани байлық ресурсының жиынтығы болып табылады. Болашақ бастауыш білім беру педагогтерінің бизнес-инновацияға бағдар ұстанған кәсіби іс-әрекетті меңгеру, түптеп келгенде, Қазақстанның адами капиталын байытуға қосылатын үлкен үлес болып табылады. Осымен де байланысты, болашақ бастауыш білім беру педагогтерін кәсіби іс-әрекетке даярлауда бизнес-инновациялық бағдар ұстану өте заманауи және тіпті аса қажетті бағыт болып саналатынын экономикалық-кәсіпкерлік тұғырдан айқын көре аламыз. 
Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлауда экономикалық-кәсіпкерлік тұғыр педагогтің кәсіби даярлығын тек білім беру жүйесінің ішкі міндеті ретінде ғана емес, қоғамның әлеуметтік-экономикалық дамуына ықпал ететін адами капиталды қалыптастыру үдерісі ретінде қарастырады. Осы тұрғыдан алғанда, болашақ педагогтің кәсіби білімі, әдістемелік шеберлігі, шығармашылық қабілеті, кәсіпкерлік ойлауы және инновациялық әрекетке даярлығы қазіргі білім экономикасының маңызды ресурсы ретінде танылады.
Экономикалық-кәсіпкерлік тұғырдың теориялық негізін кәсіпкерлік теориясы мен білім экономикасы тұжырымдамасы құрайды. Кәсіпкерлік теориясы тұлғаның жаңа мүмкіндіктерді байқау, бастамашылық таныту, тәуекелді саналы бағалау, қолда бар ресурстарды тиімді ұйымдастыру және идеяны нақты өнімге немесе қызметке айналдыру қабілетін түсіндіреді. Бұл теорияның қалыптасуына Р.Кантильон, Ж.Б.Сэй, Й.Шумпетер, Ф.Найт, И.Кирцнер, П.Друкер сияқты ғалымдардың еңбектері негіз болды. Олардың тұжырымдарында кәсіпкер белгісіздік жағдайында әрекет ететін, ресурстарды үйлестіретін, жаңалық енгізетін және өзгерісті мүмкіндік ретінде қабылдайтын субъект ретінде сипатталады.
Кәсіпкерлік теориясын білім беру саласына бейімдеу болашақ бастауыш білім педагогінің кәсіби қызметін жаңаша түсіндіруге жол ашады. Дәстүрлі түсінікте педагог көбіне оқу мазмұнын жеткізуші және оқу-тәрбие үдерісін ұйымдастырушы маман ретінде қарастырылса, бизнес-инновацияға бағдарланған даярлық жағдайында ол білім беру саласында жаңа идея ұсынатын, педагогикалық өнім әзірлейтін, оқушы қажеттілігін ескеріп, тиімді әдістемелік шешім жасайтын кәсіби тұлға ретінде танылады. Мұндай педагог дайын әдістемені ғана қолданбайды, сонымен қатар оны жетілдіреді, жаңа оқу тапсырмаларын, дидактикалық өнімдерді, геймификациялық материалдарды, EdTech құралдарын және педагогикалық стартап элементтерін жобалай алады.
Й. Шумпетердің инновациялық кәсіпкерлік туралы идеялары бұл зерттеу үшін ерекше маңызды. Ғалым кәсіпкерлікті жаңалық енгізумен, жаңа комбинациялар жасаумен және қалыптасқан жүйеге өзгеріс әкелумен байланыстырады. Осы көзқарас негізінде болашақ бастауыш білім педагогінің бизнес-инновациялық даярлығы оның жаңа педагогикалық шешімдер қабылдауымен, оқыту үдерісіне жаңашыл әдістер енгізуімен және білім беру қызметін жетілдіруге бағытталған жобалық әрекетімен сипатталады. Бұл жерде кәсіпкерлік тек экономикалық пайда табу мағынасында емес, білім беру саласында құндылық жасау, оқыту сапасын арттыру және кәсіби әрекетті жаңарту қабілеті ретінде түсіндіріледі [98,с. 455].
П. Друкердің кәсіпкерлікті жүйелі түрде үйренуге болатын әрекет ретінде қарастыруы да зерттеу мазмұнына сәйкес келеді. Оның идеялары бойынша инновация кездейсоқ құбылыс емес, оны мақсатты түрде ұйымдастыруға, басқаруға және дамытуға болады. Бұл пікір болашақ педагогтерді бизнес-инновацияға бағдарлау үдерісінде маңызды, себебі студенттер кәсіпкерлік ойлауды тек теориялық ұғым ретінде емес, нақты тапсырмалар, бизнес-кейстер, педагогикалық жобалар, стартап идеялар және дидактикалық өнім жасау арқылы меңгереді [97,с. 455].
Білім экономикасы тұжырымдамасы да зерттеу тақырыбының теориялық негізін тереңдетеді. Бұл тұжырымдамада білім, ақпарат, технология, инновация және адами капитал қоғам дамуының басты ресурстары ретінде қарастырылады. Білім экономикасы жағдайында кәсіби маманның құндылығы оның тек ақпаратты меңгеруімен емес, сол білімді жаңа жағдайда қолдана алуымен, инновациялық шешім ұсынуымен және жаңа құндылық жасай алуымен өлшенеді. Сондықтан болашақ бастауыш білім педагогтерін даярлау үдерісі де пәндік білімді меңгертумен шектелмей, кәсіпкерлік ойлау, шығармашылық әрекет, цифрлық икемділік, жобалау мәдениеті және инновациялық бастамашылдықты қалыптастыруға бағытталуы тиіс.
Білім экономикасы тұрғысынан бастауыш білім педагогі – білім беру қызметін ұйымдастырушы ғана емес, білім беру кеңістігінде жаңа идеялар мен әдістемелік шешімдер өндіруші маман. Мұғалім оқушының жас ерекшелігін, танымдық қажеттілігін, оқу мотивациясын және қазіргі цифрлық ортаның мүмкіндіктерін ескере отырып, оқу мазмұнын жаңаша құра алады. Осыған байланысты бизнес-инновацияға бағдарлау болашақ педагогтің кәсіби даярлығына практикалық мән береді: студент оқу үдерісінде тек білім алушы емес, педагогикалық идеяны жобалайтын, сынақтан өткізетін, жетілдіретін және нәтижесін бағалайтын белсенді субъектке айналады.
Адами капитал теориясы, кәсіпкерлік теориясы мен білім экономикасы тұжырымдамасын ұштастыру болашақ бастауыш білім педагогін жаңа сапада даярлауға негіз болады. Бұл бағытта педагогтің кәсіпкерлік ойлауы оның кәсіби дербестігімен, жаңашылдыққа ашықтығымен, ресурстарды тиімді пайдалануымен, педагогикалық мәселені шешуге шығармашылық тұрғыдан келуімен және білім беру саласында нақты нәтиже бере алатын өнім әзірлеуімен байланыстырылады. Мұндай даярлық студенттің кәсіби құзыреттілігін арттырып қана қоймай, оны өзгермелі білім беру ортасында икемді әрекет ете алатын, жаңа мүмкіндіктерді көре білетін және бастауыш білім беру сапасын жақсартуға үлес қоса алатын маман ретінде қалыптастырады.
Осылайша, экономикалық-кәсіпкерлік тұғыр болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың теориялық және практикалық маңызын айқындайды. Бұл тұғыр аясында педагогтің кәсіби дамуы адами капитал сапасын арттырумен, кәсіпкерлік ойлауды қалыптастырумен, білім беру саласында инновациялық өнім жасау қабілетін дамытумен және білім экономикасының талаптарына жауап беретін маман даярлаумен тығыз байланыста қарастырылады.
Аксиологиялық тұғыр болашақ мұғалімдерді бизнес-инновацияға бағдарлау арқылы оқытудың құндылықтық негізі десек қателеспейміз. Себебі, аталған тұғыр бойынша кәсіби даярлық тек білім мен практикалық дағдыларды меңгеру үдерісі негізінде ғана емес, болашақ педагогтің кәсіби құндылықтарын, жаңашылдыққа көзқарасын, шығармашылық белсенділігін және әлеуметтік жауапкершілігін де қалыптастырады. Бизнеске бағдарланған оқыту жағдайында студент білім беру сапасын арттыру, оқушы қажеттілігін қанағаттандыру және жаңа педагогикалық өнім жасауға кәсіби түрде дайын болуы керек. Яғни, аксиологиялық тұғыр – болашақ педагогтің кәсіби даярлығын оның құндылықтық бағдары, кәсіби ұстанымы, жаңашылдыққа көзқарасы, жауапкершілігі және бизнес-инновацияны кәсіби құндылық ретінде қабылдауы арқылы түсіндіретін әдіснамалық тұғыр. 
Аксиологиялық тұғырда білім беру философиясының және таным теориясының болашақ бастауыш білім беру педагогының кәсіби іс-әрекетін бизнес-инновация негізінде қалыптастыру үдерісіне негіз болатын тұжырымдары қарастырылады. 
Таным теориясы студенттердің бизнес-инновациялық білімі мен педагогтік кәсіби іс-әрекет туралы білімін, дағдыларын қалыптастырудың және қалыптасуының жолдарын танытады. Сонымен бірге студенттерге педагогтік және бизнес-инновациялық тәжірибе қалыптасуын қалай түсінетіндігі және танымның қандай деңгейлері мен тетіктері болатыны туралы білім мазмұнын меңгерту көзделеді. Эпистемология яғни таным теориясы – тұрғысынан қарайтын болсақ, білімнің  жәй ғана оқытушының айтуымен студенттердің санасында қалыптаса салмайтыны белгілі. 
Білім тәжірибе арқылы, іс-әрекет арқылы, рефлексия арқылы құралады.  Бұл ретте болашақ бастауыш білім беру педагогтерінің  таным теориясын тек теория ретінде ғана емес, практика жүзінде яғни жобалар, стартаптар орындау арқылы саналы түрде меңгеретінін атап кетеміз. Бұл мәселе теория мен практиканың тығыз байланысын тағы бір көрсетіп, практикалық тәжірибенің түпмәні - білімді шынайылықпен меңгеруіне тірек болатындығына көз жеткізеді. Таным дегеніміз – субъектінің қандай да бір нысанды немесе құбылысты түсінуге бағытталған әрекеті, үдеріс. 
Білім дегеніміз – субъектінің қандай да бір нысанды, құбылысты тану нәтижесінде қалыптасқан біршама түсінігі. Д.В.Анкиннің айтуынша, білімнің негізгі типтерін үшке бөліп қарастыру керек: 1) пропозиционалды білім; 2) предикативтік білім; 3)білім-білік дағды [138]. 
Рационалды және эмпирикалық білім тұрғысынан қарайтын болсақ,  бизнес-инновациялық бағдарлы педагогтерді кәсіби іс-әрекетке даярлаудың рационалдық та, эмпирикалық та білімді меңгерту мүмкіндігі бар екенін атап кетеміз. Теориялық білім меңгеруден соң жүргізілетін практикалық сабақтарда студенттерге білім беру өнімдерін әзірлеп жасау  әдістері үйретіледі.  Бұл – таным үдерісінің эмпирикалық кезеңі, ал өзінің жіберген қателіктерін түзетіп, жаңашалау – ойлаудың рационалдық дамуы болып саналады [139]. 
Таным үдерісінің маңызды бір элементі ретінде рефлексияны атайтын болсақ, студенттердің өз тәжірибесіне талдау жасай білуі, жетістіктері мен  кедергілерін мәнісін түсіне білуі, кәсіби педагогтік ойлауын қалыптастыру бизнес-инновациялық кәсіби іс-әрекетін қалыптастыруда өте маңызды болып саналады. 
Білім философиясының зерттеу жұмысымыздың әдіснамалық тұғыры болуы оның әдіснаманың мета деңгейі болуымен байланысты. Білім философиясы бірқатар  түпмәні терең сұрақтарға жауап береді. Біздің зерттеу жұмысымызға қатысты айтар болсақ, олар мынадай түрде келеді:
· болашақ бастауыш білім беру педагогын кәсіби іс-әрекетке даярлауды бизнес-инновациялық бағдарда ұйымдастыру қаншалықты маңызды?
· бизнес-инновациялық даярлаудың мақсаттары қандай?
· бизнес-инновациялық бағдарлы педагогтік кәсіби іс-әрекет жағдайында мұғалімнің рөлі қалай өзгеруі мүмкін?
Білім философиясын зерттеген еңбектерде көрсетілгендей, қазіргі кездегі білім берудің өзіндік сипаттары мол болып отыр. Заманауи білім қоғам мен жеке тұлға арқылы жинақталып, олардың ресурстық базисі болып саналады. Оның қызмет етуін мемлекет қамтамасыз етеді [140]. Заманауи білім әрбір тұлғаның белсенділігін және жауапкершілігін көрсететін жағдаяттарды жүзеге асыруға мүмкіндік береді.   Қазіргі білім философиясының үйретуінше, оқыту:
· заманауи ұрпақтың бейнесіне бейімделген болуы керек;
· қоғамның, мемлекеттің, тұлғаның өзгерістеріне сәйкес инновациялық болуы керек;
· тұлғаның қажеттілігі мен құндылық-дүниетанымдық бағдарына сәйкес келуі тиіс. 
Білім философиясы ХХІ ғасырдың білім беру жүйесін жаңаша қарауға мүмкіндік береді. Философтардың көрсетуінше, қазіргі кезде перспективалы  деп өзара байланысты екі принцип негізінде дамып келе жатқан білім беру деп айтуға болады. Ол принциптер:
· қарқындап жатқан ақпараттар ағынында қажетті бағдарын таба білу қабілетіне ие болуы керек;
· қажетті ақпаратты тез таба білу және оны қолдана білуі керек. 
Ал, құндылықтар теориясы адамның дүниетанымын, мінез-құлқын, кәсіби таңдауын, өмірлік бағытын және әрекет ету мотивтерін айқындайтын рухани, әлеуметтік, мәдени және кәсіби мәні бар бағдарлар жүйесін зерттейтін теориялық бағыт. Бұл теория тұлғаның белгілі бір құбылысты маңызды, қажет, пайдалы немесе мағыналы деп қабылдауын түсіндіреді.
Аксиологиялық тұрғыдан алғанда, құндылықтар адамның қоршаған ортаға, қоғамға, білімге, еңбекке, кәсіби іс-әрекетке және өзін-өзі дамытуға қатынасын анықтайды. Сондықтан болашақ педагогтің кәсіби даярлығында құндылықтар жүйесі ерекше орын алады. Педагог мамандығы тек білім мен дағды жиынтығымен шектелмейді, ол кәсіби жауапкершілік, адамгершілік ұстаным, жаңашылдыққа ашықтық, шығармашылық белсенділік және әлеуметтік пайдалы әрекет жасауға ұмтылу сияқты құндылықтармен тығыз байланысты.
Біздің зерттеуімізде құндылықтар теориясы болашақ бастауыш білім педагогінің бизнес-инновацияға қатынасын түсіндіруге негіз болады. Яғни студент бизнес-инновацияны сыртқы талап немесе қосымша дағды ретінде ғана емес, өзінің болашақ кәсіби дамуының, педагогикалық жаңашылдығының, білім беру сапасын арттыруының және әлеуметтік жауапкершілігінің маңызды құндылығы ретінде қабылдауы тиіс. Осыған сәйкес, бизнес-инновацияға бағдарлау болашақ педагогтің кәсіби құндылықтар жүйесін кеңейтеді. Бұл жүйе студентті жаңашылдықты қабылдауға, педагогикалық мәселені шығармашылықпен шешуге, білім беру саласында жаңа өнім немесе қызмет ұсынуға, оқушы қажеттілігін ескеруге, кәсіби ортада бастамашыл болуға және өз әрекетінің нәтижесіне жауапкершілікпен қарауға бағыттайды.
Келесі жүйелілік тұғыр зерттелетін құбылысты өзара байланысқан элементтерден тұратын тұтас жүйе ретінде қарастыруға мүмкіндік беретін әдіснамалық бағыт болып табылады. Бұл тұғыр жүйелердің жалпы теориясы аясында А.Н.Аверьянов, И.В.Блауберг, Э.Г.Юдин, В.Н.Садовский, А.И.Уемов, М.С.Каган және т.б. еңбектерінде негізделген. Педагогикалық жүйелерді зерттеуде В.Г. Афанасьев, В.П.Беспалько, Н.В. Кузьмина, В.А.Сластенин, Ю.К. Бабанский еңбектерінің маңызы зор. Жүйелілік тұғыр болашақ бастауыш білім педагогтерін кәсіби іс-әрекетке даярлау үдерісін мақсат, мазмұн, компоненттер, өлшемдер, көрсеткіштер, әдістер, механизмдер, диагностикалық құралдар және нәтижеден тұратын біртұтас педагогикалық жүйе ретінде қарастырады. Зерттеуімізде бұл тұғыр элективті курс, бизнес-инновациялық клуб, оқу-әдістемелік құрал, бизнес-тренинг бағдарламасы және диагностикалық құралдарды өзара байланысқан әдістемелік жүйе ретінде ұйымдастыруға негіз болады.  
Сонымен, жүйелілік тұғыр - болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделін ғылыми негіздейді.    
Болашақ педагогтерді кәсіби іс-әрекетке бизнес-инновацияға бағдарлау арқылы даярлаудың әдіснамалық тұғырларының қатарындағы жүйелілік тұрғырды құрайтын жүйе теориясының зерттеу жұмысы үшін маңызы зор.    
Жүйе теориясы педагогтік білім беруді біртұтас, ішкі компоненттері өзара тығыз байланысқан, динамикалық құрылым ретінде қарастырады. Жүйе теориясы, ғалымдардың айтуынша, барлық нысандарды зерттегенде, оларды өзара бір-бірімен байланыстырылған және ортақ мақсат үшін қызмет ететін элементтерден құралған жүйе ретінде қарастырады. Жүйе теориясының басты принциптері:
· біртұтастық;
· иерархиялық құрылым;
· элементтерінің өзара байланыстылығы;
· ашықтығы;
· динамикалық қозғалыста болуы [141].
Болашақ бастауыш білім беру педагогтерін кәсіби іс-әрекетке даярлауда бизнес-инновацияны бағдар етіп алуда осы үдерісті жүйе деп қарастыратын боламыз. Сонымен бірге осы үдеріске жүйенің көрсетілген принциптерінің барлығы да тән болып келеді. Бизнес-инновацияны бағдар етіп ала отырып болашақ педагогтерді кәсіби іс-әрекетке даярлауды жүйе ретінде қарастыру педагогтерді дайындаудың жаңа инновациялық моделін құруға оң мүмкіндіктер береді. 
Жүйе теориясына сүйене отырып бизнес-инновациялық бағдарлы педагог даярлауда пәнаралық байланыстардың маңызы арта түседі. Бұл ретте инновация, адами капитал, педагогика, психология, АКТ, цифрлық педагогика, ЖИ, бастауыш мектеп пәндерінің әдістемелері – барлығы өте құнарлы интеграциялық байланысқа түсіріледі. Нәтижесінде бизнес-инновациялық дағдыларын меңгерген педагогтердің  жаңаша бір кәсіби қоғамдастық буыны қалыптасуына жол қаланады. 
Бұл ретте барлық оқылатын курстар дербес элемент емес, жүйелік мақсатқа біріккен біртұтас үдеріс ретінде анықталады. Бұл жүйе – ашық жүйе болады, сондықтан білім беру саласындағы болсын, инновациядағы болсын жаңашылдықтың сапалы мазмұнын енгізуге мүмкіндік жасалынған болып келеді. Барлығы жинақталып келгенде, педагогикалық үдерістің құрылымына кедергі тигізбей, үздіксіз кәсіби білім алу үдерісін құрайды.
Педагогикалық жүйелер теориясы білім беру үдерісін мақсат, мазмұн, субъектілер, әдістер, құралдар, ұйымдастыру формалары және нәтиже бірлігі ретінде қарастырады. Бұл теория бойынша оқыту мен тәрбиелеу үдерісі өзара байланысқан элементтер жүйесінен тұрады және олардың үйлесімділігі педагогикалық нәтиженің сапасын анықтайды. 
Кәсіби даярлау үдерісін модельдеу теориясы педагогикалық зерттеуде күрделі даярлау үдерісін ықшамдап, оның құрылымын, мазмұнын, кезеңдерін және нәтижесін көрнекі түрде көрсетуге мүмкіндік береді. Модель зерттеу логикасын нақтылайды, даярлау үдерісінің негізгі компоненттерін жүйелейді және күтілетін нәтижеге жету жолдарын айқындайды.
Жүйе теориясы зерттелетін үдерісті өзара байланысқан элементтердің тұтастығы ретінде түсіндіреді. Педагогикалық жүйелер теориясы болашақ педагогті даярлау үдерісін мақсат, мазмұн, әдіс, құрал, форма және нәтиженің өзара байланысы ретінде сипаттайды. Ал кәсіби даярлау үдерісін модельдеу теориясы бизнес-инновацияға бағдарланған кәсіби даярлықтың құрылымын, мазмұнын және нәтижесін ғылыми негізде бейнелеуге мүмкіндік береді.
 Осы тұрғыдан алғанда, болашақ бастауыш білім педагогтерін бизнес-инновацияға бағдарлау арқылы даярлау үдерісі элективті курс, Smart coach бизнес-инновациялық клубы, оқу-әдістемелік құрал, практикалық тапсырмалар және диагностикалық құралдар арқылы жүзеге асатын біртұтас әдістемелік жүйе ретінде қарастырылады. Жүйелілік тұғыр аталған элементтердің өзара байланысын қамтамасыз етіп, олардың барлығын түпкі нәтижеге – бизнес-инновацияға бағдарланған кәсіби іс-әрекетке даярланған болашақ бастауыш білім педагогін қалыптастыруға бағыттайды.
Инновациялық-технологиялық тұғыр білім беру саласында, оның ішінде болашақ бастауыш білім беру педагогтерін кәсіби іс-әрекетке даярлау үдерісіндегі жаңашыл мазмұнның  жасалу, енгізілу, таратылу үдерісін негіздейтіні белгілі. Ұзақ мерзімді инновациялық орта қалыптастыру үшін осындай жаңашыл бағыттарды ашуды маңызды деп біледі.
 Бизнес-инновациялық дағдылары қалыптасқан педагогтер дайындаудың ықпалы ерекше, өйткені педагог тұлғасына жаңаша көзқарастар пайда болып, заманауи тыныстың лебін сезінушілер ретінде ғана емес, қызу ортаға кірісіп, ұйымдастырушылар ретінде де осы бағытта даярланған  педагогтердің рөлі үлкен болады. Ал мұндай педагогтерді даярлау, өз кезегінде  бүкіл білім беру жүйесіндегі қазақстандық қоғамдағы адами капиталдың сапалы өсуіне жетелейтіні анық. 
Әдіснамалық негіздердің маңызды бөлігі ретінде көрсетілген инновациялық теориясының тұтас зерттеу жұмысымыздың лейтмотиві ретіндегі орны зор. Инновация теориясы педагогикалық үдерістің болмысын толық талдап көрсете алмайды, десек те, жаңашылдықтың енгізілуін түсіндіреді. 
Ю.А. Карпова өзінің еңбегінде инновацияны интеллекті мен білім берумен байланысты қарастырған. Яғни интеллектуалдық ресурс пен шығармашылықты жаңа мән-мағына және инновацияны тудырушы механизм, тетік ретінде танып, бұл атрибуттың заманауи адамдардың қасиеті деп анықтау өте назар аударарлық деп ойлаймыз [142].
Қазіргі қазақстандық жоғары білім беру жүйесінде, оның ішінде Абай атындағы Қазақ ұлттық педагогикалық университетінде болашақ бастауыш білім беру педагогтерін даярлауда бизнес-инновациялық бағдарды ұстанудың өзін инновациялық қозғалыс ретінде анықтауға болады деп санаймыз. Алдағы уақытта бұл инновациялық қозғалыстың университет бойынша толыққанды енгізілуі феномендік тұрғыдан да қарастырылатын болады.
Инновация теориясының біздің зерттеу жұмысымыздың әдіснамалық тұғыры ретінде танылуы болашақ бастауыш білім беру педагогтерінің кәсіби іс-әрекетін бизнес-инновациялық бағдарда қалыптастыру мақсатына орай алынып отыр. Инновация теориясына сүйене отырып, бизнес-инновациялық ықпал ету жағдайындағы педагогтік кәсіби іс-әрекеттерді қалыптастырудың осы мақсатқа арнап ұйымдастырылған білім кеңістігіндегі оңтайлылығы және тұлғалардың (студенттер өзара, оқытушылар мен студенттер) инновациялық өзара байланыс, қарым-қатынас жасауының деңгейлерін анықтауға және негіздеу мүмкіндіктері анықталады. 
Инновациялық педагогика білім беру үдерісін жаңартуға, оқытудың мазмұнын, әдістерін, технологияларын және ұйымдастыру формаларын жетілдіруге бағытталған теориялық негіз болып табылады. Бұл бағыт болашақ бастауыш білім педагогінің жаңашыл ойлауын, кәсіби бастамашылдығын, педагогикалық мәселені шығармашылықпен шешуін және білім беру саласында жаңа әдістемелік өнім ұсына алуын қалыптастыруға мүмкіндік береді. Инновациялық педагогика контексінде Э. Роджерстің инновациялардың таралу теориясы маңызды, себебі ол жаңалықтың әлеуметтік ортада қабылдануы мен таралуын түсіндіреді. Сонымен қатар М. Фуллан білім берудегі өзгерістер мен инновацияны енгізу үдерісін педагогикалық жүйенің дамуымен байланысты қарастырады (teddykw2.files.wordpress.com).
Цифрлық білім беру оқыту үдерісінде цифрлық технологияларды, онлайн платформаларды, мультимедиалық ресурстарды, интерактивті құралдарды және электрондық оқу орталарын педагогикалық мақсатта қолдануға негізделеді. Бұл тұжырымдама болашақ бастауыш білім педагогінің цифрлық ресурстарды тиімді таңдауына, оқу мазмұнын цифрлық ортаға бейімдеуіне, оқытуды дербестендіруіне және білім алушының белсенділігін арттыруына мүмкіндік береді. 
П.Мишра мен М.Кёлер ұсынған TPACK моделі цифрлық білім беруде маңызды орын алады, себебі ол мұғалімнің технологиялық, педагогикалық және пәндік білімді өзара байланыста қолдануы қажет екенін көрсетеді (REDIIE).
EdTech тұжырымдамасы білім беру сапасын арттыру мақсатында технологиялық шешімдерді, цифрлық платформаларды, мобильді қосымшаларды, адаптивті оқыту жүйелерін және интерактивті сервистерді қолдануға бағытталған. Бұл тұжырымдама болашақ педагогтің бастауыш сынып оқушыларына арналған цифрлық оқу өнімдерін, геймификациялық тапсырмаларды, интерактивті жаттығуларды және дербестендірілген оқу материалдарын жобалауына негіз болады. EdTech саласында П.Мишра мен М.Кёлердің TPACK моделі және Р.Пуэнтедураның SAMR моделі жиі қолданылады; SAMR моделі технологияның оқытуды алмастырудан бастап, оны қайта құруға дейінгі деңгейлерін сипаттайды (Sage Journals).
Дизайн-ойлау тұжырымдамасы адамның нақты қажеттілігін түсінуге, мәселені анықтауға, идея ұсынуға, прототип әзірлеуге, оны сынақтан өткізуге және жетілдіруге бағытталған инновациялық әдіснамалық тәсіл. Бұл тұжырымдама болашақ бастауыш білім педагогіне оқушы, ата-ана және мұғалім қажеттіліктерін ескеріп, білім беру саласында нақты мәселені шешетін дидактикалық өнім, педагогикалық стартап немесе EdTech ресурс әзірлеуге мүмкіндік береді. Дизайн-ойлау бағыты Д.Келли, Т.Браун, Х.Платтнер және Stanford d.school тәжірибесімен байланысты; Stanford ұсынған дизайн-ойлау үдерісінде эмпатия, мәселені анықтау, идея ұсыну, прототип жасау және сынақтан өткізу кезеңдері айқындалады (web.stanford.edu).
Іс-әрекеттік тұғырда  білім алушылар теориялық білімін нақты практикамен ұштастырады. Инновациялық жолмен жасалған бизнес идеяны педагогикалық жобаларға, дидактикалық өнімге, EdTech ресурсқа немесе стартап үлгісіне айналдыру қабілеті меңгеріледі. Осындай негізде студенттер бизнес-кейс талдау, жобалық тапсырмаларды орындауды, педагогикалық стартап әзірлеуді, дидактикалық өнім жасауды, командамен жұмыс істеуді, өнімді еркін қорғауды және рефлексивтік талдауды  кәсіби тәжірибеде көрсетеді. 
Зерттеуіміздегі әдіснамалық тұғырлар жүйесіндегі іс-әрекеттік тұғырын құраушы теориялар – құзыреттілік теориясы, іс-әрекет теориясы, жобалық оқыту теориясы, стартап және практикалық бағдарлы оқыту. Тұтас зерттеу жұмысымыздың өн бойындағы ойдың барлығы  осы теориялардың ілімдеріне сүйене отырып анықталғанын атап кетеміз. Десек те, әрқайсысының маңыздылығы жөнінде қысқаша түрде тоқталу қажет. 
Іс-әрекет теориясы туралы қарастыруда бұл теорияның негізін қалаған А.Н.Леонтьев [76, б. 93]. Бұл теорияның болашақ бастауыш білім беру педагогтерін бизнес-инновацияға бағдар ұстай отырып кәсіби іс-әрекетке даярлаудың теориялық және технологиялық негіздерін зерттеудегі әдіснамалық тұғыр болуының маңызы өте үлкен. 
Бұл жерде іс-әрекеттің құрамындағы әрекеттер, әрекеттің құрамындағы операциялар – барлығы жаңаша құрылымда келіп, жаңаша жүйе құрайтын болғандықтан іс-әрекет теориясының мәліметтерін тірек ету маңызды. Студенттерді даярлау үдерісінде олардың орындайтын іс-әрекеттері өзі өмір сүріп отырған дүниемен өзара әрекеттесу үстінде болып, заттық-практикалық әрекеттер орындайды. 
Педагогтік кәсіби іс-әрекет пен бизнес-инновациялық әрекеттерді өзара сабақтастықта қалыптастыру үдерісінде іс-әрекет теориясының қағидаларына сүйену аса керек. Бұл деген сөз оқу үдерісін студенттердің тек жалаң сөзбен немесе көрнекіліктермен білім мазмұнын меңгеруін ғана емес, әсіресе, тәжірибелік жолмен бизнес-бағдарлы бастауыш білім беру педагогы ретінде қалыптастыратын тәжірибені игеру, рефлексияны меңгеру және нақты міндеттерді шешуге қатысу дегенді білдіреді.
Л.С.Выготскийдің бастауымен орныққа іс-әрекет теориясының дамуы А.Н.Леонтьевтің еңбегімен тікелей байланысты екені белгілі. Бұл теория бойынша бастауыш білім беру педагогтерін кәсіби әрекеттерін қалыптастыруда бизнес-бағдарлы әрекеттер орындату арқылы жаңаша дағдылар жүйесінің қалыптасуын мүмкін етеді. Оқу үдерісі тек білім мазмұны мен білімдік ақпараттарды пассив түрде қабылдаумен емес, оқу-танымдық іс-әрекет негізінде ұйымдастырылады. 
Бұл ретте бизнес-инновациялық негізде кәсіби іс-әрекеттерді меңгертудің мақсаты, мотиві әрекеттер мен операциялар - барлығы маңызды. Іс-әрекет теориясын негізінде болашақ педагогтерді даярлаудың жалпы ерекшелігі – студенттерді балаларды оқыту туралы біліммен емес, іс-әрекет үстіндегі оқытумен жүргізілуінде. Іс-әрекет теориясы оқу үдерісінде студентті шын мұғалім ретінде сезіндіруге күш салады, ол үшін:
· нақты бизнес-инновациялық кейстерді талдау арқылы жүзеге асырылады;
· студент микро-мұғалім жағдаятында белгілі бір педагогикалық әрекетті орындайды немесе талдайды;
· мектептермен байланыс жасап, мектеп мұғалімдерімен бірге сабақтар әзірлейді;
· мектептерге өндірістік практикаларға қатысады.
Іс-әрекет теориясының әдіснамалық негіз болуының маңызды аспектісі, студенттердің рефлексиясын дамытуға, мотивтерінің күшеюіне және құндылықтарды бағалай білуіне үйрету барысында таныла түседі.  Бұл аспектілер болса, өз кезегінде студенттерді болашақ педагог ретінде педагогтік позициясын қалыптастыруға, шәкіртіне деген құрмет сезімін қалыптастыруғға, бизнес-инновацияны енгізуші ретінде өзінің ішкі мотивациясын күшейтуге тірек болады.    
Іс-әрекет теориясы бойынша педагогтік іс-әрекеттер студенттің кәсіби педагогтік санасын бизнес-инновацияға бағдарлай  қалыптастырады.
Түрлі орындалған сыртқы әрекеттер интериоризацияланып, іштей ақыл-ой әрекеттеріне айналады. Студентті ықпал етуге арналған объект ретінде емес, болашақ педагог ретіндегі ерекше субъект ретінде қабылдау арқылы оны өз алдына қойған педагогтік мақсатына қол жеткізетін белсенді қатысушы ретінде дамытады [143]. 
Студент орындауы тиіс жетекші әрекет – бұл жерде бизнес-инновациялық кейстермен жұмыс жасау барысында өзін оқу үдерісінің инноваторы ретінде сезінуіне арналған оқу-танымдық жұмыстар орындау. 
Іс-әрекет теориясы негізінде студенттер өздерін болашақ педагог ретінде сезінеді және оған қоса бизнес-инновациялық жаңашылдықты мектепке енгізуші ерекше тұлға екендеріне сенеді. Іс-әрекет теориясы, біздің ойымызша, болашақ бастауыш білім педагогтерінің бизнес-инновация негізінде кәсіби іс-әрекетін қалыптастырудың проблемаларын айқындап, іс-әрекетті тұтас, оны құраушы әрекеттердің, операциялардың өзара жүйеленген қызметін де тиімді ұйымдастыруға негіз қалайды.
 Құзыреттілік теориясының зерттеу жұмысымыздың іс-әрекеттік тұғыр ретінде алынуы терминнің атауынан да, оның мазмұнына да айқын білінеді деп ойлаймыз. Түрлі еңбектердегі «құзыреттілік» ұғымына берілген анықтамаларды бір аяға тоғыстыра келе, келесі ерекшеліктерін атап өтуге болады. 
Құзыреттілік бір қырынан алғанда, адамның өзі белгілі бір істі тындыру үшін мойнына алған жауапкершілігін көрсететін мүмкіндігін көрсетеді. Келесі бір қырынан қарайтын болсақ, құзыреттілік дегеніміз – адамның мойнына алған жауапкершілігін орындау барысында жүзеге асырылатын білімінің, білігінің, дағдыларының, тәжірибесінің көрінісі.
Құзыреттілік теориясының ғылыми негіздемесін қалыптастырған ғалымдар ретінде швед ғалымдары В.Чинапах, Я.И.Лефстед, американдық ғалым Г.В.Вайлер тағы басқа көптеген ғалымдардың есімдері белгілі. В.Чинапах, Я.И.Лефстед, Г.В.Вайлер былай атап көрсетеді: «Адам құзыреттілігі ұғымының негізінде жатқан даму тұжырымдамасы әлеуметтік өзгерістер мен жетілдіру үдерісіндегі адамдардың автономды қатысушылары ретіндегі рөліне негізделген, олар даму үдерістерінің күрделі динамикасын түсінуге де, осы үдерістердің бағытына  әсер етуге де қабілетті (құзыретті) (Gran, 1983). «Дамудың» көптеген қырлары болғаны сияқты, осы әртүрлі қырларға белсенді қатысуға қажетті адам мүмкіндіктері мен құзыреттіліктері де кең ауқымды болып келеді. Дамуды енді экономикалық өндіріс пен тұтыну саласымен шектемей, мәдени дәстүрлер мен жеке адамдарды қолдау, жеке және топ аралық қарым-қатынас пен іс-әрекеттің сапасы мен жеңілдігін, белсенді және сыни азаматтықты қалыптастыру және дамыту, демалыс және бос уақытты шығармашылықпен пайдалану мүмкіндігі, сондай-ақ денсаулыққа қол жеткізу және сақтау сияқты нәрселерді қамтитынын түсінгеннен кейін, осы кең ауқымды даму мақсаттарын қолдауға қажетті «адам құзыреттілігінің» ауқымы да соға сай кеңейеді [32,б. 245]. Ғалымдардың құзыреттілік туралы осы айтқандарынан жоғарыда көрсетілген «адами капитал теориясының» өзара жуық мәнде келгенін көре аламыз. Сонымен қатар осы ғалымдардың (В.Чинапах, Я.И.Лефстед, Г.В.Вайлердің) айтқан мына пікірі де маңызды деп санаймыз: 
а) адамның өмірдегі түрлі салалардағы меңгермеген немесе меңгере алмаған құзыреттілік түрлерін мұқият  зерделеу арқылы ғана;
б) адамның автономды және өзгерістердің динамикалық агенті ретінде болмысын зерделеу арқылы;
с) алдыңғы пунктіге негізделген тұрақты және бірізді, нақты анықталған даму саясаты болуы арқылы ғана құзыреттіліктің жемісті болуы алдын ала жоспарлауға болады [32, б. 247].
Педагогтік құзыреттілік туралы зерттеу ХХ ғасырдың 80-90 жылдары белсенді қолға алынып зерттеле бастағаны белгілі. Оның ішінде В.А. Сластениннің педагогикалық құзыреттілікті дағдылар арқылы көрінетін теориялық және практикалық даярлықтың бірілігі деп санайтынын атап кету керек. 
Сонымен қатар А.К.Маркованың педагогикалық құзыреттілікті  педагогикалық іс-әрекеттің, педагогикалық қарым-қатынастың жүзеге асырылып,  білім беру барысында жоғары нәтижелерге қол жеткізу деп анықтағаны да педагогикалық құзыреттіліктің жалпы құзыреттілікпен сабақтасып анықталғанын көрсетеді [144].
Педагогикалық құзыреттілік туралы көптеген педагог ғалымдардың  зерттеулері белгілі. Cолардың ішінде В.Нестеров, А.Белкин айтқандай,  педагогтік құзырет дегеніміз – сол құзыреттілікті іске асыратын кәсіби және жеке тұлғалық қасиеттердің жиынтығы екенін айтқан пікіріне қосыламыз. 
Жинақтай келгенде, құзыреттілік теориясын зерттеу жұмысымыздың әдіснамалық тұғыры ретінде мол ілімдерге ие сенімді тірек деп санаймыз.  
Іс-әрекеттік тұғырдың теориялық және практикалық негіздерінің бірі ретінде жобалық оқыту теориясы, стартап және практикалық бағдарлы оқытуды қарастырамыз.
 Жобалық оқыту теориясы студенттердің оқу әрекетін нақты мәселені шешуге, педагогикалық өнім әзірлеуге және нәтижені қорғауға бағыттайды. Стартаптық әрекет бизнес-инновациялық идеяны нақты дидактикалық өнімге, EdTech ресурсқа немесе педагогикалық жобаға айналдыруға мүмкіндік береді. Ал практикалық бағдарлы оқыту теориялық білімді нақты кәсіби жағдаяттармен байланыстырып, студенттердің бизнес-кейс шешу, жоба әзірлеу, педагогикалық стартап ұсыну және рефлексивтік талдау жасау дағдыларын қалыптастырады. Осы негіздер болашақ бастауыш білім педагогтерінің бизнес-инновацияға бағдарланған кәсіби іс-әрекетке даярлығын практикалық тұрғыдан қамтамасыз етеді.
Әдіснамалық негіздердің жалпығылымдық оқыту теориясының – дидактиканың және кәсіпкерлік теориясының интеграциялық түрде сипаттап өтуді жөн санаймыз.
Дидактиканың зерттеу жұмысымыздың әдіснамалық негізі болуының себебі – болашақ бастауыш білім педагогтерін даярлау мәселесі қарастырылып отыруымен байланысты. Біздің зерттеу тақырыбымыздағы педагогтерді даярлау және оларды бизнес-инновациялық бағдарды ұстана отырып даярлау деген қос деңгейлі нысанның тиімділікпен сәтті жүзеге асырылуы жұмыстың теориялық әдіснамалық негіздерінің тиянақты жүйеленуіне көптен-көп байланысты [145].
Белгілі болғанындай дидактика нені оқыту? қалай оқыту? қандай формада оқыту? қандай әдістермен оқыту? деген негізгі сұрақтарға жауап береді. Ал бизнес-инновациялық бағдарлы оқыту мәселесі білім мазмұнымен, арнайы әдістермен яғни жобалар, стартап, кейстер т.б.  инновациялық әдістерді қолданумен, оқу-таным үдерісін ұйымдастырумен тікелей байланысты болмақ [146].
Дидактиканың болашақ бастауыш білім педагогтерін бизнес-инновация бағдарында кәсіби іс-әрекетке даярлауға әдіснамалық негіз болуы ондағы заңдылықтардың жүзеге асырылуымен тікелей байланысты. Олардың объективті бар болуы, қайталамалы және тұрақты болуы, педагогикалық үдерістің шарттары мен оның қол жеткен нәтижелерінің арасында байланыстар болуы әдіснамалық негіздері болып табылады.
 Болашақ педагогтерді даярлаудың мақсаты, білім мазмұнының көлемі, оқыу әдістері, дамыту, тәрбиелеу мақсаттары, білім беру нәтижесі, дидактикалық принциптер жүйесі – барлығы жинақтала келе жүйе құрып, зерттеу жұмысымыздың дидактикалық негізін құрайды. 
Заманауи дидактиканың талаптары тұрғысынан қарайтын болсақ, цифрлық трансформацияның да ерекшеліктерін ескеру болашақ бастауыш білім беру педагогтерінің маңызды міндеті болып саналады. Сондықтан әдіснамалық тұғырымыздың цифрлық дидактикамен де толыға түсуі керек. 
Келесі әдіснамалық тұғырдың бір негізі – кәсіпкерлік теориясы, біздің зерттеу жұмысымызда дидактикамен интеграцияланып қарастырылады. Осылайша, дидактиканың мазмұны енді кәсіпкерлік теориямен интеграцияланып жаңа сипатқа айналып, байып, болашақ педагогтерді бизнес-инновация бағытында даярлаудың жаңаша жүйесін құруға бейімделеді [147].
Дидактиканың мазмұнына педагогикалық пәндермен қатар, бизнес-компоненттерді, атап айтқанда, кәсіпкерлік теория негіздері мен менеджмент элементтерін инновациялық технологиялар негізінде интеграциялау арқылы студенттердің жаңа мамандық иегері болуы үшін сапалы білім мазмұнын жасақтауға кәсіпкерлік теорияның негіз болуы сондықтан екенін атап кетеміз.
Болашақ педагогтерді бизнес-инновациялық бағдарда даярлауда бизнес-компонент студенттерге берілетін білім мазмұнына қосылатын «қосымша» емес, оның мәні мен маңызы зор компонент. Атап айтқанда:
· білім мазмұнына қосылатын бизнес-компонент - болашақ бастауыш білім педагогтерін кәсіби даярлаудың бір бөлшегі;
· бизнес компонент – болашақ педагогтердің өзін және келешек шәкірттерін дидактикалық білім беру талаптарымен қатар, нарыққа бейімдеуші тұлға ретінде қалыптастыратын құрал;
· бизнес-компонент – педагогті бәсекеге қабілетті тұлғаға айналдыратын фактор.
Осылайша, кәсіпкерлік теория инновациямен және дидактикамен интеграциялануы арқылы зерттеу жұмысымыздың практикалық бөлімінің орталық өзегін құрайтын әдіснамалық негіз болып табылады.
Педагогикалық білімнің нарық заманын басқара алатын кәсіпкерлік теорияның мәліметтерімен байытылуы және осы мақсаттағы педагогикалық үдерістің инновациялық бағытта ұйымдастырылуы қазақстандық адами капиталдың маңызының зораюына, сөйтіп заманауи педагогтердің қатары қалыптасуына жол ашады [148].
Осындай мәселелерді зерттеген ғалымдардың айтуынша,  ғылыми және педагогикалық өнімдер мен әзірленген әдістемелік өнімдерді  коммерциализациялау үдерісінде ғылым және кәсіпкерліктің өзара байланысы шығады.
Қазіргі заман талабына сай болашақ бастауыш сынып мұғалімі ғана болу жеткіліксіз, ұстаз-инноватор және бизнес-инноватор болуы тиіс. ЖОО-дағы білім беру кеңістігінде бизнес-инновацияға бағдарлау негізінде кәсіби іс-әрекетке даярлауды қарастыру жолдары өзекті мәселе болып табылады.
Білім экономикасының дамуымен, цифрландырумен және еңбек нарығындағы бәсекелестіктің артуымен сипатталатын қазіргі заманғы әлеуметтік-экономикалық жағдайлар мұғалімдерді даярлау жүйесін түбегейлі өзгертуді қажет етеді. Осыған байланысты болашақ мұғалімдерді даярлауға бизнес компонентін енгізу ерекше маңызды.
Көбінесе педагогикалық бағыттағы зерттеу жұмысында әдіснамалық негіздер мен бағдарлардың ерекшелігі мен мазмұнын ашуда педагог-зерттеушілер «тұғыр», «ұстаным» ұғымдарын қолданысқа әртүрлі аспектілерде талдап көрсетеді.
Г.Ж.Омарова өзінің іргелі зерттеуінде: «ұстаным» - педагогикалық теорияны құру немесе іске асырудың негізіндегі идея болып табылады. Әдіснамалық ұстанымдар, бұл жаңа педагогикалық және әдістемелік білімдерді игеру, педагогикалық тәжірибелерді қайта құру жобасын әзірлеу үдерісінде жалпы гнесологиялық бағдар беретін, басшылыққа алынатын ережелер» деп түсіндіреді [149]. Автордың пікірімен келісе отырып, әдіснамалық ұстанымдар болашақ бастауыш білім педагогтерін бизнес-иновацияға бағдарлау арқылы кәсіби-іс-әрекетке даярлауды жүзеге асыру әрекетін реттеуші және бағыттауды іске асырушы екендігі негізге алынады.
Болашақ бастауыш білім педагогтерін кәсіби іс-әрекетке даярлаудағы түзілген тұғырлардың атқаратын функцияларына сай таңдалған әдіснамалық ұстанымдар: бизнес-инновацияға бағдарлы ұстанымы, құндылықтық бағдар ұстанымы, интеграция және жүйелілік ұстанымы, инновациялық даму ұстанымы, белсенді субьектілік ұстанымдары. Бизнес-инновацияға бағдарлау арқылы болашақ бастауыш білім педагогтерін кәсіби іс-әрекетке даярлаудың ұстанымдарының ғылым мен практиакдағы мәнін, атқаратын функцияларын қарастыратын боламыз. Оның қысқаша графикалық тұрғыдағы бейнесін 8-суреттен көруге болады.

Сурет 8– Болашақ бастауыш білім педагогтерін бизнес-инновациялық бағдар негізінде кәсіби іс-әрекетке даярлаудың ұстанымдары, функциялары

Бизнес-инновацияға бағдарлы ұстанымы. Дәстүрлі педагогикалық ұстаным кәсіби білімді меңгерту мен құзыреттерді қалыптастыру мәселелерін жеткілікті деңгейде түсіндіргенімен, қазіргі инновациялық экономика жағдайында бизнес-білім беруді ұйымдастырудың күрделі сипатын толық қамти алмайды. Сондықтан кәсіпкерлік пен инновацияны өзара ықпалдастыра қарастыратын жаңа әдіснамалық ұстанымды ғылыми тұрғыдан негіздеу қажеттілігі туындайды. Осы зерттеуде мұндай әдіснамалық жүйе құраушы негіз ретінде бизнес-инновацияға бағдарлы ұстанымы ұсынылады. Бұл ұстаным білім беру мазмұнын, оқыту технологияларын және практикалық даярлықты білім алушылардың кәсіпкерлік бастамашылдығын, инновациялық ойлауын, жаңа педагогикалық өнімдер әзірлеуін, оларды тәжірибеде тиімді жүзеге асыруын және экономикалық тұрғыдан негіздей алу қабілеттерін дамытуға бағдарлайды.
Осы орайда В.А.Лапидустің көзқарасы маңызды болады. Ол өзінің ғылым еңбегінде болашақ тұтынушыларға бағытталған инновациялық менеджменттің ассимиляциялық принциптері және оның қолданбалы мәндерін келесідей береді [150]. Нақтырақ айтсақ:
- болашақ тұтынушыларға бағдарлауды тұтынушыларға бағдарлауға қарай;
- инновациядағы көшбасшылықты көшбасшылық рөлге ауыстыру;
- қызметкерлермен серіктестік қатынастарды қызметкерлерді тартуға қарай жоғарылату;
- жоба ретінде көзқарастарын процесс ретіндегі тәсілдерді қолдануға дамыту;
- менеджментке жүйелі көзқарастарын менеджментке жүйелі көзқарасқа бұру;
- үздіксіз инновацияны үздіксіз жақсарту әрекетіне көшіру;
- іске асырылмаған мүмкіндіктерді іздеуден фактілерге негізделген шешімдер қабылдауға өту;
- стратегиялық серіктестікті жеткізушілермен өзара тиімді қарым-қатынасқа қарай көтеру.
В.А. Лапидустің аталған қағидалары болашақ бастауыш білім педагогтерін бизнес-инновациялық бағдарлау арқылы кәсіби іс-әрекетке даярлаудың әдіснамалық ұстанымдарын, соның ішінде бизнес-инновацияға бағдарлы ұстанымды айқындауға мүмкіндік береді. Себебі автордың берген жіктемесі білім алушылардың инновациялық ойлауын, көшбасшылық қасиеттерін, деректерге негізделген шешім қабылдау қабілетін, серіктестік мәдениетін және үздіксіз кәсіби дамуын қамтамасыз ететін біртұтас педагогикалық жүйені қалыптастыруға бағытталған. Осы тұрғыдан алғанда, бизнес-инновацияға бағдарлы ұстаным педагогтің кәсіби даярлығын қазіргі еңбек нарығы мен білім беру экожүйесінің талаптарына сәйкес ұйымдастырудың маңызды әдіснамалық негізі болып табылады.
Й.Шумпетер кәсіпкерлікті экономикалық дамудың қозғаушы күші ретінде қарастырып, инновацияны жаңа экономикалық комбинациялар жасау үдерісімен байланыстырды [98,с. 455]. Кейін оның идеяларын П.Друкер жалғастырып, инновацияны басқарылатын және үйренуге болатын үдеріс ретінде сипаттап, кәсіпкерліктің тек жеке қабілет емес, білім беру арқылы қалыптасатын кәсіби әрекет екенін дәлелдеді [97,р. 277]. 
Бұл ұстаным бизнес білім беру мазмұнын жобалауды, педагогикалық және бизнес білімнің кіріктірілуін, кәсіпкерлік ойлауды дамытуды, цифрлық білім беру технологияларын пайдалануды, университет пен бизнес арасындағы тұрақты серіктестікті ұйымдастыруды, белсенді және интерактивті оқыту әдістерін қолдануды, сондай-ақ рефлексия мен бағалау әрекеттерін біртұтас педагогикалық жүйе ретінде қарастыруды көздейді.
Бизнес-инновацияға бағдарлы ұстаным – білім беру мазмұны мен оқыту технологияларын білім алушылардың кәсіпкерлік бастамашылдығын, инновациялық ойлауын, жаңа идеяларды әзірлеу, енгізу олардың өміршеңдігін бағалау және оларды экономикалық тұрғыдан тиімді жүзеге асыру қабілеттерін қалыптастыруға бағдарлау ұстанымы. Осылайша, бизнес-инновацияға бағдарланған ұстаным болашақ педагогтың кәсіпкерлік қызметке дайындығын қалыптастыратын, педагогтың өзіне, білім алушыларға, дидактикалық өніміне, белгілі бір ресурстарға, педагогика мен бизнесті заманауи тұрғыда ұштастыра алатын маман қарым-қатынасының тұрақты жүйесі функцияларын атқарып, студенттерге бизнес-инновациялық бағдарлау арқылы кәсіби іс-әрекетке даярлаудың әдістемесін дайындап өткізудегі оқытудың тиімділігін күшейтуге негіз болады.
Құндылықтық бағдар ұстанымы. Соңғы жылдардағы халықаралық зерттеулер кәсіпкерлік білім берудің құндылықтық аспектісіне ерекше назар аударып отыр. Ғылыми еңбектерде жауапты кәсіпкерлік (responsible entrepreneurship), әлеуметтік инновациялар (social innovation), тұрақты кәсіпкерлік (sustainable entrepreneurship) және этикалық көшбасшылық (ethical leadership) ұғымдарының маңызы артып келе жатқаны дәлелденген. Осыған сәйкес қазіргі бизнес-білім беру жүйесі құндылықтарды қалыптастыруға бағдарланған педагогикалық орта ретінде ұйымдастырылуы тиіс.
Құндылықты бағдар білім беруді тек білімді меңгерту үдерісі ретінде емес, тұлғаның құндылықтық әлемін қалыптастыратын әлеуметтік-мәдени құбылыс ретінде қарастырылады. Бұл бағыттағы ғылыми көзқарастардың қалыптасуына Дж.Дьюидің тәжірибеге негізделген білім беру тұжырымдамасы, М. Рокичтің құндылықтар теориясы, Ш.Шварцтың әмбебап құндылықтар моделі және қазіргі құндылыққа бағдарланған білім беру тұжырымдамалары елеулі ықпал етті. Аталған теориялар білім беру нәтижесінің негізгі өлшемі ретінде білім көлемін емес, тұлғаның құндылықтық таңдауы мен жауапты әрекет ету қабілетін қарастырады.
В.В.Шпунтованың зерттеулері бойынша, құндылықтық бағдар ұстанымы бірнеше атрибуттарға негізделген:
-дүниетаным атрибуты: әлеуметтік ортаны ішкі әлеммен және сеніммен байланыстыру сананың негізгі осін қалыптастырады (бизнес-инновациялық қызметті кәсіби құндылық ретінде қабылдауы және кәсіпкерлік ойлауды жеке дүниетанымының құрамдас бөлігіне айналдыруы);
- иерархия: құндылықтар бір-біріне тең емес, олар күрделі әрі көп деңгейлі жүйеге енеді, кейбір басымдықтағы құндылықтар басқаларына бағынады (кәсіби құндылықтарын жүйелеуі, білім сапасы, инновациялық дамуы, оқушының игілігі және әлеуметтік жауапкершілік сияқты басым құндылықтарды кәсіпкерлік бастамалармен үйлестіруі);
- мінез-құлықты реттеу атрибуты: тұлғаның мүдделерге назар аударатын және өзгермелі жағдайларда тұлғаның тұрақты болуына көмектесетін ішкі компас ретінде әрекет етеді (кәсіби әрекетте инновациялық бастамаларды жүзеге асыру мен саналы шешім қабылдауды реттейтін ішкі тетігі ретінде) [151].
Осы зерттеуде құндылықтық бағдар ұстанымы жоғары оқу орындарында бизнес-білім беруді ұйымдастырудың әдіснамалық ұстанымдарының бірі ретінде қарастырылып, болашақ бастауыш білім педагогтерінің кәсіпкерлік құзыреттерін қалыптастыруды кәсіби этикамен, әлеуметтік жауапкершілікпен, академиялық адалдықпен, ұлттық және жалпыадамзаттық құндылықтармен, сондай-ақ тұрақты даму қағидаттарымен кіріктіре ұйымдастыруда көрінеді. Бұл ұстаным білім беру үдерісінің барлық компоненттерінің – мазмұнның, оқыту технологияларының, бизнес қауымдастықпен өзара әрекеттесудің және бағалау жүйесінің – ортақ құндылықтық мақсаттарға бағытталуын қамтамасыз етеді.
Құндылықтық бағдар тұлғаның мінез-құлқын, шешім қабылдауын және іс-әрекетін айқындайтын өмірлік құндылықтар жүйесі. Ол адамның әлеуметтік, мәдени және кәсіби ортада өз орнын анықтауына, жауапты таңдау жасауына және қоғам игілігі үшін әрекет етуіне негіз болады. Қазіргі білім беру жүйесінде құндылықтық бағдар адам құқықтарын құрметтеу, әлеуметтік әділеттілік, жауапкершілік, ынтымақтастық, тұрақты даму және азаматтық белсенділік сияқты жалпыадамзаттық құндылықтарды меңгерумен байланыстырылады (UNESCO, 2021). Құндылықтық бағдар ұстанымы – білім беру үдерісін білім алушылардың тұлғалық, кәсіби, азаматтық және экономикалық құндылықтарын қалыптастыруға, олардың құндылықтық бағдарлары негізінде саналы шешім қабылдауына және кәсіби қызметін жауапкершілікпен жүзеге асыруына бағыттайтын педагогикалық ұстанымдардың бірі. 
Интеграция және жүйелілік ұстанымы - болашақ бастауыш білім педагогтарын бизнес-инновацияға даярлаудағы білім беру қызметін кіріктіру негізінде бизнес-инновациялық ұғымдардың оқу үдерісінде алатын орнының бірізділігімен және жүйелілігімен анықталады. Сонымен, бизнеске бағытталған қызметті жүзеге асыратын болашақ бастауыш білім педагогінде педагогика, психология, экономика және әртүрлі өндірістердің технологиялары, кәсіпкерлік қызмет саласында кең білім мен практикалық дағдылар болуы керек. 	
Бұл ұстанымда екі бірдей ұғым қатар функцияланады. Ол интеграция және жүйелік, олардың мазмұнына келсек, мұндағы интеграция болашақ педагогтердің экономикалық-кәсіпкерлік құзыреттілігін қалыптастыру барысында олардың инновациялық ойлауын, кәсіпкерлік бастамашылдығын, жаңа идеяларды әзірлеу, бағалау және білім беру тәжірибесінде тиімді қолдану қабілеттерін байланысқан түрде дамытуға қызмет етеді, ал жүйелік осы сапаларды жүзеге асыруды жоспарлауға негізделеді.
С.А.Фейзулдаева өзінің зерттеуінде: «интегративтік – оқудың позициясы, оған сәйкес білім беруде объектілердің, құбылыстардың, үдерістердің жиынтығын, кем дегенде бір сипаттамадан тұратын қауымдастықты біріктіретін, нәтижесінде жаңа сапа пайда болады» деп нақтылай түседі [152]. Ендеше автордың пайымдауынан байқайтынымыз, болашақ бастауыш білім педагогтерін бизнес-инновациялық бағдарлау арқылы кәсіби іс-әрекетке даярлауда педагогикалық, психологиялық, цифрлық, кәсіпкерлік және инновациялық білімдерді өзара кіріктіру арқылы олардың кәсіби құзыреттілігінің жаңа сапасын қалыптастыруға болатындығын алға шығарамыз.
Б.Г. Ананьев адамды танудың ілімін кешенді тұжырымдауда: «адамтану саласының тәжірибесі көрсеткендей, танылмаған тереңдік, адамның тарихи табиғатын және осы табиғаттың орасан әлеуетін білуіміздің жеткіліксіздігі көбірек ашылуда. Сондықтан «адам» туралы ғылымдардың арасында интеграциялық білімді сатылы түрде құруды (интеграциялық) осы саладағы ашылатын ғылыми жаңалықтардың алдындағы ашылмаған құбылыстар мен адам дамуының заңдарына қатысты ғылым әлеміне шабуылдаудағы жаңа қадам ретінде бағалаған жөн» деп түсіндіреді [153]. Б.Г. Ананьевтің интеграциялық адамтану тұжырымдамасы болашақ педагогтің кәсіби даярлығын жеке білімдер жиынтығы емес, тұлғаның барлық әлеуетін біріктіретін кешенді, бизнес-инновациялық бағыттағы даму үдерісі ретінде қарастыруды көздейді.

Сурет 9 – Инновациялық даму ұстанымының атқаратын қызметтерінің мазмұны

Инновациялық даму ұстанымы. Зерттеуімізде болашақ бастауыш білім педагогтерін кәсіби қызметке даярлаудың сапасын арттыруға инновациялық даму ұстанымы келесі қызметтер арқылы (9-суретте) сипатталады:
- жүйелілік қызметі – инновациялық дамуды бастауыш білім беру жүйесіндегі ғылымның, білім берудің, цифрлық технологиялардың және еңбек нарығының өзара ықпалдасуына негізделген тұтас педагогикалық үдеріс ретінде қарастыруды білдіреді. Болашақ мұғалімнің инновациялық қызметке даярлығының барлық компоненттерінің өзара байланыста дамуын қамтамасыз етеді;
- үздіксіздік қызметі – болашақ педагогтің кәсіби даярлығында инновациялық білім мен тәжірибені тұрақты жетілдіруді, цифрлық құралдарды, жаңа оқыту технологияларын және заманауи педагогикалық тәсілдерді үздіксіз меңгеріп, оларды тәжірибеге жүйелі енгізуді көздейді. Осы ретте өмір бойы білім алу қағидасымен сабақтасады;
- икемділік және бейімделгіштік қызметі – білім беру кеңістігіндегі цифрлық трансформацияға, еңбек нарығының өзгермелі талаптарына, оқушылардың білім алу қажеттіліктеріне және жаңа технологиялардың қарқынды дамуына жедел бейімделу қабілетін қалыптастыруды білдіреді. Бұл қасиет педагогтің кәсіби мобильділігін арттырады; 
- ғылыми негізділік қызметі – инновациялық педагогикалық шешімдерді ғылыми зерттеулердің нәтижелеріне, дәлелденген тәжірибелерге, педагогикалық эксперименттерге және олардың болашақтағы тиімділігін ғылыми болжауға сүйене отырып әзірлеуді қарастырады. Мұнда инновациялық қызметтің ғылыми дәйектілігі мен сапасын қамтамасыз етеді; 
- көпқырлылық қызметі – инновациялық қызметті жүзеге асыру барысында цифрлық платформаларды, жасанды интеллект құралдарын, жобалық оқыту технологияларын, білім беру стартаптарын және түрлі инновациялық ресурстарды кешенді пайдалану арқылы болашақ мұғалімнің кәсіби мүмкіндіктерін кеңейтуді білдіреді. Бұл педагогтің шығармашылық және кәсіпкерлік әлеуетін дамытуға ықпал етеді. 
Белсенді субъектілік ұстанымы - білім алушыларды оқу-әдістемелік өнім әзірлеу, жоба жасау, кейс шешу, кәсіби жағдаяттарды талдау және практикалық тапсырмаларды орындау арқылы белсенді кәсіби әрекетке тартады.  Экономикалық-кәсіпкерлік құзыреттілікті қалыптастыруда белсенді субъектілік ұстанымы білім алушылардың кәсіпкерлік бастамашылдығын, дербес шешім қабылдауын, бизнес-идеяларды әзірлеуге және оларды жүзеге асыруға белсенді қатысуын қамтамасыз етеді.
Классикалық психологиялық мектеп өкілдері субъектілікті тұлғаның белсенді табиғатын түсіндіретін іргелі ғылыми категория ретінде қарастырады. С.Л.Рубинштейн субъектіні қоршаған ортамен өзара әрекеттесу барысында өзін де, әлеуметтік шындықты да өзгертетін белсенді тұлға ретінде сипаттаса, К.А. Абульханова-Славская субъектіліктің мәнін адамның өз өмірі мен кәсіби қызметінің стратегиясын саналы түрде құру қабілетімен байланыстырады. 
Ғылыми зерттеулердің белгілі бір даму кезеңінде адамның белсенділігі ұғымы субъектілік қызмет тұрғысынан қайта қарастырыла бастады. К.А. Абульханова, А.В. Брушлинский және басқа ғалымдар субъектіні іс-әрекеттің белсенді орындаушысы ғана емес, оны мақсатты түрде ұйымдастырып, басқарып және түрлендіретін тұлға ретінде сипаттайды. Осы тұрғыдан субъектінің негізгі ерекшеліктері төмендегідей айқындалады:
– өзінің психикалық, тұлғалық және кәсіби мүмкіндіктерін тиімді ұйымдастырып, өзін-өзі реттеу арқылы іс-әрекетін басқаруы (О.А. Конопкин);
– ішкі белсенділігін нақты іс-әрекеттің уақыттық және кеңістіктік ұйымдастырылуымен ұштастыруы;
– сыртқы және ішкі жағдайларға сәйкес келетін жеке іс-әрекет стратегиясын саналы түрде таңдауы;
– әлеуметтік маңызды нәтижеге қол жеткізу мақсатында іс-әрекеттің сыртқы жағдайлары мен талаптарын шығармашылық тұрғыдан өзгерте алуы (К.А. Абульханова, В.Д. Шадриков);
– өз қызметінің нәтижесіне жауапкершілік алып, оның күрделілігі мен жүзеге асырылу кеңістігін дербес айқындауы (К.А. Абульханова).
Бұл идеяны А.В.Брушлинский дамыта отырып, субъектіліктің негізгі көрсеткіші ретінде адамның жаңа жағдайларға бейімделуі ғана емес, оларды өзгертуге бағытталған шығармашылық белсенділігін негіздейді. Өз кезегінде В.И. Слободчиков субъектілікті тұлғаның өзін-өзі анықтау, өзін-өзі дамыту және өзін-өзі жүзеге асыру үдерісімен сабақтастыра қарастырады.
Осы теориялық тұжырымдарды жинақтай отырып, зерттеуде белсенді субъектілік ұстаным болашақ бастауыш білім педагогінің бизнес-инновацияға бағдарланған кәсіби даярлығының әдіснамалық негізі ретінде қарастырылады. Бұл ұстаным студенттің білімді меңгеруші ғана емес, кәсіби іс-әрекеттің  мақсатын өз бетінше айқындайтын, инновациялық мүмкіндіктерді анықтайтын, педагогикалық бастамаларды жобалайтын, кәсіби шешім қабылдайтын және олардың нәтижесіне жауап беретін субъект ретінде қалыптасуын көздейді. Осы тұрғыдан бизнес-инновацияға бағдарланған кәсіби даярлық студенттің кәсіпкерлік ойлауын, инновациялық белсенділігін, кәсіби дербестігін және өзін-өзі кәсіби тұрғыда жетілдіруін,  бағалауын, рефлексиялық мәдениетін дамытуға бағытталған субъектілік тәжірибені ұйымдастыру арқылы жүзеге асырылады.
Бұл тармақшада болашақ бастауыш білім педагогтерін бизнес-инновация бағдары негізінде кәсіби іс-әрекетке даярлаудың әдіснамалық тұғырлары мен ұстанымдары сенімді теориялар негізінде жүйеге түсірілді. 


2 БОЛАШАҚ БАСТАУЫШ БІЛІМ БЕРУ ПЕДАГОГТЕРІН БИЗНЕС-ИННОВАЦИЯҒА БАҒДАРЛАУ АРҚЫЛЫ КӘСІБИ ІС-ӘРЕКЕТКЕ ДАЯРЛАУДЫ МОДЕЛЬДЕУ

2.1 Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әлеуеті 
Жоғары оқу орындарында болашақ педагогтерді бизнес-инновациялық бағдарлы даярлау үдерісін ұйымдастырудағы басты міндет кәсіпкерлік мазмұнды білім мен инновациялық экономикалық білім мазмұнын  педагогикалық білім мазмұнымен үйлестіретін оқыту жүйесін құру болып табылады. Заманауи, еңбек нарығының талаптарына дайын болатын педагогтерді даярлаудағы инновациялық өзгерістер жүйелі сипатқа ие болып, бизнес-инновацияның педагог мамандығына лайықты аспектілерін меңгертуге тірек болатын педагогикалық инновациялық технологияларды іріктеп қолдану жолын айқындау қажет. 
Жоғары оқу орындарында педагогикалық білім беру үдерісінде бизнес-инновацияға бағдарлау негізінде болашақ педагогтердің кәсіби іс-әрекетін қалыптастыру барысында түрлі педагогикалық технологиялар қолданылатыны белгілі. Біздің зерттеу жұмысымыздың мақсатына орай, студенттердің белсенді іс-әрекетін дамытуға арналған бірқатар педагогикалық инновациялық технологиялар қолданылуы көзделінді. 
Бұл ретте алдымен педагогтік құзыреттілікті қалыптастыру және педагогтік кәсіби іс-әрекетті қалыптастыруға тиімді болатын жаңа педагогикалық технологияларды атауға болады. Мұндай педагогикалық технологиялардың кешені тек педагогикалық білім мазмұнын меңгертуге ғана емес, сонымен бірге қажетті практикалық дағдыларды қалыптастыруға, рефлексияға, кәсіби педагогтік ойлау дағдыларына үйретеді.
Г.Селевконың айтуынша, заманауи педагогикалық технологиялар дегенімзідің өзі белгілі бір құрылымға ие күрделі нысандар болып табылады. Оларды сипаттау үшін, еің алдымен олардың ортақ қасиеттерін айқындап алу керек. Заманауи педагогикалық технологияларға ортақ қасиеттер ретінде келесілерді атауға болады:
· жүйелілік сипаты;
· кешенділік сипаты;
· біртұтастықта келу сипаты;
· ғылымилылық сипаты – тұжырымдылығы, дамытушы сипатта келуі;
· құрылымдылығы – иерархиялылығы, логикалық тәртіптілігі, алгоритмділігі, сабақтастығы, вариативтілігі, икемділігі,
Үдерістік – уақыт бойынша алгоритмділігі, басқарулығы, құралдануы, диагностикалығы, болжамдылығы, тиімділігі, оңтайлылығы, қайта жасақталуы [154]. 
Бизнес-инновацияға бағдарлау арқылы кәсіби іс-әрекетке даярлаудың дәстүрлі педагогикалық бағдарлы кәсіби іс-әрекетке  даярлаудан өзгешелігі бар. Бір жағынан, қолданылатын жаңа педагогикалық инновациялық технологиялар педагогикалық кәсіби іс-әрекетті қалыптастырудың жалпы мәселелерін  шешуге бағытталған болып келеді. Осы мақсатқа лайықталып іріктелген жаңа педагогикалық технологиялардың бір тобын көрсетеміз. 

Сурет 10 – Педагогикалық кәсіби іс-әрекетті қалыптастыратын жаңа педагогикалық технологиялар

Педагогикалық құзыреттілікті қалыптастыру бағытында жаңа педагогикалық технологиялардың барлығы қатысатыны белгілі. Олардың ішінде зерттеу тақырыбымызбен орайлас іріктеп алған технологиялардың ерекшеліктеріне қысқаша сипаттама беріп өтеміз.
«Құзыреттілік бағдарлы технология» деп алуымыздың мәнісі – зерттеу жұмысымыздың мақсат-міндетіне орай, студенттердің педагогика мен бизнес-инновациялық бағдарлы кәсіби іс-әрекеттерін қалыптастыруда жаңа құзыреттілікті қалыптастыруға тірек болатын интегративтік сипаттағы технология қажет екендігі белгілі.
Г.Селевконың пікірінше, интеграцияны философиялық педагогикалық тұрғыдан қарайтын болсақ, жеке адамның санасы мен адамзаттың жинақталған «ноосфералық» ұғымы деп аталатын біртұтас санасының деңгейлерінің белгілі бір дәрежедегі сәйкестенуіне мүмкін беретін ерекше механизм болып табылады. Бұл тұста Г.Селевко бұл ұғым кез келген жүйенің іргетасының шарттарын анықтайтын ұғым екеніне назар аударып өтеді [154,б. 88].
Проблемалық оқыту технологиясын болашақ педагогтерді педагогтік кәсіби іс-әрекетке қалыптастыруда қолданудың ерекшелігі – дайын білім мазмұнын баяндау емес, оқыту үдерісінде оқу-танымдық проблемаларды қоя білуге және соны шешу жолдарын іздеп таба білуге үйрететіндігінде деп анықтайды ғалымдар [155].
Дәрісті немесе практикалық сабақты оқытушы белгілі бір сұрақ қоюдан немесе тапсырманың шешімін іздетуден бастап, осы мәселедегі қарама-қайшылықты табу, оның шешімін іздеп анықтауды тапсырады. Осындай оқу жағдаятында студент интеллектуалдық қиындықты басынан өткеріп, білім мазмұнымен жәй танысып емес, қызығушылығын арттырып шешімді өзі тауып ой-санасында жаңа бір әдістің орныға бастағанын өзі де түсінеді.
Нақтырақ айтқанда, студент – ізденуші ретінде, зерттеушілік операцияларды орындайды, қандай да бір болжам жасайды, оны тексереді, белгілі бір қорытындылар жасауға үйренеді. Бұл проблемалық оқыту технологиясында оқытушының рөлі дайын жауап бермей, жетекші сұрақтар қоя отырып, студенттің ізденуін бағыттауға, студенттердің өзара пікір алысуын қолдап отыруға ауысады. Болашақ бастауыш білім педагогтерінің ойлауын дамытуда да проблемалық оқыту технологиясының алатын орны, оның ішінде студенттің  сыни ойлауын дамытуға, аналитикалық талдау дағдыларын ұштай түсуге, проблеманы шешу барысында себеп-салдарлық қатынастың логикасын тануға дағдыландыруда атқаратын қызметі үлкен.
Проблемалық оқыту технологиясының тиімділігі – бұл үдерісте іздеп-табылатын нәтижеден гөрі, іздеу-табу үдерісінің мәнісі зор екенін ерекше атап кету керек. Өйткені проблеманы шешу барысындағы студенттердің ой толғаулары, байламдары, пікірлері, шешімді іздеу логикасының біртіндеп айқындала бастауы, аргументтілікті қолдану дағдылары жетілдіріледі [156]. 
Бір жағынан қарайтын болсақ, проблемалық оқыту технологиясын қолдануда шынайы мәселені шешіп жатқандай әсер ететін сабақтар көбірек орын алады. Өйткені студенттің алдына қойылатын проблема – педагогикалық шынайы жағдаяттардың қатарында болуы мүмкін, сондықтан да бұл технологияның педагогтерді кәсіби іс-әрекетке даярлау үдерісі үшін тиімділігі үлкен деп сеніммен айтуға болады. 
Ал проблемалық оқыту технологиясын қолдануда оның дәрісте немесе семинар, практикалық сабақта қолданылуына қарай, құрылымын да білу маңызды екені белгілі. Проблемалық оқытудың логикасында қалыптасқан кезеңдері келесідей: 
1)оқу жағдайындағы проблемалық жағдаятпен танысу; 
2) жағдаяттағы шешілуі тиіс болған проблеманы айқындап алу; 
3)оны шешу жолдары туралы студенттердің болжамын тыңдау;
 4)шешу жолдарын іздеу; 
5) проблеманы шешуге кірісу, сипаттау; 
6)шешімнің дұрыстығын тексеру; 
7) қорытынды түйін жасау.
 Осындай оқыту логикасын меңгерген студент өзі де болашақ педагогтік қызметінде орнымен қолдануға дағдыланады және кәсіби ойлауы қалыптасады [157].
Жоғарыда көрсетілген технологиялардың келесісі - жобалау технологиясының ерекшеліктері жөнінде қысқаша талдап өтеміз. Жобалау технологиясының шығу тарихы, қолданыстағы тиімділігі көптеген педагогикалық зерттеулерде қарастырылып келеді. Бізге қажетті тұсы – болашақ бастауыш білім педагогтерінің кәсіби іс-әрекеттерін бизнес-инновация бағдарында қалыптастырудағы қолданыс ерекшеліктерін зерделеу. Бұл жобалау технологиясын қолдану нәтижесінде студенттер нақты білім беру өнімін жасауға және өзінің болашақ педагогтік кәсіби іс-әрекетін модельдеуге дағдыландырылады. 
Кәсіби мамандар даярлайтын, инновациялық бағдарлы жоғары оқу орындары жобалау технологиясын басты назарда ұстайтыны анық. Біздің зерттеу жұмысымызда жобалау технологиясының қолданылуы маңызды болып табылады. Өйткені бизнес-инновациялық бағдарлы тапсырмалар мен жаттығулардың дені жобалау жұмыстарымен тығыз байланысты болады. 
Әрине, жоғары оқу орындарында жобалау технологиясын негізгі етіп ала алмаудың бір себебі болашақ педагогтерді даярлау үдерісінің көп уақыты аудиториялық сабақтармен байланысты болғандығынан. Шығармашылық шеберханалар мен жобалау лабораторияларының, жобалау бюросының әлі де болса, университеттегі педагог маман даярлау мазмұнында дәрістермен, семинарлармен қатар бір орында қаралмай келе жатқаны да жобалау технологиясының мүмкіндіктері алдағы уақытта кең танылуы керек екендігін көрсетеді. 
Жобалап оқытуды жоғары оқу орындарында тиімді қолдану жолдарын зерттеген ғалымдар жобалап оқытудың мәнін оқу-танымдық әрекеттің қарқынмен дамытылуы, қызығушылықтарының ерекше деңгейде дамыту мүмкіндігі, зияткерлік және әмбебап, тәуелсіз қызмет түрі деп көрсетеді. 
Бастауыш білім педагогтерін даярлауда жобалап оқыту технологиясының қолданылуында бірқатар үлкен міндеттер шешіледі:
· ең алдымен, кәсіби бағдар яғни кәсіби іс-әрекетті қалыптастыру;
-   практика-бағдарлы нәтиже күтілуі [158];
· студенттердің дербес мүмкіндіктері ескерілуі;
· басқа пәндерден меңгерген білімдерінің интеграцияланып қолданылуы;
· әдістемелік-технологиялық құзыреттіліктері дамытылуы [159];
· креативтік – шығармашылық қабілеттері жетілдірілуі;
· коллобративтік сипатта келуі яғни жобада рөлдер бөлінуі, бірлесіп жоспарлау, өзара бағалау болуы; 
· рефлексия мен өзіндік бағалау жүргізіледі; яғни студенттер өз шешімдеріне талдау жасап, жобаның қаншалықты тиімді болғанын бағалайды, өз қателерін анықтап, түзетеді [160].
Келесі кейс-технологиясының ерекшеліктеріне қысқаша тоқталып өтеміз. Кейс-технология студенттерге теориялық білімді ғана емес, әсіресе, нақты педагогикалық жағдаяттармен жұмыс жасауда өте тиімді. Педагогтік құзыреттілікті қалыптастырып дамытуда кейс-технологияны көп орында пайдалану керек. Өйткені оның мынадай артықшылықтарын барынша тиімді қолдану дұрыс болады.
Біріншіден, кейс-технология шынайы педагогтік тәжірибеге өте жуық болады. Оқытушы мен студенттің арасындағы, студент пен студенттің арасындағы тіл табысу мәселелері немесе оқыту үдерісінде кездесетін түрлі қиындықтар осындай педаогтік жағдаяттарды тудырады. Сондықтан болашақ педагогтерге алдын ала сондай педагогтік жағдаяттарды бастарынан кешіріп, шешім табуға дағдыландыруда кейс-технологияның мүмкіндігі зор. 
Екіншіден, кейс-технологияны қолдануда педагогтік жағдаяттарды талдатуы арқылы, педагогтік мәселені айқындауға үйрету арқылы, түрлі жағдаяттардың себептерін іздеп табуға жаттықтыруы арқылы, негізделген шешімдер табуға дағдыландыруы арқылы студенттің педагогтік ойлауын дамытады. 
Үшіншіден, кейс-технология студенттің шешімдер қабылдай білу дағдыларын қалыптастырады. Қандай жағдаят болса да «дұрыс» дейтін жауап болмайды, мәселе  - студент «үздік» деген жауапты таңдай білу екенін түсінеді. Мұндай даярлау барысында болашақ педагог нақты педагогтік қызметі басталғанда шешімдердің өзі түрлі жағдаятқа тәуелді болдуы мүмкін екендігін түсіндіреді, соған даярлайды.
Төртіншіден, кейс-технология студенттің болашақ педагогтік коммуникативтік дағдыларын дамытады. Нақты айтсақ, тыңдау дағдыларын, сөйлеу дағдыларын, пікірталас жүргізе білу дағдыларын, өзінің көзқарасын аргументтей білу дағдыларын жетілдіреді.
Бесіншіден, студенттің теориялық білімі мен практикалық дағдыларын интеграциялауда кейс-технологияның мүмкіндіктері мол болып келеді. Өйткені мұндай жағдаяттық тапсырмаларды орындау барысында студент өзінің теориялық білімі мен практикалық дағдыларының ұштасу нүктесіндегі көрінісін сыртқа шығаруы тиіс болады.
Алтыншыдан, студенттің рефлексиялық қабілеті дамытылады. Болашақ бастауыш білім педагогы ретінде студенттер өз шешімдерін өздері бағалайды, талдай отырып, өздерінің күшті жағы мен әлсіз жақтарын түсінеді.
Осылайша «кейс-технология» болашақ бастауыш білім педагогының кәсіби құзыреттілігін қалыптастырып, дамытуда мектептің шынайы жағдайымен бірдей болып келетін жағдаяттық тапсырмаларды орындатуы арқылы өмірлік маңызды дағдыларды қалыптастыруымен тиімді болып табылады.
Келесі ойын технологияларын болашақ бастауыш білім педагогтерін  кәсіби іс-әрекетке даярлауда қолдану жолдарын қарастырамыз. Болашақ педагогтерді даярлауда ойын технологиясын меңгеруге толыққанды мән берілмей келеді, оның мүмкіндіктері тек эпизодтық түрде қолданумен шектеледі. Ал шындап келгенде, болашақ бастауыш білім педагогтерінің кәсіби іс-әрекеттерін қалыптастыруда ойын технологиясын меңгертудің тиімділігі өте жоғары бола алады.
Болашақ педагогтердің ойын технологиясын ретімен және құзыреттілікпен қолдану дағдыларын қалыптастыру маңызды мәселе. Өйткені ойын технологиясын қолдану құзыреттілігінің құраушы компоненттері яғни когнитивтік, тұлғалық, эмоциялық компоненттері дидактикалық талаптармен үйлесіп, оқушының білім алуына апаратын жүйелі жол, әдіс болуы тиіс. Сондықтан болашақ педагогтерді даярлауда қолданылатын ойын технологиялары кәсіби іс-әрекеттерін шыңдайтын құралға айналуы керек және оның мазмұны мен әдістері гуманистік, цифрлық, педагогтік әдеп шеңберінен шықпайтын үлгілі болуы көзделеді. 
Ойын техникаларын кәсіби педагогтік іс-әрекетті қалыптастыру мақсатында меңгертуде ойын түрлерін, дидактикалық бейімділіктерін, ұлттық ойындар, пәндік ойындар, тақырыпқа сай ойындар түрлерін сұрыптап, іріктеп, бір жүйеге дайындап қою маңызды. Ойын технологияларын қолдануға дағдыландыру студенттерге ғылыми жетекшілік оң бағытта болуы керек. Яғни ойынның түсініктемесі, дидактикалық  нәтижеге жету үшін қажетті кеңес беру, техникалық-жабдықтық қамтамасыз етілуі, психологиялық қолдауға даярлау, осының барлығы жүйелі ететін педагогикалық шарттарды студенттер жақсы меңгергенде ғана ойын технологиясы жақсы нәтижеге қол жеткізеді. Жоғары оқу орындарында болашақ мамандарды даярлауда қолданылатын ойын технологияларының дәстүрлі педагогикадағы ойын түрлеріне цифрлық ойын түрлері қосылып жатқаны белгілі. Бұл болашақ педагогтерді даярлауда да баса назарда ұсталуы тиіс мәселе болып табылады [161]. Болашақ бастауыш білім педагогтерінің кәсіби іс-әрекеттерін бизнес-инновация бағдарында қалыптастыру үдерісінде қолданылатын ойын технологияларының педагогикалық шарттары ретінде келесілерді атап көрсетеміз:
- ең алдымен, қолданылатын ойын технологияларының ғылыми негіздемелері болуы міндетті;
- одан кейінгі мәселе – болашақ бастауыш білім педагогтері болашақ шәкірттерінің жас және педагогикалық ерекшеліктері туралы теориялық біліміне сүйеніп, әр пән бойынша қолданылатын ойын түрлерін жіктеуге дағдылануы керек;
- оған қоса, студенттер үшін ойын технологияларын қолдануға әбден дағдыланып, жаттығатын арнаулы курстар немесе онлайн-сабақтар сериясын  ұйымдастыру дұрыс болады деп ойлаймыз.
Ойын технологияларын ойнау үшін емес, ойлауды дамыту үшін қолданылатынын студенттерге санасына толық сіңіру маңызды болмақ. Ойын технологияларын студенттерге білім беруде қолдануда:
· педагогтік кәсіби құзыреттіліктері қалыптасуы көзделеді;
·  педагогикалық кәсіби ойлау дағдылары қалыптастырылады;
· пәндерді оқыту әдістемелері меңгертіледі.
Өмірдегі шынайы педагогикалық тәжірибеге жақындастырып құрылған ойын технологиялары студент үшін өте жақсы педагогтік тәжірибе. Студенттердe soft skills дамуы көзделіп, коммуникациялық, эмпатиялық, топпен жұмыс жасау дағдылары қалыптастырылып, ойлауының икемділігі дамытылады. Ал бұл қасиеттер – болашақ педагог үшін ауадай қажет екені белгілі.
Келесі қарастырылатын педагогикалық технология – «Ақпараттық-коммуникациялық технологиялар» (АКТ). Жоғары оқу орындарында қалыптасқан ақпараттық-коммуникациялық жүйе, ақпаратық білім ортасы қазіргі уақытта болашақ бастауыш білім педагогтерін даярлауда АКТ қолдануға мүмкіндіктер жасай алады [162]. 
Жинақталған білімдік электрондық қор, интернет ресурстары, техникалық жабдықталу деңгейлері – АКТ қолданудың жаңа деңгейлерде қолдануға ұмтылу керектігін де көрсетеді. Бизнес-инновациялық бағдарлы болашақ бастауыш білім педагогын даярлау үдерісінде АКТ қолдануда ғалымдардың оның білімдік, мәдени, әдістемелік, ұйымдастырушылық, технологиялық, маркетингтік қолдауды жинақтай алған ерекше педагогикалық жүйе ретінде анықтаған пікірлеріне сүйенеміз [163]. 
Болашақ бастауыш білім педагогтерін бизнес-инновациялық бағдарлы кәсіби іс-әрекеттерге даярлауда АКТ қолдану дегенде, дәрісте, семинар сабақта компьютерді қосу деп түсінілмейді. Есесіне, АКТ-ны педагогикалық үдеріске қосу арқылы білім беру үдерісінің қарқыны күшейтіп, сапасын жоғарылата түсуді көздейді.
Педагогикалық пәндерді оқыту үдерісінде АКТ-ны интеграциялау арқылы студенттердің оларды қолдану дағдыларын қалыптастыру және ең бастысы, АКТ арқылы жаңа оқу мазмұнын қалай меңгерту керектігін меңгерту іске асырылады. Студенттерге бизнес-инновациялық педагогтік білім беруде оларға бастауыш сынып оқушылары үшін қандай цифрлық құралдар жас ерекшеліктеріне сәйкес келетінін түсіндірудің де маңызы зор. Осы мақсатта студенттерге болашақ математика, қазақ тілі, ана тілі, дүниетаным пәндері бойынша презентация қолданып, интерактивтік тақтаны, онлайн-платформаны қолданып сабақтың әдістемелік сценарийін құру дағдылары меңгертіледі. Бұл ретте Google Classroom, Moodle, Kahoot! танымал құралдарын қолдану оңтайлы екенін атап кетеміз. Бұл құралдар арқылы студенттер онлайн оқытуды ұйымдастыруға дағдаланады, бейне, анимация, аудио, интерактивтік кестелер мен сызбаларды қолдануы нәтижесінде олардың цифрлық педагогтік құзыреттіліктері қалыптасады.
Бұлармен қатар, маңызды қыры – студенттердің өздерінің «авторлық» цифрлық оқу өнімдерін жасап шығару мүмкіндіктері дамытылады. Мысалы:
· «Қазақ тілі» пәні бойынша грамматикалық кестелер сериясы»;
· «Дүниетану» пәні бойынша қолданылатын интерактивтік ойындар жиыны;
· авторлық «Табиғат келбеті» тақырыбындағы бейнефильмдер т.б.
Студенттердің санасына түйіп алуы тиіс қыры АКТ шебер қолдануды қажет етеді, сабақта орнымен, ретімен дұрыс қолдана білмесе оның артық болатыны ескертіледі. Болашақ бастауыш білім педагогтерінің АКТ қолдану құзыреттілігі жете қалыптасуы арқылы қазақстандық бастауыш білім беру жүйесіндегі ақпараттық ортаның іргесі нығаюына үлес қосады.
Болашақ бастауыш білім мұғалімінің педагогтік құзыреттілігін қалыптастыруда қолданылатын тағы бір тәсілдеме, технология ретінде «Модульдік технология» алынып отыр. Модульдік технология біздің зерттеу жұмысымызда оқу үдерісін белгілі бір дәрежеде аяқталған блоктарға бөлуімен және әр блоктың өз көздеген мақсаты-міндеттері болуымен, нақты құзыреттіліктері нақтыланып беріліп, құрылымы, күтілетін нәтижелері әр блокта айқын көрсетілуімен тиімді [164] деп саналып, қолданылды. 
Модуль, түптеп келгенде, «мини-курстар» екені белгілі. Әр блоктағы тақырып пен мақсаты оны меңгерту әдістер жүйесімен, бақылау және бағалау ретімен жинақы түрде әзірленеді. Болашақ бастауыш білім педагогын бизнес-инновациялық бағдарлы кәсіби іс-әрекетке баулу бағдарламасының құрылымын осы модульдік форматта даярлау арқылы оң нәтижелерге жету көзделеді. 
Ең алдымен, қандай кәсіби іс-әрекеттерді қалыптастыру көзделсе, солар бойынша блоктар модуль талабымен құрылады. Оларды атап айтсақ:
· психологиялық модуль; 
· педагогикалық модуль;
· әдістемелік модуль;
· технологиялық модуль;
· бизнес-инновациялық бағдарлы модуль деп құруға болады.
Модульдің ішкі мазмұнында игерілуі тиіс білім мазмұнымен қатар студенттерде қалыптастырылуы тиіс дағдылар жүйесі көрсетіледі. Сонымен бірге, қолданылатын белсенді оқыту технологиялары енгізіледі.Әр модульдің «жабылуы» жоба орындаумен, сабақ сценарийін әзірлеумен, педагогтік практикамен аяқталады. Бақылау формалары ретінде тестілеуді, практикалық тапсырма орындауды тапсыруға болады.
Келесі қарастыратынымыз – «Практика-бағдарлы технология» деп жоғарыда көрсетілді. Практика-бағдарлы технология дегенде ғалымдардың пікіріне сүйеніп, оның тиімді жолдарын атап көрсету керек болады. Бірінші жолы - оқу үдерісінде сабақ ортасын кәсіби ортаға мейлінше жақындату. Ал келесі жол - сабақ үстінде кәсіби іс-әрекеттердің үзінділерін модельдеу. Мұнда студент өзінің модельдеуі барысында қандай оңтайлы және тиімді шешім қабылдауы дұрыс болатыны туралы «он ойланып, тоғыз толғанып барып» шешетіні белгілі. Басқалармен кеңеседі, білмегенін теориялық кітаптардан қарайды, сөздіктермен жұмыс жасайды, яғни шын педагог ретінде ізденеді. 
Бизнес-инновациялық бағдарлы оқыту үдерісінде студенттер үшін осы екі жолды қолдану да тиімді болады деп ойлаймыз. Болашақ педагогтің тұлғасы бизнес-инновациялық бағдарлы кәсіби іс-әрекетке дағдылану үстінде қалыптасады. Бұл практика-бағдарлы технологияның орнымен қолданыла отырып, зерттеу жұмысының мақсатына жетуде тиімді болатын технология бола алады. Өйткені оқыту үдерісі студенттің педагогтік іс-әрекетінде бизнес-инновациялық әрекеттің компонент ретінде қатысуына мүмкіндік береді, бизнес-инновациялық ықпалдасу тәжірибесінің қалыптасып, дамуына тірек болады.
Ендігі кезекте бизнес-инновацияға бағдарлау арқылы педагогтік кәсіби іс-әрекет қалыптастырудың педагогикалық тәсілдемелерін осы мақсатқа арнап қолданылатын педагогикалық технологиялар тобының негізінде көрсетеміз.
Заманауи педагогтерді дайындау үдерісінде біртіндеп студенттерді болашақ педагогтік қызметінде бизнес-инновациялық әрекетті қатар алып жүретін маман даярлауға бағыт ұстанып келе жатқаны айқын байқалады. Оны бизнес-инновацияға тән келесідей дағдылардың қалыптастыру қолданылуынан анықтауға болады.
1) Болашақ педагогтердің ынтагерлік дағдыларын қалыптастыру.
2) Болашақ педагогтердің өз ісіне жоғары жауапкершілікте болу дағдыларын дамыту.
3) Алдағы әлі де белгісіз мәселелерді шешу бойынша жұмыс жасау дағдыларын қалыптастыру.
4) Нақты нәтижелерге бағдар ұстанып, жолдан таймау дағдыларын қалыптастыру.

Сурет 11 – Бизнес-инновация бағдарында педагогтік кәсіби іс-әрекетін
қалыптастыруға тікелей арналған педагогикалық технологиялар

11-суретте көрсетілген педагогикалық тәсілдемелердің технологиялық сипаты әлі де болса толыққанды танылды деп айту қиын. Дегенмен, олардың алға қойға мақсаты мен оған жету жүйесіндегі  компоненттері арасындағы  сабақтастық, бірізділік, олардың мағыналық және тәртіптелген логикалық байланыстың болуы оларды педагогикалық технология сипатында қарастыруға мүмкіндік береді деп ойлаймыз. 
Кейс-стади, жобалық тапсырмалар және бизнес-симуляциялар сияқты практикалық форматтар білім алушылардың шешім қабылдау дағдыларын, дербестігін және бастамашылдығын дамытуға ықпал етеді. Бұл құзыреттер заманауи педагог үшін аса маңызды болып табылады. Осындай тәсілдерді білім беру үдерісіне енгізу педагогикалық білім беруді жаңғыртуға, өзгерістерге бейімделе алатын және білім беру трансформациясына жетекшілік ететін инновациялық, реформашыл мамандарды қалыптастыруға мүмкіндік береді. Болашақ зерттеулерде кәсіпкерлік ойлаудың педагогтердің кәсіби қызметіне және мансаптық дамуына ұзақ мерзімді ықпалын қарастыру маңызды. Сонымен қатар оның әртүрлі мәдени, институционалдық және жас ерекшелігіне байланысты ортадағы әсерін зерттеу білім беру стратегияларын тиімді бейімдеуге құнды негіз болады [165].
Бизнес-инновация бағдарында педагогтік кәсіби іс-әрекетін қалыптастыруға тікелей арналған педагогикалық технологиялар қатарында келесілерді іріктеп алу дұрыс деп ойлаймыз. Бұларды біріктіретін ортақ мәселе - болашақ педагогтердің кәсіпкерлік ойлауын қалыптастырып дамытуға тікелей арналған оқыту жүйесі болуы. 
Бұл технологиялардың негізгі функциялары әдістемелік бөлімдерде толыққанды сипатталып, нақты үлгілер негізінде көрсетіліп баяндалады, сондықтан, бұл тұста олардың қысқаша сипаттамалары беріледі.
Жобалау-бағдарлы технологиясы – студенттердің бизнес-инновациялық бағдарлы кәсіби іс-әрекетін қалыптастырудың шынайы бизнес-ортаға жақындау саналатын әдістердің негізгі жолдарының бірі. Жобалау-бағдарлы оқытудың мазмұнына келесілерді енгізуге болады:
- стартап-жобалармен жұмыс жасау жолдары;
- компаниялық кейстерді шешу жұмыстары;
- пәнаралық міндеттерді шешу, бұл жерде педагогикалық және бизнес-инновацияға байланысты пәнаралық міндеттерді шешу туралы айтылып отыр.
Болашақ педагогтер теориялық біліміне сүйене отырып, негізгі міндеттерін, педагогикалық, дидактикалық өнім жасауға дағдыландыратын жобаларды орындайды. 
Жобалау-бағдарлы технологияның дидактикалық негізінде «оқыдым – есімде сақтадым – жауап бердім» деген емес, енді жаңаша «ойлап таптым - жоспарладым - жасап шығардым - нәтижесін таныстырдым» деген логикалық желі орын алады. Ол желіні төменде суреттен көруге болады.

Сурет 12 – Жоба орындау логикасы

Бұл логикамен білім алған студенттің оқуын аяқтаған соң жақсы жұмыс орындарын таңдауына, өзінің әдістемелік әлеуетін жүзеге асыруға мүмкіндігі үлкен [166]. Өйткені көптеген түлектер университетті аяқтаған соң практикалық тәжірибесі болмағандықтан, жақсы жұмыс орындарына орналаса алмай қалуы мүмкін.
Практикалық тәжірибені жобалау-бағдарлы технологияны қолдана отырып игерту арқылы болашақ педагогтердің «екінші тынысын» ашуға болады. Сонда тек педагогикалық практика ғана емес, оқытудың өзі практикаға тікелей бағытталып, өмірдің кәсіби біліктілік талаптарына жауап бере алатындай түлектер шығарылады деп ойлаймыз. Студент кезінен білім алу үдерісін шынайы жобаларды орындап, жақсы нәтижелерге қол жеткізген болса, оқуын аяқтаған соң сол деңгейін әрі қарай жалғастырып, педагогтік қызметке кірген соң үлкен нәтижелерге қол жеткізетін болады [167].
Сөз жоқ, бұл тұста студенттерге қандай жобалар орындату керектігі маңызды орын алатынын ескереміз. Өйткені жоба идеясының өзі оның сәтті орындалуының кепілі болады. Бизнес-инновациялық бағдарлы оқытуда нарыққа қажетті бағыттарды жоба тақырыптары етіп алу қажет. Атап айтқанда:  ғылыми негізі айқындалған бұйымдар жасау; оқу қажеттілігіне арналған бұйымдар жасау; жаңа технологиялар жасау; оқу материалдарын әзірлеу; ғылыми зерттеулер жүргізу т.б.
Келесі қарастыратынымыз - Lean Startup тәсілдемесі. 
«Үнемшіл Стартап» деп аталатын тәсілдеме бизнес жасауға арналған. Оның ерекшелігі – ұзақ уақыттық емес, қысқа уақытта эксперимент жүргізіп, идеяны тексеріп, қолда бар мәліметтерге сүйене отырып бейімдейтін тәсілдеме болуында жатыр. Бұл тәсілдеме бойынша болашақ педагогтерге келесідей дағдылар қалыптастыру көзделеді:
· бірінші, өнімнің нұсқасын әзірлеу;
· екінші, ол өнімнің нұқсасын шынайы пайдаланушыларда тексеру;
· үшінші пайдаланушыларды пікірлерінің негізінде жақсарту.
Осылайша Lean Startup тәсілдемесінің келесідей ЦИКЛЫ құралады:

Сурет 13 – Lean Startup тәсілдемесінің циклы

Болашақ бастауыш білім педагогтеріне осы тәсілдемені меңгерту арқылы олардың дидактикалық өнімнің қарапайым нұсқасын жасау үйретіледі. Жасалған дидактикалық өнімді студент нақты мектеп мұғалімдеріне немесе курстас достарына пайдалануға ұсынып, тексеруге, солардың пікірлерін тыңдай отырып, түзетулер жасап, жақсартуға дағдыланады. Осы тәсілдеменің дидактикалық мүмкіндіктері ұсынылатын әдістеме болғандықтан, келесі тараулар мен тармақшаларда кең  қарастырылады. 
Келесі сипаттама берілетін тәсілдеме - AGILE  оқыту тәсілдемесі. AGILE икемді тәсілдеменің шығу тарихы ХХ ғасырдың басында бағдарламалық қамтамасыз ету және бизнес салаларында пайда болды. Оның алдында  «сапаны статистикалық басқарудың атасы» атанған Уолтер Шухарт PDSA – «Plan –Do –Check – Act» - «Жоспарла – Жаса – Зертте - Әрекеттен» циклын пайдалануды бастаған [168]. 

Сурет 14 – Уолтер Шухарттың PDSA циклы

Бүгінгі күні қолданыстағы AGILE икемді тәсілдемесінің қалыптасуы жолы өте ұзақ үдеріс болды. Ғалымдар осы тәсілдемені түрлі әдіснамалық негіздер ықпалында болды, қазіргі күні олардың барлығы өз ізін қалдырған деп санайды.
Бұл тәсілдеменің әдіснамалық негіздері туралы қарастырған қазақстандық ғалымдар бұл тәсілдеменің  әлі де болса еліміздің білім беру саласында қолданысы төмен екенін  атап көрсеткен [169]. 
Икемділік тұрғысынан алғанда, AGILE-тәсілдеменің білім саласы үшін маңызды қырлары көп. Соның ішінде студенттердің білім алып, дидактикалық өнім жасау ұмтылысында өзара және оқытушымен білім ізденісінде тіл табысу, өзара ынтымақтастықта болу икемділігі маңызды деген ойды қолдау керек деп олаймыз. 
Болашақ бастауыш білім педагогының бизнес-инновациялық кәсіби іс-әрекетке дағдылануы үшін оқытушының әр студенттің мүмкіндігі мен қажеттілігін ескеретіндей оқу ортасын құруы қажет. Сонда ғана болашақ педагогтің бизнес құзыреттілігі қалыптасуы мүмкін болады. AGILE тәсілдемесінің келесідей принциптері студенттің бизнес-инновациялық білім алуын икемдеуге  басшылық етеді:
· клиенттердің қажеттілігіне тура назар қою;
· ұйымдастырушылық құрылым мен үдерістерді қысқарту;
· қысқа циклды жұмыс жасау;
· белсенді кері байланыс орнату;
· қызметкерлердің өкілеттілігін жоғарылату;
· ұжымды басқаруда гуманистік тәсілдемені басты ұстаным ету.
2001 жылы AGILE-нің Манифесті жинақталып жарияланды. Оның мазмұны  4 пункттен тұрады. 
1. Адамдар мен өзара қарым-қатынас үдерістер мен құралдардан маңызды.
2. Жұмыс жасап тұрған программалық қамтамасыз ету түпкілікті құжаттан маңызды.
3. Тапсырыс берушілермен ынтымақтастықта болу контракт шарттарынан маңызды.
4. Өзгерістерге дайын болу алғашқы жоспармен кетуден маңызды.
5. Яғни біздің оң жақта екендігіміздің маңызын еш төмендетпей, біз сол жақтағыны көбірек бағалаймыз.
Осы Манифесті пайдалана отырып, студенттермен AGILE тәсілдемесі негізінде бизнес-инновациялық жұмыстар орындауды ұйымдастыруға болады. Тапсырманың дер кезінде емес, соңынан орындалуы да түпкілікті көзделген нәтижеге қол жеткізу болып табылады. Ал шешуші тапсырмадан гөрі студенттерге аралықтағы оқу кезеңінде көптеген тапсырмалар орындату қажет, солайша алдындағы кедергілерді жоюға дағдылану жиілеп, қалыптаса бастайды. 
AGILE оқыту тәсілдемесін педагогикалық пәндермен интеграциялай қолдануда оқу үдерісін жетілдірудің және соның негізінде болашақ бастауыш білім педагогтерінің кәсіби іс-әрекеттерін бизнес-инновациялық бағдарда қалыптастырудың мүмкіндіктерін кеңейте танып, қолдана аламыз. 
AGILE оқыту тәсілдемесі сияқты, SCRUM, LEAN, KANBAN, Кайдзен  сияқты икемді әдістер бар екенін атап кетеміз.
Келесі – «Дизайн ойлауын қалыптастыру» тәсілдемесі. Болашақ педагогтерді бизнес-инновациялық бағдарлы кәсіби іс-әрекетке даярлауда «Дизайн ойлауын қалыптастыру» тәсілдемесін қолдану  - студенттерді жаңашыл тұлға, инноватор педагог ретінде ойлауға үйретіп, нарық заманына орай өмірлік мәселелерді шешу әдістерін меңгерту. 
«Дизайн-ойлау» ұғымының ХХІ ғасырдың бас жағында пайда болғаны және оның кәсіпкерлік және бизнес-мектептері белсенді қолданғаны белгілі. «Дизайн ойлау» - жобаны орындау үдерісіндегі адамның заңдылықтарды интутитвті анықтай отырып, шығармашылық идеяларды тудыратыны, сонымен қатар тұлғаның айрықша ойлары мен шығармашылық әлеуетінің қалыптасуының көріністері. Болашақ педагогтерге білім беру өнімдерін жасауға, педагогикалық тақырыптарға байланысты курстар ашуға, жобалар ашуға, білім беру үдерісінің менеджер қызметін атқаруға қажетті білім курстарын  ашуға даярланады. 
Дизайн-ойлау дегеніміз – адамға бағдарланған міндеттер шешу тәсілдемесі, бұл тәсілдемені IDEO және  Standford d. Scool қарқынды дамытып келеді. Дизайн ойлаудың классикалық моделі ретінде қарастырып отырған бұл тәсілдеменің іштей 5 кезеңнен тұратынын көрсетеміз:
· эмпатия;
· мәселені айқындап қою;
· идеялар тудыру, идеяларды генерациялау;
· прототиптендіру;
· тестілеу.
«Ми шабуылы», SCAMPER,  MindMaps техникаларын қолдана отырып, студенттердің идеяларын генерациялау жүргізіледі. Бұл тәсілдеменің  әдістемелік қолданыс ерекшеліктері келесі тармақшаларда кең баяндалады. 
Келесі  тәсілдеме  - «Геймификация және өнім жасау» тәсілі. Бұл тәсілдің өзіндік ерекшелігі оның болашақ педагогтерді бизнес-инновациялық бағдарлы кәсіби іс-әрекетке даярлауда бизнеспен тығыз байланысты болуымен танылады. Геймификация – ойындарды ойын емес ортада, оқыту үдерісінде студенттердің мотивациясы мен қызығушылықтарын арттыру мақсатында қолданылады [170]. 
Геймификацияның тірек идеясы – оқыту үдерісін ойынға ұқсас етіп ұйымдастырып өткізу. Оны өткізу барысында – ойынның мазмұнындағы мақсаты, ережелер, марапаттар, прогресс – барлығы болады. Болашақ бастауыш білім педагогтеріне геймификация және өнім жасау тәсілі маңызды болып табылады, өйткені төменгі бастауыш сынып оқушыларына сабақ беруде «Ойнаймыз да ойлаймыз» сабақтар сериясын ұйымдастырып өткізу үшін мұғалімнің қаншалықты теориялық және практикалық базасы қалыптасқан болуы керектігі белгілі.
 Ю.П.Олейник өз зерттеуінде білім беру үдерісінде  ойынды құрап қолданудың алты тәсілін көрсетеді, олар: 
· заттық – орта тәсілі, бұл жерде ойынның негізгі элементі – ойынның құралы;
· имитациялық тәсіл, оның басты элементі – ойын үдерісі;
· импровизациялық тәсіл, оның басты элементі – ойыншылар мен ойын техникасы;
· қиял-фантазиялық тәсіл, оның басты элементі – аңыз, ғажайыптар;
· оқиғалық тәсіл, оның басты элементі – нәтижесі ойын емес;
· геймификациялық тәсіл – ойын құрылымы ойын емес үдеріс базада құрылып, басты элементі  - сол ойын емес элемент болады. 
Геймификацияның мүмкіндіктері көп, солардың ішінде бизнес-инновацияға байланысты оқушылардың зейінін ұстап тұру, ойынға қызығушылығын арттыру, «сатылатын» курстар жасау, білім нарығында өзінің ерекшелігін геймикация сериясын құрау арқылы болашақ педагогтердің кәсіби іс-әрекетін қалыптастыру мүмкіндіктерін қолдану керек [171].
Келесі қарастыратынымыз – «Бизнеспен  серіктестік құру» тәсілі.   Заманауи педагогикалық жүйенің цифрлық трансформация жағдайында және еңбек нарығындағы мол өзгерістер болып жатқан жағдайында жаңашылдықты, инновацияны өте қажет етіп отырғаны белгілі. «Бизнеспен  серіктестік құру» тәсілі болашақ педагогтерді бизнес-инновациялық бағдарлы кәсіби іс-әрекеттерін қалыптастырудың сапалы болуы үшін маңызды тетік болып табылады.
«Бизнеспен  серіктестік құру» тәсілі дегеніміз – болашақ бастауыш білім педагогтерін даярлауды коммерциялық, және әлеуметтік құрылымдармен өзара байланысқа түсіріп, болашақ педагогтердің бизнес-инновациялық бағдар алуына шынайы өмірлік тәжірибе қалыптастыру.         
Институционалдық даярлықты арттыру үшін педагогтерге кәсіпкерлікке бағытталған оқыту бойынша кәсіби дамыту бағдарламаларын ұйымдастыру, мұғалімдерді даярлау стандарттарына кәсіпкерлік құзыреттерді енгізу, сондай-ақ бизнес-инкубаторлар мен білім беру саласындағы қоғамдық ұйымдармен ынтымақтастықты күшейту маңызды.
«Бизнеспен  серіктестік құру» тәсілін жүзеге асыру формалары ретінде келесілерді ұсынамыз:
· қысқа практика немесе қысқа мерзімді тағылымдамадан өткізу;
· бизнеспен серіктестікте бірлескен білім бағдарламаларын, компьютерлік оқу, ойын құралдарын әзірлеу;
· бизнес серіктестердің студенттердің сабақтарына қатысуы;
· студенттердің жобалар орындап бизнес-серіктестерден пікір алуы;
· тіл үйрету курстарын, шешендік өнер, сурет, музыка курстарын жүргізу;
· түрлі қолдаулар көрсету. 
Бұл «Бизнеспен  серіктестік құру» тәсілі болашақ педагогтерді даярлау үдерісінде:
-   университетке – білім беру бағдарламаларын модернизациялауға тірек болады;
-    бизнес-серіктестерге – білікті маман даярлауға тірек болады;
-  студенттерге – практикалық тәжірибе жинап, құзыреттіліктерін шынайы тәжірибеде дамыту мүмкіндігіне ие болады.
«Бизнеспен  серіктестік құру» тәсілін қолданудың тиімділігінің бірнеше себебі бар, олар:
· бизнес-серіктес талантты студенттерді іздеп, өздерінің болашақ маманы ретінде қызметке тарта алады;
· студенттердің болашақ маман ретінде шынайы өмір талаптарын меңгереді;
· мамандардың кәсіби деңгейі өседі;
· бизнестің жарнамасы, университеттің жарнамасы іске қосылып, бренді құрылады.
Әрине, бұл мәселенің проблемалары болуы да мүмкін, өйткені бизнес-серіктестік, қалай болғанда да жұмыс үдерісінің оқыту үдерісінен тым ерекше болатыны белгілі. Бұл тәсілдеменің түрлі механизмдерін жан-жақты ойланып, талдап, мүмкіндіктерді нақты анықтап қолдану керектігі белгілі.
Келесі қарастыратынымыз – «Цифрлық  және ЕdТech технологиялар» тәсілін болашақ бастауыш білім педагогтерін бизнес-инновациялық бағдарлы кәсіби іс-әрекетке даярлауда қолдану. 2026 жыл ресми түрде Қазақстанда «Цифрландыру және жасанды интеллект жылы» деп жарияланды. 
Осыған орай, елімізде барлық дерлік оқу орындарында цифрлық және EdTech технологияларды болашақ педагогтерді даярлаудың сан түрлі аспектілерінде тиімді қолдану, перспективаларын анықтау, зерттеу жүріп жатыр. Зерттеу жұмысымызда бұл бағытты да қоса қамту көзделінді.
«Цифрлық  және ЕdТech технологиялар» тәсілін тиімді қолдану арқылы бизнес-инновациялық бағдарлы даярлауда студенттердің кәсіби құзыреттіліктерінің мазмұнында ЖИ қолдану, интерактивтік платформалар мен виртуалды лабортаорияларды, онлайн-курстарды қолдану және өздері де білім беру саласында пайдаланылатын сондай өнім жасауға қатысу дағдыларын қалыптастыру белгіленді. 
«Цифрлық  және ЕdТech технологиялар» тәсілін болашақ педагогтерді бизнес-инновациялық бағдарлы даярлауда қолданудың мәнісі  - цифрлық және ЕdТech технологиялар студенттердің теориялық білімін білім беру мен коммерцияның сұраныстарын орындауға арналған бизнес-инновациялық бағдарлы практикалық тапсырмалармен интеграциялайды. Қолданылатын негізгі цифрлық құралдар мен технологиялар ретінде келесілерді атаймыз:
· онлайн-оқыту платформалары (LMS, MOOC), 
· интерактивтік білім беру орталары, 
· ЖИ және мәліметтер талдау технологиялары, 
· мобильдік білім беру қосымшалары, 
· цифрлық білім контентін жасау үшін қажетті құралдар.
Болашақ педагогтер бизнес-инновациялық даярлауға қатысу формалары да түрліше болады. Атап айтсақ, 
· ЕdТech өнімдерін жасау мүмкіндігі;
· онлайн тәжірибе мен  тағылымдамадан өту мүмкіндігі;
· бизнес-серіктестермен бірігіп цифрлық жобалар іске асыру;
· ЕdТech тәжірибеден кейстер пайдалану;
· нақты цифрлық білім платформаларынан оқу.
Зерттеу жұмысымызда «Цифрлық  және ЕdТech технологиялар» тәсілін пайдалану негізгі қазықтардың бірі болып саналады, өйткені бизнес-инновациялық бағдарлы даярлықтың өзі бәсекеге қабілетті педагогті даярлау екені белгілі. Әдістемелік бөлімінде бұл  тақырып әрі қарай таратыла баяндалады.

2.2 Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық шарттары
Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау үдерісін іске қосу алдында орындалатын теориялық және әдістемелік-технологиялық жұмыстардың барлығы, түптеп келгенде осы міндетті шешудің мүмкіндіктерін танытады. Ол мүмкіндіктер педагогикалық шарттарды, дидактикалық жұмыстарды, әдістемелік жүйеден, іске қосылу және нәтижеге жетудің технологиясын тиімді пайдалану арқылы жүзеге асырылады.
Алдымен педагогикалық шарттар туралы қарастырамыз. «Педагогикалық шарттар» дегеніміз ғалымдардың анықтауынша,  білім беру және материалдық-кеңістіктік ортаның мүмкіндіктерінің жиынтығы, оларды пайдалану педагогикалық үдерістің тиімділігін арттыруға ықпал етеді. Сонымен бірге «педагогикалық шарттар» оқыту үдерісінің тиімділікпен ұйымдастырылуына негіз қалап, тиімді нәтижеге жетуіне мүмкіндіктер туғызатынын да ғалымдар атап кетеді. 
Болашақ бастауыш білім педагогтерінің бизнес-инновацияға бағдарлау арқылы кәсіби іс-әрекетке дағдылануын іске асыратын педагогикалық шарттардың өзара байланысып кешенді түрде қолданылуы қажет. Кәсіпкерлік ойлау педагогтің бейімделгіш педагогиканы жүзеге асыруына, оқу бағдарламаларын инновациялық тұрғыда жобалауына және білім беру мәселелерін шешуге белсенді қатысуына ықпал етеді. Осылайша олар студенттердің кәсіби құзыреттіліктерін дамытып, кәсіпкерлік ойлау дағдыларын қалыптастыруды қамтамасыз ете алады, нәтижесінде заманауи білім беру сұранысына лайық маман дайындау іске асырылады. Біздің ойымызша осы көрсетілген міндеттің жүзеге асырылуына негіз болатын педагогикалық шарттар келесідей болып табылады.
Бұл көрсетілген әрбір педагогикалық шарттардың іске асырылуы, біріншіден, олардың ішкі мазмұнының, екіншіден, қалайда келесі педагогикалық шартпен тығыз байланыста ғана мүмкін болатынын атап өтуіміз керек, олардың әрқайсысының ерекшелігіне қысқаша түрде жеке тоқталып өтеміз.



Сурет 15 – Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық шарттары

Педагогикалық және бизнес білім мазмұны интеграциясы зерттеуімізде маңызды орын алады. Бұл жұмысты жүзеге асыруда педагогикалық білім мазмұнымен бизнес-инновацияның келесі элементтерін қолдану көзделеді:
· білім беру менеджментінің негіздерінен білім мазмұны минимумы;
· педагогтің қаржылық сауаттылығы;
· өзін презентациялау дағдылары болуы;
· білім беру қызметтерін ұсына, тарата білу дағдылары болуы.
Бизнес-инновациялық бағдарлы оқыту шартының орындалуы үшін келесі жұмыстар орындалуы қажет болады:
· студенттердің практикалық сабақтарда және педагогикалық практикада жоба орындауына және кәсіпкерлік іс-әрекетпен айналысуына мүмкіндіктер жасау;
· жеке өзінің білім беруге арналған жобаларын әзірлеу және оны іске асыру;
· шынайы бизнес-инновация бағдарлы педагогтік кәсіби іс-әрекеттерді модельдеу.
Кәсіпкерлік ойлауды қалыптастыру - бизнес-инновация бағдарлы педагогтік кәсіби іс-әрекетке даярлаудың басты міндеті болғандықтан, бұл педагогикалық шарттың да орындалуын жіті қадағалауымыз керек. Ол үшін:
· студенттердің креативтік ойлау, ынтагерлігі, жауапкершілігін дамыту жұмыстары жүргізіледі;
· белгісіз жағдайларда тайынбай, шешім қабылдай білуге дағдыландырылады;
· жоспарлау дағдыларын дамыту;
· қолда бар ресурстарды басқара білу дағдыларын дамыту.
Цифрлық және  жаңа педагогикалық технологияларды қолдану да – жүзеге асырылуы тиіс деп отырған педагогикалық шарттардың бірі. Жоғарыда кең түрде талданғандықтан, бұл жерде жинақы түрде осы шарттың жүзеге асырылуы келесі элементтердің орындалуын білдіретінін көрсетіп өтеміз:
· онлайн-платформаларды және оқыту құралдарын молынан игеру;
· цифрлық білім беру контенттерін әзірлеу;
· қашықтан оқыту дағдыларын шеберлік деңгейіне дейін дамыту.
Келесі педагогикалық шарт - білім беру және бизнес орталарымен серіктестік құру. Бұл шарттың жүзеге асырылу тетіктері ретінде келесілерді көрсетуге болады:
· жеке меншік білім беру мекемелерімен, білім беру орталықтарымен ынтымақтастық орнату;
· жұмыс орнын ұсынушы мекемелердің студенттерді даярлау үдерісіне қатысуын үйлестіру;
· студенттердің түрлі типтік білім беру ұйымдарында тағылымдамадан өтуін ұйымдастыру.
Бұл педагогикалық шарттың  орындалуы да зерттеу тақырыбымыздың мазмұны айқын танылуына тірек болады.
Тағы бір маңызды педагогикалық шарт - оқытудың актив және интерактив әдістерін қолдану. Бұл шарттың орындалуы келесі әдістердің нәтижелі қолдануымен тығыз байланысты болмақ:
· кейс-стадиді қолдану;
· геймификацияны қолдану;
· жобалай оқыту;
· білім беруде стартап тәсілін қолдану.
Бұл көрсетілгендердің әрқайсысы туралы жоғарыда талдау жасалынып өтті. Ал әдістемелік қолданысы технологиясы алдағы тармақшаларда қарастырылады.
Тағы бір маңызды деп саналатын педагогикалық шарт ол - рефлексия және бағалау әрекеттерін орындауға дағдыландыру. Ол әрекеттер қатарында:
· өзіндік талдау жасау дағдылары;
· өзіндік бағалау  дағдылары;
· жетістіктер портфолиосын жүргізу;
· үздіксіз кері байланыс жасау дағдылары болуы міндетті.
Педагогикалық шарттар зерттеу жұмысымызға лайықтап жүйеге түсіріліп, осы педагогикалық шарттар ғалымдар айтқандай [172], білім беру мүмкіндіктері мен материалдық кеңістіктік ортаның мүмкіндіктерінің жиынтығы ретінде танылып, болашақ педагогтердің тұлғалық өсуіне, педагог ретінде қалыптасуына мүмкіндік жасайтын педагогикалық жүйенің маңызды бір компоненті  ретінде танылды.
Педагогикалық мүмкіндіктер қатарында дидактикалық жұмыстардың түрлері, мазмұны мен қолданылу ерекшеліктері туралы қарастырамыз. 
Дидактикалық жұмыстар, оларды ұйымдастыру формалары мен қолдану принциптері, әдістер, барлығы, түптеп келгенде, жұмысымыздың қолданыстағы дидактикалық негіздер жүйесін көрсетеді. 
Болашақ бастауыш білім педагогтерін бизнес-инновациялық бағдар негізінде кәсіби іс-әрекетке даярлаудың дидактикалық негіздері – осы мақсатты межеге қол жеткізетін дидатикалық принциптердің, әдіс-тәсілдер мен шарттардың жиынтығы болғандықтан,  олардың қолданылуын жүйелі ету қажет. Яғни әрбір компоненттің екіншісімен байланыстылығы және олардың кешенді қолданып, кіші және ірі дидактикалық мақсаттарға қол жеткізуге қызмет етуін ойластыру қажет.
Ең алдымен қарастыратын мәселе  - осы дидактикалық үдерістің мәнін білдіретін білім мазмұнын анықтау мәселесі. Дидактикалық үдерісте педагогикалық даярлық пен бизнес-инновациялық бағдарлы даярлық интеграцияланып жүргізілетіндіктен, педагогика пәндерінің мазмұнымен қатар, экономика, менеджмент, кәсіпкерлік білім мазмұны сұрыптап, іріктеуді керек ететіні белгілі. Студенттерге оқылатын педагогикалық білімге қосылатын бизнес-инновациялық білім мазмұны минимумын атап өтеміз. Олар:
· білім беру саласындағы кәсіпкерлік негіздері туралы білім мазмұны минимумы;
· білім беру жобаларын басқару туралы білім мазмұны минимумы;
· білім беру қызметін көрсету маркетингі туралы білім мазмұны минимумы;
· болашақ педагогтердің қаржылық сауаттылығын қалыптастыру білім мазмұны минимумы;
· білім беру саласындағы бизнес-инновацияны жүргізудегі цифрлық технология мен цифрлық технология тиімділігі туралы білім мазмұны минимумы.
Бұл көрсетілген пунктінің әрқайсысы дербес модуль ретінде белгіленіп, іштей қажетті дәрістер тақырыптары мен семинар, өзіндік жұмыс, жоба т.б. жұмыстар тақырыптары белгіленді.
Осы бағдардағы жұмыстар арқылы болашақ бастауыш білім педагогтеріне білім беру нарығының негіздерін түсінуге іргетас қаланады. Сонымен қатар, білім беру саласына қатысы жобалар әзірлеуге, оларды іске асыруға қатысты дағдылар қалыптастырылады. Атап айтсақ, курстар мен үйірмелер ұйымдастыру, онлайн-бағдарламалар жүргізу т.б.
Студенттер «Репетиторлық қызмет орталығын» немесе сол сияқты қызмет көрсету жұмыстарын ұйымдастыруына болады. Сол арқылы бастауыш сынып оқушыларына қаржылық сауаттылық туралы білім беруге, оқушылардың ынтагерлігін дамытуға қажетті дағдыларды қалыптастырады. 
Дидактикалық негіздерді сипаттауда олардың барлығы бір дидактикалық мақсат пен міндеттерге бағдар ұстанып отырғанын көрсетеміз. Бұл жерде ортақ мақсат – нарықтық білім беру экономикасы жағдайындағы болашақ бастауыш білім педагогтерін бизнес-инновация бағдарлы кәсіби іс-әрекетке даярлау. Бұл дидактикалық мақсат дидактикалық міндеттердің шешілуі негізінде қолжетімді болатыны белгілі, атап атқанда:
· болашақ бастауыш білім педагогтерінің бизнес-инновациялық білімі мен дағдыларын қалыптастырып дамыту арқылы кәсіпкерлік ойлауын дамыту;
· білім беру саласындағы әзірлеу, үйлестіру, ұйымдастыру, жүргізу сияқты қызметтерді жобалау дағдыларын қалыптастыру;
· қаржылық және құқықтық сауаттылық негіздерін меңгерту;
· студенттердің жастық шақ психологиясы мен даму ерекшелігіне байланысты мол болатын креативтік және шығармашылық идеяларын және оларды жүзеге асыру жолдарын модельдеуге дағдыландыру;
· бизнес-инновациялық педагогикалық үдерісті және ресурстарды оңтайлы басқаруға дағдыландыру.
Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау мүмкіндіктерінің бірі ретінде аталған әдістемелік жүйе мен оның құраушы компоненттері туралы тоқталамыз.
Бұл әдісемелік жүйеге енетін дәстүрлі оқыту формалары  - дәріс, семинар сабақтар, лабораториялық сабақтар, студенттердің өзіндік жұмыстары, жоба орындау болса, енді оның қатарында бизнес-инновациялық бағдарлы оқытуға байланысты келесі формалары қосылды:
· стартап-лабораториялар;
· бизнес элементтері бар педагогикалық практика;
· хакатондар;
· білім беру орталықтарында тағылымдамадан өту.
Бұл формалардың енгізілу себебі анық яғни бизнес-инновациялық бағдарлы оқытудың басты мақсаты аудиторияда алған теориялық білімі мен үйретілген бизнес-практикалық дағдыларының бекітілуін шынайы тәжірибеде сынап көруге мүмкіндіктер жасау керек. Тек сол негізде ғана болашақ педагог өзінің кәсіби педагогтік іс-әрекетінің қатарына бизнес-инновациялық іс-әрекеттердің қосылғанын, өзінің заманауи тұлға ретінде өскенін, осы бағдарда педагогикалық қызметке деген ұмтылысын шыңдай алады.
Шындығында, педагогтерге бизнес-инновациялық бағдарлы білім беру студентке өзінің әлемдік мәселелерден тыс еместігіне, нарық талаптарына жауап бере алатын педагог тұлғасы - заманауи сұраныс екеніне көзін жеткізеді.
Болашақ педагогтерге арналған «Стартап-лабораторияларды» ұйымдастыруда бұл дәстүрлі бизнес-инкубатор емес, EdTech және педагогикалық стартап-хаб екеніне назар аудару керек. «Стартап-лабораториясының» ережелері» құрастырылып, оны әрбір қатысушының – студент және оқытушы - толық меңгеруі міндетті екендігі тапсырылады.  
Бұл стартап-лабораторияларда болашақ педагогтер келесідей дидактикалық өнімдер әзірлей алады:
· авторлық білім беру бағдарламалары;
· балаларға арналған онлайн-пән курстары;
· дамытушы ойындар мен әдістемеліктер;
· «мини-мектептер» ашып, үйірмелері ұйымдастыру, білімдік студиялар ашу;
· цифрлық педагогикалық өнімдер, мысалы қосымшалар, интерактивтік тапсырмалар т.б.  жасау.
Бұл дидактикалық жұмыстар стартапқа қатысушыларды болашақ мұғалім, дидактикалық құралдар әзірлеуші және білім саласындағы кәсіпкер ретінде қалыптастыру көзделеді.  Стартап-лаборатория ұйымдастыру және оны құруды жүзеге асыру, әрине, университеттің технолоиялық жабдықтау мүмкіндігіне көптен-көп байланысты болатыны белгілі.  
Студенттерге портфолио әзірлетіп, соның негізінде әр студенттің  стартап- лабораториясының жұмысына белсенді араласуына, әріптестерімен, курстастарымен қарым-қатынас жасап, өз бизнес-идеясының іске қосылуына даярлық жүргізу оқытушының міндетіне кіретіні белгілі. Болашақ бастауыш білім педагогтерінің бизнес-инновация бағдарлы кәсіби іс-әрекеттерін қалыптастыруда олардың мотивациясы мен қызығушылықтарының жоғары деңгейде болуы үлкен рөл атқарады. 
Бірақ, алдын ала тек сөзбен үгіттеу ештеңе әпермейді, студенті стартап-лабораториясының жұмысына белсене араластырғанда ғана ол өзінің кәсіби, тұлғалық, әлеуметтік іс-әрекеттері орындап, өз орнының маңыздылығын түсінеді. 
«Стартап-лабораториясының» құрылымын мини-командадан құрауға болады. Ол мини-командада:
· стартап жетекшісі – оқытушы болады және ол педагогиканың немесе менеджменттің маманы болады, немесе педагогика оқытушысы мен менеджмент оқытушысының біріккен жетекшілігі болады;
· менторлар яғни практикадағы оқытушылар, кәсіпкерлер болады;
· мүмкіндік болған жағдайда АКТ бойынша кеңес беруші қосуға болады.
«Стартап-лабораториясының» өткізілу форматтарына элективтік курсты, аудиториядан тыс клуб ұйымдастыруды, педагогикалық пәндердің бір модулін алуға болады. Элективтік курстың мазмұны бойынша студенттер бастауыш білім беру мәселелері мен бастауыш білім педагогы тұлғасының заманауи талаптарға сай өсуі, қажеттіліктерді, бизнес-инновациялық бағдарлы білім алу мазмұны мен маңызы жөнінде теориялық білімді игереді.
Бұл стартап-лабораторияны қолданудың тиімділігі жоғары болады. Өйткені студенттер өз бизнес-инновациялық жобаларын стартап-лабораториялық жұмыстар негізінде іске қосу жолдарын тиянақты меңгереді. Педагогикалық идеялардың бизнес өнімдеріне трансформациялануына көз жеткізіп, оның авторлары өздері болуы болашақ педагогтердің өз кәсіби іс-әрекетінің қалыптасқанын дәлелдейді. 
Студенттің стартап-лабораториясында қол жеткен нәтижесі «авторлық инновациялық», жаңашылдық идеясы болып саналады. «Стартап-лаборатория» формасы студенттердің универсалдық құзыреттерін яғни педагогтік және бизнес-инновациялық құзыреттіліктерін қалыптастырады, ізденім, сыни ойлау, шешім қабылдау дағдыларын қалыптастырады. Әрине, «стартап-лаборатория» жұмысы барлық студенттің бизнес-инноватор болуын көздемейді, басты көздейтіні – болашақ педагогтің:
·  қажетті дидактикалық өнімді, цифрлық өнімді қоса, жасай, әзірлей алатын болуын мүмкін ету;
· өзінің ұстаздық еңбегінің қаншалықты бағалы екенін терең түсінуін;
· қалыпты мектептен де тыс жерлерде сабақ беру қабілетін;
· өмірдің, қоғамның, ортаның өзгермелі, трансформациялануына төзімді және икемді болып, әруақытта заманауи үдеден табылуын қамтамасыз етеді, осындай игі қасиеттерге даярлайды.
Бизнес-инновациялық бағдарлы оқыту формалары деп анықтаған келесі түрі - «Бизнес элементтері бар педагогикалық практика» формасына тоқталамыз. «Бизнес элементтері бар педагогикалық практика» формасы – студенттердің болашақ бизнес-инновациялық бағдарлы педагог ретінде кәсіби іс-әрекеттерін қалыптастыруға бағытталған оқыту формасы. Мұндай педагогикалық практиканы ұйымдастыру үшін екі жол бар: 
· бірі – университеттен тыс жерде, мектеп, жеке мектеп, үйірме, клуб, бизнес мекемелерінде практика өту, 
· екіншісі – аудиториядағы практикалық сабақтарда имитациялық бизнес-инновациялық педагогикалық практика ұйымдастыру.
Бұл екі форматтың да мақсаты біреу – болашақ бастауыш білім педагогтерінің кәсіпкерлік және жобалау дағдыларын дамыту. 
Қалыптастырылуы тиіс деп күтілетін құзыреттіліктер қатарында педагогикалық құзыреттілік аталады. Мұнда студенттің білім беру өнімдерін дұрыс әзірлей білуі айтылып отыр. 
Келесі  - кәсіпкерлік құзыреттілік, мұнда студенттің әзірленетін дидактикалық өнімді пайдаланушылар аудиториясын зерделеу, сан мен сапасын талдау, өнімді жоспарлау, маркетингтік жоспар құру қажет болады. 
Одан соңғы  - цифрлық құзыреттілік, мұнда студенттің оқыту платформаларын пайдалана білу, қосымшаларды қолдану сауаттылығы, конструкторлық қабілеті қалыптастырылады.
Аудиторияда өткізілген жағдайда осы мақсатқа лайықталған кейс –тапсырмалар ашылып, студенттердің оларды мұқият орындауы тиіс екендігі тапсырылады. өйткені бір қадамды дұрыс орындамаған жағдайда, екінші, одан соңғы қадамдарында қалай да бір қателік орын алуы мүмкін, сондықтан тапсырманы орындауды өзі жіті қадағалауы тиіс екендігі түсіндіріледі. Сонымен қатар, оқу ойындарын, боттар, мини-курстар қолдануға болады. Ал егер бизнес мекемелерде практика өтетін мүмкіндігі болса, сондай студенттерге нақты практикалық тапсырмаларды сол мекемелер беріп, әзірлеу барысында оқытушы тарапынан кеңес-бағыт беру  көмектері жасалынады.
Болашақ мұғалімдерді кәсіпкерлік дағдылармен және оқытудың инновациялық әдістерімен қаруландыру білім сапасын арттырып қана қоймайды, сонымен қатар заманауи әлемнің күрделілігіне бейімделу мәдениетін мен шығармашылығын дамытады [173].
Студенттер аудиториядағы практикалық сабақтарда бизнес-инновациялық кәсіби іс-әрекеттерінің қалыптасып жатқанын өздері де сезе алады. Студенттер оны шынайыға жуық келетіндей мектептегі немесе білім беру орталықтарындағы бастауыш сынып оқушыларын оқыту жағдаяттарын модельдеуді тапсыру кезінде анықтайды. 
Болашақ педагогтер әзірлеген дидактикалық өнімнің тиімділігі мектеп не орталық оқушыларына, ол мүмкін болмаған жағдайда, топтағы студенттерге  орындатып, солай апробация жасап, тиімділігін анықтайды. Бұл үдерісті жинақтай айтқанда «дидактикалық өнімді өзіміз жасап, өзіміз оқытамыз» (learning by doing) деп атайды. 
Келесі қарастыратын инновациялық оқыту формасы деп «Хакатонды» алдық. «Хакатон» (Hackathon) - (ағылшынша hacker, «хакер» және «marathon, марафон» сөздерінен шыққан) - бағдарламашылар, дизайнерлер, менеджерлер және АT саласына қатысты басқа да мамандар жиналып, қысқа мерзімде жаңа өнімнің прототипін немесе бағдарламасын  жасап шығара алатын іс-шара.
Педагогтерге арналған хакатонның мақсаты – педагогтердің кәсіби құзыреттіліктерін арттырып, олардың командалық және жобалық іс-әрекетін орындау дағдыларын дамыту, сонымен қатар цифрлық технологиялар және инновациялық әдіс-тәсілдер негізінде білім беру сапасын жақсарту [174].
«Хакатон» формасын болашақ бастауыш білім педагогтерін кәсіби іс-әрекетке бизнес-инновациялық бағдарлы негізде даярлауда қолдану арқылы келесідей міндеттер шешіледі:
· студенттердің кәсіпкерлік ойлауын дамытады;
· білім өнімдерін әзірлеуді жобалау дағдыларын дамытады;
· командалық жұмыс пен көшбасшылық қабілеттерін қалыптастырады;
·  тапсырыс берушімен тіл табыса отырып жұмыс жасауға дағдыланады;
· презентациялар әзірлеп, өзінің жақсы идеяларын «сату» жолдарын үйренеді.
«Хакатон» форматын қолдану элективтік курс бағдарламасының бір модулі ретінде мазмұндық бөлшегі ретінде кіріктіріледі және осы форманы қорытынды ретінде емтихан орнына қолдануға болады. Элективтік курс болмаса, факультатив курс, интенсивтік курс формасында да дербес іс-шара етіп ұйымдастырып өткізу мүмкіндігі үлкен.
«Хакатонның» көздегені бизнес-инновациялық бағдарлы педагогтік кәсіби іс-әрекетті қалыптастыру болғандықтан, құрылымы да осыған қарай құрылады. Ол бірнеше кезеңнен тұрады.
Бірінші кезең - міндеттің айқын қойылуы. Нақты тапсырыс беруші анықталып, орындалатын тапсырма мазмұны белгіленеді.
Екінші кезең – командалардың жұмысы. Бұл кезеңде мақсатты аудитория талдау жұмысын орындайды, құнды ұсыныстар қалыптастырып, педагогикалық өнім әзірлене бастайды. Осы кезеңнің тағы бір міндеті – базалық экономиканың есептелуі яғни әзірленетін дидактикалық өнімнің бағасын анықтау, шығындарды және түсетін кірісті есептеп алу.
Үшінші кезең – менторлық кезең. Бұл кезеңде оқытушылар және шақырылыған сарапшылардың көмегімен студенттерге білім беру мен менторлықтың жағдайы түсіндіріледі. 
Төртінші кезең – презентациялау кезеңі. Бұл кезеңде презентацияны қорғауға 5-7 минут уақыт беріледі. Қазылар алқасы сұрақ қойып, бағалау жасалынады. Бағалау барысында педагогикалық және бизнес-инновациялық құраушыларының әрбіріне, атап айтқанда:
· мәселенің өзектілігіне;
· педагогикалық құндылығына;
· жүзеге асырылу ретіне;
· қаржылық моделіне;
· инновациялылығына;
· презентацияның сапалылығына талдау жасалынып, бағаланады. 
Н.В.Гречушкина мен Е.А. Арефьеваның «хакатон», оның анықтамасы, практикасы мен университеттерде қолданылу перспективасы  туралы мақаласында көптеген ғалымдардың осы «хакатон формасын» жан-жақты қарастырғанын талдап көрсетеді. Ол ғалымдардың қатарында А.П.Белл, Х.Эджаз, Г.Фурман, З.Вейсмастың есімдері аталады. 
Осы мақала авторларының «хакатонды» қолданудың теориялық негіздемесі әлі де жасалынбай келеді және оның жоғары білім беруде зор әлеуеті бар деген пікірін қолдаймыз.
Келесі қарастыратын оқыту формамыз - білім беру орталықтарында тағылымдамадан өту. Шетелдік және отандық педагог ғалымдардың заманауи жоғары білім жүйесінің дәстүрлі тұйықтықтан шығаруының бір жолы ретінде  - бизнес-орталықтарында студенттердің тағылымдамадан өтуін атайды.
Аталған мақаласында Н.А.Завальконың айтуынша, «Оқытушы – Студент – Жұмыс беруші» тізбегінің құрылуы студенттің білімінің теориялық және практикалық өзара ықпалдасуын мүмкін етеді. Сол негізде жаңа өнімнің композциялық болмысын туындатып, студенттің ой-санасында керекті көлемде теория және практика өзара трансляцияланады. Осылайша, дәстүрлі шеңберден шығатын инновациялық жолдар анықталып, жаңа білім мазмұны енгізілу мүмкіндіктері молаяды.
Студенттердің дұрыс ұйымдастырылған тағылымдамасы студентті «практикант» күйінен білім беру мәселелерін шешу жолдарын әзірлеуші  орнына қойып, нарықты түсінуіне, өнім қалай әзірленіп, жасалатынын білуіне, сол негізде қалай еңбекақы табылатынына өзі қатысуы арқылы көзі жететін болады. Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау мүмкіндіктері іздену үдерісінде бұдан да мол болатыны белгілі. 

2.3 Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі
Бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделін құру және оның негіздемесін анықтау – бәсекеге қабілетті болашақ бастауыш білім педагогын даярлаудың орталық өзекті мәселесі. Оның өзектілігі болашақ бастауыш білім педагогын тек теориялық білімнің ғана емес, сонымен бірге заманауи білім беру саласында табысты іс-әрекет жасауына мүмкіндік беретін кәсіпкерлік, бизнес-инновациялық құзыреттіліктің де иегері ретінде қалыптастыруға бағытталғандығымен танылады. 
Негізінде, «модель» деген термин латынша «modulus» - қазақшаға аударғанда «өлшем, шама» дегенді білдіреді. Модельдеу үдерісінің негізгі мақсаты зерттеліп отырғаны нысанның сызбалық кескінін көрсету болып, ал педагогикалық үдерісті модельдеу «педагогикалық материалдардың, құбылыстар мен үдерістердің көшірмесін құру» болып табылады [175].
Модельдеу туралы А.М.Новиковтың айтқан ойы өте қызықты. Ғалымның айтуынша, адамның модель жасауда қолданатын екі түрлі материалы бар, оның бірі – адамның өзінің ой-санасының күші және екіншісі  - қоршаған материалдық әлемнің құралдары. Осыған байланысты модельдер де екі түрге бөлінеді: бірі - идеалды немесе абстрактылы модельдер және екіншісі  - материалды яғни нақты, заттық модельдер [176]. 
А.М.Новиковтың кітабын талдау нәтижесінде, бизнес-инновация бағдарлы кәсіби іс-әрекетке даярлау үдерісін модельдеуде сақталуы тиіс бірқатар талаптар да бар екенін ұғындық. Сол талаптардың жіті қадағаланып орындалуы негізінде ұсынылатын модель өз функциясын атқарған болып табылады. 
Бірінші талап - жасалынатын модель өзі өмір сүруі тиіс білім беру ортасымен инергентті яғни жеткілікті дәрежеде келісімді болуы тиіс. Яғни университеттің білім ортасына жат элемент ретінде емес, жаңа бірақ құрамдас бөлігі бола алатын элемент ретінде кіруі керек.
Осы бірінші талаптың тағы бір қыры бойынша, ингерентті модельдің ортамен «түйісу нүктесі» немесе интерфейсі ғана қарастырылмауы тиіс. Сол педагогикалық ортаның өзінің де осы ұсынылатын модель жүйесінің өз функциясын атқаруына қажетті алғышарттары болуы керек. Нақты айтсақ, модель ғана ортаға бейімделмей, сол ортаның өзі де модельге бейімделуі тиіс болады. 
Екінші талап – ұсынылатын модельдің қарапайымдылығы. Бір жағынан алғанда, модельдің қарапайым болуы – оған тән белгі, өйткені модельде барлық жағдаятты белгілеу мүмкін емес. Ал екінші жағынан модельдің қарапайымдылығы – модельді жұмыс құралы ретінде қолдануда көз аясына еніп тұратын және түсінікті болуы. Модель неғұрлым қарапайым болса, соғұрлым модельденіп тұрған сыртқы шындыққа жақын болады. 
Үшінші талап бойынша модель – модельденетін құбылысқа, үдеріске барабар адекватты  болуы тиіс. Оның барабарлығы модельдің жеткіліктілігін, нақтылығын, ақиқаттылығын танытады [176,б. 136]. 
В.С.Безрукованың айтуынша, педагогикалық үдерістің моделі оның технологиялық жүйесін нақтылайды, ал педагогикалық технология дегеніміз –  педагогикалық үдерістің мазмұнын құрайтын компоненттердің кезеңдерінің, жай-күйінің және оған қатысушылардың өзара байланыста болып бірізділікпен және үздіксіз жүретін қозғалысы [177].
Біз дайындап ұсынып отырған болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі бірнеше блоктардан, компоненттерден, өлшемдер мен көрсеткіштерден тұрады. Модель мақсатты-тұжырымдамалық, мазмұндық-процессуалдық, нәтижелік-бағалау блоктарынан құралады. Әр блоктың құрамдық бөліктері бар. 
Мақсатты-тұжырымдамалық блок әлеуметтік сұраныс, тұжырымдамалық негіз, мақсаты мен теориялық, әдіснамалық негіздеулерден тұрады. Мұндағы әлеуметтік сұраныс – өзгермелі еңбек нарығына бейімделген болашақ мамандарды даярлау деп анықталды, оның тұжырымдамалық негізі ЖОО-да білім сапасын арттыру болады. Осы блоктағы теориялық негізін адами капитал теориясы, білім философиясы, таным теориясы, құндылықтар теориясы, жүйе теориясы, инновация теориясы, іс-әрекет теориясы, кәсіпкерлік теориялары құрайды, ал әдіснамалық негіздерін экономикалық-кәсіпкерлік, аксиологиялық, жүйелілік, инновациялық технологиялық, іс-әрекеттік тұғырлары мен бизнес-инновацияға бағдарлы, құндылықтық бағдар, интеграция және жүйелілік, инновациялық даму, белсенді субъектілік ұстанымдары толықтырады.
Мазмұндық-процессуалдық блокта зерттеуіміздің негізгі жүзеге асыру тетігі болып табылады және болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың мазмұнын, оны ұйымдастырудың кезеңдерін (диагностикалау, оқу-қалыптастыру, бақылау), компоненттері мен бағалау өлшемдерін жүйелі түрде қамтиды. Бұл блок теориялық-әдіснамалық негіздерде айқындалған ұстанымдарды нақты оқу үдерісіне енгізуге бағытталады.
Нәтижелік-бағалау блогы ұсынылған құрылымдық-мазмұндық модельдің тиімділігін анықтауға және болашақ бастауыш білім педагогтерінің бизнес-инновацияға бағдарланған кәсіби іс-әрекетке даярлық деңгейін бағалауға бағытталған қорытынды бөлім болып табылады. Бұл блокта оқу үдерісінің ұйымдастырылу формалары, қолданылатын әдістер, ресурстар, іске асыру механизмдері, даярлық деңгейлері және күтілетін нәтижелер өзара динамикалық байланыста қарастырылады. Ең алдымен, оқыту формалары болашақ педагогтердің теориялық білімін практикалық тәжірибемен ұштастыруға бағытталған. Дәрістер мен семинарлар арқылы студенттер бизнес-инновацияның теориялық негіздерін, білім беру саласындағы кәсіпкерлік қызметтің ерекшеліктерін және инновациялық педагогикалық тәжірибелерді меңгереді. Оқыту әдістері бизнес-инновациялық құзыреттерді қалыптастырудың негізгі құралдары ретінде қарастырылады. Модельді жүзеге асыруда қолданылатын ресурстар білім беру ортасының инновациялық мүмкіндіктерін кеңейтеді. Механизмдері бизнес-инновациялық даярлықты оқу үдерісіне жүйелі енгізуді қамтамасыз етеді. 
Осы модельдің қорытынды нәтижесі ретінде бизнес-инновацияға бағдарланған кәсіби іс-әрекетке даяр болашақ бастауыш білім педагогі қалыптасады. Мұндай педагог инновациялық педагогикалық идеяларды әзірлей алатын, цифрлық және кәсіпкерлік құзыреттерді тиімді қолданатын, білім беру саласында жаңа құндылық жасайтын, білім беру өнімдерін жобалайтын, командалық жұмысты ұйымдастыра алатын, өзгермелі білім беру ортасына бейімделген және үздіксіз кәсіби дамуға ұмтылатын маман ретінде сипатталады. Демек, нәтижелік-бағалау блогы құрылымдық-мазмұндық модельдің тиімділігін анықтап қана қоймай, болашақ бастауыш білім педагогтерінің бизнес-инновациялық кәсіби даярлығының қалыптасу деңгейін кешенді бағалауға мүмкіндік береді.
Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау күрделі әрі көпқырлы үдеріс болғандықтан, оның құрылымын өзара байланысты мотивациялық-бағдарлы, кәсіпкерлік-танымдық және іс-әрекеттік-рефлексивті компоненттер арқылы қарастыру орынды деп есептейміз (кесте 4). Мұндай құрылым кәсіби даярлықтың тұлғалық, когнитивтік және практикалық қырларын кешенді қамтып, білім алушының бизнес-инновациялық кәсіби іс-әрекетке дайындығын жан-жақты бағалауға мүмкіндік береді.
Мотивациялық-бағдарлы компонент болашақ педагогтің білім алу барысында берілген кейс-тапсырмалар, бизнес-жобалар және т.б. орындаудағы ілімді, мотивтерді, ішкі қажеттіліктерді, талпыныс пен қызығушылықтарын біріктіретін педагогикалық және кәсіпкерлік  қасиеттерден құралатын бизнес-инновацияға бағдарлау даярлығын реттейді.  Психологиялық-педагогикалық зерттеулерде (А.К.Маркова, И.А.Зимняя, Э.Ф.Зеер, А.А.Бейсенбаева) кәсіби іс-әрекеттің нәтижелілігі ең алдымен тұлғаның кәсіби мотивациясына тәуелді екендігін негіздеген. Мотивациялық-бағдарлы компоненттің өлшемі кәсіби іс әрекетке ынтасы және бизнес-инновациялық бағдарлау қабілеті деп анықталды. Мотивациялық-бағдарлы компоненттің өлшемі болашақ бастауыш білім педагогтерінің бизнес-инновациялық әрекетке қызығушылық, кәсіпкерлік бастамашылыққа ұмтылыс және кәсіпкерлік дағдыларын дамытуға деген мотивациясын қалыптастыруға ықпал етеді. Осыдан мотивациялық- бағдарлы компоненттің көрсеткіштері былай деп түсініледі:
- бизнес-инновациялық әрекетке қызығушылығы; 
- кәсіпкерлік бастамашылыққа ұмтылысы; 
- кәсіпкерлік дағдыларын дамытуға мотивациясы
Аталған көрсеткіштер білімалушының жаңа идеяларды қабылдауға, кәсіби өзін-өзі дамытуға және инновациялық қызметке белсенді қатысуға дайындық деңгейін сипаттайды.
Мотив – тұлғаның белгілі бір қажеттілігін қанағаттандыруға бағытталған іс-әрекетінің ішкі қозғаушы себебі (А.Н.Леонтьев, С.Л.Рубинштейн). Ал мотивация – тұлғаның іс-әрекетін белсендіретін, бағыттайтын және реттейтін ішкі және сыртқы мотивтердің, қажеттіліктердің, мақсаттардың және ынталандырулардың жүйесі (А.Н.Леонтьев, С.Л.Рубинштейн, А.Маслоу). Осы анықтамаларға сүйенсек, мотивация білім алушының педагогикалық кәсіпкерлікке бағытталған іс-әрекетін белсендіреді, кәсіпкерлік дайындықты қалыптастыруға ынталандырады және кәсіби өзін-өзі дамытуға тұрақты ұмтылысын қамтамасыз етеді.
Мотивациялық-бағдарлы компоненттің өлшемі бойынша түзілген көрсеткіштердегі сапа қызметтері педагогтің педагогикалық кәсіпкерлік пен бизнес-инновациялық әрекетке қызығушылығын, кәсіби өзін-өзі дамытуға, инновациялық өнімдер әзірлеуге және кәсіпкерлік дағдыларын дамытуға бағытталған мотивациялық дайындығы екені анықталды.
Бизнес-инновациялық білімді қалыптастырудың мотиві оны игеру және оқыту жағдайында одан әрі педагогикалық кәсіби іс-әрекет үдерісінде қолдану қажеттілігін түсіну болып табылады.
Cонымен болашақ бастуыш сынып мұғалімдерінің бизнес-инновация негізінде кәсіби іс-әрекетке даярлаудың мотивациялық-бағдарлы компоненті – білім алудың мотивациялық жүйесі. Болашақ педагогтің әлеуетінің негізінде жатқан кәсіпкерлік мотивтерді, кәсіпкерлікке қызығушылықты, кәсіби және инновациялық мүдделерді, жетістікке ұмтылысты, өзін-өзі дамыту қажеттілігін, педагогикалық кәсіпкерлікке даярлығын, бизнес-инновациялық кәсіби іс-әрекетке оң көзқарасты және т.б. қамтиды. Бұлар тек әрекет арқылы жүзеге асады.
Ендеше біз, кәсіпкерлік-танымдық компоненттің мазмұнын сипаттап, оның өлшемдері мен көрсеткіштерін анықтайтын боламыз.
Кәсіпкерлік-танымдық компонент білім алушылардың бизнес-инновациялға бағдарлау арқылы кәсіби іс-әрекетті жүзеге асыруға қажетті теориялық білімдер жүйесін меңгеру деңгейін көрсетеді. Кәсіпкерлік білім беру саласындағы зерттеушілер (Peter Drucker, Donald F. Kuratko) кәсіби іс-әрекет тиімділігі қажетті білімдер жүйесін меңгерумен тығыз байланысты екенін атап көрсетеді. Кәсіпкерлік-танымдық компонент – білім алушының педагогикалық кәсіпкерлік пен бизнес-инновация саласындағы теориялық білімді, кәсіпкерлік ойлау тәсілдерін, бизнес-үдерістердің заңдылықтарын меңгеруін, оларды талдау, бағалау және кәсіби қызметте қолдану қабілетін сипаттайтын бизнес-инновацияға бағдарлаудың құрылымдық компоненті. Осыған сәйкес компоненттің өлшемі ретінде бизнес-инновация негізіндегі кәсіби іс-әрекетке даярлық деңгейі белгіленді. Осыдан кәсіпкерлік-танымдық компоненттің көрсеткіштері былай деп түсініледі:
- бизнес, кәсіпкерлік, стартап, EdTech туралы түсінігі;
- білім беру менеджменті мен маркетинг бойынша білігі;
- инновациялық педагогикалық жобалау туралы білімі.
Аталған  көрсеткіштері білім алушылардың бизнес, кәсіпкерлік, стартап, EdTech туралы түсінігінің қалыптасуын, білім беру менеджменті мен маркетинг бойынша білімдерін, сондай-ақ инновациялық педагогикалық жобалау негіздерін меңгеру деңгейін сипаттайды. Яғни, болашақ педагогтің білім беру саласындағы кәсіпкерлік мүмкіндіктерді тануына және инновациялық жобаларды ғылыми тұрғыдан жоспарлауына негіз болады.

Кесте 4 – Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың компоненттері, өлшемдері мен көрсеткіштері

	Компоненттері
	Өлшемдері
	Көрсеткіштері

	Мотивациялық-бағдарлы 
	Кәсіби іс әрекетке ынтасы және бизнес-инновациялық бағдарлау қабілеті
	- бизнес-инновациялық әрекетке қызығушылығы; 
- кәсіпкерлік бастамашылыққа ұмтылысы; 
- кәсіпкерлік дағдыларын дамытуға мотивациясы.

	Кәсіпкерлік-танымдық 
	Бизнес-инновация негізіндегі кәсіби іс-әрекетке даярлық деңгейі
	- бизнес, кәсіпкерлік, стартап, EdTech туралы түсінігі;
- білім беру менеджменті мен маркетинг бойынша білігі;
- инновациялық педагогикалық жобалау туралы білімі.

	Іс-әрекеттік-рефлексивті 
	Бизнес-инновацияға бағдарлауда кәсіби іс-әрекеттерді ұйымдастыру іскерлігі және тәжірибеде қолдану шеберлігі, өзіндік дамудағы рефлексиясы
	- бизнес-инновациялық жобаларды құру іскерлігі;
- цифрлық немесе дидактикалық өнімді практикада қолдана алу шеберлігі;
- бизнес-инновациялық кәсіби іс-әрекетіне рефлексия жасау қабілеті.



Кәсіпкерлік-танымдық компонентте бизнес-инновациялық білім беру білім алушыларды кәсіпкерлікке даярлаудың ғылыми-практикалық құралы ретінде қарастырылады. Болашақ ұстаздардың кәсіпкерлік туралы теориялық білімді тәжірибемен ұштастыруына, бизнес-инновациялық жобаларды әзірлеуге алғашқы қадамдарын жасауына, нарықтық мүмкіндіктерді талдауына, тиімді шешімдер қабылдауына және соның нәтижесінде бизнес инновацияға бағдарланған, инновациялық белсенділігі, кәсіби әлеуеті және кәсіби міндеттерді тиімді орындауға қажетті кәсіпкерлік және танымдық дағдылары қалыптасады.
Білім алушылардың бизнес-инновациялық білімді саналы меңгеруі, кәсіпкерлік іс-әрекет нәтижелерін талдай алуы, өз бизнес-идеялары мен жобаларының тиімділігін бағалауы және оларды жетілдіру жолдарын айқындауы іс-әрекеттік-рефлексивтік компоненттің мазмұнын құрайды. Болашақ бастауыш білім кәсіпкер-педагогтерінің педагогикалық кәсіпкерлік саласындағы кәсіби жетістіктері мен қиындықтарын саралап, бизнес-инновациялық жобаларды құру іскерлігін, цифрлық немесе дидактикалық өнімді практикада қолдана алу шеберлігін, бизнес-инновациялық кәсіби іс-әрекетіне рефлексия жасау қабілетін бағалауға дайындығын сипаттайды.
Іс-әрекеттік-рефлексивті компонент бизнес-инновациялық білімдерді практикалық қызметте қолдану және өз іс-әрекетін талдай алу қабілетін қарастырады. Бұл компоненттің теориялық негізін Дж. Дьюидің тәжірибеге негізделген оқыту идеясы, Д. Колбтың тәжірибелік оқыту теориясы, сондай-ақ В.В.Сериков пен Е.В.Бондаревскаяның тұлғаға бағдарланған білім беру тұжырымдамалары құрайды. Осыған байланысты өлшем ретінде бизнес-инновацияға бағдарлауда кәсіби іс-әрекеттерді ұйымдастыру іскерлігі және тәжірибеде қолдану шеберлігі, өзіндік дамудағы рефлексиясы деңгейі анықталды. Оның көрсеткіштері бизнес-инновациялық жобаларды - құру іскерлігі, цифрлық немесе дидактикалық өнімді практикада қолдана алу шеберлігі, бизнес-инновациялық кәсіби іс-әрекетіне рефлексия жасау қабілеті арқылы көрінеді. Яғни, білім алушының теориялық білімді тәжірибемен ұштастыруға, кәсіби мәселелерді шығармашылықпен шешуге және өз іс-әрекетін үздіксіз жетілдіруге дайындығын айқындайды.
Осылайша, ұсынылған компоненттер, өлшемдер мен көрсеткіштер өзара логикалық байланыста болып, болашақ бастауыш білім педагогтерінің бизнес-инновацияға бағдарлануы арқылы кәсіби іс-әрекетке даярлық деңгейін кешенді бағалауға мүмкіндік береді. Сонымен қатар олар зерттеудің тәжірибелік кезеңінде даярлық деңгейлерін анықтаудың және эксперимент нәтижелерін бағалаудың ғылыми негізі ретінде қызмет етеді.
Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау  компоненттері, өлшемдері мен көрсеткіштерінің негізінде жоғары, орта, төмен денгейлері 5-кестеде толықтай  ұсынылды.

Кесте 5 – Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау  денгейлері

	Компонент
	Жоғары деңгей
	Орта деңгей
	Төмен деңгей

	1
	2
	3
	4

	Мотивациялық-бағдарлы
	Бизнес-инновацияға бағдарланған кәсіби іс-әрекетке тұрақты ықылас танытады, педагогикалық қызметте жаңа идея ұсынуға, білім беру өнімдерін 
	Бизнес-инновацияға бағдарланған кәсіби іс-әрекетке қызығушылық білдіреді, бірақ тұрақсыз формада, 
	Ынтасы әлсіз немесе сирек байқалады. Инновациялық идея ұсынуға, педагогикалық өнім әзірлеуге және 

	
	жобалауға және кәсіпкерлік ойлауды қолдануға ішкі ынтамен қатысады. Болашақ кәсіби
	көбіне оқу тапсырмасының мазмұнына немесе оқытушының қолдауына 
	кәсіпкерлік ойлау элементтерін қолдануға ынтасы төмен. Болашақ кәсіби қызметінің 




5 – кестенің  жалғасы

	1
	2
	3
	4

	
	 қызметінің әлеуметтік және практикалық маңызын саналы түсініп, өзін инновациялық бағыттағы педагог ретінде дамытуға ұмтылады.
	байланысты көрінеді. Кәсіби іс-әрекеттегі инновациялық және кәсіпкерлік мүмкіндіктердің маңызын жалпы деңгейде түсінеді, алайда оларды жүйелі қолдануға ішкі дайындығы толық қалыптаспаған.
	практикалық және әлеуметтік маңызын түсінуі жеткіліксіз.

	Кәсіпкерлік-танымдық
	Бизнес-инновациялық кәсіби білімдерінің қалыптасу деңгейі жоғары.  Бизнес, кәсіпкерлік, стартап, EdTech туралы түсінігі, білім беру менеджменті мен маркетинг бойынша білігі, инновациялық-педагогикалық жобалау, кәсіби-педагогикалық іс-әрекет туралы теориялық білімді толық меңгерген. Педагогикалық, әдістемелік, инновациялық және кәсіпкерлік білімдерді өзара байланыстырып саналы қолдана алады.
	Бизнес-инновацияға бағдарланған кәсіби іс-әрекетке даярлауға қатысты заманауи бизнес-инновация бағытындағы ұғымдарды жалпы деңгейде меңгерген, бірақ олардың өзара байланысын түсіндіруде және кәсіби іс-әрекетпен сабақтастыруда кейбір қиындықтар кездеседі. Бизнес-инновациялық, кәсіпкерлік және педагогикалық білімдерді ішінара байланыстырады, алайда талдау мен қорытындылау жүйелілігі толық емес.
	Бизнес-инновация, кәсіпкерлік, білім беру өнімін жобалау және кәсіби іс-әрекет туралы білімі фрагментті сипатта. Негізгі ұғымдарды ажыратуда, оларды педагогикалық іс-әрекетпен байланыстыруда қиналады.

	Іс-әрекеттік-рефлексивтік
	Бизнес-инновациялық кәсіби іс-әрекетті жүзеге асырып, рефлексия жасай алады. Педагогика мен бизнес-инновациялық ұштасқан  мазмұндағы тапсырмаларды дербес орындайды,  бизнес-инновациялық жобаларды құру іскерлігі, цифрлық немесе дидактикалық өнімді практикада
	Бизнес-инновацияға бағдарлау арқылы кәсіби іс-әрекетке даярлауға арналған жобаларды,цифрлық немесе дидактикалық өнімдерді негізінен оқытушының көмегімен орындайды. Жоба, кейс, білім беру өнімі немесе әдістемелік тапсырма әзірлеуде ішінара белсенділік 
	Бизнес-инновациялық жобалар мен  бизнес-инновациялық кәсіби іс-әрекетіне рефлексия жасауда қиналады. Білім беру өнімін жобалау, кәсіби жағдаятты шешу, цифрлық немесе кәсіпкерлік шешім ұсыну дағдылары қалыптаспаған. Өз әрекетін талдау, бағалау және 




5 – кестенің  жалғасы

	1
	2
	3
	4

	
	 қолдана алу шеберлігі негізінде білім беру өнімін, авторлық жоба, цифрлық ресурс немесе практикалық шешім әзірлей алады.  Бизнес-инновациялық кәсіби іс-әрекетіне рефлексия жасайды, кәсіби іс-әрекетін талдап, тиімді шешім ұсынады, өз әрекетін бағалап, нәтижені жетілдіру жолдарын негіздейді
	танытады. Өз әрекетін бағалай алады, бірақ рефлексиясы мен нәтижені жетілдіру жолдарын ұсынуы толық емес.
	жетілдіру рефлексиясы әлсіз байқалады.



Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделін жасау зерттеу мәселесінің теориялық және практикалық мазмұнын жүйелейді. Модельде даярлау үдерісінің мақсаты, әдіснамалық және теориялық негіздері, құрылымдық компоненттері, жүзеге асыру кезеңдері, қолданылатын формалары, әдістері, ресурстары, механизмдері және күтілетін нәтижесі өзара байланыста қарастырылады. Осы тұрғыдан алғанда, ұсынылған модель болашақ педагогтердің бизнес-инновациялық ойлауын, кәсіпкерлік құзыретін, инновациялық әрекетке даярлығын және кәсіби рефлексиясын қалыптастыруға бағытталған тұтас педагогикалық жүйе ретінде сипатталады.
Осындай логикамен құрылған модель болашақ педагогтерді бизнес-инновациялық бағдарлы кәсіби іс-әрекетке даярлау үдерісін жүйелілікпен ұйымдастыруға тірек болады деп ойлаймыз. 16 - суретте болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі ұсынылып отыр.





Әлеуметтік сұраныс: өзгермелі еңбек нарығына бейімделген болашақ мамандарды даярлау
Тұжырымдамалық негізі: ЖОО-да білім сапасын арттыру



Мақсаты – болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әдістемесін жүзеге асыру

МАҚСАТТЫ-ТҰЖЫРЫМДАМАЛЫҚ

Әдіснамалық негізі: экономикалық-кәсіпкерлік, аксиологиялық, жүйелілік, инновациялық-технологиялық, іс-әрекеттік тұғырлары
Ұстанымдар: бизнес-инновацияға бағдарлы, құндылықтық бағдар, интеграция және жүйелілік, инновациялық даму, белсенді субъектілік ұстанымы



Теориялық негізі – адами капитал теориясы,  білім философиясы, таным теориясы, құндылықтар теориясы, жүйе теориясы, инновация теориясы, іс-әрекет теориясы, кәсіпкерлік теориясы






Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың мазмұны


КОМПОНЕНТТЕР

Кәсіпкерлік-танымдық
Іс-әрекеттік-рефлексивті
Мотивациялық-бағдарлы


ӨЛШЕМДЕР
Бизнес-инновация негізіндегі кәсіби іс-әрекетке даярлық деңгейі

Бизнес-инновацияға бағдарлауда кәсіби іс-әрекеттерді ұйымдастыру іскерлігі және тәжірибеде қолдану шеберлігі, өзіндік дамудағы рефлексиясы
Кәсіби іс әрекетке ынтасы және бизнес-инновациялық бағдарлау қабілеті



Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың кезеңдері
МАЗМҰНДЫҚ-ПРОЦЕССУАЛДЫҚ


Диагностикалау
Әдістемені жүзеге асыру
Бақылау

- «Бизнес-тренинг» элективтік курсы;
- «Smart coach» бизнес инновациялық клубы;
- «Кәсіпкерлік ойлау негіздері» болашақ бастауыш педагогтеріне арналған оқу-әдістемелік құрал.
«Білім алушылардың бизнес-инновациялық әрекетке қызығушылығын анықтауға арналған» авторлық сауалнама; Франсиско Линан және Иен-Вэнь Чен кәсіпкерлік ниетті анықтау сауалнамасы; Е.К.Климованың «Кәсіпкерлік әрекетке психологиялық дайындық диагностикасы» әдістемесі  бейімделген нұсқасы; «Бизнес-инновациялық білімді анықтауға арналған» авторлық тест тапсырмалары; Инновациялық педагогикалық жобалау бойынша жоба-тапсырмалар; «Бизнес-инновациялық педагогикалық жоба әзірлеу» авторлық практикалық тапсырмасы; Цифрлық немесе дидактикалық өнімді практикада қолдануға арналған практикалық тапсырма, (Онне Янссеннің инновациялық мінез-құлықты анықтау әдістемесіне бейімделген); А.В.Карпов рефлексия деңгейін анықтау әдістемесі.
«Білім алушылардың бизнес-инновациялық әрекетке қызығушылығын анықтауға арналған» авторлық сауалнама; Франсиско Линан және Иен-Вэнь Чен кәсіпкерлік ниетті анықтау сауалнамасы; Е.К. Климованың «Кәсіпкерлік әрекетке психологиялық дайындық диагностикасы» әдістемесі  бейімделген нұсқасы; «Бизнес-инновациялық білімді анықтауға арналған» авторлық тест тапсырмалары; Инновациялық педагогикалық жобалау бойынша жоба-тапсырмалар; «Бизнес-инновациялық педагогикалық жоба әзірлеу» авторлық практикалық тапсырмасы; Цифрлық немесе дидактикалық өнімді практикада қолдануға арналған практикалық тапсырма, (Онне Янссеннің инновациялық мінез-құлықты анықтау әдістемесіне бейімделген); А.В. Карпов рефлексия деңгейін анықтау әдістемесі.



 







Формасы: дәрістер мен семинарлар, стартап-лабораториялар,  жоба жұмыстары, онлайн-курстар, хакатондар.
 Әдістері: жобалау әдісі, кейс-әдістер, іскери ойындар,  геймификация, дизайн-ойлау, командалық жоба, 
дәріс, практикалық 
Ресурстары: EdTech платформалар, бизнес-кейстер, цифрлық білім беру құралдары, стартап-жоба үлгілері, кәсіпкерлік
 бойынша геймификация құралдары, дидактикалық өнімдер.
Механизмдері: кәсіпкерлік ойлауды білім беру мазмұнына интеграциялау, жобалық бизнес-инновациялық оқыту, 
Agile және Lean Startup тәсілдерін педагогикалық үдеріске бейімдеу, EdTech арқылы оқытуды персоналдандыру, геймификация және дидактикалық өнім жасау.
НӘТИЖЕЛІК-БАҒАЛАУ





Жоғары
Төмен
Орта
ДЕҢГЕЙЛЕР


Бизнес-инновацияға бағдарланған кәсіби іс-әрекетк даяр болашақ бастауыш білім педагогі
Нәтиже




Сурет 16 – Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі
Төмендегі кестеде білім мазмұны алынатын ғылым негіздерінің маңызды ұғымдар мен терминдер жүйесі көрсетілді. Осы ұғымдар мен терминдер – болашақ бастауыш білім педагогтерінің бизнес-инновациялық білім мазмұнының негізгі кілттері ретінде қолданылады (кесте  6).

Кесте 6 – Бизнес-инновациялық білім мазмұны 

	Білім мазмұны 
	Негізгі идеялар

	Кәсіпкерлік-құқықтық негіздері
	кәсіпкерлік, бизнес, инновация, кәсіпкер,
пайда, кіріс, шығыс, рентабельділік, бизнес-идея, стартап, тәуекел,  жеке кәсіпкер (ИП-ЖК), заңды тұлға, салық, келесімшарт

	Білім беру менеджменті
	бизнес-жоспар, стратегия, миссия, ұйымдық құрылым

	Білім берудегі маркетинг
	маркетинг, мақсатты аудитория, бренд, жарнама

	Цифрлық білім беру технологиялары
	цифрлық платформа, онлайн-бизнес, фриланс, өзін-өзі жұмыспен қамту, цифрлық орта құру, цифрлық білім ортасы.

	Педагогикалық кәсіби іс-әрекеттер жүйесі
	педагогикалық үдеріс, білім беру ортасы, инновациялық іс-әрекеті, кәсіби іс әрекет, құзыреттілік, негізгі құзыреттіліктер, педагогтің кәсіби құзыреттілігі, бизнес-инновациялық даярлық, педагогтің кәсіпкерлің құзыреттілігі, экономикалық сауаттылық, қаржылық сауаттылық, педагогтің кәсіпкерлік ойлауы, бастамашыл - ынтагерлік, жеке мүмкіндіктерін іске асыру, педагогикалық үдерісті жобалау, модельдің компоненттері, білім беру нәтижелері, диагностика, рефлексия, дидактикалық өнімдер.



6-кестеде көрсетілген білім мазмұны педагогикалық пәндер мазмұнымен интеграциялық бірлікте студенттерге оқытылады, тапсырмалар, өзіндік жұмыстар ретінде орындатылады. Сонымен бірге  жобалар мен өзіндік жұмыстар барысында ой-пікірлерін жинақтап, осы мақсатқа бағдарлап ұйымдастырылған практика нәтижесінде шынайы өмірдегі қолданысын өздері де көріп біледі, кәсіби іс-әрекеттерінің қаншалықты деңгейде қалыптасқанын бағалауға да мүмкін болады.
Көрсетілген білім мазмұнын және қажетті кәсіби іс-әрекеттерді орындау дағдыларын қалыптастыру үшін оқыту формалары мен оқыту әдістері де дидактикалық жүйе ретінде жинақталды. 
Ең алдымен, бұл жүйеге енетін дәстүрлі және инновациялық дәріс түрлері мен дәстүрлі және инновациялық мазмұндағы семинарлар және олардың түрлері туралы қарастырып өтеміз. 
Дәрістер – жоғары оқу орындарындағы дәстүрлі және ең классикалық, мәні мен маңызы үлкен орын алатын оқыту формасы. Дәрісте оқытушының тақырыпты жүйелі баяндауы тыңдаушының естіп, көңілге түйіп тыңдап, саналылықпен ой түйіндерін қорыта отырып қабылдауын мүмкін етеді [178].
Дәрістің монологтік баяндау формасы болуы оның жүйелілігі мен логикалық бірізділігін қамтамасыз етеді және баяндалып жатқан ғылыми мазмұнның белгілі бір білім жүйесін қалыптастыруға бағытталғандығы үлкен қызмет атқарады. Ал барлық дәрістерге ортақ функциялар келесідей екені белгілі:
· дәрістің ақпараттық функциясы яғни білімді жеткізуі;
· дәрістің түсіндірушілік функциясы яғни күрделі түсініктер мен ұғымдардың мәні мен мазмұнын ашып талдануы;
· дәрістің жүйелілік функциясы яғни оқу материалының құрылымы бірізді және тәртіптелген ретпен баяндалуы;
· дәрістің мотивациялаушы функциясы яғни тыңдаушының баяндалып тұрған тақырыпқа деген қызығушылығын ынталандыруы;
· дәрістің тәрбиелік функциясы яғни беріліп жатқан білімнің құндылықтар қалыптастыруы.
Модельде көрсетілген «дәрістерден» зерттеу жұмысымыздың тәжірибелік бөлімінде «дәстүрлі, классикалық дәрістер» және «инновациялық дәрістер» қолданылды. Олардың ішінде классикалық дәрістер қатарында:
· кіріспе дәріс;
· ақпараттық дәріс;
· шолу дәрісі;
· қорытынды дәріс.
Негізінде, дәстүрлі дәрістердің заманауи оқыту үдерісіне қатысты айтар болсақ, аздаған шектеуліліктері бар екені, олардың ішінде студенттердің пассив отыратындығы, кері байланыстың деңгейі төмен болатыны, практикалық тұрғыдан қолдану мүмкіндіктері де шектеулі болатыны айтылып жүр. Осымен байланысты қазіргі кезде инновациялық дәрістер түрі қолданылып, оқытушы мен студенттер арасындағы интерактивтік байланыс дәріс кезінде үзілмей отыратындығы, студенттердің белсенді болуы, кері байланыс болуы себепті, инновациялық дәрістер алдыңғы орынға қойылып келеді [179].
Зерттеу жұмысымызға қатысты айтсақ, инновациялық дәрістерден тәжірибелік-эксперименттік жұмысымызда келесі түрлері қолданылды.
Проблемалық дәріс – мұнда оқытушы дәрістің тақырыбына қатысты негізгі мәселені шешілуі тиіс проблема ретінде алға қойып, студенттермен бірге оның шешімді жолын қарастырады. Проблемалық дәріс үдерісінде студенттердің тыңдау қабілеттері дамытылады, ойлау, оның ішінде сыни ойлау және дизайндық ойлау, кәсіпкерлік ойлау дағдылары дамытылады. 
Пікірталас-дәріс – оқу материалы бірге талқылау арқылы және  студентердің өзара пікір алмасуы үдерісі негізінде жеткізілу көзделетін инновациялық дәріс түрі. Пікірталас-дәріс барысында студенттердің коммуникативтік, сөйлеу, ойын жеткізу, пікірін дәлелдеу дағдылары дамытылады. Аргументтерді келтіре отырып, өз ойының дұрыстығын сөзбен шебер жеткізе білу дағдылары жетіледі. 
Келесі дәріс түрі – кейс-әдіс элементтерін қолданатын дәріс. Бұл дәрісте студенттермен бірге түрлі бизнес-инновациялық жағдаяттарды педагогикалық кәсіби іс-әрекетпен байланыстырып жағдаяттық модельдер жасалады. Бұл кейс–әдіс элементтерін қолданатын дәріс түрі, әсіресе, бизнес-инновациялық бағдарлы кәсіби педагогтік іс-әрекетті қалыптастыру бағытында  өте тиімді болады. Өйткені кейс-элементтерді шеше отырып, кәсіпкерлік дағдыларды қалыптастырушы тапсырмалар педагогтік іс-әрекетпен интеграциялана отырып орындатылуы жаңа бағдарлы әдістемені білдіреді.
Дәріс-пресс-конференция - дәрістің ерекше формасы. Өйткені мұнда алдын ала студенттерге дәріс мазмұны таратылып беріледі. Студенттер үйде мәтінді оқып келеді және әр студент 1-2 сұрақтан дайындап келеді. Дәріс барысында студенттер сұрақ қойып, оқытушы оларға жауап береді. Бұл интерактив жағдайында өтетін дәріс студенттердің өз бетімен дайындалуын және танымдық белсенділігін дамытуға бірден-бір керек дәріс деп саналады.
Қолданылған тағы бір дәріс түрі – онлайн-дәріс. Тәжірибелік-эксперимент жұмысында бұл дәріс 1-2 рет қолданылып, студенттерге цифрлық технологияның мүмкіндіктері визуалдандырылды және оны қашықтан немесе аудиторияда құлаққап пен смартфондар, планшеттер қолдану арқылы өткізу мүмкіндігі қолданылды.
Келесі жолдарда семинарлар мен олардың түрлерін қарастырамыз. Семинар – дәстүрлі қолданылатын топтық оқыту формасы. Семинарда студенттердің практикалық дағдыларын қалыптастыруға арналған жұмыстар жүргізіледі. Атап айтқанда, пән тақырыбы бойынша нақты сұрақтарды өз бетімен ізденіп талдап, тереңдете жауап беруге, сұрақтар қоюға, қажет тұста пікірталасқа кірісуге қажетті дағдылар қалыптастырылуы көзделеді. Ең бастысы, студенттің өзіндік жұмыс жасауға дағдылануына семинар барысында мол мүмкіндіктер беріледі. 
Семинардың мақсаты осылайша, студенттің білім ізденіп, білімді терең меңгеруін мүмкін ететін жүйелеу, жіктемелер жасау, білімін жинақтау дағдыларын қалыптастыру болатыны танылады. Ал семинардың оқыту, дамыту, тәрбиелеу, ұйымдастырушылық функциялары оның дәстүрлі түрінде де, инновациялық түрінде де сақталынады. Зерттеу жұмысымыздың тәжірибелік бөлімінде классикалық дәстүрлі семинарлармен бірге, бірқатар инновациялық семинарлар қолданылды. Соларға қысқаша сипаттама беріп өтіледі. 
Инновациялық семинардың ішінде «Шеберлік сынып - семинарға» алдымен тоқталамыз. Өйткені бизнес-инновациялық кәсіби педагогтік іс-әрекетке даярлауда дидактикалық өнім жасау бизнес-инновациялық дағдылардың бірі ретінде, кәсіпкерлік ойлауды дамытудың бастапқы жолы екендігі атап көрсетілді. 
Сондықтан алғашқы «Шебер сынып-семинар»  оқытушы өзі өткізеді немесе кафедрадағы (немесе басқа ЖОО) дидактикалық өнім авторлары-ғалымдардың бірімен алдын ала келісіп шақыруға болады. Оқытушы немесе қонақ оқытушы  дидактикалық өнім – әдістемелік құрал, оқулық, оқу құралы, әдістемелік нұсқау, кестелер, инфографика, цифрлық құралдар жасаудың жолдары мен әзірлену үдерісін және таратылу жолдарын баяндап, студенттердің қызығушылығын туғызады. 2-3 рет өткізіледі, өзіндік жұмыс ретінде студентке дидактикалық өнім әзірлеу және оны маркетингтік тарату жолын зерделеп, жоба ретінде қорғау тапсырылады. Бұл семинардың нәтижесін студенттер қалауы бойынша, олардың жеке бас ерекшеліктері, дамуы, танымдық, іскерлік дағдылары ескеріліп, 3-4 студент топ құрып немесе жеке орындауына болады. 
Келесі семинар түрі – «Воркшоп» семинар. Мұнда алдыңғы семинардағыдай бір автордың шеберлігі, тәжірибесі орталық фокусте болса, «Воркшоп» семинарда цифрлық оқу құралын әзірлеу пікірлерін жинап, әдістемелік-технологиялық сценарийін жасау тапсыруға болады. Солай етіп, студенттердің цифрлық технологияны дидактиканы жетілдіруге, дидактикалық өнім әзірлеуде қалай пайдалана алатынына бақылау жасалынады. Ой-пікірлері, дағдылары қате болса, түзетулер енгізіліп, түзу бағыттар, кеңестер беріледі. 
Тағы бір қолданылған инновациялық семинар түрі  - «Meetup» семинар. Бұл семинар түрін аудиториядағы сабақтан соң өткізу де қолайлы болады. «Meetup» семинарда белгілі бастауыш сыныптарға арналған оқулық авторларын шақырып, болашақта қызмет ететін мектеп мұғалімдерін шақырып, «Бизнес-инновациялық бағдарлы бастауыш білім педагогының әдістемелік кейсінде цифрлық оқыту заманында не болуы керек?» деген мәселе бойынша пікір алысу (мүмкін пікірталас) ретінде өткізіледі. Мұндай семинар 1-1,5 сағатқа созылуы мүмкін болғандықтан сабақ кестесінен тыс уақыт қолайлы болуы мүмкін.
Келесі семинар түрі - «Хакатон» семинар. «Хакатон» соңғы жылдары қазақстандық оқыту үдерісінде, қоғамдық-әлеуметтік жастарға арналған жиындарда, фестивальдер, конкурстар аясында жиі қолданылып келеді. Ал біздің тәжірибелік-экспериментті жұмысымызда «Хакатон» семинардың қолданысы студенттердің еркін де саналы сөйлеп, бір топтың  іштей 4-ке бөлініп, мысалы, «Бизнес-инновациялық бағдарлы педагогтік кәсіби іс-әрекеттер жүйесін» құрастыру тапсырмасын орындау тапсырылды. 
«Хакатон» семинары элективтік курстың соңына қарай өткізілді. Оның себебі, студенттердің курсты өтуі барысында бизнес-инновациялық бағдарлы педагогтің кәсіби іс-әрекеті, жалпы функциялық ерекшеліктері туралы базалық білім алуы көзделген болатын.
Инновациялық семинардың, әрине, түрі қазіргі кезде мол қолданылып жүргені белгілі. Десек те, зерттеу жұмысымызда дәстүрлі семинарға да орын қалдырылып осы сипатталған инновациялық семинардың төрт түрін бірді-екілі қолданып нәтижелі болғанын атап кету керек. Ұсынылған модельдің құрылымдық мазмұнында көрсетілген процессуалдық компоненттің қалған құраушыларына қысқаша сипаттама беріледі. 
«Стартап-лабораторияны» қолдану - тәжірибелік-эксперименттік жұмысымыздағы қызықты тәжірибе. Өйткені, «Стартап-лаборатория» - бизнес-инновациялық бағдарлы педагогтік кәсіби іс-әрекетке даярлаудағы өнімді және өзекті  оқыту формасы және тиімді әдіс ретінде де бағалы екеніне көз жеткіздік. Бұл жерде болашақ педагогтерге «бизнес үшін бизнес жасау» дағдыларын емес, білім беру өнімдері мен педагогикалық шешімдерді табу, жасау, әзірлеу және солай бизнес-инновациялық дағдыларын қалыптастыру маңызды екеніне басты назар аудару маңыздылығы түсіндірілді.
Стартап-лабораторияның мақсаты – болашақ бастауыш білім педагогтерін білім беру саласының әзірлемешісі және кәсіпкері ретінде даярлау. «Стартап-лаборатория» - бизнес-инкубатордың бір түрі емес, бұл EdTech пен педагогтік стартап және мұнда студенттер өздері аудиториялық сабақтарда және одан тыс өз бетімен іздену нәтижесінде:
· әрқайсысы авторлық білім беру бағдарламаларын әзірлейді;
· бастауыш сыныптардың біріне, бір пәннің бір модуліне арналған онлайн курс әзірлейді;
· өздері ойлап табады немесе әлемдік педагогикалық сайттардан бастауыш сыныптардың біріне арналған тәрбиелік «Дамыту ойындар сериясын» құрастырады. Бұл ойындарды студенттерге жинақ авторы ретінде цифрлық технологиядан да, қағаз басылым түрінде де жинауға болатыны ескертіледі;
· сонымен бірге, студенттерге өздерінің жетекшілігімен немесе ғылыми кеңесші болуымен шағын мектептер ашу, шағын үйірмелер ашу және білім беру студияларын ашу мүмкіндіктері бар екені айтылады;
· цифрлық өнімдер жасауға бәрі де қатыса алады, бірақ бағдарламашымен бірге қосалқы авторлық болу керектігі және де өзінің цифрлық сауаттылығы толық жеткен жағдайда қорытынды сараптаманы компьютерші-тестілеушілер тексеруі қажет екені де алдын ала ескертіледі.
Әр стартап командасына жетекші қатысады, ол – педагогиканың немесе менеджменттің оқытушысы болады. Одан соң менторлар қатысады, олар – тәжірибедегі мұғалімдер, кәсіпкерлер. Мүмкіндік іздеп тауып, командаға ІТ немесе дизайн-кеңесші қосу өте дұрыс болады. Енді стартап-лабораторияның жұмыс жасау форматына тоқталатын болсақ, олар:
·  мектепте факультатив ретінде жүргізілуі мүмкін;
· университетте элективтік курс ретінде жүргізілуіне болады;
· сабақтан, аудиториядан тыс уақытта жұмыс жасайтын клуб ретінде жүргізіледі;
· және де белгілі бір пәннің бір модулі ретінде жүргізуге болады.
Стартап-лабораторияда жобалай оқыту, шынайы өмірмен тығыз байланысты кейстер, командамен жұмыс жасау, «іскери ойындар», дизайн-ойлау басым болуы маңызды. Университеттен немесе бір мектептен рұқсат алып, шағын ғана инфрақұрылым құрастыру керек, оның құрамына аздаған жиһазы бар аудитория, бөлме, тақта, компьютер, интернет, онлайн-платформа қолжетімді болуы қажет. «Стартап-лабораторияда» тек түсіндіру, теориялық баяндау басым болмай, өмірмен байланысты болуын көздеу маңызды болмақ. Осы ретте бастауыш  мектептерімен тестілеу өткізу үшін байланыс орнату керек болады. Сонымен қатар, мүмкіндік болса ауыл не қаладағы «Балаларды дамыту орталығымен» байланыс құру қажет. Онлайн-платформалармен жұмыс жасауға тез кірісуі үшін студенттер алдын ала ол платформаларға тіркелген болуы  да тапсырылады.
Бастауыш білім бойынша әзірленген стартап жобаларына  арналған тақырыптар жүйесі әзірленді. Осылардың ішінен студенттер өздері қалағанын және мүмкіндігі жететінін таңдап алуы ұсынылады. Төмендегі суретте олар бірнеше үлкен тақырыпқа бөлінгені көрсетілді, ал олардың әрқайсысы одан әрі іштей кіші тақырыптарға тарқатылады. 

Сурет 17 – Стартап-лабораторияның моделі

Бұл көрсетілген  сегіз үлкен тақырып яғни модуль десе де болады, іштей әрқайсысы бойынша 4-5 тақырыптан, сонда барлығы 35 тақырып студенттерге таңдауға ұсынылды.
Күтілетін нәтиже - бизнес-инновацияға бағдарлау арқылы кәсіби іс-әрекетке даярланған болашақ бастауыш білім педагогтері. Ол педагог:
· білім беру саласындағы кәсіпкерлік негіздерін біледі;
· дидактикалық өнімдерді әзірлеу принциптерін біледі;
· жобаны әзірлей алады және оны кәсіби деңгейде таныстыра алады;
· білім беру қызметі нарығын талдауы;
· цифрлық технологияларды жақсы қолдануы;
· коммуникативтік қабілеттері жеткілікті дамуы;
· жобалай ойлау дағдыларын меңгеруі;
· дизайндық ойлау дағдыларын меңгерген болып келеді.
Жоғары оқу орындарының инновациялық білім беру кеңістігінде болашақ бастауыш сынып мұғалімдерін бизнеске бағытталған оқыту моделі күрделі әрі белсенді әрекетке негізделген жүйе болып табылады. Өйткені педагогикалық модель мазмұны, уақыты, ресурстары мен жүзеге асу орны бойынша өзара тығыз байланысқан, ортақ мақсатқа жетуге және біртұтас мәселені шешуге бағытталған іс-шаралар кешенін қамтиды. 


3 БОЛАШАҚ БАСТАУЫШ БІЛІМ БЕРУ ПЕДАГОГТЕРІН БИЗНЕС-ИННОВАЦИЯҒА БАҒДАРЛАУ АРҚЫЛЫ КӘСІБИ ІС-ӘРЕКЕТКЕ ДАЯРЛАУДЫҢ ТӘЖІРИБЕЛІК-ЭКСПЕРИМЕНТ ЖҰМЫСТАРЫ

3.1 Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың бастапқы деңгейі
Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлауға бағытталған тәжірибелік-эксперименттік жұмыстың бастапқы кезеңінде студенттердің бизнес-инновациялық әрекет туралы түсініктерін, кәсіпкерлік бағыттағы кәсіби даярлық деңгейін, инновациялық ойлау ерекшеліктерін және бизнес-инновациялық кәсіби іс-әрекетке қатынасын анықтауға арналған диагностикалық зерттеу жүргізілді. 
Анықтау экспериментін ұйымдастырудың негізгі мақсаты – болашақ педагогтердің бизнес-инновациялық кәсіби іс-әрекетке даярлығының бастапқы жағдайын айқындау және зерттеу барысында қалыптастыру жұмыстарының мазмұнын нақтылау болды.
Заманауи жоғары педагогикалық білім беру жағдайында болашақ педагогтердің кәсіпкерлік, инновациялық және жобалық әрекетке даярлығын ғылыми негізде анықтау педагогикалық диагностиканың сапалы ұйымдастырылуын талап етеді. Өйткені диагностикалық зерттеу нәтижелері студенттердің бизнес-инновациялық бағыттағы кәсіби даярлығының нақты деңгейін анықтауға, олардың кәсіпкерлік ойлауы мен инновациялық белсенділігінің ерекшеліктерін бағалауға және тәжірибелік-эксперименттік жұмыстың мазмұнын тиімді ұйымдастыруға мүмкіндік береді. Сонымен қатар диагностикалық мәліметтер студенттердің бизнес-инновациялық кәсіби іс-әрекетке қызығушылығының, кәсіпкерлік бастамашылыққа ұмтылысының, инновациялық педагогикалық жобалау және цифрлық өнімдерді қолдану біліктерінің даму динамикасын бақылауға негіз болды.
Диагностикалық зерттеу Абай атындағы Қазақ ұлттық педагогикалық университеті, Педагогика және психология факультеті, «6В01301 – Бастауыш білім беру бизнес-инновациямен», «6В01303 – Бастауыш білім беру АКТ-мен», «6В01304 – Бастауыш білім беру көптілділікпен» және «6В01305 – Бастауыш білім беру ағылшын тілінде» білім беру бағдарламаларының студенттері арасында ұйымдастырылды. Анықтау кезеңіне жалпы 148 білім алушы қатысты. Оның ішінде эксперимент тобына «6В01302 – Бастауыш білім беру бизнес-инновациямен» білім беру бағдарламасының 75 студенті, бақылау тобына басқа білім беру бағдарламаларынан 73 студент енгізілді.
Диагностикалық зерттеуді ұйымдастыру барысында студенттермен жағымды психологиялық қарым-қатынас орнатуға, тапсырмаларды еркін орындауға қолайлы орта қалыптастыруға ерекше назар аударылды. Осыған байланысты диагностикалық жұмыстар студенттермен әңгімелесу, зерттеудің мақсаты мен мазмұнын түсіндіру және тапсырмаларды орындау тәртібімен таныстырудан басталды. Мұндай ұйымдастыру студенттердің диагностикалық материалдарды еркін қабылдауына және тапсырмаларға шынайы жауап беруіне мүмкіндік берді.
Зерттеу барысында болашақ педагогтердің бизнес-инновациялық кәсіби іс-әрекетке даярлығы мотивациялық-бағдарлы, кәсіпкерлік-танымдық және іс-әрекеттік-рефлексивті компоненттер негізінде қарастырылды. Әр компонент бойынша тиісті көрсеткіштер айқындалып, оларды диагностикалауға арналған әдістемелер кешені қолданылды.

Кесте 7 – Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау деңгейін анықтауға арналған диагностикалық әдістемелер

	Компоненттері
	Диагностикалық әдістемелер

	Мотивациялық-бағдарлы 
	1) «Білім алушылардың бизнес-инновациялық әрекетке қызығушылығын анықтауға арналған» авторлық сауалнама;
2) Франсиско Линан және Иен-Вэнь Чен кәсіпкерлік ниетті анықтау сауалнамасы; 
3) Е.К. Климованың «Кәсіпкерлік әрекетке психологиялық дайындық диагностикасы» әдістемесі  бейімделген нұсқасы

	Кәсіпкерлік-танымдық 
	1) «Бизнес-инновациялық білімді анықтауға арналған» авторлық тест тапсырмалары;
2) Педагогикалық жағдаяттарды бизнес-инновациялық тұрғыдан талдау бойынша кейс-тапсырмалар;
3) Инновациялық педагогикалық жобалау бойынша жоба-тапсырмалар

	Іс-әрекеттік-рефлексивті 
	1) «Бизнес-инновациялық педагогикалық жоба әзірлеу» авторлық практикалық тапсырмасы;
 2) Цифрлық немесе дидактикалық өнімді практикада қолдануға арналған практикалық тапсырма, (Онне Янссеннің инновациялық мінез-құлықты анықтау әдістемесіне бейімделген);
3) А.В. Карпов рефлексия деңгейін анықтау әдістемесі.



Аталған диагностикалық әдістемелер студенттердің бизнес-инновациялық кәсіби іс-әрекетке даярлығының бастапқы деңгейін жан-жақты анықтауға мүмкіндік берді. Диагностикалық зерттеу нәтижелері төменде жүйелі түрде қарастырылады.
Мотивациялық-бағдарлы компоненттің «бизнес-инновациялық әрекетке қызығушылығы» көрсеткішінің даму деңгейін айқындау мақсатында «Білім алушылардың бизнес-инновациялық әрекетке қызығушылығын анықтауға арналған» авторлық сауалнама пайдаланылды. 
Сауалнама болашақ бастауыш білім беру педагогтерінің бизнес-инновациялық әрекетке деген құндылықтық қатынасын, инновациялық бастамаларға қызығушылық деңгейін, кәсіпкерлік идеяларды қабылдау ерекшеліктерін, білім беру саласындағы инновациялық жобаларға қатысуға ішкі ынтасын және кәсіби қызметте жаңашыл әрекеттерді жүзеге асыруға бағыттылығын анықтауға бағытталды.
Сауалнама мазмұны білім алушылардың бизнес-инновациялық ортаға бейімделу ерекшеліктерін, кәсіпкерлік бағыттағы кәсіби бағдарларын, инновациялық ойлауға қызығушылығын және болашақ кәсіби қызметінде бизнес-инновациялық құзыреттерді меңгеруге деген ынтасын бағалауға мүмкіндік береді. Диагностикалық құрал 20 тұжырымнан құрылып, Лайкерт шкаласы негізінде бағаланды. Бағалау барысында «толық келісемін» – 5 ұпай, «келісемін» – 4 ұпай, «кейде келісемін» – 3 ұпай, «келіспеймін» – 2 ұпай және «мүлдем келіспеймін» – 1 ұпай ретінде есептелді. Сауалнама мазмұны 8-кестеде берілген.

Кесте 8 - Сауалнама мазмұны 

	Сұрақтар
	Толық келісе
мін
	Келісемін
	Кейде келісемін
	Келіспеймін
	Мүлдем келіспеймін

	1
	2
	3
	4
	5
	6

	Білім беру саласындағы инновациялық өзгерістер мені қызықтырады.
	
	
	
	
	

	Кәсіби қызметте жаңа идеяларды жүзеге асыруға ұмтыламын.
	
	
	
	
	

	Білім беру ұйымдарындағы инновациялық жобаларға қатысуға қызығушылық танытамын.
	
	
	
	
	

	Кәсіпкерлік бағыттағы іс-шараларға қатысу кәсіби даму үшін маңызды деп есептеймін.
	
	
	
	
	

	Білім беру саласында авторлық жоба әзірлеуге қызығамын.
	
	
	
	
	

	Инновациялық технологияларды қолдану педагогтің кәсіби мүмкіндігін арттырады деп ойлаймын.
	
	
	
	
	

	Бизнес-инновациялық әрекет педагогтің бәсекеге қабілеттілігін күшейтеді деп санаймын.
	
	
	
	
	

	Стартап жобалар туралы ақпараттарды қызығушылықпен оқимын.
	
	
	
	
	

	Заманауи кәсіпкерлік идеяларды талқылауға белсенді қатысамын.
	
	
	
	
	

	Білім беру қызметінде жаңашыл тәсілдерді енгізуге қызығамын.
	
	
	
	
	

	Инновациялық бастамаларды қолдайтын ортада жұмыс жасағым келеді.
	
	
	
	
	

	Бизнес-инновациялық бағыттағы тренингтер мен семинарларға қатысуға ынталымын.
	
	
	
	
	

	Білім беру үдерісінде креативті идеяларды қолдану маған қызықты.
	
	
	
	
	

	Кәсіби мәселелерді шешуде инновациялық тәсілдерді іздеуге бейіммін.
	
	
	
	
	

	Болашақта өзімнің білім беру жобамды немесе орталығымды ашқым келеді.
	
	
	
	
	


8 – кестенің жалғасы

	1
	2
	3
	4
	5
	6

	Жаңа педагогикалық өнімдер мен цифрлық ресурстарды әзірлеуге қызығушылық танытамын.
	
	
	
	
	

	Инновациялық жобалармен айналысатын адамдардың тәжірибесі мені ынталандырады.
	
	
	
	
	

	Кәсіпкерлік және инновация саласындағы жетістіктер кәсіби өсуге ықпал етеді деп есептеймін.
	
	
	
	
	

	Бизнес-инновациялық әрекет арқылы қоғамға пайдалы идеяларды жүзеге асыруға болады деп ойлаймын.
	
	
	
	
	

	Болашақ педагог ретінде инновациялық және кәсіпкерлік құзыреттерді меңгеру маңызды деп санаймын.
	
	
	
	
	



Диагностикалық зерттеу нәтижелерін өңдеу барысында білім алушылардың жауаптары сандық және сапалық тұрғыдан талданды. Жинақталған ұпайлар негізінде білім алушылардың бизнес-инновациялық әрекетке қызығушылығы жоғары, орта және төмен деңгейлер бойынша сараланды. Сауалнама бойынша ең жоғары ұпай көрсеткіші – 100 ұпай, ал ең төменгі көрсеткіш – 20 ұпайды құрады.
Жоғары деңгейге 80–100 ұпай аралығындағы нәтижелер енгізілді. Бұл деңгейдегі білім алушылардың бизнес-инновациялық әрекетке тұрақты қызығушылығы қалыптасқандығы, инновациялық бастамаларға белсенді қатысуға ұмтылатындығы, кәсіпкерлік идеяларды қолдайтындығы және кәсіби қызметте жаңашыл әрекеттерді жүзеге асыруға жоғары мотивация танытатындығы байқалды.
Орта деңгейге 50–79 ұпай аралығындағы нәтижелер жатқызылды. Бұл деңгейдегі білім алушылардың бизнес-инновациялық әрекетке қызығушылығы ішінара қалыптасқандығы, инновациялық әрекетке қатысу белсенділігінің тұрақсыз сипатта көрінетіндігі және белгілі бір жағдайларда ғана бастамашылық танытатындығы анықталды.
Ал төмен деңгейге 20–49 ұпай аралығындағы нәтижелер енгізілді. Бұл деңгейдегі білім алушылардың бизнес-инновациялық әрекетке қызығушылығы жеткіліксіз қалыптасқандығы, инновациялық бастамалар мен кәсіпкерлік әрекеттерге қатысуға ынтасының әлсіз екендігі байқалды.
«Білім алушылардың бизнес-инновациялық әрекетке қызығушылығын анықтауға арналған» авторлық сауалнама нәтижелері 9-кесте мен 18-суретте ұсынылған.



Кесте 9 - «Білім алушылардың бизнес-инновациялық әрекетке қызығушылығын анықтауға арналған» авторлық сауалнама нәтижелері

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	11
	14,66
	26
	34,67
	38
	50,67

	Бақылау тобы
	14
	19,17
	24
	32,88
	35
	47,95





Сурет 18 – Білім алушылардың бизнес-инновациялық әрекетке қызығушылығының даму деңгейлері

Эксперимент тобында жоғары деңгей 11 білім алушыны құрап, жалпы көрсеткіштің 14,66%-ын көрсетті. Бұл нәтижелер аталған топтағы жекелеген білім алушылардың инновациялық бастамаларға қызығушылық танытып, кәсіпкерлік бағыттағы әрекеттерге белсенді қатысуға ұмтылатынын байқатады. Орта деңгейдегі білім алушылар саны 26 адамды немесе 34,67%-ды құрады. Аталған деңгейдегі білім алушыларда бизнес-инновациялық әрекетке қызығушылық байқалғанымен, олардың инновациялық әрекетке қатысу белсенділігі тұрақты емес екендігі анықталды. Ал төмен деңгей 38 білім алушыны қамтып, 50,67% көрсеткішке тең болды. Бұл білім алушылардың жартысынан астамында бизнес-инновациялық әрекетке қызығушылықтың жеткіліксіз қалыптасқанын көрсетеді. Бақылау тобындағы нәтижелер де осыған ұқсас сипатта анықталды. Жоғары деңгейдегі білім алушылар саны 14 адамды құрап, 19,17%-ға тең болды. Орта деңгей көрсеткіші 24 білім алушыны немесе 32,88%-ды қамтыды. Ал төмен деңгейдегі білім алушылар саны 35 адам болып, жалпы көрсеткіштің 47,95%-ын көрсетті. Бұл мәліметтер бақылау тобында да бизнес-инновациялық әрекетке қызығушылықтың жеткілікті деңгейде қалыптаспағанын дәлелдейді.Жалпы алынған нәтижелер екі топта да білім алушылардың басым бөлігінің бизнес-инновациялық әрекетке қызығушылығы төмен және орта деңгейде екендігін көрсетті. 
Мотивациялық-бағдарлы компоненттің «кәсіпкерлік бастамашылыққа ұмтылысы» көрсеткішінің даму деңгейін айқындау мақсатында Франсиско Линан мен Иен-Вэнь Чен әзірлеген кәсіпкерлік ниетті анықтау сауалнамасы пайдаланылды [180]. Аталған әдістеме болашақ педагогтердің кәсіпкерлік әрекетке бағыттылығын, инновациялық бастамаларды жүзеге асыруға ішкі дайындығын, кәсіби ортада дербес шешім қабылдауға ұмтылысын және бизнес-инновациялық әрекетке қатысты мотивациялық бағдарларын анықтауға мүмкіндік береді. Диагностикалық зерттеу барысында білім алушылардың кәсіпкерлік әрекетке деген қатынасы, авторлық идеяларды жүзеге асыруға қызығушылығы, кәсіби тәуекелге дайындығы, инновациялық жобаларға қатысуға ынтасы және болашақ кәсіби қызметте бастамашылық танытуға ұмтылысы сараланды. Сонымен қатар білім алушылардың кәсіпкерлік әрекетке қатысты өз мүмкіндіктерін бағалауы, бизнес-инновациялық ортада әрекет етуге сенімділігі және әлеуметтік ортаның кәсіпкерлік бастамаларға ықпалы да назарға алынды. Зерттеу топтық форматта ұйымдастырылып, сауалнама анонимді түрде жүргізілді. Зерттеу алдында білім алушыларға сауалнаманың мақсаты түсіндіріліп, алынған мәліметтердің тек ғылыми-зерттеу аясында қолданылатындығы ескертілді. Әрбір қатысушы сауалнама тұжырымдарына өзінің жеке көзқарасына сәйкес жауап берді. Тұжырымдар 7 балдық Лайкерт шкаласы негізінде бағаланып, «мүлдем келіспеймін» мен «толық келісемін» аралығындағы ұпайлық көрсеткіштер арқылы анықталды. Сауалнаманы орындауға орта есеппен 20–25 минут уақыт бөлінді.
Сауалнама нәтижелерін өңдеу барысында білім алушылардың жауаптары сандық және сапалық талдаудан өткізілді. Әрбір жауапқа сәйкес ұпайлар есептеліп, кәсіпкерлік бастамашылыққа ұмтылыстың жалпы көрсеткіші анықталды. Жинақталған нәтижелер негізінде білім алушылардың даму деңгейлері жоғары, орта және төмен деңгейлер бойынша сараланды. 
Сауалнама мазмұны Қосымша А-да ұсынылған. Ал диагностикалық зерттеу нәтижелері 10-кесте мен 19-суретте берілген.

Кесте 10 – Франсиско Линан және Иен-Вэнь Ченнің кәсіпкерлік ниетті анықтау сауалнамасы бойынша білім алушылардың кәсіпкерлік бастамашылыққа ұмтылу деңгейлері

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	7
	9,33
	27
	36
	41
	54,67

	Бақылау тобы
	9
	12,33
	25
	34,25
	39
	53,42

	
	
	
	
	
	
	




Сурет 19 – Білім алушылардың кәсіпкерлік бастамашылыққа ұмтылу деңгейлерінің салыстырмалы көрсеткіштері
Эксперимент тобында жоғары деңгейдегі білім алушылар саны 7, жалпы көрсеткіштің 9,33%-ына тең болды. Бұл көрсеткіш аталған топтағы білім алушылардың аз бөлігінің ғана кәсіпкерлік әрекетке тұрақты қызығушылық танытып, инновациялық бастамаларды жүзеге асыруға ұмтылатынын байқатады. Орта деңгейдегі білім алушылар саны 27 адамды немесе 36%-ды құрады. Бұл деңгейдегі білім алушылар кәсіпкерлік әрекетке белгілі бір дәрежеде қызығушылық танытқанымен, олардың бастамашылық белсенділігі тұрақты емес екендігі анықталды. Ал төмен деңгей 41 білім алушыны қамтып, 54,67% көрсеткішті көрсетті. Мұндай нәтиже білім алушылардың жартысынан астамында кәсіпкерлік бастамашылыққа ұмтылыстың жеткілікті деңгейде қалыптаспағанын дәлелдейді.
Бақылау тобындағы нәтижелер де осыған ұқсас сипатта болды. Жоғары деңгейдегі білім алушылар саны 9 адамды құрап, 12,33%-ға тең болды. Орта деңгей көрсеткіші 25 білім алушыны немесе 34,25%-ды қамтыды. Ал төмен деңгейдегі білім алушылар саны 39 адам болып, жалпы көрсеткіштің 53,42%-ын көрсетті. Бұл мәліметтер бақылау тобындағы білім алушылардың басым бөлігінде де кәсіпкерлік бастамашылыққа ұмтылыстың төмен деңгейде қалыптасқанын айқындайды.
Қорыта келе, екі топтағы нәтижелер арасында айтарлықтай айырмашылық байқалмады. Сонымен қатар жоғары деңгей көрсеткіштерінің төмен болуы болашақ педагогтердің кәсіпкерлік бастамашылыққа ұмтылысын арнайы ұйымдастырылған жұмыстар, бизнес-инновациялық бағыттағы тапсырмалар мен тәжірибелік әрекеттер арқылы жүйелі түрде дамыту қажеттігін көрсетеді.
Мотивациялық-бағдарлы компоненттің «кәсіпкерлік дағдыларын дамытуға мотивациясы» көрсеткішінің даму деңгейін анықтау мақсатында Е.К. Климованың «Кәсіпкерлік әрекетке психологиялық дайындық диагностикасы» әдістемесінің зерттеу мақсатына сәйкес бейімделген нұсқасы қолданылды [181]. Әдістеменің толық мазмұны Қосымша Ә-де ұсынылған.
Диагностикалық зерттеу топтық формада ұйымдастырылды. Сауалнама жүргізу алдында білім алушыларға сауалнаманың мақсаты түсіндіріліп, алынған нәтижелердің тек ғылыми-зерттеу жұмысы аясында қолданылатындығы ескертілді. Сонымен қатар қатысушыларға сауалнама сұрақтарына еркін әрі шынайы жауап беру қажеттілігі түсіндірілді. Зерттеу анонимді түрде жүргізіліп, білім алушылардың жеке мәліметтері құпия сақталды.
Сауалнама барысында білім алушыларға тәуелсіз шешім қабылдау, кәсіби тәуекелге қатынас және кәсіпкерлік дағдыларды меңгеруге мотивацияны анықтауға бағытталған тұжырымдар ұсынылды. Әрбір тұжырымға қатысушылар өз көзқарасына сәйкес жауап берді. Бағалау 7 балдық Лайкерт шкаласы негізінде жүзеге асырылып, «мүлдем келіспеймін» мен «толық келісемін» аралығындағы жауаптар арқылы анықталды. Сауалнаманы орындауға орта есеппен 20–25 минут уақыт берілді.
Сауалнама нәтижелері жинақталғаннан кейін білім алушылардың жауаптары сандық және сапалық өңдеуден өткізілді. Әрбір жауапқа сәйкес ұпайлар есептеліп, кәсіпкерлік дағдыларын дамытуға мотивация көрсеткішінің жалпы деңгейі анықталды. Жинақталған нәтижелер негізінде білім алушылардың даму деңгейлері жоғары, орта және төмен деңгейлер бойынша сараланды.
Аталған диагностикалық зерттеу нәтижелері 11-кесте мен 20-суретте берілген.

Кесте 11 – Білім алушылардың кәсіпкерлік дағдыларын дамытуға мотивация деңгейлері

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	5
	6,67
	28
	37,33
	42
	56

	Бақылау тобы
	8
	10,96
	24
	32,88
	41
	56,16

	
	
	
	
	
	
	




Сурет 20– Білім алушылардың кәсіпкерлік дағдыларын дамытуға мотивация деңгейлерінің салыстырмалы көрсеткіштері

Эксперимент тобында жоғары деңгейдегі білім алушылар саны 5 адамды құрап, жалпы көрсеткіштің 6,67%-ына тең болды. Бұл көрсеткіш жекелеген білім алушылардың ғана кәсіпкерлік дағдыларды меңгеруге, инновациялық әрекетке қатысуға және кәсіби өзін-өзі дамытуға тұрақты мотивация танытатынын байқатады. Орта деңгейдегі білім алушылар саны 28 адамды немесе 37,33%-ды құрады. Бұл деңгейдегі білім алушыларда кәсіпкерлік әрекетке қызығушылық байқалғанымен, олардың кәсіби бастамашылық пен өзін-өзі дамытуға ұмтылысы тұрақты сипатта көрінбейтіндігі анықталды. Ал төмен деңгей 42 білім алушыны қамтып, 56% көрсеткішке тең болды. Бұл эксперимент тобындағы білім алушылардың жартысынан астамында кәсіпкерлік дағдыларды дамытуға мотивацияның жеткіліксіз қалыптасқанын көрсетеді.
Бақылау тобындағы нәтижелер де осыған жақын сипатта анықталды. Жоғары деңгейдегі білім алушылар саны 8 адамды құрап, 10,96%-ды көрсетті. Орта деңгейге 24 білім алушы немесе 32,88% кірді. Ал төмен деңгейдегі білім алушылар саны 41 адам болып, жалпы көрсеткіштің 56,16%-ына тең болды. Бұл бақылау тобындағы білім алушылардың да басым бөлігінде кәсіпкерлік дағдыларды дамытуға мотивациялық бағыттың әлсіз екендігін дәлелдейді.
Жалпы нәтижелер екі топта да кәсіпкерлік дағдыларды дамытуға мотивацияның жоғары деңгейі төмен көрсеткішке ие болғанын көрсетті.
Кәсіпкерлік-танымдық компоненттің «бизнес, кәсіпкерлік, стартап, EdTech туралы түсінігі» көрсеткішінің даму деңгейін анықтау мақсатында «Бизнес-инновациялық білімді анықтауға арналған» авторлық тест тапсырмалары әзірленді. Диагностикалық материал болашақ бастауыш білім беру педагогтерінің бизнес-инновациялық әрекетке қатысты теориялық білімдерінің қалыптасу деңгейін, кәсіпкерлік ұғымдар жүйесін меңгеру ерекшеліктерін, стартап және EdTech бағыттары бойынша түсініктерін, сондай-ақ инновациялық білім беру ортасына қатысты танымдық даярлығын анықтауға бағытталды.
Тест тапсырмаларын құрастыру барысында кәсіпкерлік білім беру, инновациялық менеджмент, стартап мәдениеті және білім берудегі цифрлық технологиялар мәселелеріне қатысты ғылыми еңбектер мен заманауи EdTech бағыттарының мазмұны негізге алынды. Сонымен қатар тапсырмалар білім алушылардың тек терминологиялық білімін ғана емес, бизнес-инновациялық әрекеттің мәнін түсінуін, кәсіпкерлік ойлау ерекшеліктерін және инновациялық жобалардың білім беру жүйесіндегі рөлін ұғынуын бағалауға бағдарланды.
Диагностикалық материал 10 тест тапсырмасынан құрылды. Әрбір тапсырмада төрт жауап нұсқасы ұсынылып, олардың біреуі дұрыс жауап ретінде белгіленді. Тест мазмұны кәсіпкерлік әрекеттің мәні, стартап ұғымының ерекшеліктері, EdTech технологияларының қызметі, бизнес-жоспарлау негіздері, инновация ұғымы, кәсіпкерлік құзыреттер, цифрлық білім беру платформалары және білім беру саласындағы бизнес-инновациялық әрекеттер туралы білімдерді қамтыды.
Бизнес-инновациялық білімді анықтауға арналған авторлық тест тапсырмалары:
1. Кәсіпкерлік дегеніміз не?
A) Тек қаржылық есеп жүргізу әрекеті
B) Пайда табуға бағытталған тәуекелге негізделген дербес экономикалық әрекет
C) Мемлекеттік басқару жүйесі
D) Оқу бағдарламасын құрастыру үдерісі
2. Стартап ұғымының негізгі ерекшелігі қандай?
A) Дәстүрлі сауда қызметімен айналысу
B) Тек мемлекеттік ұйым ретінде құрылу
C) Инновациялық идеяға негізделген жаңа жоба болуы
D) Тек өндірістік кәсіпорын болуы
3. EdTech термині нені білдіреді?
A) Экономикалық технологиялар жүйесі
B) Білім беру технологиялары мен цифрлық білім беру шешімдері
C) Электрондық құжаттарды сақтау тәсілі
D) Тек бағдарламалау тілі
4. Бизнес-жоспардың негізгі мақсаты қандай?
A) Ұйымның ішкі тәртібін белгілеу
B) Жобаның мақсаты мен оны жүзеге асыру жолдарын анықтау
C) Қызметкерлердің демалыс уақытын жоспарлау
D) Оқу кестесін әзірлеу
5. Инновация ұғымына сәйкес келетін анықтаманы көрсетіңіз.
A) Бұрыннан қалыптасқан әрекетті өзгеріссіз қайталау
B) Жаңа идеяны тәжірибеге енгізу арқылы тиімді нәтиже алу
C) Құжаттарды мұрағаттау үдерісі
D) Тек техникалық құралдарды қолдану
6. Кәсіпкер үшін маңызды құзыреттердің бірі:
A) Пассивтілік
B) Бастамашылық таныту
C) Тек нұсқауды орындау
D) Өзгерістерден бас тарту
7. EdTech платформаларының басты мақсаты:
A) Өндірістік өнім шығару
B) Білім беру үдерісін цифрландыру және оқытуды тиімді ұйымдастыру
C) Қаржылық аудит жүргізу
D) Тек жарнамалық қызмет көрсету
8. Төмендегілердің қайсысы стартап жобасына жатады?
A) Инновациялық онлайн-оқыту платформасын әзірлеу
B) Дәстүрлі қағаз құжаттарды сақтау
C) Мектептің күнделікті сабақ кестесін бекіту
D) Дайын материалды өзгеріссіз көшіру
9. Кәсіпкерлік әрекетте тәуекел ұғымы нені білдіреді?
A) Шешім қабылдаудан бас тарту
B) Нәтиженің белгісіздігімен байланысты ықтимал жағдай
C) Тек қаржылық шығын
D) Міндетті түрде сәтсіздікке ұшырау
10. Білім беру саласындағы бизнес-инновациялық әрекетке мысал:
A) Авторлық цифрлық білім беру платформасын әзірлеу
B) Сабаққа қатыспау
C) Дайын материалдарды өзгеріссіз пайдалану
D) Тек қағаз есептерін толтыру
Білім алушыларға тест тапсырмаларын орындау алдында зерттеу мақсаты түсіндіріліп, жауаптарды өз бетінше әрі шынайы орындау қажеттілігі ескертілді. Тест тапсырмаларын орындауға 15–20 минут уақыт берілді.
Тест нәтижелерін бағалау барысында әрбір дұрыс жауапқа 1 ұпай, қате жауапқа 0 ұпай берілді. Жалпы тест бойынша ең жоғары көрсеткіш – 10 ұпайды құрады. Жинақталған нәтижелер негізінде білім алушылардың бизнес-инновациялық білім деңгейлері жоғары, орта және төмен деңгейлер бойынша сараланды.
8–10 ұпай аралығындағы көрсеткіштер жоғары деңгей ретінде бағаланды. Бұл деңгейдегі білім алушылардың бизнес, кәсіпкерлік, стартап және EdTech туралы түсініктері жүйелі қалыптасқандығы, бизнес-инновациялық әрекеттің мазмұнын терең меңгергендігі және инновациялық білім беру бағыттары бойынша теориялық даярлығының жеткілікті екендігі анықталды.
5–7 ұпай аралығындағы нәтижелер орта деңгейге жатқызылды. Бұл деңгейдегі білім алушыларда кәсіпкерлік және инновациялық ұғымдар туралы жалпы түсінік қалыптасқанымен, жекелеген бизнес-инновациялық бағыттар бойынша білімдерінің толық жүйеленбегендігі байқалды.
0–4 ұпай аралығындағы нәтижелер төмен деңгей ретінде бағаланды. Мұндай көрсеткіш білім алушылардың бизнес-инновациялық әрекетке қатысты білімдерінің жеткіліксіздігін, кәсіпкерлік және EdTech бағыттары бойынша теориялық түсініктерінің әлсіз қалыптасқанын көрсетті.
Диагностикалық зерттеу нәтижелері білім алушылардың бизнес-инновациялық білім деңгейін анықтауға және олардың кәсіпкерлік-танымдық даярлығының бастапқы жағдайын айқындауға мүмкіндік берді. Диагностикалық зерттеу нәтижелері 12 -кесте мен 21-суретте ұсынылған.
 
Кесте 12 - Білім алушылардың бизнес, кәсіпкерлік, стартап, EdTech туралы түсінік деңгейлері

	Топ
	Жоғары
	Орта
	Төмен

	
	Саны
	%
	саны
	%
	саны
	%

	Эксперимент тобы
	13
	17,34
	19
	25,33
	43
	57,33

	Бақылау тобы
	5
	6,85
	22
	30,14
	46
	63,01

	
	
	
	
	
	
	




Сурет 21 - Білім алушылардың бизнес, кәсіпкерлік, стартап және EdTech туралы түсінік деңгейлерінің салыстырмалы көрсеткіштері

Эксперимент тобында жоғары деңгей 17,34%-ды құрады. Аталған көрсеткіш бизнес, кәсіпкерлік және EdTech бағыттары бойынша негізгі ұғымдарды түсіну, инновациялық жобалардың ерекшеліктерін ажырату және кәсіпкерлік әрекеттің мазмұнын дұрыс пайымдау деңгейінің салыстырмалы түрде қалыптасқанын көрсетті. Орта деңгей көрсеткіші 25,33%-ға тең болды. Бұл деңгейдегі білім алушыларда бизнес-инновациялық бағыттар бойынша жалпы түсініктер қалыптасқанымен, теориялық білімдердің толық жүйеленбегендігі байқалды. Ал төмен деңгей 57,33% нәтижені көрсетті. Мұндай көрсеткіш білім алушылардың едәуір бөлігінде стартап, кәсіпкерлік және EdTech бағыттары туралы білімдердің үстірт қалыптасқанын аңғартады.
Бақылау тобындағы нәтижелер де ұқсас сипатта анықталды. Жоғары деңгей көрсеткіші 6,85%-ды құрап, бизнес-инновациялық бағыттар бойынша жеткілікті білім деңгейін көрсеткен білім алушылар санының аз екендігін байқатты. Орта деңгей 30,14%-ға тең болды. Бұл нәтижелер жекелеген білім алушылардың кәсіпкерлік пен инновациялық әрекетке қатысты жалпы түсініктерді меңгергенін көрсеткенімен, олардың білімдері толық әрі тұрақты деңгейде қалыптаспағанын көрсетті. Төмен деңгей көрсеткіші 63,01%-ды құрады. Бұл бизнес және EdTech бағыттарына қатысты теориялық түсініктердің жеткіліксіздігін дәлелдейді.
Жалпы алғанда, екі топтағы нәтижелер бизнес-инновациялық білімнің бастапқы деңгейі жеткілікті дәрежеде қалыптаспағанын көрсетті. Әсіресе төмен деңгей көрсеткіштерінің басым болуы болашақ педагогтердің кәсіпкерлік, стартап мәдениеті және EdTech технологиялары бойынша танымдық даярлығын мақсатты түрде жетілдіру қажеттігін айқындайды.
Кәсіпкерлік-танымдық компоненттің «білім беру менеджменті мен маркетинг бойынша білігі» көрсеткішінің қалыптасу деңгейін анықтау мақсатында студенттерге арнайы әзірленген үш кейс-тапсырма ұсынылды. Кейс-тапсырмалар студенттердің бизнес-инновациялық бағыттағы педагогтік кәсіби іс-әрекетке қатысты басқарушылық, ұйымдастырушылық және маркетингтік біліктерін анықтауға бағытталды. Сонымен қатар тапсырмалар білім беру қызметін жоспарлау, тұтынушылар сұранысын ескеру, инновациялық идея ұсыну және педагогикалық өнімдерді кәсіби тұрғыдан бағалау дағдыларын айқындауға мүмкіндік берді.
Кейс-тапсырмаларды ұйымдастырудың негізгі мақсаты студенттердің бизнес-инновациялық бағыттағы педагогтік кәсіби іс-әрекет туралы ой қалыптастыруына, нақты жағдаяттарды талдай отырып шешім қабылдауына және өз пікірлерін негіздей алуына жағдай жасау болды. 
Тапсырмаларды орындау алдында студенттерге кейс мазмұны түсіндіріліп, оларды орындау тәртібі бойынша нұсқаулар берілді. Сонымен қатар жауаптарды еркін, өз көзқарастары негізінде және нақты дәлелдер келтіре отырып ұсыну қажеттілігі ескертілді.
Бірінші кейс-тапсырмада студенттерге төмендегідей жағдаят ұсынылды: «Бастауыш сынып оқушыларының сабақтан тыс уақытта оқумен айналысу белсенділігі төмендеп бара жатыр. Мектеп әкімшілігі сізге оқушылардың сабақтан тыс уақытта да білім алуға қызығушылығын арттыратын және балалар мен ата-аналарға қолайлы болатын дидактикалық өнім әзірлеуді тапсырды. Ол үйірме, қысқа мерзімді пәндік курс немесе ерекше форматтағы сабақ болуы мүмкін». 
Осымен байланысты тапсырмалар:
- мәселені шешетін өз идеяңызды ұсыныңыз;
- ол идеяның балалар үшін қолайлылығын сипаттап жазыңыз;
- неліктен сіздің идеяңыз ең дұрысы және қажетті екенін түсіндіріңіз;
- осы идеяңызды қалай іске асырасыз, соны қысқаша сипаттап жазыңыз.
Осы жағдаят негізінде студенттер мәселені шешуге арналған өз идеяларын ұсынды, ұсынылған өнімнің балалар үшін қолайлылығын сипаттады, оның қажеттілігі мен тиімділігін түсіндірді және жүзеге асыру жолдарын көрсетті. Бұл тапсырма білім беру қызметін жобалау, инновациялық идея әзірлеу және тұтынушылардың сұранысын ескеру біліктерін анықтауға мүмкіндік берді.
Екінші кейс-тапсырмада студенттерге мектеп жағдайында ақылы үйірме ашу жағдаяты ұсынылды: Студенттер, сіздерге мектепте ақылы негізде өте жақсы үйірме ашу ұсынылса, жұмысты неден бастар едіңіз? Жауап нұсқалары ұсынылады, оларды таңдап, негіздемесін кеңірек жазыңыз. 
Жауап нұсқалары:
- «Бірден үйірме бағдарламасын жасаймын»;
- «Балалар мен ата-аналардың ой-пікірлерін біліп аламын»;
- «Мектепте осы кезге дейін қандай үйірмелер ашылғанын біліп аламын»;
- «Жалпы үйірме ашудың талаптарын, құнын, қолда бар ресурстар туралы ойланамын».
Студенттер өз таңдауларын негіздеп, білім беру қызметін ұйымдастыруға қатысты басқарушылық және маркетингтік шешімдерін түсіндірді. Бұл кейс білім беру қызметін жоспарлау, сұранысты талдау және ресурстық мүмкіндіктерді бағалау дағдыларын анықтауға бағытталды.
Үшінші кейс-тапсырма дайын дидактикалық өнімді кәсіби және сыни тұрғыдан талдауға арналды. Студенттерге «Жас компьютерші-дүниетанушы» атты ақылы үйірменің сипаттамасы ұсынылып, оның балалар үшін тиімді жақтарын, мазмұнындағы жеткіліксіз тұстарды және үйірменің тартымдылығын арттыру жолдарын сипаттау тапсырылды. Аталған тапсырма студенттердің білім беру өнімін сараптау, педагогикалық қызметті бағалау және инновациялық ұсыныстар енгізу біліктерін анықтауға мүмкіндік берді.
Кейс-тапсырмалардың орындалу нәтижелерін бағалау кезінде студенттердің жауаптарының мазмұны, мәселені талдау ерекшелігі, ұсынылған шешімдердің негізділігі және басқарушылық ойлау деңгейі ескерілді. Сонымен қатар білім беру қызметін ұйымдастыруға қатысты көзқарастары, маркетингтік шешім қабылдау ерекшеліктері, инновациялық идея ұсыну қабілеті және дидактикалық өнімдерді кәсіби тұрғыдан бағалай алу дағдылары назарға алынды.
Әрбір кейс-тапсырма 5 балдық жүйемен бағаланды. Үш кейс-тапсырма бойынша ең жоғары нәтиже 15 баллды құрады. Жинақталған ұпайлар негізінде студенттердің білім беру менеджменті мен маркетинг бойынша білік деңгейлері жоғары, орта және төмен деңгейлерге бөлінді.
12–15 балл жоғары деңгей - бұл деңгейдегі студенттер кәсіби жағдаяттарды жан-жақты талдап, басқарушылық және маркетингтік шешімдерді негіздей алды. Ұсынылған идеялардың практикалық маңыздылығы мен инновациялық сипаты айқын көрінді. Сонымен қатар білім беру қызметін ұйымдастыруға қатысты кәсіби көзқарастарының қалыптасқандығы байқалды.
7–11 балл орта деңгей - бұл деңгейде мәселені жалпы түсіну байқалғанымен, ұсынылған шешімдердің жүйелілігі мен дәлелділігі жеткіліксіз болды. Студенттердің басқарушылық және маркетингтік ойлауында жекелеген кемшіліктер көрініс тапты.
0–6 балл төмен деңгей - студенттер кәсіби жағдаяттарды талдауда қиындықтар көрсетті, ұсынылған шешімдер нақты негізделмеді және білім беру менеджменті мен маркетингке қатысты түсініктерінің жеткіліксіздігі байқалды. Сонымен қатар инновациялық идеяларды ұсыну мен оларды жүзеге асыру жолдарын сипаттауда жүйелілік толық көрінбеді. 
Үш кейс-тапсырманың орындалу нәтижелері төмендегі 13-кестеде, 22-суретте берілген.

Кесте 13 - Кейс-тапсырмалар бойынша білім алушылардың білім беру менеджменті мен маркетинг бойынша білік деңгейлері 

	Топ
	Жоғары
	Орта
	Төмен

	
	Саны
	%
	саны
	%
	саны
	%

	Эксперимент тобы
	9
	12
	21
	28
	45
	60

	Бақылау тобы
	4
	5,48
	20
	27,40
	49
	67,12

	
	
	
	
	
	
	




Сурет 22 - Білім алушылардың білім беру менеджменті мен маркетинг бойынша білік деңгейлерінің салыстырмалы көрсеткіштері

Эксперимент тобында жоғары деңгей көрсеткіші 12 %-ды құрады. Бұл нәтиже кәсіби жағдаяттарды талдау, басқарушылық шешімдерді негіздеу, білім беру қызметін ұйымдастыру және маркетингтік көзқарас тұрғысынан тиімді ұсыныстар беру дағдыларының белгілі деңгейде қалыптасқанын көрсетті. Орта деңгей 28%-ға тең болды. Бұл деңгейде білім беру менеджменті мен маркетингке қатысты жалпы түсініктер байқалғанымен, ұсынылған шешімдердің жүйелілігі мен практикалық негіздемесі толық көрінбеді. Төмен деңгей көрсеткіші 60 %-ды құрады. Мұндай нәтиже білім беру қызметін ұйымдастыру, тұтынушылар сұранысын ескеру және инновациялық идеяларды басқарушылық тұрғыдан негіздеу бағыттарында қиындықтардың бар екендігін аңғартты.
Бақылау тобындағы жоғары деңгей 5,48%-ға тең болды. Бұл көрсеткіш білім беру менеджменті мен маркетинг бойынша біліктің жеткілікті деңгейде қалыптасуы аз мөлшерде көрініс тапқанын көрсетті. Орта деңгей көрсеткіші 27,40%-ды құрады. Бұл деңгейде кәсіби жағдаяттарды жалпы түсіну байқалғанымен, басқарушылық және маркетингтік шешімдерді нақты негіздеу жеткіліксіз болды. Төмен деңгей 67,12%-ға тең болды. Бұл білім беру менеджменті мен маркетинг бағыттары бойынша практикалық біліктердің әлсіз қалыптасқанын дәлелдейді.
Қорыта келе, алынған нәтижелер екі топта да білім беру менеджменті мен маркетинг бойынша біліктің төмен деңгейде қалыптасқанын көрсетті. 
Кәсіпкерлік-танымдық компоненттің «инновациялық педагогикалық жобалау туралы білімі» көрсеткішінің даму деңгейін анықтау мақсатында студенттерге инновациялық педагогикалық жобалау бойынша 3 жоба ұсынылды. Жобалар болашақ педагогтердің білім беру мәселелерін талдау, инновациялық шешім ұсыну, педагогикалық жобаларды құрылымдау, EdTech технологияларын педагогикалық мақсатта қолдану және жобалық әрекетті жоспарлау біліктерін анықтауға бағытталды.
Жобалар студенттердің тек теориялық білімдерін ғана емес, инновациялық педагогикалық жағдаяттарға байланысты кәсіби шешім қабылдау ерекшеліктерін, жобалық ойлау қабілетін, білім беру өнімдерін құрастыру дағдыларын және педагогикалық жобаларды тәжірибелік тұрғыдан негіздей алу мүмкіндіктерін айқындауға мүмкіндік берді.
1-жоба. Инновациялық білім беру жобасын құрастыру
Жағдаят: Бастауыш сынып оқушыларының цифрлық ортада білім алуға қызығушылығы төмендеп, онлайн платформаларды тек ойын мақсатында пайдалану жағдайлары жиілеген. Мектеп әкімшілігі оқушылардың цифрлық ортадағы оқу белсенділігін арттыруға бағытталған инновациялық педагогикалық жоба әзірлеуді ұсынды.
Тапсырма: Осы мәселені шешуге арналған инновациялық педагогикалық жоба құрастырыңыз.
Жобада төмендегілер қамтылуы тиіс:
- жоба атауы;
- жобаның мақсаты мен міндеттері;
- қолданылатын EdTech технологиялары;
- жобаны жүзеге асыру кезеңдері;
- күтілетін педагогикалық нәтиже;
- жобаның инновациялық ерекшелігі.
Бағалау өлшемдері: мәселені талдау деңгейі – 1 балл, жобаның инновациялық сипаты – 2 балл, EdTech технологияларын педагогикалық тұрғыдан негіздеуі – 2 балл, жобаның құрылымдық жүйелілігі – 2 балл;, күтілетін нәтижені нақтылауы – 1 балл.
2-жоба. Педагогикалық стартап жобасын жоспарлау
Жағдаят: Сізге бастауыш сынып оқушыларына арналған «Цифрлық шығармашылық зертханасы» атты ақылы білім беру стартап жобасын іске қосу ұсынылды. Жобаның мақсаты – балалардың шығармашылық және цифрлық дағдыларын дамыту.
Тапсырма: Педагогикалық стартап жобасының қысқаша жоспарын әзірлеңіз.
Жауапта мақсатты аудиторияны, білім беру қызметінің мазмұнын, маркетингтік ілгерілету тәсілдерін, қажетті ресурстарды, жобаның тиімділігін бағалау жолдарын көрсетіңіз.
Бағалау критерийлері: жобаның педагогикалық негізділігі – 2 балл, мақсатты аудиторияны дұрыс анықтауы – 1 балл, маркетингтік шешімдердің тиімділігі – 2 балл, ресурстарды жоспарлауы – 1 балл, жобаны бағалау тәсілдерін көрсетуі – 2 балл.
3-жоба-тапсырма. Инновациялық педагогикалық жобаны сараптау
Жағдаят: Мектепте бастауыш сыныптарға арналған «Smart Bala» цифрлық білім беру жобасы енгізілді. Жоба аясында бейнесабақтар, интерактивті тапсырмалар, онлайн бағалау және ата-анамен кері байланыс жүйесі қарастырылған. Алайда мұғалімдер мен ата-аналар тарапынан жобаның тиімділігіне қатысты әртүрлі пікірлер байқалады.
Тапсырма: Ұсынылған жобаны педагогикалық және инновациялық тұрғыдан талдаңыз.
Талдау барысында жобаның екі артықшылығын, екі әлсіз тұсын, жобаны жетілдіруге арналған екі ұсынысты, оның бастауыш білім беру үдерісіне ықпалын көрсетіңіз.
Бағалау критерийлері: жобаны педагогикалық тұрғыдан талдауы – 2 балл, инновациялық ерекшеліктерін анықтауы – 2 балл, мәселелерді көрсетуі – 1 балл, ұсыныстардың негізділігі – 2 балл, білім беру үдерісіне ықпалын бағалауы – 1 балл.
Жобалардың орындалуын бағалау барысында студенттердің жобалық ойлау ерекшеліктері, инновациялық шешім қабылдау білігі, педагогикалық жағдаяттарды талдау тереңдігі, EdTech технологияларын қолдану ерекшеліктері және ұсынылған идеялардың практикалық маңыздылығы ескерілді.
Үш жоба-тапсырма бойынша ең жоғары көрсеткіш – 24 баллды құрады.
Жоғары деңгей 18–24 балл аралығындағы нәтижелер инновациялық педагогикалық жобалау туралы білімнің жүйелі қалыптасқанын, жобалық әрекетті жоспарлау мен жүзеге асыру білігінің жоғары деңгейде екендігін көрсетті.
Орта деңгей 10–17 балл аралығындағы көрсеткіштер инновациялық педагогикалық жобалау туралы жалпы түсініктің қалыптасқанын, алайда жобалық әрекетті негіздеу мен құрылымдауда жекелеген қиындықтардың бар екендігін байқатты.
Төмен деңгей 0–9 балл аралығындағы нәтижелер инновациялық педагогикалық жобалау бойынша білімнің жеткіліксіз қалыптасқанын және жобалық әрекетті жоспарлау барысында жүйеліліктің әлсіздігін көрсетті.
Үш жобаның орындалу нәтижелері төмендегі 14-кестеде, 23-суретте берілген.

Кесте 14 – Жоба бойынша білім алушылардың инновациялық педагогикалық жобалау туралы білім деңгейлері 

	Топ
	Жоғары
	Орта
	Төмен

	
	Саны
	%
	саны
	%
	саны
	%

	Эксперимент тобы
	8
	10,67
	23
	30,67
	44
	58,66

	Бақылау тобы
	6
	8,22
	20
	27,40
	47
	64,38

	
	
	
	
	
	
	




Сурет 23 - Білім алушылардың инновациялық педагогикалық жобалау туралы білім деңгейлерінің салыстырмалы көрсеткіштері

Эксперимент тобында жоғары деңгей көрсеткіші 10,67%-ды құрады. Бұл нәтиже инновациялық педагогикалық жобалауға қатысты жекелеген білімдердің қалыптасқанын, жобалық әрекеттің құрылымын түсіну және инновациялық шешімдерді ұсыну дағдыларының белгілі деңгейде дамығанын көрсетті. Орта деңгей 30,67%-ға тең болды. Бұл деңгейде инновациялық педагогикалық жобалау туралы жалпы түсініктер байқалғанымен, жобаны жүйелі жоспарлау, мақсат пен нәтижені нақты байланыстыру және инновациялық идеяларды тәжірибемен ұштастыру барысында қиындықтар көрініс тапты. Төмен деңгей көрсеткіші 58,66%-ды құрады. Мұндай нәтиже инновациялық педагогикалық жобаларды құрастыруға қатысты білімдердің жеткіліксіздігін және жобалық әрекетті ұйымдастыру бойынша түсініктердің әлсіз қалыптасқанын аңғартты.
Бақылау тобындағы нәтижелер де осыған ұқсас сипатта анықталды. Жоғары деңгей көрсеткіші 8,22%-ға тең болды. Бұл инновациялық педагогикалық жобалау туралы білімнің жеткілікті деңгейде қалыптасуы аз мөлшерде байқалғанын көрсетті. Орта деңгей 27,40%-ды құрады. Бұл көрсеткіш жекелеген жобалық түсініктердің қалыптасқанын байқатқанымен, жобалау әрекетін толық әрі жүйелі ұйымдастыруға қатысты білімдердің жеткіліксіз екендігін көрсетті. Төмен деңгей 64,38%-ға тең болды. Бұл инновациялық педагогикалық жобалау бағытындағы білімнің әлсіз қалыптасқанын және жобалық әрекетке қатысты практикалық түсініктердің жеткіліксіздігін көрсетті.
Іс-әрекеттік-рефлексивті компоненттің «бизнес-инновациялық жобаларды құру іскерлігі» көрсеткішінің даму деңгейін анықтау мақсатында «Бизнес-инновациялық педагогикалық жоба әзірлеу» авторлық практикалық тапсырмасы қолданылды. 
Практикалық тапсырма болашақ педагогтердің бизнес-инновациялық бағыттағы педагогикалық жобаларды құрастыру, жобалық әрекетті жоспарлау, инновациялық идеяларды негіздеу және білім беру ортасына бейімделген педагогикалық өнім әзірлеу іскерліктерін анықтауға бағытталды. Сонымен қатар тапсырма студенттердің цифрлық технологияларды педагогикалық мақсатта қолдану ерекшеліктерін, жобалық ойлау қабілетін және бизнес-инновациялық әрекетті ұйымдастыруға дайындығын айқындауға мүмкіндік берді.
Практикалық тапсырманы орындау алдында студенттерге жобалық жұмыстың мақсаты түсіндіріліп, оны орындау талаптары бойынша нұсқаулықтар берілді. Тапсырманы орындау барысында студенттердің өз бетінше шешім қабылдауы, инновациялық идея ұсынуы және педагогикалық жобаны тәжірибелік тұрғыдан негіздеуі ескерілді.
Практикалық тапсырма мазмұны төмендегідей болды:
«Бастауыш сынып оқушыларының оқу белсенділігін арттыруға және олардың цифрлық ортадағы танымдық қызығушылығын дамытуға бағытталған бизнес-инновациялық педагогикалық жоба әзірлеңіз».
Жобада келесі құрылымдық бөліктердің болуы талап етілді:
- жоба атауы;
- жобаның мақсаты мен міндеттері;
- мақсатты аудитория;
- қолданылатын цифрлық немесе дидактикалық құралдар;
- жобаның инновациялық ерекшелігі;
- жобаны жүзеге асыру кезеңдері;
- жобаны жүзеге асыру қаражаты мен негіздемесі;
- күтілетін нәтиже;
- жобаның практикалық маңыздылығы.
Студенттердің жобалық жұмыстары мазмұнының жүйелілігіне, инновациялық ерекшелігіне, педагогикалық негізділігіне және практикалық бағыттылығына қарай бағаланды. Сонымен қатар цифрлық ресурстарды қолдану ерекшелігі, білім беру мәселесіне ұсынылған шешімнің тиімділігі және жобаның жүзеге асырылу мүмкіндігі назарға алынды.
Практикалық тапсырманы бағалау 10 балдық жүйе негізінде жүргізілді. Бағалау барысында жобаның жаңашылдығы – 2 балл, құрылымдық жүйелілігі – 2 балл, цифрлық ресурстарды педагогикалық мақсатта қолдануы – 2 балл, практикалық маңыздылығы – 2 балл және күтілетін нәтижені негіздеуі – 2 балл көлемінде бағаланды. Жалпы ең жоғары көрсеткіш 10 баллды құрады.
Жинақталған ұпайлар негізінде студенттердің бизнес-инновациялық жобаларды құру іскерлігінің даму деңгейлері анықталды. 
8–10 балл жоғары деңгей: бұл деңгейдегі студенттер инновациялық педагогикалық жобаларды жүйелі құрастырып, жобаның мақсаты мен мазмұнын өзара байланыстыра алды, цифрлық технологияларды тиімді қолданды және жобаның практикалық маңыздылығын негіздей білді.
4–7 балл орта деңгей: бұл деңгейде жобаның жалпы құрылымы сақталғанымен, инновациялық ерекшеліктерді негіздеу, жобаны жүзеге асыру кезеңдерін нақтылау және цифрлық құралдарды педагогикалық мақсатта тиімді пайдалану барысында жекелеген қиындықтар байқалды.
0–3 балл төмен деңгей: бұл деңгейдегі жұмыстарда жобалық әрекетті жоспарлау жүйелілігінің әлсіздігі, инновациялық идеялардың жеткіліксіздігі және педагогикалық жобаны тәжірибелік тұрғыдан негіздеудегі қиындықтар көрініс тапты.
Практикалық тапсырма нәтижелері 15-кесте мен 24-суретте берілген.

Кесте 15 - Практикалық тапсырмасы бойынша білім алушылардың бизнес-инновациялық жобаларды құру іскерлігі деңгейлері

	Топ
	Жоғары
	Орта
	Төмен

	
	Саны
	%
	саны
	%
	саны
	%

	Эксперимент тобы
	5
	6,67
	22
	29,33
	48
	64

	Бақылау тобы
	3
	4,11
	19
	26,03
	51
	69,86

	
	
	
	
	
	
	




Сурет 24 - Білім алушылардың бизнес-инновациялық жобаларды құру іскерлігі деңгейлерінің салыстырмалы көрсеткіштері

15-кестеде ұсынылған нәтижелер білім алушылардың бизнес-инновациялық жобаларды құру іскерлігінің бастапқы деңгейін сипаттайды. Алынған мәліметтер екі топта да төмен деңгей көрсеткіштерінің басым екендігін көрсетті. Бұл бизнес-инновациялық педагогикалық жобаларды жоспарлау, инновациялық идеяларды жүйелеу, жобаның құрылымын құрастыру және цифрлық ресурстарды педагогикалық мақсатта қолдану бағыттары бойынша іскерліктің жеткілікті деңгейде қалыптаспағанын байқатады.
Эксперимент тобында жоғары деңгей көрсеткіші 6,67%-ды құрады. Бұл нәтиже жекелеген білім алушылардың инновациялық педагогикалық жобаларды құрастыру, жобаның мақсаты мен мазмұнын өзара байланыстыру және цифрлық технологияларды педагогикалық міндеттерге сәйкес қолдану іскерлігінің қалыптасқанын көрсетті. Орта деңгей 29,33%-ға тең болды. Бұл деңгейде жобаның жалпы құрылымын сақтау байқалғанымен, инновациялық ерекшеліктерді негіздеу, жобаны жүзеге асыру кезеңдерін нақтылау және практикалық нәтижелерді толық сипаттау барысында қиындықтар көрініс тапты. Төмен деңгей көрсеткіші 64%-ды құрады. Мұндай нәтиже бизнес-инновациялық жобаларды құру барысында жүйеліліктің әлсіздігін, жобалық ойлау дағдыларының жеткіліксіз қалыптасқанын және цифрлық ресурстарды тиімді қолдануда қиындықтардың бар екендігі анықталды.
Бақылау тобындағы нәтижелер де осыған ұқсас сипатта анықталды. Жоғары деңгей көрсеткіші 4,11%-ға тең болды. Бұл инновациялық педагогикалық жобалау іскерлігінің жеткілікті деңгейде қалыптасуы аз мөлшерде байқалғанын көрсетті. Орта деңгей 26,03%-ды құрады. Бұл деңгейдегі жұмыстарда жобаның негізгі құрылымы сақталғанымен, ұсынылған идеялардың практикалық негіздемесі мен инновациялық бағыты толық ашылмады. Төмен деңгей көрсеткіші 69,86%-ға тең болды. Бұл білім алушылардың басым бөлігінде бизнес-инновациялық жобаларды құруға қатысты іскерліктің әлсіз қалыптасқанын көрсетеді.
Іс-әрекеттік-рефлексивті компоненттің «цифрлық немесе дидактикалық өнімді практикада қолдана алу шеберлігі» көрсеткішінің даму деңгейін анықтау мақсатында практикалық тапсырма ұйымдастырылды. 
Практикалық тапсырма Онне Янссеннің инновациялық мінез-құлықты анықтау әдістемесі негізінде бейімделіп әзірленді. Тапсырма білім алушылардың цифрлық және дидактикалық өнімдерді педагогикалық практикада қолдану шеберлігін, инновациялық әрекетке бейімділігін және цифрлық ресурстарды білім беру мақсатында тиімді пайдалану ерекшеліктерін анықтауға бағытталды. Практикалық тапсырманы орындау алдында студенттерге тапсырманың мақсаты түсіндіріліп, цифрлық ресурстарды педагогикалық міндеттерге сәйкес қолдану талаптары бойынша нұсқаулар берілді. Практикалық тапсырма барысында студенттерге төмендегідей тапсырма ұсынылды: «Бастауыш сынып оқушыларының оқу белсенділігін арттыруға арналған цифрлық немесе дидактикалық өнім әзірлеңіз және оны сабақ барысында қолдану жолдарын көрсетіңіз». Тапсырманы орындау кезінде Canva, LearningApps, Quizizz, Wordwall, Google Classroom, Padlet сияқты цифрлық платформаларды қолдануға мүмкіндік берілді.
Студенттер тапсырманы орындау барысында:
- өнімнің атауын;
- мақсаты мен міндеттерін;
- қолданылатын цифрлық ресурсты;
- оқу тапсырмасының мазмұнын;
- өнімді сабақта қолдану кезеңдерін;
- күтілетін нәтижені;
- педагогикалық тиімділігін сипаттады.
Сонымен қатар әзірленген өнімнің бастауыш сынып оқушыларының танымдық белсенділігін арттыруға ықпалы мен оны оқу үдерісінде қолданудың тиімділігі негізделді. Практикалық тапсырмаларды бағалау барысында цифрлық ресурсты таңдаудың негізділігі, дидактикалық мазмұнның оқу мақсатына сәйкестігі, өнімнің креативтілігі, оны педагогикалық практикада қолдану ерекшелігі және ұсынылған шешімнің тиімділігі ескерілді. Әрбір критерий 2 балдық жүйемен бағаланып, жалпы ең жоғары көрсеткіш 10 баллды құрады.
Жинақталған нәтижелер негізінде студенттердің цифрлық немесе дидактикалық өнімді практикада қолдана алу шеберлігінің деңгейлері анықталды. 
8–10 балл жоғары деңгей: бұл деңгейдегі жұмыстарда цифрлық ресурстарды педагогикалық мақсатқа сәйкес тиімді пайдалану, оқу тапсырмаларын жүйелі ұйымдастыру және өнімнің практикалық маңыздылығын нақты көрсету ерекшеліктері байқалды.
4–7 балл орта деңгей: бұл деңгейде цифрлық немесе дидактикалық өнімнің жалпы құрылымы сақталғанымен, оны сабақ үдерісінде тиімді қолдану, педагогикалық мақсатпен байланыстыру және цифрлық мүмкіндіктерді толық пайдалану барысында жекелеген қиындықтар көрініс тапты.
0–3 балл төмен деңгей: бұл деңгейдегі жұмыстарда цифрлық ресурстарды қолдануда жүйеліліктің жеткіліксіздігі, дидактикалық мазмұнның әлсіздігі және өнімді педагогикалық практикаға бейімдеу барысында қиындықтардың бар екендігі байқалды. Алынған нәтижелер білім алушылардың цифрлық немесе дидактикалық өнімдерді практикада қолдану шеберлігінің бастапқы жағдайын анықтауға мүмкіндік берді. Диагностикалық зерттеу нәтижелері 16-кесте мен 25-суретте ұсынылған.

Кесте 16 - Практикалық тапсырма бойынша білім алушылардың цифрлық немесе дидактикалық өнімді практикада қолдана алу шеберлігі деңгейлері

	Топ
	Жоғары
	Орта
	Төмен

	
	Саны
	%
	саны
	%
	саны
	%

	Эксперимент тобы
	7
	9,33
	29
	38,67
	39
	52

	Бақылау тобы
	4
	5,48
	26
	35,62
	43
	58,9

	
	
	
	
	
	
	




Сурет 25 - Білім алушылардың цифрлық немесе дидактикалық өнімді практикада қолдана алу шеберлігі деңгейлерінің салыстырмалы көрсеткіштері

Алынған мәліметтер екі топта да төмен деңгей көрсеткіштерінің басым екендігін көрсетті. Бұл цифрлық ресурстарды педагогикалық мақсатта тиімді пайдалану, дидактикалық өнімдерді оқу үдерісіне бейімдеу және оларды практикада жүйелі қолдану шеберлігінің жеткілікті деңгейде қалыптаспағанын байқатады.
Эксперимент тобында жоғары деңгей көрсеткіші 9,33%-ды құрады. Бұл нәтиже цифрлық немесе дидактикалық өнімдерді оқу мақсатына сәйкес таңдау, оларды сабақ құрылымымен байланыстыру және педагогикалық практикада тиімді қолдану шеберлігінің жекелеген жағдайда қалыптасқанын көрсетті. Орта деңгей 38,67%-ға тең болды. Бұл деңгейде цифрлық ресурстарды қолдануға қызығушылық байқалғанымен, оларды сабақ мазмұнымен толық ықпалдастыру және педагогикалық тиімділігін негіздеу барысында қиындықтар көрініс тапты. Төмен деңгей көрсеткіші 52%-ды құрады. Мұндай нәтиже цифрлық және дидактикалық өнімдерді практикада қолдану барысында жүйеліліктің әлсіздігін, цифрлық құралдардың мүмкіндіктерін толық пайдаланбауды және оқу үдерісіне бейімдеу дағдыларының жеткіліксіздігін аңғартты.
Бақылау тобындағы нәтижелер де осыған ұқсас сипатта анықталды. Жоғары деңгей көрсеткіші 5,48%-ға тең болды. Бұл цифрлық немесе дидактикалық өнімдерді педагогикалық практикада қолдану шеберлігінің жеткілікті деңгейде қалыптасуы аз мөлшерде байқалғанын көрсетті. Орта деңгей 35,62%-ды құрады. Бұл деңгейде цифрлық құралдарды қолданудың жалпы дағдылары көрінгенімен, олардың педагогикалық мақсатқа сәйкестігін нақты негіздеу жеткіліксіз болды. Төмен деңгей көрсеткіші 58,9%-ға тең болды. Бұл білім алушылардың басым бөлігінде цифрлық немесе дидактикалық өнімдерді практикада қолдану шеберлігінің әлсіз қалыптасқанын дәлелдейді.
Іс-әрекеттік-рефлексивті компоненттің «бизнес-инновациялық кәсіби іс-әрекетіне рефлексия жасау қабілеті» көрсеткішінің даму деңгейін анықтау мақсатында А.В. Карповтің «Рефлексия деңгейін диагностикалау» әдістемесі қолданылды [182]. Мазмұны Қосымша Б берілген.
Әдістеме білім алушылардың өз кәсіби әрекетіне талдау жасау ерекшеліктерін, қабылданған шешімдерді бағалау қабілетін, кәсіби қиындықтардың себептерін түсінуін және болашақ іс-әрекетін саналы түрде жоспарлау деңгейін анықтауға бағытталды. Сонымен қатар әдістеме студенттердің бизнес-инновациялық кәсіби әрекетке қатысты рефлексивтік ойлау ерекшеліктерін, өз тәжірибесін бағалай алуын және кәсіби әрекетті жетілдіруге бағытталған ішкі талдау қабілетін айқындауға мүмкіндік берді.
Студенттерге сауалнаманың мақсаты түсіндіріліп, жауаптарды өз көзқарастарына сәйкес шынайы белгілеу қажеттілігі ескертілді. Сауалнама анонимді түрде ұйымдастырылып, алынған нәтижелердің тек ғылыми-зерттеу жұмысы аясында қолданылатындығы түсіндірілді.
Әдістеме мазмұны білім алушылардың рефлексивтік әрекет ерекшеліктерін анықтауға бағытталған 27 тұжырымнан тұрды. Сауалнама барысында студенттер өздерінің кәсіби әрекетін жоспарлау, қабылданған шешімдерді саралау, қиындықтарға талдау жасау, өз әрекетін бағалау және басқа адамдардың көзқарасын ескеру ерекшеліктеріне қатысты пікірлерін білдірді.
Жауаптарды бағалау 7 балдық шкала негізінде жүргізілді: 1 балл – «мүлде дұрыс емес», 2 балл – «дұрыс емес», 3 балл – «көбіне дұрыс емес», 4 балл – «білмеймін», 5 балл – «көбіне дұрыс», 6 балл – «дұрыс», 7 балл – «толық дұрыс».
Нәтижелерді өңдеу барысында 1, 3, 4, 5, 9, 10, 11, 14, 15, 18, 19, 20, 22, 24, 25 сұрақтары бойынша қойылған баллдар тікелей есептелді. Ал 2, 6, 7, 8, 12, 13, 16, 17, 21, 23, 26, 27 сұрақтары бойынша инверсиялау әдісі қолданылды. Инверсиялау барысында бастапқы баллдар кері көрсеткіштерге ауыстырылып есептелді.
Жинақталған нәтижелер стен көрсеткіштері арқылы интерпретацияланды. 1–3 стен аралығындағы нәтижелер төмен деңгей ретінде қарастырылып, 4–6 стен аралығындағы нәтижелер орта деңгейге жатқызылды. 7–9 стен аралығындағы нәтижелер жоғары деңгей ретінде бағаланды. 
Жалпы диагностикалық зерттеу нәтижелері студенттердің бизнес-инновациялық кәсіби іс-әрекетіне рефлексия жасау қабілетінің бастапқы жағдайын анықтауға мүмкіндік берді. Зерттеу нәтижелері 17-кесте мен 26-суретте ұсынылған.

Кесте 17 - А.В. Карповтың «Рефлексия деңгейін диагностикалау» әдістемесі бойынша білім алушылардың бизнес-инновациялық кәсіби іс-әрекетіне рефлексия жасау деңгейлері

	Топ
	Жоғары
	Орта
	Төмен

	
	саны
	%
	Саны
	%
	саны
	%

	Эксперимент тобы
	13
	17,33
	27
	36
	35
	46,67

	Бақылау тобы
	10
	13,7
	25
	34,25
	38
	52,05

	
	
	
	
	
	
	




Сурет  26 - Білім алушылардың бизнес-инновациялық кәсіби іс-әрекетіне рефлексия жасау деңгейлерінің салыстырмалы көрсеткіштері

Эксперимент тобында жоғары деңгей көрсеткіші 17,33%-ды құрады. Бұл нәтиже жекелеген білім алушылардың кәсіби әрекет нәтижелерін саралау, өз тәжірибесін бағалау және болашақ әрекеттерін саналы түрде жоспарлау қабілеттерінің қалыптасқанын көрсетті. Орта деңгей 36%-ға тең болды. Бұл деңгейде кәсіби әрекетке талдау жасау байқалғанымен, рефлексивтік әрекеттің тұрақты жүйесі толық қалыптаспағаны анықталды. Өз әрекетін бағалау мен кәсіби қиындықтардың себептерін түсіндіру ішінара көрініс тапты. Төмен деңгей көрсеткіші 46,67%-ды құрады. Мұндай нәтиже кәсіби әрекетке рефлексия жасау барысында жүйеліліктің әлсіздігін, өз тәжірибесін талдау мен кәсіби әрекетті жетілдіруге бағытталған ішкі бағалаудың жеткіліксіздігін аңғартты.
Бақылау тобындағы нәтижелер де осыған ұқсас сипатта анықталды. Жоғары деңгей көрсеткіші 13,7-ға тең болды. Бұл кәсіби әрекетке саналы талдау жасау қабілетінің жеткілікті деңгейде қалыптасуы аз мөлшерде байқалғанын көрсетті. Орта деңгей 34,25%-ды құрады. Бұл деңгейде кәсіби әрекетті бағалау әрекеттері көрінгенімен, рефлексивтік ойлау тұрақты сипат алмады. Төмен деңгей көрсеткіші 52,05%-ға тең болды. Бұл білім алушылардың басым бөлігінде кәсіби әрекетке рефлексия жасау қабілетінің әлсіз қалыптасқанын дәлелдейді.
Қорыта келе, нәтижелер екі топта да бизнес-инновациялық кәсіби іс-әрекетке рефлексия жасау деңгейінің төмен және орта деңгейде басым екендігін көрсетті. 
Анықтау кезеңінде қолданылған диагностикалық әдістемелер бойынша алынған нәтижелер 18-кестеде жинақталды. Кестеде білім алушылардың бизнес-инновациялық кәсіби іс-әрекетке даярлығының мотивациялық-бағдарлы, кәсіпкерлік-танымдық және іс-әрекеттік-рефлексивті компоненттері бойынша бастапқы деңгейлері көрсетілді.

Кесте 18– Анықтау кезеңінің диагностикалық әдістемелер бойынша алынған нәтижелері

	Әдістемелер 
	Эксперимент тобы
	Бақылау тобы

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Мотивациялық-бағдарлы

	1
	2
	3
	4
	5
	6
	7
	8
	9
	10
	11
	12
	13

	Авторлық сауалнама
	11
	14,66
	26
	34,67
	38
	50,67
	14
	19,17
	24
	32,88
	35
	47,95

	Ф.Линан жә
не И.-В. Чен сауалнамасы
	7
	9,33
	27
	36
	41
	54,67
	9
	12,33
	25
	34,25
	39
	53,42

	Е.К. Климова
ның әдістеме
сі
	5
	6,67
	28
	37,33
	42
	56
	8
	10,96
	24
	32,88
	41
	56,16

	Орташа көрсеткіші
	7,67
	10,22
	27
	36
	40,33
	53,78
	10,33
	14,15
	24,33
	33,34
	38,34
	52,51

	Кәсіпкерлік-танымдық

	Авторлық тест тапсыр
Малары
	13
	17,34
	19
	25,33
	43
	57,33
	5
	6,85
	22
	30,14
	46
	63,01

	Кейс-тапсырмалар
	9
	12
	21
	28
	45
	60
	4
	5,48
	20
	27,4
	49
	67,12



18 – кестенің  жалғасы

	1
	2
	3
	4
	5
	6
	7
	8
	9
	10
	11
	12
	13

	Жоба-тапсырмалар
	8
	10,67
	23
	30,67
	44
	58,66
	6
	8,22
	20
	27,40
	47
	64,38

	Орташа көрсеткіші
	10
	13,34
	21
	28
	44
	58,66
	5
	6,85
	20,67
	28,31
	47,33
	64,84

	Іс-әрекеттік-рефлексивті

	Авторлық практикалық тапсырмасы;
	5
	6,67
	22
	29,33
	48
	64
	3
	4,11
	19
	26,03
	51
	69,86

	Практикалық тапсырма
	7
	9,33
	29
	38,67
	39
	52
	4
	5,48
	26
	35,62
	43
	58,9

	А.В. Карпов  әдістемесі
	13
	17,33
	27
	36
	35
	46,67
	10
	13,7
	25
	34,25
	38
	52,05

	Орташа көрсеткіші
	8,33
	11,11
	26
	34,67
	40,67
	54,22
	5,67
	7,76
	23,33
	31,97
	44
	60,27



Диагностикалық зерттеулердің компоненттер бойынша орташа көрсеткіштері 19-кестеде жинақталды. Алынған нәтижелер эксперимент және бақылау топтарындағы білім алушылардың бизнес-инновациялық кәсіби іс-әрекетке даярлығының бастапқы жағдайын салыстырмалы түрде анықтауға мүмкіндік берді.

Кесте 19 – Анықтау кезеңінің диагностикалық әдістемелер бойынша алынған нәтижелері

	Компоненттер 
	Эксперимент тобы
	Бақылау тобы

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Мотивациялық-бағдарлы
	7,67
	10,22
	27
	36
	40,33
	53,78
	10,33
	14,15
	24,33
	33,34
	38,34
	52,51

	Кәсіпкерлік-танымдық
	10
	13,34
	21
	28
	44
	58,66
	5
	6,85
	20,67
	28,31
	47,33
	64,84

	Іс-әрекеттік-рефлексивті
	8,33
	11,11
	26
	34,67
	40,67
	54,22
	5,67
	7,76
	23,33
	31,97
	44
	60,27



19-кестеде берілген нәтижелердің біртектілік деңгейін анықтау мақсатында дисперсия көрсеткіші есептелді. Дисперсияны анықтау білім алушылардың бизнес-инновациялық кәсіби іс-әрекетке даярлық деңгейлерінің таралу ерекшеліктерін бағалауға және эксперимент пен бақылау топтарындағы көрсеткіштердің тұрақтылық дәрежесін салыстыруға мүмкіндік береді. Есептеу барысында келесі формула қолданылды:


                                                                      (1)
Мұндағы:
Xi – көрсеткіш мәндері;
M – арифметикалық орташа мән;
n – көрсеткіштер саны.
Есептеу барысында әр компонент бойынша жоғары, орта және төмен деңгей көрсеткіштерінің пайыздық мәндері негізге алынды. Орташа арифметикалық көрсеткіш M=33,33% ретінде анықталды. Дисперсия көрсеткіштерін есептеу нәтижелері 20-кестеде жинақталды.

Кесте 20 – Анықтау кезеңі нәтижелерінің дисперсия көрсеткіштері

	Компоненттер
	Эксперимент тобы (%)
	Орташа мән (M)
	Дисперсия (r2)
	Бақылау тобы (%)
	Орташа мән (M)
	Дисперсия (r2)

	Мотивациялық-бағдарлы
	10,22 – 36 – 53,78
	33,33
	319,80
	14,15 – 33,34 – 52,51
	33,33
	245,25

	Кәсіпкерлік-танымдық
	13,34 – 28 – 58,66
	33,33
	356,54
	6,85 – 28,31 – 64,84
	33,33
	573,09

	Іс-әрекеттік-рефлексивті
	11,11 – 34,67 – 54,22
	33,33
	310,64
	7,76 – 31,97 – 60,27
	33,33
	460,48



20-кестеде берілген нәтижелер эксперимент және бақылау топтарындағы көрсеткіштердің таралу ерекшеліктерін айқындауға мүмкіндік берді. Есептеу нәтижелері бойынша барлық компоненттерде төмен және орта деңгей көрсеткіштерінің басым болуы білім алушылардың бизнес-инновациялық кәсіби іс-әрекетке даярлығының жеткілікті деңгейде қалыптаспағанын көрсетті. Сонымен қатар дисперсия мәндерінің шамалас болуы эксперимент және бақылау топтарының бастапқы даярлық деңгейлері арасында елеулі айырмашылықтың жоқ екендігін аңғартты.
Мотивациялық-бағдарлы компонент бойынша эксперимент тобындағы дисперсия көрсеткіші r2=319,80, бақылау тобында r2=245,25 болды. Бұл нәтижелер екі топта да студенттердің кәсіпкерлік мотивациясы мен бизнес-инновациялық әрекетке қызығушылығының тұрақсыз сипатта қалыптасқанын көрсетті. Жоғары деңгей көрсеткіштерінің төмен болуы студенттердің инновациялық бастамаларға тұрақты қатысуға және кәсіпкерлік әрекетке белсенді ұмтылуға толық дайын еместігін байқатты.
Кәсіпкерлік-танымдық компонент бойынша бақылау тобында дисперсия мәні r2=573,09 болып, эксперимент тобындағы көрсеткіштен (r2=356,54) жоғары нәтиже көрсетті. Бұл бақылау тобындағы білім алушылардың бизнес, кәсіпкерлік, стартап және EdTech бағыттары бойынша білім деңгейлерінде айырмашылықтардың анағұрлым айқын екендігін аңғартады. Сонымен қатар алынған нәтижелер студенттердің теориялық білімдері жүйелі қалыптаспағанын және инновациялық педагогикалық жобалау мен маркетингтік ойлау бағыттарында қиындықтардың бар екендігін дәлелдеді.
Іс-әрекеттік-рефлексивті компонент бойынша да ұқсас жағдай байқалды. Эксперимент тобында дисперсия көрсеткіші r2=310,64, ал бақылау тобында r2=460,48 болды. Бұл нәтижелер цифрлық немесе дидактикалық өнімдерді практикада қолдану, бизнес-инновациялық жобаларды құру және кәсіби рефлексия жасау іскерліктерінің екі топта да жеткілікті деңгейде қалыптаспағанын көрсетті. Әсіресе төмен деңгей көрсеткіштерінің басым болуы студенттердің практикалық әрекет барысында инновациялық шешімдерді жүйелі қолдану және кәсіби іс-әрекет нәтижелерін саналы бағалау бағыттарында қиындықтарға кездесетінін аңғартты.
Анықтау кезеңінде алынған нәтижелер эксперимент және бақылау топтарындағы білім алушылардың бизнес-инновациялық кәсіби іс-әрекетке даярлық деңгейлері арасында айтарлықтай айырмашылықтың жоқ екендігін көрсетті. Екі топта да жоғары деңгей көрсеткіштері төмен, ал орта және төмен деңгей көрсеткіштері басым болды. Бұл болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау деңгейлерінің өзара шамалас екендігін аңғартады.
Сонымен қатар диагностикалық зерттеу нәтижелері эксперимент және бақылау топтарының бастапқы көрсеткіштері тәжірибелік-эксперименттік жұмыстың қалыптастыру кезеңін жүргізуге қолайлы екендігін дәлелдеді. Анықтау кезеңінде байқалған ұқсас деңгейлік көрсеткіштер кейінгі қалыптастыру жұмыстарының тиімділігін салыстырмалы түрде бағалауға және енгізілетін педагогикалық жүйенің нәтижелілігін объективті анықтауға мүмкіндік береді. Осыған байланысты қалыптастыру кезеңінде болашақ бастауыш білім беру педагогтерін бизнес-инновациялық кәсіби іс-әрекетке даярлауға бағытталған арнайы әдістемені енгізу қажеттілігі айқындалды.
Қорыта келе, анықтау кезеңінде алынған нәтижелер болашақ бастауыш білім беру педагогтерінің бизнес-инновациялық кәсіби іс-әрекетке даярлығының жеткілікті деңгейде қалыптаспағанын көрсетті. Диагностикалық зерттеу қорытындылары студенттердің кәсіпкерлік мотивациясын, бизнес-инновациялық білімдерін, жобалық және практикалық іскерліктерін мақсатты түрде дамыту қажеттігін айқындады.
Осыған байланысты зерттеудің келесі кезеңінде болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау әдістемесі және оны жүзеге асыру мазмұны қарастырылады.

3.2 Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау әдістемесі, оны жүзеге асыру мазмұны
Зерттеу жұмысының тақырыбы бойынша әдіснамалық, педагогикалық, психологиялық, әдістемелік әдебиеттерді талдау барысында қажетті әдіснамалық-теориялық негіздері жүйеленіп, педагогикалық және психологиялық тұрғыдан мүмкіндіктерін анықтау нәтижесінде құрылымдық-мазмұндық  ерекшеліктері нақтыланған моделі ұсынылды. Жүргізілген диагностикалық тәжірибе жұмыстары болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау қоғамның заманауи қажеттілігінен туындап отырғанын анықтады. 
 Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың келесі кезеңі – тәжірибелік-эксперименттік жұмыстың оқыту-қалыптастырушы кезеңі. Осы кезеңде теориялық-әдістемелік жүйеге сүйене отырып, алға қойылған зерттеу мақсатына қол жеткізу үшін, белгіленген міндеттерді шешу  үшін, болжамды тексеру үшін ұсынылған модельдің тиімділігін тексеру үшін әзірленген әдістемелік жүйе шынайы оқу үдерісіне іске қосылып, тиімділігі тексерілді.
Болашақ бастауыш білім педагогтерінің инновациялық ойлауын қалыптастыру, дамыту, соған сүйене отырып, бизнес-инновациялық бағдарлы педагогтік кәсіби іс-әрекетке даярлауға арналған теориялық білім мазмұны мен практикалық тапсырмаларды қолданып, тәжірибелік-эксперименттік орта құрылды. Студенттердің педагогтік кәсіби іс-әрекеттері жүйесінің қатарына кәсіпкерлік, бизнес-инновациялық іс-әрекеттерді интеграциялай отырып енгізу арқылы заманауи ерекше синтездегі педагог тұлғасын қалыптастыру – тәжірибелік-эксперименттік жұмыстың осы оқыту-қалыптастырушы кезеңнің міндеті. 
Оқыту-қалыптастырушы кезеңде болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың әдістемелік-технологиялық факторлары мен тетіктері (механизмдері) өздерінің тиімділігін көрсетіп, студенттердің бизнес-инновациялық дағдылары мен кәсіпкерлік ойлау дағдыларын педагогтік кәсіби іс-әрекетінің табиғи компоненті ретінде қалыптастыру мүмкіндіктері іске қосылады. 
Бұл, түптеп келгенде, педагогикалық және бизнес-инновациялық іс-әрекеттердің ерекше комбинацияларын студенттің меңгеру үдерісін танытатын оқу үдерісі (оның тәжірибелік көрінісі) болып табылады. Сондықтан да тәжірибелік-эксперименттік жұмыстың оқыту-қалыптастырушы кезеңінде студенттің бизнес-инновациялық - педагогтік кәсіби іс-әрекеттері қандай және қалай қалыптасуы мүмкін екендігі ұсынылған кейстер, стартап-лаборатория жұмыстар, жобалар, тапсырмаларды орындату арқылы айқын танылады. 
Осындай маңызды педагогикалық үдерісте арнайы түрде әзірленген бір ғана элективтік курс пен оның теориялық-практикалық мүмкіндіктері ғана емес, тұтас университеттің рөлі және бизнеспен, кәсіпкер ортамен ынтымақтастық жасау мүмкіндіктері де өте керек және маңызды рөл атқарады.
Болашақ бастауыш білім беру педагогтерінің кәсіпкерлік, бизнес-инновациялық жобаларының сәтімен іске асырылуы үшін жобалау инфрақұрылымдарының құраушыларын компоненттерін тиянақты түрде анықтау да маңызды болып табылады. Бұл жүйеде қай компоненттің тиімділігі басым болса, оның өміршеңдігі екені нақтыланады.
Тәжірибелік-эксперименттік жұмыстың оқыту кезеңінде студенттердің бизнес-инновациялық дағдыларды кәсіпкерлік ортаға барып тұрып, нағыз қайнаған кәсіпкерлік өмірдің талаптары мен қажеттіліктерін, тиімділігін «көзбен көріп, қолмен ұстағандай» етіп танысуын яғни қысқамерзімді тағылымдама ұйымдастыру да тиімділігі жоғары маңызды әдіс ретінде  анықталды. Ең бастысы, студенттердің педагогтік кәсіби іс-әрекеттерінің маңызды бір қанаты ретінде бизнес-инновациялық іс-әрекетті игеруге деген мотивациясы қалыптастырылады. 
Өздері даярлап жатқан болашақ педагогтердің негізгі білім беру әрекетіне қоса кәсіпкерлік дағдыларды қалыптастыруға тірек болатын жобаларға қатысуына университеттің де мотивациясы үлкен болуы керек. Бірақ бұл педагогтерді бизнес-ортаға біржола жіберу дегенді білдірмейді, басты міндет – әр студент өзінің дидактикалық қажеттіліктерін терең түсініп, керекті оқу өнімдерін әзірлеуге өзі де кірісе алатындай, ол өнімін педагогтерге  таратуда маркетинг жүйесінің заңдылықтарын қажетті деңгейде білетіндей  дәрежеде даярлау. 
Педагогикалық тәжірибелік-эксперименттік жұмыстың диагностикалық кезеңін өткізу нәтижесінде анықталған нәтижелерге толықтырулар мен өзгертулер енгізе отырып, болашақ бастауыш білім беру педагогтерін даярлауда бизнес-инновациялық бағдарлы кәсіби іс-әрекетке даярлаудың оқыту-қалыптастырушы кезеңіне арналған элективтік курстың (таңдау пәні) оқу бағдарламасы әзірленді. 
Оқу бағдарламасының бірінші бөлімінің мазмұнында аудиториялық дәріс, семинар, практикалық сабақтар және екінші бөлімінде  аудиториядан тыс стартап-лабораториялар ретінде жасалған студенттер клубының жұмысы, бизнес-инновациялық кәсіпкерлік ортамен байланыс, студенттердің өзіндік жұмыстары, жоба тақырыптары – жоспарланған жұмыстар тегіс қамтылды.
Бұл жұмыстардың барлығы бір жүйеге тоғыстырылып, «Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың әдістемелік-технологиялық жүйесі» жасақталды. Бұл әдістемелік-технологиялық жүйенің ерекшелігі мұнда педагогиканың, экономиканың, менеджмент және маркетингтің инновацияның түйіскен нүктесінде жұмыс жасайтындығымен танылады. Жасақталған болашақ педагогтерді бизнес-инновациялық бағдарлы педагогтік іс-әрекетке даярлау әдістемелік жүйесін оқыту кезеңінде педагогикалық үдеріске енгізуде көзделген міндеттер:
· білім беру саласына кәсіпкерлік ойлаудың интеграциялануын;
· жобалық бизнес-инновациялық оқыту;
· бизнес саласынан Agile, Lean startup педагогика саласында қолдану жолдары;
· EdTech қолдану арқылы оқытуды персоналдандыру жолдарын меңгерту;
· бизнеспен серіктестік құру – тағылымдама, корпоративтік білім беру жолдарын қарастыру; 
· бизнес-инновация бағдарлы педагогтік кәсіби іс-әрекет қалыптастырудағы маңызды орын берілетін - креативтік ойлау, сыни ойлау, коммуникативтік дағдыларды дамыту, командалық жұмыс дағдыларын қалыптастыру;
· геймификация және дидактикалық өнім жасауға дағдыландыру тәсілін қолдану.
Әзірленіп, құрылымы жасақталған әдістемелік-технологиялық жүйенің мәні – студенттерді басқалар проблема деп санайтын жерден мүмкіндіктерді тануға дағдыландыру. Соған орай, студентті өзінің бастамашылығы мен ынтагерлік қабілеттерін пайдалана отырып, белгісіз деген жағдайдың өзінен шешім тауып шығуға дағдыландыру. 
Түп нәтижеде, білім беру саласында инновациялық үдерістің қарқындауын және бизнеспен икемді байланыс жасап, авторлық дидактикалық өнімдерді өздері жасауға бел шешіп кірісе алатын қабілеттерін шыңдау.
Әдіснамалық-теориялық негіздері анықталып, диагностикалық кезең нәтижелері талданып, педагогикалық тәжірибелік-эксперименттік жұмыстың оқыту-қалыптастыру кезеңінде «Болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлаудың әдістемелік-технологиялық жүйесі» педагогикалық үдеріске қосылды. 
Педагогикалық тәжірибелік-эксперименттік жұмыстың оқыту-қалыптастырушы кезеңіне Абай атындағы ҚазҰПУ педагогика және психология факультетіндегі, Бастауыш білім беру бизнес-инновациямен, Бастауыш білім беру АКТ-мен, Бастауыш білім беру көптілділікпен, Бастауыш білім беру ағылшын тілінде білім беру бағдарламаларының студенттері қатысты. Эксперименттің оқыту-қалыптастырушы кезеңінде автор ретінде ізденуші өзі оқытушылар тобына жетекшілік етіп, әрбір оқыту формасы бойынша, тапсырмалар бойынша әдістемелік нұсқаулар әзірлеп, эксперименттің әр сәті бойынша қадағалап, нәтижелері мен перспективалары бойынша бақылаулар жасауды үзбей жүргізді.
Әдістемелік-технологиялық жүйенің құраушы компоненттеріне сипаттама беріп өтеміз. Ең алдымен, «Бизнес-тренинг»  атты элективтік курстың (таңдау пәні) оқу бағдарламасына тоқталып өтіледі. Абай атындағы Қазақ ұлттық педагогикалық университеті  Педагогика және психология факультеті «6В01301 – Бастауыш білім беру бизнес-инновациямен», «6В01303 – Бастауыш білім беру АКТ-мен», «6В01304 – Бастауыш білім беру көптілділікпен» және «6В01305 – Бастауыш білім беру ағылшын тілінде» білім беру бағдарламаларынының студенттері арасында жүргізілді.   Элективтік курс 5 кредитке арналып құрылды. Оның мазмұнында  теориялық білім дәрістер арқылы, практикалық білім, дағдылар, семинар, практикалық сабақтар, өздік жұмыс, аудиториядан тыс жұмыстар ретінде көрсетіледі. Оқыту-қалыптастырушы кезеңде қолданылатын әдістемелік-технологиялық жүйенің құрылымы:
· теориялық мәліметтер яғни педагогика және бизнес-инновация бойынша интеграциялық мәліметтер;
· кейстер яғни бизнес-инновациялық жағдаяттарды талдау жұмыстары;
· практикалық сабақтар яғни семинарлар және өз авторлығымен дидактикалық өнім даярлау;
· тәжірибе яғни стартап лаборатория, Smart Coach, студенттік бизнес клуб жұмыстары, тағылымдамалар;
· кері байланыс яғни жобаларды қорғау;
· рефлексия және түзетулер яғни элективтік курстың нәтижесінде студенттер орындаған, меңгерген, түсінген әзірлеген материалдардың барлығына сыни көзқарас негізінде қайта қарау.
Ұсынылып отырған әдістемелік-технологиялық жүйенің мәні әдіснамалық-теориялық принциптерін және педагогика мен бизнес-инновацияның интегративтілігін кешенділікпен жүзеге асырудан көрініс табады. Өйткені нақ сол принциптер осы жүйенің құрылып қызмет етуінің де сүйенетін принциптері болып табылады. Элективтік курстың бағдарламасының тиімділігі интегративтілігімен, модульдігімен, икемділігімен, бизнес-инновацияға бағдарлануымен қамтамасыз етіледі. 

Кесте 21 – Тәжірибелік-эксперименттік жұмыстың оқыту-қалыптастырушы кезеңінде элективтік курс (таңдау пәні) оқу бағдарламасы

UX(User Experience) білім беру өнімдерін әзірлеудегі жетекші.
	Шолу дәрісі
	«Митап» семинар
	жоба әдісі

	
	Дидактикалық өнімді тестілеу. Тиімділігін бағалау. Монетизациялау.
	Кейс элементтерімен дәріс
	«Воркшоп» семинар
	практика-бағдарлы тапсырма

	
	Заманауи дидактика
лық өнімдерді әзірлеудегі трендтер
	Проблемалық дәріс
	«Хакатон» семинар
	топпен жұмыс

	
	Онлайн-оқыту платформалары
	Онлайн-дәріс
	«Хакатон» семинар
	кейс-әдіс

	ҮІ.МОДУЛЬ.
Цифрлық құралдар әзірлеу
	Контент әзірлеу
	Ақпараттық дәріс
	«Шеберлік сынып» семинар
	«Шеберлік сынып»

	
	Оқытудың автоматтандырылуы
	Шолу дәріс
	«Meetup» семинар
	жоба әдісі


Алдын ала әзірленген силлабуста курстың барлық ерекшеліктері, талаптары, мазмұны мен дидактикалық қамтамасыз ету жолдары белгіленді. Атап айтқанда, «Шеберлік сынып» тақырыптары, жоба жұмысының тақырыптары, кейс-тапсырмалары, практика-бағдарлы тапсырмалар нақты әзірленіп, оқыту-қалыптастырушы кезеңде эксперименттік топтың студенттері мен оқытушыларына ұсынылды. Оқытушыларға әдістемелік түсініктемелер және күнделікті қолдау, нұсқаулар жасалып отырылды. Элективтік курстың екінші бөлімінде  аудиториядан тыс орындалатын жұмыстар жоспары белгіленді. Олардың ішінде – стартап-лабораториялар ретінде жасалған инновациялық бизнес клубының жұмысы, бизнес-инновациялық кәсіпкерлік ортамен байланыс, студенттердің өзіндік жұмыстары, жоба тақырыптары – жоспарланған жұмыстар тегіс қамтылды.       
Клуб болашақ мұғалімдердің инновациялық ойлауын дамытуға ықпал етіп, оларға шығармашылық шешімдер қабылдауды және жылдам өзгеріп жатқан білім беру ортасына бейімделуді үйретеді. Бұл өз кезегінде білім алушыларды заманауи талаптарға сай даярлауға және қазіргі қоғам сұранысына сәйкес білім беруді жүзеге асыруға мүмкіндік береді [183].
Зерттеудің тәжірибелік-эксперименттік  жұмысының оқыту-қалыптастырушы кезеңінде аудиториядан тыс жұмыс форматы ретінде ұйымдастырылып өткізілген тиімді жұмыстардың бірі  - «Smart coach» бизнес инновациялық клубының қызметі. Оған арналған жұмыс бағдарламасы әзірленіп, қажет пререквизиттері, реквизиттері жинақталды.  Студенттердің бұл бизнес-клубының мақсаты – педагогтік кәсіп  саласында бизнес-инновациялық білімі мен дағдыларының практика жүзінде қалыптасуына қолдау жасау.  Міндеттері:
· [bookmark: _Hlk133780346]нақты практикалық сабақтар нәтижесінде жеке қаржылық сауаттылықтың тәжірибелік дағдыларын меңгерту;
· студенттердің кәсіпкерлік ойлауын, сыни ойлауын дамытып, өзінің кәсіпкерлік тұлғасын қалыптастырудағы білім және дағдыларының  әлеуетін нақты іс жүзінде көре білуі;
· [bookmark: _Hlk135060461]«Атамекен» ҚР Ұлттық кәсіпкерлер палатасының бизнес-тренерлерінің шеберлік сабақтарына қатыстырып, кәсіпкерлік дағдылар жөнінде теориялық және практикалық білім қорын жинақтау;
· бизнес-идеяларды ойлап табу және бизнес-жоспар құру дағдыларын қалыптастыру және оларды шеберлік сыныптарындағы тапсырмаларды орындау үдерісінде шынайы «кәсіпкерлік әрекет» деңгейінде көрсету дағдыларын қалыптастыру;
· болашақ педагогтердің «бизнес-модельдеу» дағдыларын дамыту;
· педагогтерді дидактикалық өнімдер даярлау, таратуға үйрету негізінде «мұғалім - жеке  кәсіпкер» тұлғасын тануға, соған қызығушылығы артуына қолдау жасау;
· педагог және жеке кәсіби  өсудің тиімді жолдарын таңдай білуге үйрету, soft skills дағдыларын дамыту, педагогтік кәсіби іс-әрекетін жетілу жолдарын өздігінен ізденуге тәрбиелеу;
· заманауи цифрлық технологияларды қолдана отырып, ізденімдік- зерттеу дағдыларын дамыту.
«Бизнес-клубтың» жұмысын сапалы ұйымдастырып, тиімділікпен өткізу нәтижесінде келесідей нәтижелер күтіледі:
· болашақ бастауыш білім педагогтері қаржылық сауаттылық негіздерін тәжірибе арқылы меңгереді;
· студенттердің кәсіпкерлік ойлауы қалыптасуына және өз білімі мен дағдыларының әлеуетті мүмкіндіктер ретінде танып, оны іске асыруға ұмтылады;
· «Атамекен» ҚР Ұлттық кәсіпкерлер палатасының бизнес-тренерлерінің «шеберлік сыныптарына» қатысып, шынайы өмірдегі кәсіпкерлік дағдыларды таниды, дамытады;
· практикалық тапсырмаларды орындау барысында білім беру өнімдлерін әзірлеу, тарату маркетингі мен менеджменті жөніндегі бизнес-идеяларды ойлап табуға, өзінің жеке «Бизнес-жоспарын» құруға  дағдыланады;
· болашақ педагогтердің педагогтік кәсіби іс-әрекеттермен бір қатарда «бизнес-модельдеу» дағдылары да дамиды;
· «педагог - жеке  кәсіпкер» тұлғасының қабілетіне, мүмкіндіктеріне талдау жасай отырып, студенттердің қызуғышылықтары артады, soft skills дағдылары дамытылады;
·  дидактикалық білім беру өнімдерінің әзірлеуіне байланысты, оны таратуға байланысты, педагогтік қоғамның сұраныстарын тануға, оны арнайы зерттеуге қажеттілікті анықтауға, осылайша, кәсіпкерлік ойлауға дағдыланады;
· білім беру платформалармен аудиториядан тыс жұмыс жасау арқылы заманауи цифрлық технологиялардың даму барысына болжам жасап үйренеді, оны педагогтік және кәсіпкерлік бағдарда тиімді пайдалануға дағдыланады. 
Осы «Бизнес-клубтың» жұмыс жасау үдерісінде іске қосылатын, орындалатын жұмыстарды атап айтсақ, білім мазмұны,  оқыту форматы, оқу әдістері, қалыптасуы тиіс құзыреттіліктері бойынша мәліметті келесі кестеден көруге болады. Стартап-лабораторияның бір форматы ретінде ұйымдастырылып өткізілген «Бизнес-клубтың» студенттердің  қызығушылығын тудыру үшін ғана емес, нақты кәсіпкерлік дағдылары қалыптасуына да үлкен үлес қосқанын атап кету керек. Оқыту-қалыптастырушы кезеңде өткізілген «Бизнес-клубтың жұмыс жасау жоспары» төменде беріліп отыр.



Кесте 22 –  «SmartCoach» бизнес-инновациялық клубы

	«SMART COACH» БИЗНЕС ИННОВАЦИЯЛЫҚ КЛУБЫ

	Білім мазмұны
 және 
дағдылары жүйесі

	Педагогтың кәсіби іс әрекеті және оның тұлғасы. Бизнес және бизнес-инновация ұғымдарына шолу. Педаготің бизнес-ойлау психологиясы ерекшеліктері. Кәсіпкерлік этика. Бизнес-идеяны таңдау. Нарықты зерттеу. SWOT-талдау. Бизнес-жоспарлау негіздері. Бизнес-жоспар туралы түсінік, құрылымы және түрлері. Бизнес-модель туралы түсінік.

	
	 Бизнес-жоспар әзірлеу және соған көмектесетін  ресурстарды іздеу, пайдалану. Компьютер арқылы бизнес-жоспар әзірлеу. Шағын бизнестегі маркетинг. Маркетингтік стратегиялары. Е-коммерс.

	Құзыреттері
	· кәсіби педагогтік,
· психологиялық,
· кәсіпкерлік, 
· ұйымдастырушылық, 
· цифрлық.

	Форматтары
	· ONLINE
· OFFLINE 

	Ұйымдастыру және жүргізу формалары

	· рөлдік дәрістер,
· семинар-тренинг, 
· бизнес-жоспар әзірлеу, бизнес-модель құру,
· пікірталас, 
· сұхбат, 
· конференция, 
· ойындар, 
· топтық талқылаулар, 
· қонақ спикер (guest speaker), 
· жеке және топтық жобалар.

	Қолданатын әдістер
	· геймификация (gamification-ойын арқылы оқыту)
· жағдайлық талдау әдісі (бизнес-кейстер әдісі),
· lean start-up әдісі, 
· мұғалімге бағытталған әдіс (Teacher-Centered Approach), 
· ішінара іздену әдісі (Partial search method), оқушыға бағытталған әдіс (Learner-Certered Approach), 
· сұрауға негізделген оқыту (Inquiry-Based Learning), 
· ынтымақтастықта оқыту (Cooperative Learning), мазмұнға бағытталған әдіс (Content - focused method), 
· интерактивті – қатысу (Interactive – Participative), аралас оқыту (Blended learning), 
· оқушыға бағытталған/конструктивті тәсіл (Student-Centered /Constructivist Approach), 
· ми шабуылы (Brainstorming) , эксперименттік әдістерді оқыту (Experimental Methods Training).



Осылайша алдын ала әзірленген модель негізінде «SmartCoach» бизнес-клубының нақты жұмыс жоспары құрылды. Оны төмендегі кестеде көрсетеміз.



Кесте 23 – «Smart coach» бизнес-инновациялық клубының жұмыс жоспары

	Тақырыбы
	Құзіреттілік
	сағ. саны
	Ұйымдастыру формасы
	Қолданылатын әдіс

	[bookmark: _Hlk133864677]Педагогтың кәсіби іс әрекеті және оның тұлғасы 
	кәсіби педагогтік,
кәсіпкерлік
	1
	Мазмұнға бағытталған әдіс (Content - focused method)
	Мұғалімге бағытталған әдіс (Teacher-Centered Approach)

	[bookmark: _Hlk133864706]Бизнес және бизнес-иннова
ция ұғымдары
на шолу
	кәсіби педагогтік,
кәсіпкерлік

	1
	Мазмұнға бағытталған әдіс (Content - focused method)
	Мұғалімге бағытталған әдіс (Teacher-Centered Approach)

	Бизнес-ойлау психологиясы
	психологиялық,
кәсіпкерлік
	1
	семинар-тренинг
	Жағдайлық талдау әдісі (бизнес-кейстер әдісі)

	Кәсіпкерлік этика
	кәсіби педагогтік,
кәсіпкерлік

	1
	семинар-тренинг
	Оқушыға бағытталған /конструктивті тәсіл (Student-Centered /Constructivist Approach)

	Бизнес-идеяны таңдау. Нарық
ты зерттеу. SWOT-талдау
	кәсіби педагогтік,
кәсіпкерлік
цифрлық.
	1
	Пікірталас
	Ішінара іздену әдісі (Partial search method), SWOT талдау

	Бизнес-жоспар
лау негіздері
	кәсіби педагогтік,
кәсіпкерлік
	1
	бизнес-жоспар мен бизнес-модель жасау
	lean start-up 
әдісі

	Бизнес-жоспар туралы түсінік, құрылымы және түрлері
	кәсіби педагогтік,
кәсіпкерлік

	1
	қонақ спикер 
(guest speaker)
	Сұрауға негізделген оқыту (Inquiry-Based Learning)

	Бизнес-модель туралы түсінік
	кәсіби педагогтік,
кәсіпкерлік

	1
	қонақ спикер 
(guest speaker)
	Сұрауға негізделген оқыту (Inquiry-Based Learning)

	Бизнес-жоспар әзірлеу. Бизнес-жоспар әзірлеу
ге арналған
ресурстар
	кәсіпкерлік,
цифрлық.
	
	бизнес-жоспар мен бизнес-модель жасау
	Интерактивті – қатысу (Interactive – Participative)

	Компьютер көмегімен
бизнес-жоспар әзірлеу
	кәсіби педагогтік
цифрлық.
	1
	бизнес-жоспар мен бизнес-модель жасау
	Интерактивті – қатысу (Interactive – Participative)

	Шағын бизнестегі маркетинг. 
Е-коммерс:
	кәсіби-педа
гогтік,кәсіпкерлік,ұйымдас
тырушылық
	1
	Топтық ойындар
	Gamification (ойын арқылы оқыту)

	Маркетинг тұр
ғысынан өсіру стратегиялары
	кәсіби педагог
тік,кәсіпкерлік
ұйымдастырушылық
	1
	Топтық ойындар
	Gamification (ойын арқылы оқыту)


[bookmark: _Hlk133775730]Білім беру саласында педагогтік кәсіби іс-әрекеттері қалыптасқан және экономикалық дайындықтан өткен, кәсіпкерлікке жеткілікті ынтасы бар мамандар қажет екендігін заманауи қоғам сұранысына қарай анықтай аламыз. Бұл мәселе заманауи кәсіптік бағдарланған оқу мекемелерінің талаптарына сай бизнес-инновацияға  бағытталған тиімді оқыту жүйесін қалыптастыру керектігін көрсетеді. Бұл ойымызға себеп болған мәселе - еліміздің ертеңгі экономикасы, әл-ауқаты мен тұрмыс сапасы бүгінгі жоғары білім алып жатқан жастардың және кәсіби мамандардың қолында екендігі. 
Бизнеске бағытталған дайындықтан өткен мұғалім мектепте, кәсіптік оқу орындарында мамандандырылған курстардың бағдарламалары бойынша сабақ жүргізе алады, оған қоса, шағын білім беру орнындарын ұйымдастыруға қабілетті. Бизнес-инновация негізінде білім алған жас мұғалімдердің болашақ педагогикалық қызметіне, оқу орындарында шағын кәсіпкерлікті ұйымдастыруға жеткілікті мотивациясы және заман талабына сай дағдылардың болуы керек екенін атап өткен жөн [184].
Өз жұмысын осы мақсатқа лайықтап ұйымдастырып жүргізген «Smart Сoach» бизнес-инновациялық клубы – бастауыш білім бизнес инновацияға бағдарланған мамандықтың студенттері үшін ұйымдастырылған бағдарлама. Бұл бағдарлама педагогикалық тәжірибелік-эксперименттік жұмыстың оқыту-қалыптастырушы кезеңінде қолданылды.  Бастауыш сыныптан бастап оқушылардың қаржылық сауаттылығын қалыптастыру – еліміз, қоғамымыз үшін өзекті және экономикалық тұрғыдан ұтымды, тіпті қажетті шара деп ойлаймыз. 
«Smart Сoach»  бизнес-инновациялық клубы - бастауыш білім беру педагогтеріне бизнес-инновация ұғымын мүмкіндігінше кең және тереңдей түсінуіне, бизнес-идеяларын жүйелеп, бірді-екі идеясын бизнес-клубта іске асыруға қолайлы әдістер мен формаларды қолданып мүмкін ететін білім мен дағдыларды үйрету клубы. Болашақ бастауыш білім беру педагогының цифрлық құзыреттілігі жан-жақты дамытылып, қоғамдағы, әсіресе білім беру саласындағы нарықтық сұраныстарды өтейтін бәсекелестікте топ жара алатын,  қабілетті маман болуына, сонымен бірге кәсіпкерлік ойлауы қалыптасқан, бизнес жүргізудің рөлін түсінетін педагог тұлға ретінде өсуіне бизнес-клубтардың қосатын үлесі үлкен болады. Өйткені осындай бизнес-клубтар аудиториядан тыс жұмысында студенттің теориялық білімін нақты практикада қолданып, дидактикалық өнімдер шығаруына, оны маркетинг, менеджмент негіздері бойынша игерген білімі негізінде өтімді, сол арқылы кірісті, пайдалы қылуға қатысты мол дағдылар қалыптастырады. 
Оқыту-қалыптастырушы кезеңде өткізілген дәріс пен семинардан, «Бизнес-клуб» жұмысынан, студенттер орындаған жобадан үлгілер көрсетіп өтіледі. Элективтік курстың (таңдау пәні) оқу бағдарламасынан алынған алғашқы дәрістің өткізілуіндегі әдістемелік ерекшеліктері қарастырылады. Дәріс эксперименттік топтарда жүргізілді.
Дәріс тақырыбы  - «Білім беру саласындағы бизнес ұғымы».
Дәріс түрі – «Кіріспе дәріс».
Дәрістің мазмұнындағы негізгі ұғымдар мен терминдер:
педагогтік кәсіби іс-әрекет, бизнес-инновация, дидактикалық өнім, білім беру қызметі, ақылы модель, геймификация, EdTech – платформа, онлайн-оқу, сұраныс қажеттілігі, монетизация, білім беру сапасы.
Қолданылған қосымша құралдар мен көрнекіліктер:
1) Инфографика ««Білім беру саласындағы бизнес ұғымы».
2) Цифрлық технология: компьютер, интернет-ресурстар (сайттар), аудио, бейне, фото-иллюстрациялық материалдар.
Дәрістің жоспары:
1. Алғы сөз ретінде. 
 Инновация деген не? 
Неліктен бизнес білім беру саласының мазмұнына енгізілуі керек?
2. «Бизнес-инновация ұғымы»: 
«Бизнес-инновацияның» анықтамасы.
«Бизнес-инновацияның» басқа инновациялардан ерекшелігі».
3. Білім беру  - қызмет көрсету нарығы ретінде:
Білім беру, дидактикалық өнім – тауар ретінде.
 Ақылы және тегін модельдер. 
4. Білім берудегі бизнес-инновацияның түрлері:
Технологиялық.
Өнімдер.
Ұйымдастырушылық.
Маркетингік.
5. Бизнес-инновацияның үлгілері:
Онлайн-білім беру.
EdTech – платформалар.
Жазылып оқу модельдері.
Геймификация.    
6. Инновацияның табысты болу факторлары:
 Аудиториялардың сұраныс-қажеттіліктері.
Технологиялар.
Монетизация.
Қолданылу қолайлылығы.
7. Проблемалар және тәуекелдер.
Білім беру сапасы.
Нарықтың толы болуы.
Пайдаланушылардың өнімге сенімсіздік білдіруі.
Қорытынды сөз ретінде – «Инновацияның келешектегі білім беру саласындағы орны туралы».
Бұл дәрістің маңыздылығы бастауыш білім беру педагогтерінің «бизнес-инновация» туралы ұғымның тікелей педагогика саласына да қатысы бар екендігі, бұл проблеманың заманауи қазақстандық білім беру жүйесінде орын алып отырғаны және оны ғылыми-практикалық тұрғыдан зерттеудің қажеттілігі туралы білімдік ақпарат алуымен танылады.  Дәрістердің мазмұны толық беру бұл жерде мүмкін болмағанымен, автордың педагогикалық тәжірибелік-эксперименттің оқыту кезеңіне арнап әзірлеген әдістемелік материалдарының жинағында берілді.
Келесі жолдарда тәжірибелік-эксперименттік жұмыстың оқыту-қалыптастыру кезеңінде  өткізілген бір семинардан фрагменттер қарастырылады. 
Семинардың тақырыбы - Педагогтерге және оқушыларға арналған оффлайн және онлайн курстарды жоспарлау.
Семинардың түрі – практикалық бағдарлы «Шеберлік сынып» семинар.
Семинардың мақсаты – студенттерді өздерінің шағын білімдік дидактикалық өнімдерін, онлайн-офлайн курстарын жасауға үйрету.
Семинар соңында студенттердің жұмыстарынан күтілетін нәтиже:
· бастауышта оқылатын пәндердің бірінен белгілі бір тақырыпты таңдай алады;
· өзінің мақсатты аудиториясын анықтайды – қай сынып, неше қатысушы оқушы немесе мұғалім т.б.
· курстың құрылымын жасайды;
· курстың онлайн өткізу не оффлайн өткізу форматын шешеді;
· өзінің дидактикалық өніміне байланысты туындаған идеяларын рәсімдейді.
Осы семинардың әдістемелік сценарийіне қысқаша сипаттама беріледі. Семинардың құрылымы 8 кезеңнен тұрады. Ол кезеңдердің әрқайсысында ішкі әрекеттер мен операциялар орындалады. Бір қадамнан екінші қадамға қарай жүре отырып, толық 8 кезең алгоритмдерін орындату нәтижесінде күтілген нәтижеге қол жеткізіледі. Сондықтан семинардың алдын ала әдістемелік-технологиялық сценарийінің дайын болуы міндетті.
Семинардың әдістемелік сценарийі.
І кезең. Семинарға қатысушыларды зейінін шоғырландыру.
Оқытушы: - Сәлеметсіздер ме, студенттер! Бүгінгі семинардың тақырыбы экранда.  Енді сіздерге бір сұрақ: - Сіздер бастауыш сынып оқушылары үшін немесе  бастауыш білім педагогтері үшін өз авторлық курстарыңызды жасағыңыз келе ме?  Өз ойларыңызды қысқаша айтып өтіңіздер.
Студенттер «әрине, курс құрып үйренгіміз келеді» деп барлығы оң жауап берді. Мұның өзі  - семинарға барлығының да қызығушылықпен қатысатынына жақсы сеп болады. Оқытушыға дегенмен де «Неліктен ақылы курс ұйымдастырып үйрену сіз үшін пайдалы болмақ?» деген сұрақ қойып, қысқаша дискуссия жүргізіп өтуі артық етпейді. Ол, бір жағынан семинардың «Жаттығу» орындатуы есепті болады. Студенттерден «қазір курс жасап үйрену педагогикалық қызметімде пайдалы болатынын»,  «менің қолымнан қай тақырыпты басқалар үйрету жеңіл екенін біле аламын», «ақылы курс жасауға білімім жағынан даярмын ба деген сұраққа жауап бере алатын боламын» т.б. деген жауаптар алынды. Осылайша, келесі кезең басталды. 
ІІ кезең. Тақырыпқа кіріспе. 
Оқытушы студенттерге шағын баяндау жасайды. Онда білім беру немесе дидактикалық өнім деген не, сабақ пен курстың айырмашылығы, онлайн және оффлайн форматтың айырмашылығы мен ерекшеліктері туралы түсіндірілді. Оффлайнға үйірме, сабақ бағдарламасы жататынын, ал онлайнда шағын курс, бейне сабақтар өткізілетінін атап өтілді.
ІІІ кезең. Курс идеясын таңдау. 
Студенттерге даярланған «Менің курс ашу идеям» деген шаблон таратылды. Студенттерге өз мүмкіндіктерін  іштей талдап, шаблонды толтыру ұсынылды. 

Кесте 24 - Шаблон кестесі

	МЕНІҢ КУРС АШУ ИДЕЯМ

	Курстың тақырыбы
	

	Кімге арналған
	

	Неліктен?
Оқушыларда осы проблема бойынша қандай қиындықтар кездесіп жүр
	



Студенттердің жауаптары да түрлі болды. «Оқушылар кітап оқуды жақсы көрмейді»,  «Есеп шығару жолын түсіндіріп бере алмайды» т.б.
ІҮ кезең. Курстың құрылымын жасақтау. 
Оқытушы: - Студенттер, сіздер қазір курс құруда оның жүйелі болуына баса назар аударуларың керек. Бір тақырып екінші тақырыпқа, одан үшіншісіне логикалық байланыста болса, курстың толықтай меңгерілуіне жеңіл болады. Сондықтан асықпай, жақсылап ойланып құрыңыздар. Сіздерге Курсты құруда мына формуланы пайдалануды ұсынамын:

КУРС
МОДУЛЬ
Тапсырмалар
Сабақтар






Сурет 27 – Курс жасау формуласы

Курста 3-4 модульден көп болмауы керек екені және әр Модульде 2-3 сабақ тақырыбы болуы керектігі  студенттердің естеріне салынды.
Ү кезең. Курстағы тақырыптарды оқыту.
Студенттерге  тапсырма берілді: 
· тек онлайн курс жасау; 
· тек оффлайн курс жасау;
· аралас - онлайн-офлайн курс жасау.
Форматы таңдалған соң, онлайн не оффлайн курстарда тиімді сабақ түрлері мен тапсырма түрлері талданып, курстарына қосу ұсынылды.

Кесте 25 - Курс ұйымдастыру форматтары және әдістері

	Онлайн сабақта
	Оффлайн сабақта

	· бейне-сабақтар;
· тапсырмалар;
· платформалар.
	· сыныптағы сабақтар;
· ойындар;
· жұмыс дәптерлері.



ҮІ кезең. Интерактив және тыңдаушылардың қызығушылықтарын дамыту.
Студенттерге курсқа қатысатын оқушылардың зейінін қалай ұстау жолдары түсінідірілді. Ол үшін қолданылатын әдіс-амалдар түрлері таңдалынып, әрқайсысының ерекшеліктері талданып көрсетілді.
Студенттерге ұсынылған әдістер:
· ойындар;
· тапсырмалар;
· марапаттаулар;
· виузалды элементтер.
Практикалық жаттығуда осы әдістер түсіндіріліп болған соң, студенттерге өз курстарына 1 ойын, 1 тапсырма, 1 ынталандыру мотивациялық элемент ойлап тауып, қосу тапсырылды. 
ҮІІ кезең. Студенттер өз идеяларын презентациялайды.
Студент:
· Тақырыбын атайды.
· Кімге, қай сыныпқа арналғанын атайды.
· Құрылымын көрсетеді. 
· Таңдап алған форматын атайды.
Студенттер таңдап алған форматы мен тақырыптары алуан түрлі болды. Бір қызық деталь – көпшілік студенттер Математика және Әдебиеттік оқу пәндерін алған. Себебі туралы қысқаша сұрау салғанда, студенттер «математиканы игерген  оқушы басқа пәндерді жеңіл меңгере алады», дәл солай «әдебиеттік оқу пәнін игерген  оқушы басқа пәндерді жеңіл меңгере алады» деген мазмұнда жауап берді. Бұл пікір мектептегеі мұғалімдердің де көпшілігі солай ойлауы мүмкін деген ойға жетеледі. Біздің ойымызша, қазақ тілі, дүниетану, орыс тілі, шет тілі, сурет пәндері де маңызды орында. Оларды жақсы меңгерген оқушы басқасын да жақсы меңгеруі мүмкін. Ең бастысы – әдістерді үйрету екені студенттерге баса айтылды.
ҮІІІ кезең. Қорытынды.
Оқытушы: - Студенттер, сіздер орындаған жұмысты қорытындылап, қандай курс, қандай тақырыптар, қандай форматты таңдағандарыңызды бірге талқылауымыз керек.
Студенттердің көпшілігі 2-3 сыныпта оқитын оқушыларға арналған «Математика» және «Қазақ тілі», «Әдебиеттік оқу», «Дүниетану», «Цифрлық сауаттылық» пәндері бойынша  онлайн курстар ұйымдастыруды таңдаған. Біршама студенттер аталған пәндердің қатарында «Жаратылыстану» пәнін қосқаны байқалды. Және бірқатар студенттер оффлайн курс ұйымдастыру тиімді деп санайтыны байқалды. Студенттер таңдаған пәндер мен тақырыптарды 26-кестеден көруге болады.

Кесте 26 – Студенттердің таңдаған пәндері мен тақырыптары

	Пәндер бойынша бөлімдер мен бағыттар

	Студенттер ойлап тапқан тақырыптар


	
	онлайн
	Оффлайн


	Оқу және
 тіл дамыту
	«Жеңіл және қызықты оқып үйренеміз»
«Мәтінді мазмұндау»
	«7-9 жастағы балаларға жылдам оқу» 
 «Ойын мен ертегілер арқылы тіл дамыту»

	Математика
 еш қиналыссыз
	«Көңілді математика»
«Балаларға арналған логикалық есептер»
«Бақылау жұмыстарына дайындаламыз!»
	«Көбейту кестесін ойын арқылы үйрету»
«Өмірдің өзі – математика!» (ақша, дүкенге бару, уақыт)

	Шығармашылық курстар 
	«Әсем суреттер салып үйренеміз»
Балалардың креативті ойлауын дамыту
	«Өз қолымызбен ойыншықтар жасаймыз»
«Ертегі терапиясы және шығармашылық»

	Ойлауды 
Дамыту
	«Балалардың логикасы мен зейінін дамыту әдістері»
«Есте сақтауға және зейінін шоғырландыруға арналған  ойындар»
	«Ойнаймыз да ойлаймыз»
«Балалардың сыни ойлауын дамыту тапсырмалары»

	Қоршаған 
Орта
	«Менің елім -Қазақстан» - онлайн-саяхат
«Балалар үшін қызықты ғылым – ауа райын бақылау ғылымы» 
«Әлем елдеріне онлайн-саяхат»
	«Түрлі қызықты қарапайым тәжірибелер»
«Табиғат және жан-жануарлар әлемі»


	Цифрлық сауаттылық
	«Компьютер әлемінде»
«Қарапайым презентация қалай әзірлейміз?»
Scratch-пен қалай жұмыс жасауға болады?
«Анимация әлемінде»
	«Интернет бала үшін қауіпсіз ба?»


	Әлеуметтік 
ортада 
өмір  сүру
 дағдылары
(Балалар мен ата-аналарға арналған курстар)
	«Балалардың достығы мен эмоциялары»
 «Достық пен сыйластық»
«Баланың қаржылық сауаттылығын қалыптастыру қадамдары»
	«Баланың өз-өзіне сенімділігін қалай қалыптастыруға болады»


Болашақ бастауыш білім педагогтеріне арналған бір семинар-сабақтың сценарийін сипаттай келе, студенттердің өздерінің білімі мен ой шеберліктеріне сүйеніп, өздерінің болашақ шәкірттеріне арналған  дағдыларды қалыптастыруы туралы ой-толғамдарын   ұсына білуін құптаймыз. Студенттердің қаржылық сауаттылықтарын қалыптастыру бағытына оқытушы баса назар аударады және олардың күнделікті тауар бағаларының өсіп кетіп жатқанына бақылау жасауға және сыни көзқараспен бағалауына үйрету керек. 
Педагогикалық тәжірибелік-эксперименттік жұмыстың оқыту-қалыптастырушы кезеңінде орындалған көп жұмыстың тағы біріне - жобаларды орындау логикасына тоқталып өтеміз.
Студенттерге жоба тақырыптары берілді. Жоба тақырыптарының ішінде болашақ бастауыш білім педагогтерінің бизнес-инновациялық бағдарлы кәсіби іс-әрекетін қалыптастыруға арналған тақырыптар да жетерлік. 
· Білім беру өнімдерінің геймификациясы.
· «Студенттердің білім беру, дидактикалық өнімді әзірлеу логикасында Storytelling-ті пайдалану жолдары 
· Педагогикалық іс-әрекеттің монетизациясы
· Гибридтік оқыту – онлайн+оффлайн оқыту
· EdTech арқылы оқушылардың  қабілеттерін soft skills арқылы дамыту.
· Балалардың цифрлық қауіпсіздігі т.б. 
Осылардың ішінен бір жобаның орындалу логикасы мен сипаттамасына тоқталып өтеміз.
Жұмысты орындау форматы: Жобалық жұмыс. 
Жобаның тақырыбы: «Студенттердің білім беру, дидактикалық өнімді әзірлеу логикасында Storytelling-ті пайдалану жолдары».
Студенттерге бұл жобаның Storytelling-ті білім беру өнімін жобалаудағы практикалық қолдану жолдарын қарастыруға арналғаны түсіндірілді.
· Осы жобаны орындау барысында студенттер  мына мәселелерге баса назар аударды:
· студенттер білім беру өнімін жасаудың принциптерін естеріне түсірді;
· «Storytelling-тің» негіздерін басшылыққа алу керектігін ұғынды;
· өздерінің жеке авторлық білім беру, дидактикалық өнімін әзірледі: курс, сабақтар сериясы, әдістемелік құрал, мәтіндер жинағы, диктанттар жинағы.
· әзірлеген дидактикалық өнімдеріне сюжет, персонаж, цифрлық мүмкіндіктерді интеграциялауды үйренді.
· Жобаның орындалу логикасын сақтау студенттерге ескертілді. Жобаны орындаудың бірізділік логикасы экранға көрсетіліп қойылды.



Сурет 28 – Жобаны орындау желісі

Storytelling-ті қолдану студенттерге дидактикалық өнімдерін әзірлеу барысында қызығушылықтарын арттырып, есте сақтау, қиялдау, көркемдеу  қабілетін жақсартуға көмектесті. «Storytelling-ті» қызықты етіп баяндаудың бірнеше әдісі бар: классикалық сюжет желісі, «Кейіпкер мен жетекші», «Өзгерістер тарихы», «Цифрлар негізіндегі Storytelling», «Эмоциялар негізіндегі Storytelling», «Үш акт әдісі – бастапқы, дамуы, шешімі» [185]. 
Студенттердің Storytelling-ті қолданып әзірлеген бір дидактикалық өнімнің үлгісін мысалға келтірейік. Студент С.Н. (Абай атындағы ҚазҰПУ): - «Қазақстанның қазіргі оңтүстік аймақта ертеде ертегідегідей ежелгі қала болған. Ол қалада мектеп-медреселер, кітапханалар өте көп болған. Сондай қаланың бірі – Отырар қаласы. Осы қалада ұлы ғалым әлемнің Екінші ұстазы атанған Әбу Насыр әл-Фараби дүниеге келген. Осы қалада сауатты, білімді адамдар өмір сүрген. Өйткені ол адамдардың барлығы білгенін-түйгенін қағаз бетіне жазып кету қажеттілігін түсінген.Осылайша, Отырарда әлемнен әкелінген кітаптармен бірге осы қаланың көптеген білімді адамдарының қолымен жазылған кітаптар да мол жинақталды. Сөйтіп, ақырында Отырардағы атақты кітапхана құрылды. Отырар кітапханасы – өз кезінде Александрия кітапханасынан кейінгі екінші орында тұрған кітапхана болған. Отырар қаласында менің де ата-бабам тұрған. Ол аспан әлемін зерттеген. 
Жұлдыздар шоғырының қозғалысын зерттеп, жыл мезгілінің, егіншіліктің, адамдардың денсаулығын, тағдырын болжайтын болған. Осы істі жалғастыру үшін мен оқушыларға арнап «Қазақ халқының халық календары» деген тақырыпта мәтіндер жинағын әзірледім.Бұл кітапта бізге «Баяншы» деген ақсақал кейіпкер барлық мәтіндерді баяндап береді.   Баяншы ақсақалдың аты – Ақжан Ата. ЖИ (жасанды интеллект)  ерте кездегі ғұламалардың суретін сыйлады. Енді қалған мәтіндердің барлығын Ақжан Ата баяндап беретін болады». Осылай басталған кіріспе әңгіменің жалғасы кейіпкер Ақжан Атаның атымен барлық мәтіндегі жұлдыздар туралы баянап береді. Интернеттен ЖИ арқылы суретте алып,  әзірлеген дидактикалық оқу құралының көркем рәсімделуін де ойластырған.    

Сурет 29  - «Отырар кітапханасындағы Ақжан Ата әңгімесі».
ЖИ қолданылған сурет. Жобада Storytelling-ті қолдану
Дидактикалық өнімдерін әзірлеген соң студенттер  оларды презентациялады. Жобаларын қорғап, нәтижелерін демонстрациялап, осындай шешім неліктен қабылдағаны туралы сұрақтарға жауап берді. Нәтижесінде рәсімделген жоба жұмысы даярланды. Жоба жұмысын бағалауды оқытушы, студенттер өзара және жоба авторының өзі жүргізеді. Үш жақты бағалау нәтижесінде   эксперименттік топтағы 75 студенттің жартысынан көпшілігінің қызығушылығы жоғары болды. Цифрлық технологияның мүмкіндіктері мен «adebietportal.kz» сайтындағы көркем шығармалардың, көбірек қаралғаны қуантты деп айта аламыз. 
Рефлексиялық уақыт берілген кезде студенттердің өзара пікір алысып, қолынан қандай өнім шығару келгендігі, әлі де қандай қырларын өңдей түсу керектігі талқылауы да эксперименттің оқыту кезеңінің нәтижелі өткендігін дәлелдейді деп ойлаймыз. Жоба жұмысын орындату арқылы дидактикалық өнім әзірлеуге дағдыландыру – ең тиімді жұмыстардың бірі болды деп анық айта аламыз. Өйткені бұл тиімділік:
· шынайы тәжірибеге қажет,
· студенттер  өз бетімен дидактикалық өнім даярлады,
· пәнаралық байланысты сақтауды үйренді,
· командамен жұмыс жасау сияқты құнды дағдыларды қалыптастырды.
Жинақтай айтқанда жоба жұмысын орындату арқылы студенттердің бизнес-инновациялық кәсіби іс-әрекетке даярлануы тиімді бағыт деп танылды. Жоба әдісін жай ғана әдіс емес, студенттердің белсенді кәсіби іс-әрекетін қалыптастыратын әдістер жүйесін жинақтаған әдіс деп бағалауға болады.
Педагогикалық тәжірибелік-эксперименттік жұмыстың оқыту-қалыптастырушы кезеңінде қолданылған, студенттердің қызыға шұғылданған тағы бір жұмысы – студенттердің Бизнес-клубының жұмысы. Студенттердің аудиториядан тыс белсене қатысқан осы Бизнес-клубтың жұмысы зерттеу жұмысының нәтижелерінің тиімді болуына үлкен септігін тигізді деп атап өткіміз келеді. Студенттер теориялық білімдерін семинар сабақтарда, жоба жұмыстарында және осы тікелей Бизнес-клуб жұмыстарында кең талдап көрсетуге мүмкіндіктер жасалынды.  Жоғарыда көрсетілген бағдарлама негізінде атқарылған мол да тиімді жұмыстардың бірі ретінде «Бизнес-жоспарлау негіздері» тақырыбы бойынша жүргізілген жұмысымызды сипаттап өтеміз.
Жұмыс формасы – Бизнес-клуб жұмысы.
Тақырыбы: Бизнес-жоспарлау негіздері
Мақсаты: болашақ педагогтердің кәсіби іс-әрекетінің жүйесінде бизнес-жоспар мен бизнес-модель жасау дағдыларын қалыптастыру.
Қолданылған әдістер:
 lean start-up әдісі және MVP (Minimum Viable Product).
Қатысушылар: Студенттер - болашақ бастауыш білім беру педагогтері.
Бизнес-клуб отырысының жүргізілу барысынан фрагменттер. 
· Құрметті бизнес-клуб тыңдаушылары! Алдын ала ескерілгендей, қағаз, қалам, анықтамалық құралдарыңыз, планшет, смартфон, барлығы даярлықта болсын. Бизнес-клубтың бүгінгі отырысында біз дәріс тыңдамаймыз. Бірақ мазмұны мен құндылығы дәрістен кем түспейтін практикалық тапсырмалар орындап, нәтижесінде өзіміздің кәсіпкерлік іс-әрекетке даярлығымызға тағы бір дағдыларды қосып аламыз. Ол дағды – «Бизнес-жоспар» жасаудың негіздері. Бірден бизнес-жоспар жасау мүмкін еместігі белгілі, ең алдымен оның негіздері, алғашқы қадамдарын танып-біліп, игеріп алу керектігі белгілі. Бірден үлкен бизнес-жоспар құрып, іске кірісіп кету мүмкін еместігі анық. Бизнес-жоспар – үлкен стратегиялық мақсаттарды білдіруімен қатар, ұсақ кәсіпкерліктің де мақсаттарына арналып жасалынады [186]. 
Бизнес-жоспарлаудың экономика ғылымындағы зерттеу еңбектерінде және кітаптарда қалыптасқан белгілі бір құрылымы, жүйесі, элеменеттері бар [187]. Олардың құрамына, жинақтай алғанда, төмендегідей компоненттер кіреді:
· Бизнес-идеяның аңдатпасы, резюме;
· Компанияның сипаттамасы;
· Мақсатты нарық;
· Жұмыс үдерісін жоспарлау;
· Маркетингік жоспар;
· Тұрақты даму;
· Жобаның қаржылық жоспары мен техникалық-экономикалық негіздемесі.
Біздің бүгінгі практикалық жұмысымызда осындай үлкен стратегиялық бизнес-жоспарға баратын алғашқы қадамдарды орындаймыз. Яғни бүгін бизнес-жоспардың базалық моделімен таныса бастап, біртіндеп оны әрі қарай кеңейтудің, дамытудың алгоритмдерімен танысамыз. Бизнес-жоспардың қарапайым циклын «Build – Measure – Learn» деп те атайды. 

Сурет 30 – Бизнес-жоспар циклы

· Студенттер! Енді педагогикалық кәсіби іс-әрекетке байланысты бизнес-жоспар жасауға кірісейік. Естеріңізде болсын, бірден идеяны  жаза салуға болмайды. Ең алдымен, сабақ беріп жүргендіктен, қандай мәселенің аяғы ақсап тұрғанын аңдап, сосын болжам жасау керек. Сол болжамды жан-жақты қарастырып барып, идеяны нақтылау керек.
Студенттердің болжамдары  түрлі болды. Олардың көбі өз өмірлік тәжірибесінен немесе педагогикалық практикаға барған кезде көргендерінен жинақтаған болжамдарының бірқатарын атап өтуге болады:
· Сабақты қызықты ететін әдістерді жинақтап, «Қызықты математика» әзірлейміз;
· 3-сынып оқушыларының жас ерекшелігіне сай «Іскерлік ойындар» сериясын әзірлейміз;
· Ата-аналар ойыннан гөрі мәнерлеп оқуға дайындау үшін ақша төлеуге дайын, сондықтан «Мәнерлеп оқу» курсын дайындаймыз.
· «Қазақ тіліне арналған кеспе қағаздардағы тапсырмалар сериясын» жасаймыз.  т.б. Болжамды осылайша әбден нақтылап тексеріп алған соң, студенттерге тапсырма берілді. 
· Студенттер, сіздер бірден идеалды өнім әзірлеуге әзірге даяр емессіздер, сондықтан сіздерге қазір тапсырмалар беріледі.
· 1 апробациялайтын сабақ сценарийін дайындау;
· 5 кеспе қағазға тапсырма әзірлеу;
· қысқаша бейне-түсірілім жасау;
· 1 сабақтан тұратын шағын курс әзірлеу.
Осы тапсырмалар MVP (Minimum Viable Product)  деп аталады.
· Сіздің осы дидактикалық өніміңізді кімдер пайдалануы мүмкін деп ойлайсыздар. Басқаша айтқанда, кім үшін әзірлейсіздер? Әзірлеген өнімдеріңізді кім арқылы тексересіздер?   
· курстас достарыңмен,
· балалары бар таныстарға барасыздар,
· педагогикалық практикаға барғанда оқушыларға таратасыздар.
Әзірлеген өнімді осылайша тестілеуден өткізген соң, мына сұрақтарға жазбаша жауап жазыңыздар:
· Не түсінікті болды? Не қызықсыз, іш пыстыратындай болды? Бұл үшін ақша төлер ме еді?
Студенттер үшін қарапайым метрика ұсынамыз.
· Ұнады, ұнамады
· Түсіндім, түсінбедім
· ақша төлеуге дайынмын, дайын емеспін.
Осылайша, студенттерге маңызды мәселені түсіндіреміз – дидактикалық бизнес өнімді әзірлеуде автордың пікірі емес, өнімді қолданушының, сатып алушылардың реакциялары басты орында болады. Бұл –Lean start-up ең өзекті тұсы болып саналады.
Бизнес-клубта студенттерге «БОЛЖАМ – MVP – ТЕКСЕРУ – НӘТИЖЕ» логикасымен жүре отырып, егер болжап әзірлеген өнімі теріс нәтиже берсе, оны өзгертуге мүмкіндік беру керек. «Менің қолымнан келмейді екен» деген ой емес, «Бұл өнім жұмыс жасамайды екен, басқасын көру керек» деген ой студент үшін сенім туғызатын қолдау болып табылады.
Бизнес-клубта теориялық дәріс емес, шеберхана сияқты нақты практикалық дағдылар қалыптастырылады. Сондықтан минимум теория беріп, содан кейін, идея жасауға, одан соң MVP –дидактикалық өнімнің шағын үлгісін әзірлеп, сосын оны тексеруге уақыт беріледі. Тексеруден соң, талдау жасалынып, содан соң ғана «Кіші бизнес-жоспар» жасауға рұқсат беріледі. Әр отырыстың соңында рефлексия жасалынып, студенттердің өз-өзіне, ортаға ойларын, пікірін білдіру ұсынылады.
Жинақтай келгенде, Бизнес-клубтағы жұмыстың құрылымы келесідей белгіленді.
Студенттер мына мәселені саналы түсініп, жауап бере алуы керек:
· мен не әзірлегім келеді?
· ол кім үшін керек?
· ол қалай жұмыс жасайтын болады?
· ол маған кіріс пайда әкеле ме?
Болашақ бастауыш білім педагогтері үшін «Мен өзімнің педагогикалық дағдыларыммен қалай бизнес-инноватор бола аламын» деген сұрақтарға жауап бере отырып, жоғарыда ұсынылған дағдыларды университетте меңгеруі маңызды болып табылады.
Педагогикалық тәжірибелік-эксперименттің оқыту-қалыптастырушы кезеңнің алдына қойылған міндеттері орындалып, әдістемелік жүйе шынайы педагогикалық үдерісте тексерілді, модельдің тиімділігі дәлелденді. 

3.3 Тәжірибелік – эксперимент  жұмыстарының нәтижелері
Бақылау кезеңде қалыптастыру эксперименті барысында жүзеге асырылған әдістеменің нәтижелілігі тексеріліп, болашақ бастауыш білім беру педагогтерінің бизнес-инновацияға бағдарланған кәсіби іс-әрекетке даярлық деңгейіндегі өзгерістер анықталды. Яғни бақылау кезеңі зерттеу жұмысының алдыңғы сатыларында алынған мәліметтерді нақтылау, қалыптастыру жұмыстарының ықпалын бағалау және эксперименттік әдістеменің тиімділігін дәлелдеу мақсатында жүргізілді.
Бақылау кезеңінің мақсаты: болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау әдістемесінің тиімділігін анықтау және студенттердің мотивациялық-бағдарлы, кәсіпкерлік-танымдық, іс-әрекеттік-рефлексивті компоненттері бойынша даму динамикасын салыстырмалы түрде бағалау.
Осы мақсатқа сәйкес бақылау кезеңінде төмендегі міндеттер қойылды: 
- қалыптастыру кезеңінен кейін студенттердің бизнес-инновациялық кәсіби іс-әрекетке даярлық деңгейін қайта диагностикалау; 
- экспериментке дейінгі және эксперименттен кейінгі нәтижелерді салыстыру; 
- әр компонент бойынша жоғары, орта және төмен деңгейлердің өзгеруін анықтау; 
- эксперимент және бақылау топтарының нәтижелерін салыстыра отырып, енгізілген әдістеменің тиімділігін дисперсия көрсеткіштері негізінде дәлелдеу.
Бақылау диагностикасы Абай атындағы Қазақ ұлттық педагогикалық университеті  Педагогика және психология факультеті «6В01301 – Бастауыш білім беру бизнес-инновациямен», «6В01303 – Бастауыш білім беру АКТ-мен», «6В01304 – Бастауыш білім беру көптілділікпен» және «6В01305 – Бастауыш білім беру ағылшын тілінде» білім беру бағдарламаларынының студенттері арасында жүргізілді. Зерттеуге анықтау кезеңінде қатысқан білім алушылар қамтылды: эксперимент тобында – 75 студент, бақылау тобында – 73 студент.
Бақылау кезеңінде анықтау кезеңінде қолданылған диагностикалық әдістемелер қайта пайдаланылды. Бұл экспериментке дейінгі және эксперименттен кейінгі нәтижелерді бірдей өлшемдер негізінде салыстыруға мүмкіндік берді. 
Атап айтқанда, мотивациялық-бағдарлы компонент бойынша авторлық сауалнама, Франсиско Линан мен Иен-Вэнь Ченнің кәсіпкерлік ниетті анықтау сауалнамасы және Е.К.Климованың әдістемесінің бейімделген нұсқасы қолданылды. 
Кәсіпкерлік-танымдық компонент бойынша авторлық тест тапсырмалары, кейс-тапсырмалар және жоба-тапсырмалар орындатылды. 
Іс-әрекеттік-рефлексивті компонент бойынша авторлық практикалық тапсырма, цифрлық немесе дидактикалық өнімді практикада қолдануға арналған практикалық тапсырма және А.В.Карповтың рефлексия деңгейін анықтау әдістемесі жүргізілді. 
Бақылау кезеңіндегі жұмыстарды ұйымдастыруда студенттердің тапсырмаларды еркін орындауына, өз жауаптарын шынайы беруіне және практикалық әрекет нәтижелерін нақты көрсетуіне жағдай жасалды. Әрбір диагностикалық тапсырма алдында студенттерге оның мақсаты, орындалу тәртібі және бағалау өлшемдері түсіндірілді. Бұл алынған мәліметтердің сенімділігін арттыруға және студенттердің бизнес-инновациялық кәсіби іс-әрекетке даярлық деңгейін нақты бағалауға мүмкіндік берді.
Алынған нәтижелер төменде компоненттер мен диагностикалық әдістемелер бойынша қарастырамыз. 
Бақылау кезеңінде мотивациялық-бағдарлы компоненттің «бизнес-инновациялық әрекетке қызығушылығы» көрсеткіші қайта диагностикаланды. Бұл кезеңде анықтау экспериментінде қолданылған «Білім алушылардың бизнес-инновациялық әрекетке қызығушылығын анықтауға арналған» авторлық сауалнама қайта жүргізіліп, қалыптастыру жұмыстарының білім алушылардың бизнес-инновациялық әрекетке қызығушылығына ықпалы анықталды.
Авторлық сауалнама болашақ бастауыш білім беру педагогтерінің бизнес-инновациялық әрекетке құндылықтық қатынасын, инновациялық бастамаларға қызығушылығын, кәсіпкерлік идеяларды қабылдау ерекшеліктерін, білім беру саласындағы инновациялық жобаларға қатысуға ішкі ынтасын және кәсіби қызметте жаңашыл әрекеттерді жүзеге асыруға бағыттылығын айқындауға мүмкіндік берді. Бақылау кезеңінде алынған жауаптар сандық және сапалық тұрғыдан өңделіп, білім алушылардың нәтижелері жоғары, орта және төмен деңгейлер бойынша сараланды.
Бақылау кезеңіндегі авторлық сауалнама нәтижелері 27-кесте мен 31-суретте ұсынылған.

Кесте 27 - «Білім алушылардың бизнес-инновациялық әрекетке қызығушылығын анықтауға арналған» авторлық сауалнама нәтижелері (бақылау кезеңі)

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	56
	74,66
	14
	18,67
	5
	6,67

	Бақылау тобы
	16
	21,92
	27
	36,99
	30
	41,09

	
	
	
	
	
	
	




Сурет 31 - Білім алушылардың бизнес-инновациялық әрекетке қызығушылығының даму деңгейлері

Сауалнама нәтижелерін салыстырмалы талдау эксперимент тобында айқын оң өзгерістер болғанын көрсетті. Бұл өзгерістер білім алушылардың бизнес-инновациялық әрекетке қызығушылығының артуымен, кәсіпкерлік бағыттағы бастамаларға белсенді қатысуға ұмтылысымен және инновациялық кәсіби әрекетке жағымды қатынасының күшеюімен сипатталды. 
Берілген мәліметтер бойынша эксперимент тобында жоғары деңгей көрсеткіші 74,66%-ға жетті. Бұл білім алушылардың басым бөлігінде бизнес-инновациялық әрекетке тұрақты қызығушылық қалыптасқанын, инновациялық бастамаларға қатысуға ұмтылысы күшейгенін және кәсіпкерлік бағыттағы кәсіби әрекетке оң көзқарасы орныққанын көрсетеді. Орта деңгей 18,67%-ды құрады. Бұл деңгейде білім алушылардың бизнес-инновациялық әрекетке қызығушылығы байқалғанымен, олардың инновациялық бастамаларға қатысу белсенділігі әркелкі сипатта көрінді. Төмен деңгей 6,67%-ға дейін азайды.
Бақылау тобында жоғары деңгей 21,92%-ды құрады. Орта деңгей 36,99%-ға, төмен деңгей 41,09%-ға тең болды. Бұл көрсеткіштер бақылау тобындағы білім алушыларда бизнес-инновациялық әрекетке қызығушылық белгілі бір дәрежеде байқалғанымен, оның тұрақты кәсіби бағдарға айналуы жеткіліксіз екенін көрсетті. 
Эксперимент және бақылау топтарының нәтижелерін салыстыру қалыптастыру кезеңінде енгізілген әдістеменің тиімділігін дәлелдейді. 
Бақылау кезеңінде мотивациялық-бағдарлы компоненттің «кәсіпкерлік бастамашылыққа ұмтылысы» көрсеткіші қайта диагностикаланды. Осы мақсатта анықтау кезеңінде қолданылған Франсиско Линан мен Иен-Вэнь Ченнің кәсіпкерлік ниетті анықтау сауалнамасы қайта жүргізілді. Бұл әдістеме білім алушылардың кәсіпкерлік әрекетке бағыттылығын, инновациялық бастамаларды жүзеге асыруға дайындығын, кәсіби ортада дербес шешім қабылдауға ұмтылысын және бизнес-инновациялық әрекетке қатысты ішкі мотивациялық бағдарын айқындауға мүмкіндік берді.
Бақылау кезеңіндегі диагностикалық жұмыс барысында білім алушылардың кәсіпкерлік әрекетке қатынасы, авторлық идеяларды жүзеге асыруға қызығушылығы, кәсіби тәуекелге дайындығы, инновациялық жобаларға қатысуға ынтасы және болашақ кәсіби қызметте бастамашылық танытуға ұмтылысы сараланды. Сонымен қатар олардың кәсіпкерлік әрекеттегі өз мүмкіндіктерін бағалауы, бизнес-инновациялық ортада әрекет етуге сенімділігі және кәсіпкерлік бастамаларды қолдауға қатысты ұстанымдары назарға алынды.
Сауалнама топтық форматта, анонимді түрде жүргізілді. Білім алушыларға зерттеудің мақсаты түсіндіріліп, жауаптарды өз көзқарасына сәйкес белгілеу қажеттілігі ескертілді. Сауалнама тұжырымдары 7 балдық Лайкерт шкаласы бойынша бағаланды. Жинақталған ұпайлар негізінде білім алушылардың кәсіпкерлік бастамашылыққа ұмтылу деңгейлері жоғары, орта және төмен деңгейлер бойынша сараланды. Сауалнама мазмұны Қосымша А-да берілген. Бақылау кезеңіндегі нәтижелер 28-кесте мен 32-суретте ұсынылды.

Кесте 28 – Франсиско Линан және Иен-Вэнь Ченнің кәсіпкерлік ниетті анықтау сауалнамасы бойынша білім алушылардың кәсіпкерлік бастамашылыққа ұмтылу деңгейлері (бақылау кезеңі)

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	54
	72
	14
	18,67
	7
	9,33

	Бақылау тобы
	10
	13,7
	26
	35,62
	37
	50,68

	
	
	
	
	
	
	




Сурет 32 – Білім алушылардың кәсіпкерлік бастамашылыққа ұмтылу деңгейлерінің салыстырмалы көрсеткіштері

28-кестеде берілген мәліметтер эксперимент тобында кәсіпкерлік бастамашылыққа ұмтылу көрсеткішінің едәуір жоғарылағанын көрсетті. Аталған топта жоғары деңгей 72%-ға жетті. Бұл нәтиже білім алушылардың басым бөлігінде кәсіпкерлік әрекетке тұрақты қызығушылық, инновациялық бастама көтеруге дайындық және кәсіби ортада дербес шешім қабылдауға ұмтылыс қалыптасқанын байқатады. Орта деңгей 18,67%-ды құрады. Бұл деңгейдегі білім алушыларда кәсіпкерлік әрекетке қызығушылық болғанымен, бастамашылық танытуы әр жағдайда біркелкі көріне бермейтіндігі анықталды. Төмен деңгей 9,33%-ға дейін азайды. Бұл қалыптастыру кезеңінде жүргізілген жұмыстардың білім алушылардың кәсіпкерлік ниеті мен бастамашылық белсенділігіне оң ықпал еткенін көрсетеді.
Бақылау тобындағы нәтижелерде айтарлықтай өзгеріс байқалмады. Жоғары деңгей 13,7%-ды, орта деңгей 35,62%-ды, төмен деңгей 50,68%-ды құрады. Бұл мәліметтер бақылау тобындағы білім алушылардың бір бөлігінде кәсіпкерлік әрекетке қызығушылық байқалғанымен, кәсіпкерлік бастамашылыққа ұмтылудың қалыптаспағанын аңғартады.
Эксперимент және бақылау топтарының нәтижелерін салыстыру қалыптастыру кезеңінде енгізілген әдістеменің тиімділігін дәлелдейді. Эксперимент тобында жоғары деңгейдің 72%-ға дейін көтерілуі және төмен деңгейдің 9,33%-ға дейін төмендеуі білім алушылардың кәсіпкерлік бастамашылыққа ұмтылысы айқын дамығанын көрсетеді. Ал бақылау тобында төмен деңгейдің 50,68% көлемінде сақталуы арнайы ұйымдастырылған бизнес-инновациялық мазмұндағы педагогикалық жұмыстардың қажет әрі нәтижелі екенін айқындайды.Бақылау кезеңінде мотивациялық-бағдарлы компоненттің «кәсіпкерлік дағдыларын дамытуға мотивациясы» көрсеткіші бойынша қайта диагностикалау жүргізілді. Бұл жолы да анықтау кезеңінде пайдаланылған Е.К. Климованың «Кәсіпкерлік әрекетке психологиялық дайындық диагностикасы» әдістемесінің зерттеу мазмұнына бейімделген нұсқасы қолданылды. Аталған әдістеме білім алушылардың кәсіпкерлік дағдыларды меңгеруге ынтасын, кәсіби дамуға ұмтылысын, жаңа бастамаларға қатысуға дайындығын және бизнес-инновациялық әрекетке ішкі бағдарын анықтауға мүмкіндік берді. Әдістеменің толық мазмұны Қосымша Ә-де берілді.
Білім алушыларға тапсырманың мақсаты түсіндіріліп, жауаптарды өз көзқарасына сүйене отырып белгілеу қажеттігі айтылды. Диагностиканың анонимді түрде жүргізілуі жауаптардың шынайылығын қамтамасыз етуге бағытталды. Қатысушылар ұсынылған тұжырымдарға 7 балдық Лайкерт шкаласы бойынша жауап берді. Нәтижелер жинақталғаннан кейін әрбір жауапқа сәйкес ұпайлар есептеліп, білім алушылардың кәсіпкерлік дағдыларын дамытуға мотивация деңгейі жоғары, орта және төмен деңгейлерге бөлінді. 
Бақылау кезеңіндегі нәтижелер 29-кесте мен 33-суретте көрсетілді.

Кесте 29 - Білім алушылардың кәсіпкерлік дағдыларын дамытуға мотивация деңгейлері (бақылау кезеңі)

	Топ
	Жоғары
	Орта
	Төмен

	
	Саны
	%
	саны
	%
	саны
	%

	Эксперимент тобы
	59
	78,67
	12
	16
	4
	5,33

	Бақылау тобы
	9
	12,33
	25
	34,25
	39
	53,42

	
	
	
	
	
	
	




Сурет 33 - Білім алушылардың кәсіпкерлік дағдыларын дамытуға мотивация деңгейлерінің салыстырмалы көрсеткіштері

Эксперимент тобында жоғары деңгей 78,67%-ды құрады. Бұл көрсеткіш білім алушылардың басым бөлігінде кәсіпкерлік дағдыларды меңгеруге қызығушылық күшейгенін, кәсіби өзін-өзі дамытуға талпынысы артқанын және бизнес-инновациялық әрекетке қатысуға дайындығы қалыптасқанын көрсетеді. Орта деңгей 16% көлемінде анықталды. Бұл топтағы білім алушыларда оң мотивация байқалғанымен, оны тұрақты кәсіби әрекетке айналдыруда кейбір қиындықтардың сақталғанын аңғартады. Төмен деңгейдің 5,33%-ға дейін азаюы қалыптастыру жұмыстарының нәтижелі болғанын көрсетеді.
Бақылау тобында нәтижелер өзгеше сипат алды. Жоғары деңгей 12,33%-ды ғана құрады, орта деңгей 34,25% көлемінде анықталды, ал төмен деңгей 53,42% болды. Бұл топта кәсіпкерлік дағдыларды дамытуға мотивацияның жеткілікті деңгейде қалыптаспағаны байқалады. 
Екі топтың нәтижелерін салыстырғанда, қалыптастыру кезеңінде жүргізілген жұмыс эксперимент тобына нақты әсер еткені көрінеді. Эксперимент тобында жоғары деңгейдің басым болуы және төмен деңгейдің азаюы білім алушылардың кәсіпкерлік дағдыларын дамытуға мотивациясы күшейгенін дәлелдейді. 
Бақылау кезеңінде кәсіпкерлік-танымдық компоненттің «бизнес, кәсіпкерлік, стартап, EdTech туралы түсінігі» көрсеткіші қайта диагностикаланды. Осы мақсатта анықтау кезеңінде қолданылған «Бизнес-инновациялық білімді анықтауға арналған» авторлық тест тапсырмалары өзгертіліп қайта ұсынылды. Тест білім алушылардың бизнес-инновациялық әрекетке қатысты теориялық білімін, кәсіпкерлік ұғымдарды меңгеру деңгейін, стартап және EdTech бағыттары бойынша түсінігін, сондай-ақ инновациялық білім беру ортасына танымдық даярлығын анықтауға бағытталды.
Диагностикалық материалдың мазмұны кәсіпкерлік, инновация, бизнес-модель, мақсатты аудитория, стартап, геймификация, EdTech, тәуекел, жобалай оқыту және білім беру өнімін жетілдіру мәселелерін қамтыды. Тест тапсырмалары білім алушылардың тек жекелеген терминдерді білуін ғана емес, олардың білім беру саласындағы бизнес-инновациялық әрекетті түсінуін, инновациялық өнімнің мәнін ажыратуын және кәсіпкерлік ойлаудың бастапқы элементтерін қолдана алуын бағалауға мүмкіндік берді.
Бизнес-инновациялық білімді анықтауға арналған авторлық тест тапсырмалары:
1.	Төменде берілгендердің қайсысы білім берудегі инновацияны жақсы сипаттаған?
А) Жаңа басылып шыққан оқулықты қолдану
B) Оқу үдерісінде болған кез келген өзгеріс
C) Құндылық жасайтын жаңа тәсілді енгізу
D) Үй тапсырмасының санын көбейту
2.	Берілген үлгілердің қайсысы өнім беретін инновация болып табылады?
А)  Оқушылардың білімін бағалаудың жаңа тәсілі
B)  Оқытудың онлайн-платформасы 
C)  Сабақ кестесінің өзгертілуі
D)  Мұғалімдердің біліктілігі өзгертілуі
3.Білім берудегі стартаптың негізгі элементі не болып табылады?
А) Дипломды мұғалімдердің болуы
B) Пайдаланушының нақты проблемасын шешу 
C) Мемлекеттік лицензия болуы
D) Оқушылардың саны көп болуы
4. Мақсатты аудитория деген не?
А) Мектептің барлық оқушысы
B) Дидактикалық өнімге мүдделі болуы мүмкін адамдар
C) Тек мұғалімдер
D) Оқушылардың ата-аналары
5. Мектепте инновацияның жүзеге асырылуына көп ықпал ететін фактор қандай?
А) Оқу материалдарының көрнекілігі сапалы болуы
B) Ресурстардың болуы және қолдау болуы
C) Оқушылардың саны көп болуы
D) Сабақтардың ұзақтығы
6. Төменде көрсетілгендердің қайсысы бизнес-модельге жатады?
А) Сабақтың жоспары
B) Білімді бағалау тәсілі
C) Кіріс пайда табу тәсілі
D) Жаңа тақырыпты түсіндіру әдісі
7.  Қай үлгі геймификацияны жақсы танытады?
А) Бақылау жұмыстарын жиі жүргізу
B) Балл, деңгей, марапаттауды пайдалану
C) Сабақтың уақытын ұзарту
D) Дәрісті ұзақ оқу
8. Төменде көрсетілгеннің қайсысы инновацияны енгізудегі тәуекелге жатады?
А) Оқушылардың қызығушылығының артуы
B) Мұғалімдердің қарсылық көрсетуі
C) Нәтижелерді жақсарту
D )Мотивацияның жоғарылауы
9. Қай тәсіл оқушылардың қызығы оқуға кірісуін күшейте алады?
А) Дәріс және оның түрлері
B) Жобалай оқыту
C) Мәтінді тұтас жаттап алу
D) Тестіні талқыламай жиі өткізу
10. Жобаның масштабын кеңейту деген нені білдіреді?
А) Оқушылардың санын көбейте отырып сапаны жоғалтып алмау
B) Мектептің көлемі
C) Мұғалімдердің саны
D) Оқылатын курстың ұзақтығы
11. Қай нұсқа инновация үдерісінің үлгісі болып табылады?
А) Жаңадан шығарылған оқулық
B) Сабақты ұйымдастырудың жаңа тәсілі
C) Жаңа модельде салынған мектеп
D) Жаңадан енгізілген пән
12. Оқушылардан кері байланысты ескеру неліктен маңызды болып саналады?
А) Бұл жәй формалдылық
B) Бұл әзірленген дидактикалық өнімді жақсартуға көмектеседі
C) Бұл мектеп әкімшілігінің талаптарын үзбей орындауды көрсетеді
D) Бұл сабақтың сапасына ықпал ете алмайды
Бақылау кезеңінде тест тапсырмаларын орындау алдында білім алушыларға зерттеудің мақсаты түсіндіріліп, жауаптарды өз бетінше орындау қажеттілігі ескертілді. Тапсырмаларды орындауға 15–20 минут уақыт берілді. Әрбір дұрыс жауапқа 1 ұпай, қате жауапқа 0 ұпай берілді. Тест 12 тапсырмадан тұрғандықтан, ең жоғары көрсеткіш 12 ұпайды құрады. Нәтижелерді саралау барысында 10–12 ұпай жоғары деңгейге, 6–9 ұпай орта деңгейге, 0–5 ұпай төмен деңгейге жатқызылды.
Бақылау кезеңіндегі диагностикалық зерттеу нәтижелері 30-кесте мен 34-суретте ұсынылды.

Кесте 30 - Білім алушылардың бизнес, кәсіпкерлік, стартап, EdTech туралы түсінік деңгейлері (бақылау кезеңі)

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	52
	69,33
	13
	17,33
	10
	13,34

	Бақылау тобы
	7
	9,59
	24
	32,88
	42
	57,53

	
	
	
	
	
	
	




Сурет 34 - Білім алушылардың бизнес, кәсіпкерлік, стартап және EdTech туралы түсінік деңгейлерінің салыстырмалы көрсеткіштері

30-кестеде берілген нәтижелер эксперимент тобында бизнес-инновациялық білім деңгейінің айтарлықтай артқанын көрсетті. Жоғары деңгей 69,33%-ды құрады. Бұл көрсеткіш қалыптастыру кезеңінен кейін білім алушылардың бизнес, кәсіпкерлік, стартап және EdTech бағыттары бойынша негізгі ұғымдарды меңгергенін, инновациялық өнімнің ерекшеліктерін ажырата алатынын және білім беру саласындағы бизнес-инновациялық әрекеттің мазмұнын түсінетінін байқатады. Орта деңгей 17,33%-ды көрсетті. Бұл деңгейдегі білім алушыларда жалпы түсінік қалыптасқанымен, жекелеген ұғымдарды терең талдау мен оларды нақты педагогикалық жағдаяттарда қолдануда кейбір қиындықтар сақталғаны байқалды. Төмен деңгей 13,34%-ға дейін азайды. Бұл эксперимент тобында бизнес-инновациялық білімнің қалыптасуында оң динамика бар екенін дәлелдейді.
Бақылау тобында жоғары деңгей 9,59%-ды ғана құрады. Орта деңгей 32,88%, төмен деңгей 57,53% болды. Бұл көрсеткіштер бақылау тобындағы білім алушылардың басым бөлігінде бизнес, кәсіпкерлік, стартап және EdTech туралы білімдердің жеткілікті деңгейде қалыптаспағанын көрсетті. Аталған топта кейбір білім алушылар негізгі ұғымдарды түсінгенімен, бизнес-инновациялық әрекетті білім беру үдерісімен байланыстыру, стартаптың мәнін түсіндіру және EdTech шешімдерінің педагогикалық мүмкіндіктерін бағалау бойынша қиындықтар сақталды.
Эксперимент және бақылау топтарының нәтижелерін салыстыру қалыптастыру кезеңінде жүргізілген әдістемелік жұмыстардың тиімділігін көрсетеді. Эксперимент тобында жоғары деңгейдің 69,33%-ға жетуі және төмен деңгейдің 13,34%-ға дейін төмендеуі білім алушылардың кәсіпкерлік-танымдық даярлығының едәуір дамығанын дәлелдейді. 
Қорыта келе, бақылау кезеңіндегі нәтижелер қолданылған әдістеменің білім алушылардың бизнес, кәсіпкерлік, стартап және EdTech туралы түсініктерін дамытуда нәтижелі болғанын көрсетті.
Бақылау кезеңінде кәсіпкерлік-танымдық компоненттің «білім беру менеджменті мен маркетинг бойынша білігі» көрсеткіші қайта диагностикаланды. Осы мақсатта студенттерге бизнес-инновациялық бағдардағы педагогтік кәсіби іс-әрекет мазмұнына сәйкес әзірленген екі кейс-тапсырма ұсынылды. Кейс-тапсырмалар білім алушылардың басқарушылық шешім қабылдау, білім беру қызметін жоспарлау, мақсатты аудитория сұранысын ескеру, инновациялық идея ұсыну, білім беру өнімінің өміршеңдігін бағалау және маркетингтік тұрғыдан негіздеу біліктерін анықтауға бағытталды.
Кейс-тапсырмаларды орындау алдында студенттерге тапсырмалардың мазмұны, орындалу тәртібі және бағалау өлшемдері түсіндірілді. Жауаптарды дайын үлгі бойынша емес, нақты жағдаятты талдау, өз ұстанымын негіздеу және ұсынылған шешімнің практикалық маңызын көрсету арқылы орындау қажеттігі ескертілді. Бұл тәсіл студенттердің білім беру менеджменті мен маркетинг бойынша білімдерін нақты педагогикалық жағдаймен байланыстыра алу деңгейін анықтауға мүмкіндік берді.
1-кейс. «Білім берудегі стартап: келешек мектептері»
Жағдаят: студенттер жас бастауыш білім беру педагогтері командасы ретінде бастауыш мектеп оқушыларына арналған білімдік немесе дидактикалық инновациялық өнім әзірлеуі тиіс. Дәстүрлі мектеп жағдайында оқушылардың оқу үдерісіне қызығушылығы төмендеп отырғандықтан, команда осы мәселені шешуге бағытталған жаңа білім беру стартап тұжырымдамасын ұсынуы қажет.
Тапсырма бойынша студенттер мектептер үшін инновациялық білім стартап тұжырымдамасын әзірледі. Ұсынылатын тұжырымдама нақты білім беру проблемасын шешуге бағытталуы, инновациялық технологияны, жаңашыл әдістемені немесе оқытудың жаңа форматын қамтуы және коммерциялық тұрғыдан тұрақты болуы тиіс болды.
Студенттер тапсырманы орындау барысында төмендегі мәселелерді шешті: проблеманы сипаттау; мақсатты аудиторияны анықтау; оқыту форматы, әдістеме немесе платформа түріндегі жаңа шешім ұсыну; ұсынылған шешімнің инновациялық ерекшелігін негіздеу; жоба арқылы табыс алу жолын көрсету; жобаны іске қосудың алғашқы қадамдарын жоспарлау. Қосымша ретінде студенттер прототип нұсқасын, яғни сабақ сызбасын, интерфейс үлгісін, курс бағдарламасын немесе бір сабақтың қысқаша моделін ұсынды.
2-кейс. «Мектеп ішіндегі инновация»
Жағдаят: студенттер жұмыс істейтін мектепте оқу үдерісі дәстүрлі сипатта қалып қойған, мектеп әкімшілігі түбегейлі өзгерістерге толық дайын емес, мұғалімдердің жүктемесі жоғары, ал оқушылардың оқу белсенділігі төмен. Осындай жағдайда жас педагогтер командасы ретінде студенттер мектеп жүйесін бұзбай, нақты мерзім ішінде енгізуге болатын шағын, бірақ нәтижелі инновация ұсынуы тиіс болды.
Тапсырма бойынша студенттер 3–6 ай ішінде мектепке енгізуге болатын бір шынайы инновацияны негіздеді. Ұсынылатын бағыттар ретінде оқыту үдерісін цифрландыру, бағалаудың жаңа форматтары, жобалай оқыту, геймификация, ата-аналармен жұмыс түрлері қарастырылды.
Студенттер жауаптарында қазіргі оқыту жүйесіндегі негізгі проблеманы анықтады, ұсынылатын инновацияны сипаттады, оның нақты мектеп жағдайында іске асу мүмкіндігін негіздеді, қажетті ресурстарды көрсетті, ықтимал тәуекелдер мен қарсылықтарды талдады және инновацияны енгізудің табыстылығын бағалау жолдарын ұсынды.   
Кесте 31 – Кейс тапсырмалары

	Критерийлер
	Шкалалар 

	Мәселені түсінуі:
· Проблема нақты  берілген бе?
· Шынайы білім берудегі қиындықтар негізінде негізделген бе?
	0-1:проблема түсініксіз және формалды
2: проблема бар, бірақ терең емес
3: проблема нақты және түсінікті
4: терең талдау, себебі мен салдары көрсетілген

	Шешімнің  инновациялылығы:
· Идея қаншалықты жаңа және қалыпты емес?
· Дәстүрлі шешімнен айырмашылығы бар ма?
	0-1:тым қарабайыр және көшірме шешім
2: жаңашыл элементтері бар
3: жаңа шешім байқалады
4: айрықша, күшті шешім

	Практикада іске асырылуы:
· Ойыңызды шынайы мектеп жағдайында енгізуге бола ма?
· Ресурстық, уақыт, жүйе шектеулілігі ескерілген бе?
	0-1: мүмкін емес;
2: аздап іске асырылуы мүмкін
3: тұтастай алғанда шынайы
4: нақты ойларстырылған, қолдануға болады

	
Бизнес-ойлау:
· Жоба қалай өміршең болатыны туралы түсінік бар ма?
· Модельдің кіріс пайдалы және құндылығы ойластырылған ба?
	0-1:жоқ
2: жеңіл түсінген
3: моделі логикамен берілген
4: ойластырылған және сенімді стратегия

	Логика және шешім құрылымы:
· Идея қаншалықты бірізділікпен және түсінікті баяндалған?
· Проблема мен оның шешемі арасында логикалық байланыс бар ма?
	0-1:шашыраңқы
2: жартылай логика бар
3: құрылымы жасалған
4: айқын, нақты аргументтелген, сенімді

	Тәуекел мен шектеуді  ескеру:
· Студент болуы мүмкін қиындықтарды көре біле ме?
· Оларды шешу амал-тәсілдерін ұсынған ба?
	0-1:жоқ
2: формалды айтылып өте салған
3: тәуекелді талдау бар
4: терең түсінеді және шешу жолдары көрсетілген

	Идеяны презентациялау:
· Жұмыс қаншалықты көрнекі және сенімді, түсінікті ұсынылған?
· Визуализация, үлгілерден  мысалдары бар ма?
	0-1:түсініксіз
2: базалық түсінік бар
3: түсінікті және өзіне сенімді
4: жарқын, сенімді, үлгілері, мысалдары ұсынылған



Кейс-тапсырмаларды бағалау барысында мәселені түсінуі, шешімнің инновациялылығы, практикада іске асу мүмкіндігі, бизнес-ойлау элементтері, логикалық құрылымы, тәуекелдер мен шектеулерді ескеруі және идеяны презентациялау сапасы назарға алынды. Әр критерий 0-ден 4 балға дейін бағаланды: 0–1 балл – көрсеткіштің әлсіз немесе формалды көрінуі; 2 балл – базалық деңгейде көрінуі; 3 балл – жақсы деңгейде негізделуі; 4 балл – толық, жүйелі және сенімді түрде орындалуы.
Жинақталған ұпайлар негізінде студенттердің білім беру менеджменті мен маркетинг бойынша білік деңгейлері жоғары, орта және төмен деңгейлерге бөлінді. Жоғары деңгейге кәсіби жағдаятты жан-жақты талдап, басқарушылық және маркетингтік шешімді негіздей алған, инновациялық идеяның практикалық маңызын көрсете білген студенттер жатқызылды. Орта деңгейде мәселені жалпы түсіну байқалғанымен, шешімнің жүйелілігі мен дәлелділігі толық болмады. Төмен деңгейде кәсіби жағдаятты талдау, шешімді негіздеу, бизнес-модель ұсыну және инновациялық идеяны іске асыру жолдарын сипаттау жеткіліксіз көрінді.
Екі кейс-тапсырманың орындалу нәтижелері 32-кесте мен 35-суретте берілді.

Кесте 32 - Кейс-тапсырмалар бойынша білім алушылардың білім беру менеджменті мен маркетинг бойынша білік деңгейлері (бақылау кезеңі) 

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	53
	70,67
	14
	18,67
	8
	10,66

	Бақылау тобы
	6
	8,22
	23
	31,51
	44
	60,27

	
	
	
	
	
	
	




Сурет 35 - Білім алушылардың білім беру менеджменті мен маркетинг бойынша білік деңгейлерінің салыстырмалы көрсеткіштері

32-кестеде берілген нәтижелер эксперимент тобында білім беру менеджменті мен маркетинг бойынша біліктің айқын дамығанын көрсетті. Эксперимент тобында жоғары деңгей 70,67%-ды құрады. Бұл көрсеткіш білім алушылардың кәсіби жағдаяттарды талдай алу, білім беру өнімін жобалау, мақсатты аудиторияны анықтау, инновациялық шешімді негіздеу және бизнес-модель ұсыну біліктерінің едәуір қалыптасқанын байқатады. Орта деңгей 18,67%-ды құрады. Бұл деңгейдегі білім алушыларда басқарушылық және маркетингтік ойлау қалыптасқанымен, ұсынылған шешімдерді толық негіздеу, тәуекелдерді терең талдау немесе коммерциялық тұрақтылықты дәлелдеу барысында кейбір қиындықтар сақталды. Төмен деңгей 10,66%-ға дейін азайды. Бұл қалыптастыру жұмыстарының студенттердің практикалық-танымдық біліктеріне оң әсер еткенін көрсетеді.
Бақылау тобында жоғары деңгей 8,22%-ды ғана құрады. Орта деңгей 31,51%-ға тең болды, ал төмен деңгей 60,27% көлемінде сақталды. Бұл нәтижелер бақылау тобындағы білім алушылардың көпшілігінде білім беру қызметін басқару, маркетингтік тұрғыдан ойлау, тұтынушы сұранысын талдау және инновациялық өнімнің өміршеңдігін негіздеу біліктері жеткілікті деңгейде қалыптаспағанын көрсетті.
Эксперимент және бақылау топтарының нәтижелерін салыстыру қалыптастыру кезеңінде жүргізілген әдістемелік жұмыстың тиімділігін айқындады. Эксперимент тобында жоғары деңгейдің 70,67%-ға жетуі және төмен деңгейдің 10,66%-ға дейін төмендеуі студенттердің білім беру менеджменті мен маркетинг бойынша практикалық біліктері дамығанын дәлелдейді. 
Бақылау кезеңінде кәсіпкерлік-танымдық компоненттің «инновациялық педагогикалық жобалау туралы білімі» көрсеткіші қайта анықталды. Бұл мақсатта студенттерге инновациялық педагогикалық жобалау мазмұнына негізделген үш жоба-тапсырма ұсынылды. Аталған тапсырмалар болашақ педагогтердің білім беру саласындағы нақты мәселені талдауын, оған сәйкес инновациялық шешім ұсынуын, педагогикалық жобаның құрылымын құрастыруын, EdTech технологияларын орынды қолдануын және жобалық әрекетті жоспарлау деңгейін айқындауға бағытталды.
Жоба-тапсырмалардың мазмұны студенттердің тек теориялық білімін тексерумен шектелмей, олардың инновациялық педагогикалық жағдаятқа байланысты кәсіби шешім қабылдауын, жобалық ойлауын, білім беру өнімін құрастыру қабілетін және ұсынылған жобаны тәжірибелік тұрғыдан негіздей алу мүмкіндігін анықтауға мүмкіндік берді. Тапсырмаларды орындау алдында студенттерге жұмыстың мақсаты, орындалу тәртібі және бағалау өлшемдері түсіндірілді.
Бірінші жоба «Инновациялық білім беру жобасын құрастыру» деп аталды. Студенттерге бастауыш сынып оқушыларының цифрлық ортада білім алуға қызығушылығы төмендеп, онлайн платформаларды көбіне ойын мақсатында қолдануы жиілеген жағдаят ұсынылды. Осы мәселені шешу үшін олар инновациялық педагогикалық жоба әзірледі. Жобада атауы, мақсаты мен міндеттері, қолданылатын EdTech технологиялары, жүзеге асыру кезеңдері, күтілетін педагогикалық нәтиже және жобаның инновациялық ерекшелігі көрсетілді.
Екінші жоба «Педагогикалық стартап жобасын жоспарлау» мазмұнында орындалды. Бұл тапсырмада студенттер бастауыш сынып оқушыларына арналған «Цифрлық шығармашылық зертханасы» атты ақылы білім беру стартап жобасының қысқаша жоспарын әзірледі. Жауаптарда мақсатты аудитория, білім беру қызметінің мазмұны, маркетингтік ілгерілету жолдары, қажетті ресурстар және жобаның тиімділігін бағалау тәсілдері қамтылды.
Үшінші жоба-тапсырма «Инновациялық педагогикалық жобаны сараптау» бағыты бойынша жүргізілді. Студенттерге бастауыш сыныптарға арналған «Smart Bala» цифрлық білім беру жобасы ұсынылып, оның педагогикалық және инновациялық мүмкіндіктерін талдау тапсырылды. Талдау барысында жобаның артықшылықтары, әлсіз тұстары, жетілдіру жолдары және бастауыш білім беру үдерісіне ықпалы қарастырылды.
Жоба-тапсырмаларды бағалау кезінде студенттердің мәселені түсінуі, инновациялық шешім ұсынуы, EdTech технологияларын педагогикалық мақсатта негіздеуі, жобаның құрылымын жүйелі құруы, күтілетін нәтижені нақтылауы және жобаның практикалық маңызын дәлелдеуі ескерілді. Үш жоба-тапсырма бойынша ең жоғары көрсеткіш 24 баллды құрады. 18–24 балл жоғары деңгейге, 10–17 балл орта деңгейге, 0–9 балл төмен деңгейге жатқызылды.
Үш жобаның орындалу нәтижелері 33-кесте мен 36-суретте берілген.

Кесте 33 – Жоба бойынша білім алушылардың инновациялық педагогикалық жобалау туралы білім деңгейлері (бақылау кезеңі)

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	49
	65,33
	21
	28
	5
	6,67

	Бақылау тобы
	8
	10,96
	20
	27,4
	45
	61,64

	




Сурет 36 - Білім алушылардың инновациялық педагогикалық жобалау туралы білім деңгейлерінің салыстырмалы көрсеткіштері

Эксперимент тобында жоғары деңгей 65,33%-ды құрады. Бұл көрсеткіш студенттердің басым бөлігінде педагогикалық жобаны құрастыру, жобаның мақсаты мен міндеттерін нақтылау, EdTech технологияларын орынды таңдау және күтілетін нәтижені негіздеу біліктерінің қалыптасқанын байқатады. Орта деңгей 28%-ды көрсетті. Бұл деңгейдегі білім алушыларда жобалау туралы жалпы түсінік қалыптасқанымен, кейбір жауаптарда жобаның инновациялық ерекшелігін терең ашу немесе оны нақты тәжірибемен байланыстыру толық көрінбеді. Төмен деңгей 6,67%-ға дейін азайды, бұл қалыптастыру кезеңіндегі жұмыстардың нәтижелі болғанын көрсетеді.
Бақылау тобындағы көрсеткіштерде айтарлықтай ілгерілеу байқалмады. Жоғары деңгей 10,96%-ды, орта деңгей 27,4%-ды, төмен деңгей 61,64%-ды құрады. Бұл топта инновациялық педагогикалық жобалау туралы түсінік жекелеген студенттерде байқалғанымен, білім алушылардың басым бөлігінде жобалық әрекетті жүйелі жоспарлау, инновациялық шешімді негіздеу және EdTech технологияларын педагогикалық мақсатпен байланыстыруда қиындықтар сақталғанын көрсетеді.
Эксперимент және бақылау топтарының нәтижелерін салыстыру қалыптастыру кезеңінде жүргізілген әдістемелік жұмыстың тиімділігін дәлелдейді. Эксперимент тобында жоғары деңгейдің 65,33%-ға жетуі және төмен деңгейдің 6,67%-ға дейін азаюы студенттердің инновациялық педагогикалық жобалау туралы білімінің сапалық тұрғыдан өскенін білдіреді. 
Бақылау кезеңінде іс-әрекеттік-рефлексивті компоненттің «бизнес-инновациялық жобаларды құру іскерлігі» көрсеткіші қайта анықталды. Осы мақсатта студенттерге анықтау кезеңінде қолданылған «Бизнес-инновациялық педагогикалық жоба әзірлеу» авторлық практикалық тапсырмасы қайта ұсынылды. Тапсырма қалыптастыру кезеңінен кейін білім алушылардың бизнес-инновациялық бағыттағы педагогикалық жобаларды құрастыру, жобалық әрекетті жоспарлау, инновациялық идеяны негіздеу және білім беру ортасына бейімделген практикалық өнім әзірлеу іскерліктерінде қандай өзгерістер болғанын айқындауға бағытталды.
Практикалық тапсырманы орындау барысында студенттерге бастауыш сынып оқушыларының оқу белсенділігін арттыруға және цифрлық ортадағы танымдық қызығушылығын дамытуға арналған бизнес-инновациялық педагогикалық жоба әзірлеу ұсынылды. Жоба мазмұнында жобаның атауы, мақсаты мен міндеттері, мақсатты аудиториясы, қолданылатын цифрлық немесе дидактикалық құралдары, инновациялық ерекшелігі, жүзеге асыру кезеңдері, қажетті қаражаты мен негіздемесі, күтілетін нәтижесі және практикалық маңыздылығы көрсетілуі талап етілді.
Студенттердің жұмыстары жобаның мазмұндық тұтастығына, құрылымдық жүйелілігіне, инновациялық сипатына, педагогикалық негізділігіне және практикалық қолдануға жарамдылығына қарай бағаланды. Сонымен қатар цифрлық ресурстарды орынды қолдануы, білім беру мәселесіне ұсынған шешімінің тиімділігі және жобаны нақты оқу-тәрбие жағдайында жүзеге асыру мүмкіндігі назарға алынды. 
Бағалау 10 балдық жүйе бойынша жүргізілді: жобаның жаңашылдығы – 2 балл, құрылымдық жүйелілігі – 2 балл, цифрлық ресурстарды педагогикалық мақсатта қолдануы – 2 балл, практикалық маңыздылығы – 2 балл, күтілетін нәтижені негіздеуі – 2 балл. Жинақталған ұпайлар негізінде 8–10 балл жоғары деңгейге, 4–7 балл орта деңгейге, 0–3 балл төмен деңгейге жатқызылды.
Практикалық тапсырма нәтижелері 34-кесте мен 37-суретте берілген.

Кесте 34 - Практикалық тапсырмасы бойынша білім алушылардың бизнес-инновациялық жобаларды құру іскерлігі деңгейлері (бақылау кезеңі)

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	51
	68
	15
	20
	9
	12

	Бақылау тобы
	6
	8,22
	22
	30,14
	45
	61,64

	
	
	
	
	
	
	




Сурет 37 - Білім алушылардың бизнес-инновациялық жобаларды құру іскерлігі деңгейлерінің салыстырмалы көрсеткіштері

34-кестеде берілген мәліметтер бақылау кезеңінде эксперимент тобында бизнес-инновациялық жобаларды құру іскерлігінің едәуір дамығанын көрсетті. Жоғары деңгей 68%-ды құрады. Бұл көрсеткіш студенттердің басым бөлігінің педагогикалық жобаны мақсатқа сай құрастыра алғанын, оның құрылымын жүйелі жоспарлағанын, цифрлық немесе дидактикалық құралдарды орынды таңдағанын және жобаның практикалық маңызын негіздей алғанын байқатады. Орта деңгей 20% болды. Бұл деңгейдегі жұмыстарда жоба құрылымы сақталғанымен, кейбір студенттерде инновациялық ерекшелікті терең ашу, қаржылық-ұйымдастырушылық негіздемені нақтылау немесе күтілетін нәтижені дәл сипаттау бағытында жекелеген қиындықтар байқалды. Төмен деңгей 12%-ға дейін азайды, бұл қалыптастыру кезеңіндегі практикалық және жобалық жұмыстардың нәтижелі болғанын көрсетеді.
Бақылау тобында жоғары деңгей 8,22%-ды ғана құрады. Орта деңгей 30,14%, төмен деңгей 61,64% көлемінде анықталды. Бұл топтағы студенттердің көпшілігінде бизнес-инновациялық жобаны толық құрылымдау, жобаның өміршеңдігін негіздеу, цифрлық ресурстарды педагогикалық мақсатпен байланыстыру және практикалық нәтижені болжау іскерліктері жеткілікті деңгейде қалыптаспағаны байқалды.
Бақылау кезеңінде іс-әрекеттік-рефлексивті компоненттің «цифрлық немесе дидактикалық өнімді практикада қолдана алу шеберлігі» көрсеткіші қайта қарастырылды. Осы мақсатта студенттерге анықтау кезеңінде қолданылған практикалық тапсырма қайта ұсынылды. Тапсырма Онне Янссеннің инновациялық мінез-құлықты анықтау әдістемесінің мазмұндық негізіне сүйене отырып бейімделді және білім алушылардың цифрлық немесе дидактикалық өнімді педагогикалық практикада қолдану шеберлігін, инновациялық әрекетке бейімділігін, цифрлық ресурстарды оқу мақсатына сәйкес пайдалану мүмкіндігін анықтауға бағытталды.
Практикалық тапсырманы орындау алдында студенттерге жұмыстың мақсаты мен орындалу тәртібі түсіндірілді. Әсіресе әзірленетін өнімнің бастауыш сынып оқушыларының жас ерекшелігіне, оқу мазмұнына және сабақтың дидактикалық мақсатына сәйкес болуы ескертілді. Студенттерге Canva, LearningApps, Quizizz, Wordwall, Google Classroom, Padlet сияқты цифрлық платформаларды қолдануға мүмкіндік берілді.
Практикалық тапсырма мазмұны төмендегідей болды: «Бастауыш сынып оқушыларының оқу белсенділігін арттыруға арналған цифрлық немесе дидактикалық өнім әзірлеңіз және оны сабақ барысында қолдану жолдарын көрсетіңіз». Тапсырманы орындау барысында студенттер өнімнің атауын, мақсаты мен міндеттерін, қолданылатын цифрлық ресурсты, оқу тапсырмасының мазмұнын, сабақта қолдану кезеңдерін, күтілетін нәтижесін және педагогикалық тиімділігін сипаттады. Сонымен қатар әзірленген өнімнің оқушылардың танымдық белсенділігіне ықпалы мен оқу үдерісінде қолдану мүмкіндігі негізделді.
Практикалық жұмыстарды бағалау кезінде цифрлық ресурсты таңдаудың негізділігі, дидактикалық мазмұнның оқу мақсатына сәйкестігі, өнімнің креативтілігі, оны сабақ барысында қолдану мүмкіндігі және педагогикалық тиімділігін дәлелдеуі назарға алынды. Әрбір өлшем 2 балдық жүйемен бағаланып, жалпы ең жоғары көрсеткіш 10 баллды құрады. Жинақталған ұпайлар негізінде 8–10 балл жоғары деңгей, 4–7 балл орта деңгей, 0–3 балл төмен деңгей ретінде белгіленді.
Бақылау кезеңіндегі практикалық тапсырма нәтижелері 35-кесте мен 38-суретте ұсынылды.

Кесте 35 - Білім алушылардың цифрлық немесе дидактикалық өнімді практикада қолдана алу шеберлігі деңгейлері бақылау кезеңі)

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	47
	62,67
	16
	21,33
	12
	16

	Бақылау тобы
	8
	10,96
	28
	38,36
	37
	50,68

	
	
	
	
	
	
	




      Сурет 38 - Білім алушылардың цифрлық немесе дидактикалық өнімді практикада қолдана алу шеберлігі деңгейлерінің салыстырмалы көрсеткіштері

Эксперимент тобында жоғары деңгей 62,67%-ды құрады. Бұл көрсеткіш студенттердің басым бөлігінің цифрлық ресурсты оқу мақсатына сай таңдай алғанын, әзірленген өнімді сабақ мазмұнымен байланыстыра білгенін және оның педагогикалық тиімділігін негіздей алғанын байқатады. Орта деңгей 21,33% болды. Бұл деңгейдегі жұмыстарда цифрлық өнімнің жалпы құрылымы сақталғанымен, оны сабақ кезеңдерімен толық байланыстыру, оқушы әрекетін ұйымдастыру немесе күтілетін нәтижені дәл сипаттау бағытында кейбір қиындықтар сақталды. Төмен деңгей 16%-ға дейін азайды, бұл қалыптастыру кезеңінде жүргізілген практикалық жұмыстардың оң әсерін көрсетеді.
Бақылау тобында жоғары деңгей 10,96%-ды ғана құрады. Орта деңгей 38,36%, төмен деңгей 50,68% болды. Бұл топта цифрлық құралдарды қолданудың белгілі бір дағдылары байқалғанымен, білім алушылардың едәуір бөлігінде өнімді нақты педагогикалық мақсатқа бейімдеу, дидактикалық мазмұнды жүйелеу және оның сабақтағы тиімділігін негіздеу жеткіліксіз деңгейде қалды.
Эксперимент және бақылау топтарының нәтижелерін салыстыру қалыптастыру кезеңінде қолданылған әдістеменің тиімділігін көрсетеді. 
Бақылау кезеңінде іс-әрекеттік-рефлексивті компоненттің «бизнес-инновациялық кәсіби іс-әрекетіне рефлексия жасау қабілеті» көрсеткіші қайта диагностикаланды. Осы мақсатта анықтау кезеңінде қолданылған А.В. Карповтың «Рефлексия деңгейін диагностикалау» әдістемесі қайта жүргізілді. Әдістеме білім алушылардың өз кәсіби әрекетін талдай алуын, қабылданған шешімдердің нәтижесін бағалауын, кәсіби қиындықтардың себептерін түсінуін және алдағы іс-әрекетін саналы түрде жоспарлау қабілетін анықтауға мүмкіндік берді. Әдістеменің мазмұны Қосымша Б-де берілді.
Бақылау кезеңінде сауалнама топтық форматта ұйымдастырылды. Студенттерге зерттеу мақсаты түсіндіріліп, жауаптарды өз көзқарастарына сәйкес шынайы белгілеу қажеттігі ескертілді. Әдістеме 27 тұжырымнан тұрды. Тұжырымдар білім алушылардың кәсіби әрекетті жоспарлау, өз шешімдерін қайта қарау, қиындықтарға талдау жасау, өз әрекетін бағалау және кәсіби тәжірибесінен қорытынды шығару ерекшеліктерін анықтауға бағытталды.
Жауаптарды бағалау 7 балдық шкала негізінде жүргізілді. Жинақталған баллдар стен көрсеткіштері арқылы түсіндірілді: 1–3 стен төмен деңгейге, 4–6 стен орта деңгейге, 7–9 стен жоғары деңгейге жатқызылды.
Бақылау кезеңіндегі диагностикалық зерттеу нәтижелері 36-кесте мен 39-суретте ұсынылды.

Кесте 36 - Білім алушылардың бизнес-инновациялық кәсіби іс-әрекетіне рефлексия жасау деңгейлері (бақылау кезеңі)

	Топ
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	49
	65,34
	19
	25,33
	7
	9,33

	Бақылау тобы
	13
	17,8
	28
	38,36
	32
	43,84

	
	
	
	
	
	
	




Сурет 39 - Білім алушылардың бизнес-инновациялық кәсіби іс-әрекетіне рефлексия жасау деңгейлерінің салыстырмалы көрсеткіштері

А.В. Карповтың «Рефлексия деңгейін диагностикалау» әдістемесі бойынша берілген мәліметтер эксперимент тобында рефлексия жасау қабілетінің айқын дамығанын көрсетті. Жоғары деңгей 65,34%-ды құрады. Бұл нәтиже білім алушылардың басым бөлігінде өз кәсіби әрекетін талдау, бизнес-инновациялық тапсырмаларды орындау барысында туындаған қиындықтарды түсіну, қабылданған шешімдердің нәтижесін бағалау және алдағы кәсіби әрекетін саналы жоспарлау қабілеттері қалыптасқанын байқатады. Орта деңгей 25,33%-ды көрсетті. Бұл деңгейдегі студенттерде рефлексивтік әрекет байқалғанымен, кейбір жағдайда өзіндік талдау мен кәсіби шешімдерді бағалау толық әрі жүйелі сипат ала бермеді. Төмен деңгей 9,33%-ға дейін азайды, бұл қалыптастыру кезеңіндегі жұмыстардың білім алушылардың рефлексивтік қабілетін дамытуға оң ықпал еткенін көрсетеді.
Бақылау тобында жоғары деңгей 17,8%-ды құрады. Орта деңгей 38,36%-ға тең болды, ал төмен деңгей 43,84% көлемінде сақталды. Бұл көрсеткіштер бақылау тобындағы білім алушылардың бір бөлігінде кәсіби әрекетке талдау жасау дағдылары байқалғанымен, көпшілігінде рефлексивтік ойлау тұрақты деңгейге жетпегенін аңғартады. Әсіресе төмен деңгейдің жоғары болуы өз тәжірибесін бағалау, кәсіби қиындықтардың себептерін анықтау және келесі әрекетке түзету енгізу қабілеттерінің жеткілікті қалыптаспағанын көрсетеді.
Бақылау кезеңінде алынған диагностикалық мәліметтер 37-кестеде жүйеленді. Бұл кестеде эксперимент тобы студенттерінің бизнес-инновациялық кәсіби іс-әрекетке даярлық деңгейі қалыптастыру жұмыстарына дейінгі және одан кейінгі көрсеткіштер негізінде салыстырмалы түрде берілді. Нәтижелер мотивациялық-бағдарлы, кәсіпкерлік-танымдық және іс-әрекеттік-рефлексивті компоненттер бойынша топтастырылып, әрбір әдістеме бойынша жоғары, орта және төмен деңгейлердің өзгеру динамикасын көрсетуге мүмкіндік берді.



Кесте 37 – Эксперимент тобының бақылау кезеңіндегі диагностикалық әдістемелер бойынша салыстырмалы нәтижелері

	Әдістемелер 
	Экспериментке дейінгі
	Эксперименттен кейінгі

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	N
	%
	N
	%
	n
	%

	Мотивациялық-бағдарлы

	Авторлық сауалнама
	11
	14,66
	26
	34,67
	38
	50,67
	56
	74,66
	14
	18,67
	5
	6,67

	Ф.Линан және И.-В. Чен сауалнамасы
	7
	9,33
	27
	36
	41
	54,67
	54
	72
	14
	18,67
	7
	9,33

	Е.К. Климованың әдістемесі
	5
	6,67
	28
	37,33
	42
	56
	59
	78,67
	12
	16
	4
	5,33

	Орташа көрсеткіші
	7,67
	10,22
	27
	36
	40,33
	53,78
	56,34
	75,11
	13,33
	17,78
	5,33
	7,11

	Кәсіпкерлік-танымдық

	Авторлық тест тапсырмалары
	13
	17,34
	19
	25,33
	43
	57,33
	52
	69,33
	13
	17,33
	10
	13,34

	
Кейс-тапсырмалар
	9
	12
	21
	28
	45
	60
	53
	70,67
	14
	18,67
	8
	10,66

	Жоба-тапсырмалар
	8
	10,67
	23
	30,67
	44
	58,66
	49
	65,33
	21
	28
	5
	6,67

	Орташа көрсеткіші
	10
	13,34
	21
	28
	44
	58,66
	51,33
	68,44
	16
	21,34
	7,67
	10,22

	Іс-әрекеттік-рефлексивті

	Авторлық практикалық тапсырмасы;
	5
	6,67
	22
	29,33
	48
	64
	51
	68
	15
	20
	9
	12

	Практикалық тапсырма
	7
	9,33
	29
	38,67
	39
	52
	47
	62,67
	16
	21,33
	12
	16

	А.В. Карпов  әдістемесі
	13
	17,33
	27
	36
	35
	46,67
	49
	65,34
	19
	25,33
	7
	9,33

	Орташа көрсеткіші
	8,33
	11,11
	26
	34,67
	40,67
	54,22
	49
	65,34
	16,67
	22,22
	9,33
	12,44



Компоненттер бойынша жинақталған орташа көрсеткіштер 38-кестеде ұсынылды. Бұл кесте эксперимент тобының бақылау кезеңіндегі жалпы нәтижесін ықшам түрде көрсетуге бағытталды. Онда әр компонент бойынша экспериментке дейінгі және эксперименттен кейінгі деңгейлік көрсеткіштер салыстырылып, болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлау әдістемесінің нәтижелілігін бағалауға негіз жасалды.

Кесте 38 – Эксперимент тобының бақылау кезеңіндегі компоненттер бойынша жинақталған орташа көрсеткіштері

	Компоненттер 
	Экспериментке дейінгі
	Эксперименттен кейінгі

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	N
	%
	N
	%
	n
	%

	Мотивациялық-бағдарлы
	7,67
	10,22
	27
	36
	40,33
	53,78
	56,34
	75,11
	13,33
	17,78
	5,33
	7,11

	Кәсіпкерлік-танымдық
	10
	13,34
	21
	28
	44
	58,66
	51,33
	68,44
	16
	21,34
	7,67
	10,22

	Іс-әрекеттік-рефлексивті
	8,33
	11,11
	26
	34,67
	40,67
	54,22
	49
	65,34
	16,67
	22,22
	9,33
	12,44



Эксперименттен кейінгі нәтижелердің тұрақтылық деңгейін анықтау мақсатында дисперсия көрсеткіштері есептелді. Дисперсияны анықтау білім алушылардың бизнес-инновациялық кәсіби іс-әрекетке даярлық деңгейлерінің таралу ерекшеліктерін бағалауға, қалыптастыру жұмыстары нәтижесінде көрсеткіштердің өзгеру қарқынын салыстыруға және компоненттер бойынша нәтижелердің өзгеру динамикасын айқындауға мүмкіндік береді. Есептеу барысында келесі формула қолданылды:


                                                                    (2)
Мұндағы:
Xi – көрсеткіш мәндері;
M – арифметикалық орташа мән;
n – көрсеткіштер саны.
Есептеу барысында әр компонент бойынша жоғары, орта және төмен деңгей көрсеткіштерінің пайыздық мәндері негізге алынып, орташа арифметикалық көрсеткіш M=33,33% ретінде анықталды. Есептеу нәтижелері 39-кестеде жинақталды.

Кесте 39 – Экспериментке дейінгі және эксперименттен кейінгі нәтижелердің дисперсия көрсеткіштері

	Компоненттер
	Экспериментке дейінгі көрсеткіштер (%)
	Орташа мән (M)
	Дисперсия (r^2)
	Эксперименттен кейінгі көрсеткіштер (%)
	Орташа мән (M)
	Дисперсия (r^2)
	Өзгеріс динамикасы

	Мотивация
лық-бағдар
лы
	10,22 – 36 – 53,78
	33,33
	319,80
	75,11 – 17,78 – 7,11
	33,33
	895,94
	+576,14

	Кәсіпкерлік-танымдық
	13,34 – 28 – 58,66
	33,33
	356,54
	68,44 – 21,34 – 10,22
	33,33
	610,64
	+254,10

	Іс-әрекеттік-рефлексивті
	11,11 – 34,67 – 54,22
	33,33
	310,64
	65,34 – 22,22 – 12,44
	33,33
	522,85
	+212,21


39-кестеде берілген нәтижелер қалыптастыру кезеңінен кейін білім алушылардың бизнес-инновациялық кәсіби іс-әрекетке даярлық деңгейлерінде елеулі өзгерістер болғанын көрсетті. Экспериментке дейін барлық компоненттер бойынша төмен деңгей көрсеткіштері басым болып, жоғары деңгей нәтижелері төмен мәнге ие болды. Бұл болашақ педагогтердің кәсіпкерлік мотивациясы, бизнес-инновациялық білімі, жобалық әрекетке даярлығы және кәсіби рефлексия жасау қабілеттерінің жеткілікті деңгейде қалыптаспағанын аңғартты.
Эксперименттен кейін жоғары деңгей көрсеткіштерінің айтарлықтай артуы нәтижелер құрылымының өзгергенін көрсетті. 
Мотивациялық-бағдарлы компонент бойынша дисперсия көрсеткішінің r2=319,80-нен r2=895,94-ке дейін өсуі студенттердің бизнес-инновациялық әрекетке қызығушылығының, кәсіпкерлік бастамашылыққа ұмтылысының және кәсіпкерлік дағдыларын дамытуға мотивациясының айтарлықтай күшейгенін дәлелдейді. Бұл бағыттағы өзгеріс динамикасының +576,14 болуы қалыптастыру жұмыстарының мотивациялық салаға елеулі ықпал еткенін көрсетті.
Кәсіпкерлік-танымдық компонент бойынша дисперсия көрсеткіші r2=356,54-тен r2=610,64-ке дейін артты. Өзгеріс динамикасының +254,10 болуы студенттердің бизнес, кәсіпкерлік, стартап және EdTech бағыттары бойынша білімдерінің жүйеленгенін, инновациялық педагогикалық жобалау мен білім беру менеджментіне қатысты түсініктерінің кеңейгенін көрсетті. Сонымен қатар студенттердің педагогикалық жағдаяттарды бизнес-инновациялық тұрғыдан талдау және инновациялық шешім ұсыну дағдыларының дамығаны байқалды.
Іс-әрекеттік-рефлексивті компонент бойынша дисперсия көрсеткіші r2=310,64-тен r2=522,85-ке дейін өсті. Өзгеріс динамикасының +212,21 болуы студенттердің бизнес-инновациялық жобаларды құру, цифрлық немесе дидактикалық өнімдерді практикада қолдану және кәсіби іс-әрекетке рефлексия жасау іскерліктерінің қалыптасқанын дәлелдейді. Сонымен қатар студенттердің инновациялық тәжірибені бағалау, кәсіби әрекет нәтижелерін саралау және цифрлық ресурстарды педагогикалық мақсатта тиімді қолдану қабілеттерінің жоғарылағаны анықталды.
Қорыта келе, эксперименттен кейін дисперсия көрсеткіштерінің артуы жоғары деңгей нәтижелерінің басымдыққа ие болып, төмен деңгей көрсеткіштерінің айтарлықтай азайғанын көрсетті. Бұл қалыптастыру кезеңінде енгізілген әдістеменің болашақ бастауыш білім беру педагогтерін бизнес-инновацияға бағдарлау арқылы кәсіби іс-әрекетке даярлауда тиімді болғанын дәлелдейді. Сонымен қатар алынған нәтижелер бизнес-инновациялық мазмұндағы тапсырмалар, жобалық жұмыстар, цифрлық ресурстарды қолдануға бағытталған практикалық әрекеттер және рефлексивтік жұмыстардың студенттердің кәсіби даярлығын дамытуға оң ықпал еткенін айқындады.
Эксперименттің бастапқы кезеңінде білім алушылардың бизнес-инновацияға бағдарлануы мен кәсіби іс-әрекетке даярлығының деңгейлері анықталды. Диагностикалық зерттеу нәтижелері студенттердің басым бөлігінде аталған даярлықтың жеткілікті деңгейде қалыптаспағанын, олардың инновациялық қызметке қызығушылығы мен кәсіпкерлік құзыреттерін дамыту қажеттілігінің бар екенін көрсетті.
Қалыптастырушы кезеңде зерттеу мақсатына сәйкес әзірленген әдістеме жүзеге асырылды. Оның мазмұны арнайы ұйымдастырылған оқу сабақтарын, кейс тапсырмаларды, жобалық жұмыстарды, практикалық тапсырмаларды және инновациялық-кәсіпкерлік бағыттағы іс-шараларды қамтыды. Әдістемені жүзеге асыру барысында студенттердің кәсіби мотивациясын арттыруға, инновациялық ойлауын дамытуға, кәсіпкерлік қабілеттерін жетілдіруге ерекше назар аударылды.
Бақылау кезеңінде алынған нәтижелерді салыстырмалы талдау эксперименттік топ студенттерінің бизнес-инновацияға бағдарлануы мен кәсіби іс-әрекетке даярлық деңгейлерінің айтарлықтай жоғарылағанын көрсетті. Зерттеу барысында анықталған оң өзгерістер ұсынылған педагогикалық шарттардың, құрылымдық-мазмұндық модельдің және әзірленген әдістеменің тиімділігін дәлелдеді.
Сонымен қатар тәжірибелік-эксперимент жұмыстарының нәтижелері болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлау үдерісін жоғары оқу орындарының білім беру тәжірибесіне енгізудің тиімді екендігін растады. Алынған нәтижелер зерттеу болжамының дұрыстығын дәлелдеп, қойылған міндеттердің толық орындалғанын көрсетті.

ҚОРЫТЫНДЫ

Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудағы зерттеу нәтижелері келесідей тұжырымдалады.
Зерттеу барысында «кәсіби іс-әрекет», «бизнес-инновация», «бизнес-инновацияға бағдарлау»  ұғымдарының мәні мен мазмұны нақтыланды. Бизнес-инновация білім беру саласында жаңа идеяларды, дидактикалық өнімдерді, әдістемелік шешімдерді әзірлеу және оларды қоғам сұранысына сай тиімді қолдану үдерісі ретінде қарастырылды. Ал бизнес-инновацияға бағдарлау болашақ педагогтің жаңашылдыққа ашық болуын, білім беру қызметін әлеуметтік және экономикалық тұрғыдан тиімді ұйымдастыра алуын білдіреді. Кәсіби іс-әрекет ұғымы педагогтің оқыту, тәрбиелеу, дамыту, жобалау, ұйымдастыру және инновациялық өнім жасау әрекеттерінің біртұтас жүйесі ретінде түсіндірілді.
Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әдіснамалық тұғырлары айқындалды. Зерттеуде экономикалық-кәсіпкерлік, аксиологиялық, жүйелілік, инновациялық-технологиялық және іс-әрекеттік тұғырлардың функциялары негізделді. Бұл тұғырлар болашақ педагогтің кәсіби білімін, практикалық дағдысын, инновациялық ойлауын және нарықтық ортаға бейімделу қабілетін кешенді түрде дамытуға мүмкіндік береді. 
Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың педагогикалық шарттары анықталды. Оларға студенттердің бизнес-инновация туралы теориялық білімін қалыптастыру, кәсіпкерлік және инновациялық ойлауын дамыту, білім беру немесе дидактикалық өнім әзірлеуге үйрету, бизнес-клуб, стартап, жобалық жұмыстар арқылы практикалық тәжірибе жинақтау, сондай-ақ кәсіби ортада өз идеясын ұсыну және іске асыру дағдыларын меңгерту жатады. Бұл шарттар болашақ педагогтің тек дайын білімді қолданушы емес, жаңа білім беру өнімін жасаушы автор тұлға ретінде қалыптасуына ықпал етеді.
Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың құрылымдық-мазмұндық моделі жасалды. Модель компоненттерді, өлшем және көрсеткіштерді қамтиды. Оның мазмұны студенттердің инновациялық кәсіби көзқарасын қалыптастыруға, бизнес-инновация туралы білімін тереңдетуге, дидактикалық өнім әзірлеу қабілетін дамытуға және оны кәсіби тәжірибеде қолдануға бағытталған.
Болашақ бастауыш білім педагогтерін бизнес-инновацияға бағдарлау арқылы кәсіби іс-әрекетке даярлаудың әдістемесі дайындалып, оның тиімділігі тәжірибелік-эксперименттік жұмыс барысында дәлелденді. Зерттеу нәтижелері студенттердің педагогикадағы жаңашылдыққа қызығушылығы артқанын, бизнес-инновацияны кәсіби дамудың маңызды бағыты ретінде қабылдай бастағанын, білім беру өнімдерін әзірлеуге және кәсіби іс-әрекетте қолдануға даярлығы қалыптасқанын көрсетті. Демек, болашақ бастауыш білім педагогтерін бизнес-инновацияға бағдарлау арқылы даярлау олардың кәсіби әлеуетін арттыратын тиімді педагогикалық бағыт болып табылады.
Диссертациялық зерттеу қарастырылған мәселенің өзектілігін айқындап, болашақ бастауыш білім беру педагогтерінің бизнес-инновациялық бағдар негізінде кәсіби-әрекеттер жүйесінде тағы бір компоненттің меңгертілуі заман талабынан туындаған тақырып екендігін айқындады.
Жүргізілген зерттеу нәтижелері негізінде төмендегідей ұсыныстар жасалады:
-жоғары оқу орындарында педагогикалық мамандық студенттеріне арналған бизнес-клубтар, стартап алаңдары, жобалық зертханалар мен инновациялық орталықтар жұмысын жүйелі ұйымдастырылса;
-болашақ педагогтерді кәсіби іс-әрекетке даярлау үдерісінде пәнаралық интеграцияға негізделген оқыту технологияларын жүйелі қолдану арқылы бизнес-инновация, кәсіпкерлік ойлау, жобалық оқыту, стартап мәдениеті және цифрлық технологияларды кіріктіре оқыту тәжірибесі күшейтілсе;
-зерттеу нәтижелерін педагогтердің біліктілігін арттыру курстарының мазмұнына инновациялық менеджмент, білім беру жобаларын әзірлеу және кәсіпкерлік бастамаларды жүзеге асыру бағыттарын енгізу ұсынылса. 
Зерттеу нәтижелері болашақ бастауыш білім педагогтерін заманауи әлеуметтік-экономикалық өзгерістер жағдайында кәсіби іс-әрекетке даярлаудың мазмұнын жаңғыртуға, олардың инновациялық және кәсіпкерлік әлеуетін дамытуға бағытталған ғылыми-әдістемелік негіз ретінде қолданылуы мүмкін.

ҚОСЫМША А

Ф. Линьян және И.-В. Ченнің «Кәсіпкерлік ниетті анықтау» сауалнамасы
Сауалнаманың мақсаты: Білім алушылардың кәсіпкерлік әрекетке бағыттылығын, бизнес-инновациялық бастамаларды жүзеге асыруға дайындығын, кәсіпкерлік ниетін және кәсіби қызметте инновациялық жобаларды жүзеге асыруға ұмтылысын анықтау.Нұсқаулық. Төменде берілген тұжырымдарды мұқият оқып шығып, өз пікіріңізге сәйкес келетін жауап нұсқасын белгілеңіз. 1 - мүлдем келіспеймін,  2 – келіспеймін, 3 - ішінара келіспеймін, 4 - нақты пікірім жоқ, 5 - ішінара келісемін, 6 – келісемін, 7 - толық келісемін.

Кесте А.1

	№
	Тұжырымдар
	Жауап

	I бөлім. Кәсіпкерлік ниет
	

	1
	Болашақта өз кәсібімді немесе авторлық жобамды ашуға ниеттімін.
	

	2
	Мен кәсіпкерлік бағыттағы кәсіби әрекетпен айналысқым келеді.
	

	3
	Өз бизнесімді бастау үшін күш салуға дайынмын.
	

	4
	Болашақ кәсіби мақсаттарымның бірі – кәсіпкер болу.
	

	5
	Мен кәсіпкерлік әрекетпен айналысу туралы шындап ойландым.
	

	6
	Кәсіпкерлік әрекет арқылы кәсіби жетістікке жетуге болады деп есептеймін.
	

	II бөлім. Кәсіпкерлік әрекетке тұлғалық қатынас
	

	7
	Кәсіпкерлік әрекет мен үшін тартымды кәсіби бағыт болып табылады.
	

	8
	Өз ісімді ашу кәсіби тұрғыдан маңызды деп санаймын.
	

	9
	Инновациялық жобаларды жүзеге асыру маған қызықты.
	

	10
	Кәсіпкерлік бастамаларды қолдаймын.
	

	11
	Жаңа идеяларды жүзеге асыру маған жағымды әсер береді.
	

	12
	Білім беру саласында бизнес-инновациялық жобаларды дамыту қажет деп есептеймін.
	

	III бөлім. Субъективті норма
	

	13
	Мен үшін маңызды адамдар кәсіпкерлік бастамаларды қолдайды.
	

	14
	Отбасым менің кәсіпкерлік әрекетпен айналысуымды құптайды.
	

	15
	Достарым мен жақындарым инновациялық идеяларды жүзеге асыруыма оң көзқарас танытады.
	

	16
	Қоршаған ортам кәсіпкерлік бастамаларымды қолдайды деп ойлаймын.
	

	17
	Болашақта бизнес-жоба жүзеге асырсам, маған қолдау көрсететін адамдар бар.
	

	18
	Оқу ортамда кәсіпкерлік бастамаларға жағымды қатынас қалыптасқан.
	

	IV бөлім. Қабылданған мінез-құлықтық бақылау
	

	19
	Мен кәсіпкерлік әрекетті жүзеге асыра алатыныма сенімдімін.
	

	20
	Өз бизнесімді бастау үшін қажетті қабілеттерім жеткілікті деп ойлаймын.
	

	21
	Инновациялық жобаларды ұйымдастыруға қабілеттімін.
	

	22
	Кәсіпкерлік әрекетте туындайтын қиындықтарды шеше аламын деп есептеймін.
	

	23
	Өз кәсібімді жүргізуге қажетті білім мен дағдыларды меңгере аламын.
	

	24
	Бизнес-инновациялық жобаларды жүзеге асыруға психологиялық тұрғыдан дайынмын.
	


Нәтижелерді өңдеу: Әрбір жауап 1-ден 7 ұпайға дейін бағаланады. Барлық жауаптардың жиынтық ұпайы есептеледі.
Ең жоғары ұпай – 168
Ең төменгі ұпай – 24
Нәтижелерді интерпретациялау:
- жоғары деңгей (121–168 ұпай) білім алушының кәсіпкерлік ниеті айқын қалыптасқан, бизнес-инновациялық әрекетке жоғары қызығушылық танытады, кәсіпкерлік бастамаларды жүзеге асыруға дайын;
- орта деңгей (73–120 ұпай) кәсіпкерлік әрекетке қызығушылығы байқалады, алайда кәсіпкерлік бастамаларды жүзеге асыруға қатысты сенімділігі мен белсенділігі тұрақсыз сипатта көрінеді;
- төмен деңгей (24–72 ұпай) кәсіпкерлік әрекетке қызығушылығы әлсіз, бизнес-инновациялық бастамаларды жүзеге асыруға мотивациясы жеткіліксіз.































ҚОСЫМША Ә

Е.К. Климованың «Кәсіпкерлік әрекетке психологиялық дайындық диагностикасы» әдістемесі  бейімделген нұсқа

Сауалнаманың мақсаты

Білім алушылардың кәсіпкерлік әрекетке психологиялық дайындығын, кәсіпкерлік дағдыларды меңгеруге мотивациясын, инновациялық әрекетке қызығушылығын және кәсіби өзін-өзі дамытуға ұмтылысын анықтау.

Нұсқаулық

Төменде берілген тұжырымдарды мұқият оқып шығып, өз пікіріңізге сәйкес жауап нұсқасын белгілеңіз.

Бағалау шкаласы	Мәні
1	Мүлдем келіспеймін
2	Келіспеймін
3	Ішінара келіспеймін
4	Нақты пікірім жоқ
5	Ішінара келісемін
6	Келісемін
7	Толық келісемін
Сауалнама тұжырымдары
I бөлім. Кәсіпкерлік әрекетке қызығушылық
Кәсіпкерлік әрекет мен үшін қызықты кәсіби бағыт болып табылады.
Болашақта бизнес-инновациялық жобалармен айналысқым келеді.
Авторлық идеяларды жүзеге асыру маған ұнайды.
Жаңа кәсіби мүмкіндіктерді іздеуге ұмтыламын.
Кәсіпкерлік әрекет кәсіби дамуға ықпал етеді деп есептеймін.
II бөлім. Кәсіпкерлік дағдыларды дамытуға мотивация
Кәсіпкерлік дағдыларды меңгеру мен үшін маңызды.
Өзімді кәсіби тұрғыдан үнемі дамытуға тырысамын.
Заманауи бизнес және инновация бағытындағы білімдерді игеруге қызығамын.
Қосымша кәсіби курстар мен тренингтерге қатысуға ынталымын.
Жаңа дағдыларды меңгеру кәсіби жетістікке жеткізеді деп ойлаймын.
III бөлім. Бастамашылық және тәуелсіздік
Кәсіби мәселелерді шешуде бастамашылық танытуға дайынмын.
Тәуелсіз шешім қабылдауға ұмтыламын.
Жаңа идеяларды ұсынудан қорықпаймын.
Өз кәсіби жобамды жүзеге асыруға сенімдімін.
Инновациялық ортада белсенді әрекет етуге дайынмын.
IV бөлім. Тәуекелге және жауапкершілікке қатынас
Қиын жағдайларда жауапкершілік алуға дайынмын.
Белгісіз жағдайда шешім қабылдай аламын.
Кәсіби тәуекелден қорықпаймын.
Қиындықтар туындаған жағдайда өз идеямды қорғауға тырысамын.
Кәсіпкерлік әрекет табандылық пен жауапкершілікті талап етеді деп есептеймін.
Нәтижелерді өңдеу

Әрбір жауап 1-ден 7 ұпайға дейін бағаланады. Барлық жауаптардың жиынтық ұпайы есептеледі.

Ең жоғары ұпай – 140
Ең төменгі ұпай – 20
Нәтижелерді интерпретациялау
Деңгей	Ұпай көрсеткіштері	Сипаттамасы
Жоғары деңгей	101–140 ұпай	Білім алушының кәсіпкерлік әрекетке психологиялық дайындығы мен кәсіпкерлік дағдыларды дамытуға мотивациясы жоғары деңгейде қалыптасқан.
Орта деңгей	61–100 ұпай	Кәсіпкерлік әрекетке қызығушылығы байқалады, алайда мотивациялық тұрақтылығы жеткіліксіз деңгейде көрінеді.
Төмен деңгей	20–60 ұпай	Кәсіпкерлік әрекетке мотивациясы мен психологиялық дайындығы әлсіз қалыптасқан.






















ҚОСЫМША Б

А.В. Карпов әдістемесі – «Рефлексия деңгейін диагностикалау»

Нұсқаулық: Сізге сауалнамадағы бірнеше тұжырымға жауап беру ұсынылады.
Жауап парағында әр сұрақтың нөмірінің тұсына өз жауабыңызға сәйкес келетін санды белгілеңіз:

Кесте Б.1

	Балл
	Мағынасы

	1
	мүлде дұрыс емес

	2
	дұрыс емес

	3
	көбіне дұрыс емес

	4
	Білмеймін

	5
	көбіне дұрыс

	6
	Дұрыс

	7
	толық дұрыс



Сауалнама сұрақтары:
1 Жақсы кітап оқығаннан кейін мен ол туралы ұзақ уақыт ойланамын, оны біреумен талқылағым келеді.
2 Егер мені кенеттен бір нәрсе туралы сұраса, мен бірден ойыма келген жауапты айта аламын.
3 Қандай да бір мәселе бойынша телефон шалмас бұрын, әдетте болатын әңгімені ойша жоспарлап аламын.
4 Қандай да бір қателік жіберсем, кейін ұзақ уақыт сол туралы ойлап жүремін.
5 Бір нәрсе туралы ойланғанда немесе біреумен сөйлескенде, ойлар тізбегінің қайдан басталғанын еске түсіру қызық болады.
6 Қиын тапсырманы бастағанда, алдағы қиындықтар туралы ойламауға тырысамын.
7 Мен үшін ең бастысы – әрекетімнің соңғы нәтижесін елестету, ал ұсақ-түйек маңызды емес.
8 Кейде адамдардың маған неге риза еместігін түсінбей қаламын.
9 Мен жиі өзімді басқа адамның орнына қойып көремін.
10 Алдағы жұмыстың барысын барлық бөлшегімен елестету мен үшін маңызды.
11 Егер алдын ала жоспар құрмасам, маңызды хат жазу маған қиын болар еді.
12 Мен сәтсіздіктерімнің себептерін ойлағаннан гөрі әрекет еткенді жөн көремін.
13 Қымбат зат сатып алу туралы шешімді мен оңай қабылдаймын.
14 Әдетте бір нәрсені жоспарласам, оны ойша қайта-қайта саралап, барлық мүмкін нұсқаларын қарастырамын.
15 Мен өз болашағым туралы жиі ойланамын.
16 Көп жағдайда бірінші ойға келген шешімге сүйеніп, тез әрекет ету керек деп ойлаймын.
17 Кейде мен ойланбай шешім қабылдаймын.
18 Әңгіме аяқталғаннан кейін де оны ойша жалғастырып, өз пікірімді қорғау үшін жаңа дәлелдер ойлап табамын.
19 Егер жанжал туындаса, кім кінәлі екенін ойлағанда, ең алдымен өзімді талдаймын.
20 Қандай да бір шешім қабылдамас бұрын, бәрін мұқият ойлап, таразылауға тырысамын.
21 Кейде адамдар менің қандай мінез-құлық көрсетуімді күтетінін болжай алмағандықтан, қақтығыстар болады.
22 Кейде біреумен болатын әңгімені ойша алдын ала жүргізіп, іштей диалог құрып аламын.
23 Менің сөздерім мен іс-әрекеттерім басқа адамдарда қандай ойлар мен сезімдер тудыратыны туралы ойланбауға тырысамын.
24 Біреуге ескерту жасамас бұрын, оны ренжітпеу үшін қандай сөздерді қолдану керектігін міндетті түрде ойлаймын.
25 Қиын мәселені шешкенде, басқа істермен айналысып жүрсем де, ол туралы ойлай беремін.
26 Егер біреумен ұрысып қалсам, көп жағдайда өзімді кінәлі деп санамаймын.
Айтқан сөзіме кейін өкініп қалатын жағдайлар сирек болады.
Нәтижелерді өңдеу: 1, 3, 4, 5, 9, 10, 11, 14, 15, 18, 19, 20, 22, 24, 25 сұрақтар бойынша қойылған баллдарды қосыңыз.
2, 6, 7, 8, 12, 13, 16, 17, 21, 23, 26, 27 сұрақтар бойынша баллдарды инверсиялау қажет.
Инверсиялау кестесі

Кесте Б.2

	Қойылған балл
	7
	6
	5
	4
	3
	2
	1

	Инверсияланған балл
	1
	2
	3
	4
	5
	6
	7



Кесте Б.3 - Баллдарды стен көрсеткіштеріне аудару

	Баллы
	до
99
	100
	101–107
	108–113
	114–122
	123–130
	131–139
	140 –
147
	148-
156
	157–
171

	Стены
	0
	1
	2
	3
	4
	5
	6
	7
	8
	9






ҚОСЫМША В

Акт

[image: ]





Іс-әрекет деңгейі
(деятельность)


Әрекеттер деңгейі (действие)і


Операциялар деңгейі


Психофизиологиялық функциялар деңгейі








Проблеманы анықтай білу, қоя білу


Ой еркіндігі - идеялар жиынын туындату қабілетін ретінде


Айрықшалық - қалыптан тыс идеяларды туындату қабілеті ретінде


Нысанды детальдар қоса отырып жетілдіру


Проблеманы шешу қабілеті, анализ, синтез жасау қабілеті


Икемділік - түрлі қырлы идеяларды туындату қабілеті ретінде
















Педагогикалық  шарттар


Педагогикалық және бизнес білім мазмұны ИНТЕГРАЦИЯСЫ


Бизнес-инновациялық бағдарлы оқыту


Кәсіпкерлік ойлауды қалыптастыру


Цифрлық және  жаңа педагогикалық технологиларды қолдану


Білім беру және бизнес орталарымен серіктестік құру


Оқытудың актив және интерактив әдістерін қолдану


Рефлексия және бағалау әрекеттері

























Проблема


Идея


Жоспар


Іске асыру


Өнім


Презентация


Бағалау






















КЕРІ БАЙЛАНЫС ЖАСАУ


ИДЕЯ


ТЕКСЕРУ


ЖЕТІЛДІРУ, ЖАҚСАРТУ







Жоғары деңгейде	Эксперимент тобы	Бақылау тобы	14.67	19.18	Орта деңгейде	Эксперимент тобы	Бақылау тобы	34.67	32.880000000000003	Төмен деңгейде	Эксперимент тобы	Бақылау тобы	50.67	47.95	



Жоғары деңгейде	Эксперимент тобы	Бақылау тобы	9.33	12.33	Орта деңгейде	Эксперимент тобы	Бақылау тобы	36	34.25	Төмен деңгейде	Эксперимент тобы	Бақылау тобы	54.67	53.42	



Жоғары деңгейде	Эксперимент тобы	Бақылау тобы	6.67	10.96	Орта деңгейде	Эксперимент тобы	Бақылау тобы	37.33	32.880000000000003	Төмен деңгейде	Эксперимент тобы	Бақылау тобы	56	56.16	



Жоғары деңгейде	Эксперимент тобы	Бақылау тобы	17.34	6.85	Орта деңгейде	Эксперимент тобы	Бақылау тобы	25.332999999999998	30.137	Төмен деңгейде	Эксперимент тобы	Бақылау тобы	57.33	63.01	



Жоғары деңгейде	Эксперимент тобы	Бақылау тобы	12	5.48	Орта деңгейде	Эксперимент тобы	Бақылау тобы	28	27.4	Төмен деңгейде	Эксперимент тобы	Бақылау тобы	60	67.12	



Жоғары деңгейде	Эксперимент тобы	Бақылау тобы	10.67	8.2200000000000006	Орта деңгейде	Эксперимент тобы	Бақылау тобы	30.67	27.4	Төмен деңгейде	Эксперимент тобы	Бақылау тобы	58.66	64.38	



Жоғары деңгейде	Эксперимент тобы	Бақылау тобы	6.67	4.1100000000000003	Орта деңгейде	Эксперимент тобы	Бақылау тобы	29.33	26.03	Төмен деңгейде	Эксперимент тобы	Бақылау тобы	64	69.86	



Жоғары деңгейде	Эксперимент тобы	Бақылау тобы	9.33	5.48	Орта деңгейде	Эксперимент тобы	Бақылау тобы	38.67	35.619999999999997	Төмен деңгейде	Эксперимент тобы	Бақылау тобы	52	58.9	



Жоғары деңгейде	Эксперимент тобы	Бақылау тобы	17.329999999999998	13.7	Орта деңгейде	Эксперимент тобы	Бақылау тобы	36	34.25	Төмен деңгейде	Эксперимент тобы	Бақылау тобы	46.67	52.05	



Жоғары деңгейде	Эксперимент тобы	Бақылау тобы	74.66	21.92	Орта деңгейде	Эксперимент тобы	Бақылау тобы	18.670000000000002	36.99	Төмен деңгейде	Эксперимент тобы	Бақылау тобы	6.67	41.09	



Жоғары деңгейде	Эксперимент тобы	Бақылау тобы	72	13.7	Орта деңгейде	Эксперимент тобы	Бақылау тобы	18.670000000000002	35.619999999999997	Төмен деңгейде	Эксперимент тобы	Бақылау тобы	9.33	50.68	



Жоғары деңгейде	Эксперимент тобы	Бақылау тобы	78.67	12.33	Орта деңгейде	Эксперимент тобы	Бақылау тобы	16	34.25	Төмен деңгейде	Эксперимент тобы	Бақылау тобы	5.33	53.42	



Жоғары деңгейде	Эксперимент тобы	Бақылау тобы	69.33	9.59	Орта деңгейде	Эксперимент тобы	Бақылау тобы	17.329999999999998	32.880000000000003	Төмен деңгейде	Эксперимент тобы	Бақылау тобы	13.34	57.53	



Жоғары деңгейде	Эксперимент тобы	Бақылау тобы	70.67	8.2200000000000006	Орта деңгейде	Эксперимент тобы	Бақылау тобы	18.670000000000002	31.51	Төмен деңгейде	Эксперимент тобы	Бақылау тобы	10.66	60.27	



Жоғары деңгейде	Эксперимент тобы	Бақылау тобы	65.33	10.96	Орта деңгейде	Эксперимент тобы	Бақылау тобы	28	27.4	Төмен деңгейде	Эксперимент тобы	Бақылау тобы	6.67	61.64	



Жоғары деңгейде	Эксперимент тобы	Бақылау тобы	68	8.2200000000000006	Орта деңгейде	Эксперимент тобы	Бақылау тобы	20	30.14	Төмен деңгейде	Эксперимент тобы	Бақылау тобы	12	61.64	



Жоғары деңгейде	Эксперимент тобы	Бақылау тобы	62.67	10.96	Орта деңгейде	Эксперимент тобы	Бақылау тобы	21.33	38.36	Төмен деңгейде	Эксперимент тобы	Бақылау тобы	16	50.68	



Жоғары деңгейде	Эксперимент тобы	Бақылау тобы	65.34	17.8	Орта деңгейде	Эксперимент тобы	Бақылау тобы	25.33	38.36	Төмен деңгейде	Эксперимент тобы	Бақылау тобы	9.33	43.84	

GACKADYWTSK  XCTITHpYTCN  TYpaKisl isjecripy, ssiprey xome
Taipiere xviler TVDe eHIi3Y.
o ep——— Bonaumax, Gacraysim GiriM NefArorTepiHis earepen HAPHK TATAMIPSIHA,
TYTHEYIBIAPTN CYpARBICTAPS! MCR CIPTXH OPTRZaFH earepicrepre
cenex ani Tuinemi Gefiivmes xabineri
‘Bonamax, Gacraysim Ginin NeJArorTepiin HHEOBAMETAK WeIiMIEDTi
HJT-2arn! FELTBIME SAMGHAYH FHUTSDH SepITEyIepre, ANENNi ZepeKTEpre XoHe OTAPIHH YK
> Mepainzi HoTICTePIE FEUTHMI GOMKAYFa CylieHe OTHPHII STy KaHe
XV3ere aCHOVL
HEHOBAMATK, KSISMETTI  KAPAGUIZSTSDYAS STV XesZepis THiMi
mafifanay  KkoHe  KeprinKTi  Keriupylepien  Gactam  cepmiai
TexHOTOTUATAPFa AeHiHTi MHHOBANMATADTN CAH ATYaH TYPAepi Kemei
TypAe Gipixtipy.
o

AGall amunaan Kasak ITTeK nezaronskaauik yiusepenteri «8D01301
Bacrayhiuma  okuTy  NejroraKack  ew  aiicrewcch  Oiiiv  Gepy
Garaapaavacwm  fokTopaTh  BanrunGaesa  Hypkayran  Epusonianti
FOUTHNISEpTIEY  AYNBCHULI HoTKenepi ASali aruwiars Kask v

HCAATOTIKLTHIK YHHBEpCHTTiRiH GAIACHINIA CHIAKTalI OTTi

«Bonauiak GacTaywi Ginin NEAATOFTepin GHSHCC-IMIORLIAT] Garapiay
apKub KociGit ic-apekeTe AaspAzy» aTT PhD A0KIOPTKIR uICeepTaACHbI
TodpHOCK-OKCTIEPHNCHTTI KYMMCH GOMMHIIA (BISHEC-TpEHIDY  TaiLiay
o AGai angary KImk yATTMK MeRarOMiQIK  YHMBCpUTCTinit
«6BO1301 — Bactayuu Giis Giec-wmoaummieny, «6BOI303 — Bacrayiu
G KTAPATTL-KONMYHKIILISLIBK TeXHOTOTIAIIPNCiny, (601305 — Primary
education in Englishy, «6B01304 ~ Bacraybw Giaiss Koniazisixnen» Ginint Gepy
Garapaavaiapus 3-kype (4 %) cryaenTrepiven 2023-2024 oky bHIIL
wyprisiarenin pacraiinuan.

P P

Bacrayuim
senrepym





